
Capitolul I 
MONARHIA LA ROMÂNI 


„Aducerea unei dinastii străine în România devenise o ne- 
voie de neînlăturat. De la stingerea vechilor dinastii naționale ale 
Basarabilor şi Mușatinilor, istoria noastră fusese un lung şir de 
tulburări interne provocate de diferite partide boiereşti care lup- 
tau pentru stăpînire. În domnia lui Cuza-Vodă se văzuse că un 
domn cu oricît de mari însușiri nu va putea avea destulă autori- 
tate, dacă se va fi ridicat dintre ai noștri. Era nevoie de prestigiul 
unei vechi familii domnitoare străine, care să nu fi fost niciodată 
amestecată în luptele politice de la noi. Acest lucru îl văzuseră 
lămurit și divanurile ad-hoc din 1857, cînd cerură dinastie străină“. 


P. P. Panaitescu, „ISTORIA ROMÂNILOR“, 1942 


Nimic despre regi! 


Am putea începe „lecţia“ noastră de istorie la Curtea 
de Argeș, Sarmizegetusa, Suceava, Alba Iulia, Adamclisi 
sau București, citind din Dio Cassius, din Învățăturile lui 
Neagoe Basarab către fiul său Teodosie, din scrierile gene- 
rației lui Xenopol, Eminescu şi Slavici (1860—1890), din 
cărțile lui Şincai, Iorga, C. C. Giurescu sau Gh. I. Bră- 
tianu, din documentele cancelariilor lui Ștefan cel Mare, 
Mihai Viteazul sau Matei Basarab, pînă la scrisorile 
Domnului Unirii — Alexandru loan Cuza. Acesta din 
urmă, înaintea plecării în exil, rostise: „Să dea Dumne- 
zeu să-i meargă țării mai bine fără mine decit cu mine“... 

De nimic nu le este mai teamă conducătorilor de azi 
decît de cuvîntul MONARHIE. Se continuă politica stru- 
tului sau, cum a zis ardeleanul Ion, cînd a văzut girafa: 
„Apăi, așa ceva nici că există. Legiuitorii care au lucrat 
atîta vreme la Proiectul Constituţiei, afirmînd sus şi tare 

că au luat ca bază Constituţia României Mari din 1923, 
uită să pomenească... REGATUL. Nu discutăm acum 
oportunitatea unui referendum național, privind forma de 
guvernămînt dorită de poporul român — regat sau repu- 
blică — deoarece președintele, guvernul şi majoritatea 
fedesenist-parlamentară nici nu vor să audă de „așa ceva“; 
se discută doar alternativa republică prezidenţială — re- 
publică parlamentară, uitîndu-se voit faptul că abdicarea 
forțată a regelui Mihai, din 30 decembrie 1947, este nulă 
și neavenită, deoarece comunismul impus cu forța de că- 
tre o putere străină nu a avut nici o legitimitate în Româ- 
nia. Poporului român i s-a refuzat posibilitatea să se pro- 
nunțe, la vremea aceea, asupra legalității actelor la care 
nu lua parte. Acum, se întîmplă cam același lucru. 

Culmea este că actualii diriguitori ar avea șanse să 
cîştige partida, bazîndu-se şi numai pe neștiința marii 
majorități a populaţiei. Să ne explicăm: în afara celor 
trecuţi bine de 60 de ani, ceilalți muritori de rînd nu 
ştiu decît că regii României „au supt sîngele poporului“, 
că „au vîndut ţara străinilor“ și că „n-au fost și nu sînt 
români“. Generaţii întregi de elevi și studenți, toate ca- 
tegoriile de „oameni ai muncii de la oraşe şi sate“ au în- 
vățat — în școli, facultăţi sau la învățămînt politic — 
despre odioasa dictatură regală, sau nu li s-a pomenit 
nimic despre creatorii României moderne, nici măcar cînd 
era vorba de războiul de independenţă și războiul de re- 
întregire a neamului. Regalitatea era sinonimă cu cama- 
rila şi imensele ei averi, în vreme ce republica și ideile 
republicane ar fi avut în ţara noastră tradiţii multise- 
culare... De la pseudoistoria lui Roller (din anii '50) 
pînă la manualele școlare ale „iepocii de aur“, monarhia 
română era trecută în fruntea listei „dușmanilor poporu- 
lui“! De altfel, după 1948, toți am fost frustraţi de cu- 
noașterea adevăratei istorii a neamului nostru și, în spe- 
cial, a perioadelor modernă și contemporană; prin îndoctri- 
narea marxist-leninistă se urmărea nu numai îndobito- 
cirea oamenilor prezentului (ai dictaturii comuniste), 
pentru a fi mai ușor manevraţi, ci se sconta că viitori- 
mea poate fi ruptă de trecutul ei doritor și apărător al 
dreptății, adevărului și libertăţii. 


6 


Vom reface, din pagini de istorie, din mărturii şi do- 
cumente, drumul parcurs de monarhia constituţională 
între anii 1866 și 1947, călătorind prin tunelul timpului 
pînă în vremea regelui Burebista... 


De la Roma la Iași 


Într-o conferință rostită la Fundaţia Dalles, în 1934, 
savantul Nicolae Iorga ţinea să precizeze, de la început: 
„A aduce în discuție monarhia, aceasta o poate face nu- 
mai cineva cu desăvîrșire ignorant, cineva lipsit de bun 
simț, de o ambiție bolnavă sau cineva care călărește 
pe nori, ceea ce nu înseamnă că nu avem și noi cîțiva 
oameni care călăresc pe nori, dar aceste cavalcade n-au 
nici un fel de importanță. Amatori serioşi de republică 
n-au fost în ţara aceasta niciodată, fiindcă republica nu 
este o formă pe care s-o poţi alege în locul altei forme, 
discutînd chestiunea în abstract. Republica este un lu- 
cru care se alcătuiește undeva, la o anumită dată, din 
cauza unui anume concurs de împrejurări“. Şi s-a re- 
ferit la situaţiile cu totul speciale din S.U.A. și Franţa, 
la ideile, înfăptuirile și eșecurile revoluțiilor europene de 
la 1848; există republici impuse și monarhii de împru- 
mut. 

În ceea ce ne privește, el spunea: „La noi, din feri- 
cire, monarhia nu este așa; ea vine din cea mai îndepăr- 
tată amintire, din fondul tradiţional cel mai adînc al po- 
porului românesc. Ea nu vine măcar din marginile. pre- 
cise ale existenței unui popor românesc, ci este mai 
veche decît atita, venind de-a dreptul din Roma cea ve- 
che“ şi din lumea traco-geto-dacă; în timp, au dispărut 
multe forme de organizare dar au rămas ideea și „noţiu- 
nile de drept, de orînduială, de lege, de dreptate“, pe 
care le-a moștenit și transmis monarhia. Voievozii, Dom- 
nii Țărilor Române au perpetuat această idee sfîntă. Și 
nu-i de mirare că descoperirea unui mormînt princiar, 
cu ocazia săpăturilor arheologice de la Curtea de Argeș, 
îl determină pe marele istoric să afirme că-i vorba de 
Basarab I, întemeietorul principatului muntean: „a răsă- 

rit Băsărabă-Vodă acesta, îmbrăcat în mătasă de pur- 
pură, cu crinul angevin ţesut în haine, purtiînd o cingă- 
toare de aur foarte frumos desenată, cu o cetate pe vîrful 
căreia se găseşte un senior apusean și o doamnă, cu inele 
de aur pe degete, și acoperit tot, pe mîini, pe corp cu 
mărgăritare. Prin urmare, nu este un ţăran, ci reprezen- 
tantul unei dinastii destul de vechi, al unei dinastii le- 
gate, de altminteri, cu cele mai vechi și mai însemnate 
dinastii din vecinătate“ (Bulgaria, Serbia, Ungaria și Po- 
lonia). În veacurile următoare, domnii moldoveni și mun- 
teni au perpetuat instituţia monarhiei, ale cărei măreție, 
irumuseţe şi mîndrie constau din „aceeași legătură intimă 
<u poporul românesc pînă în adincul său, care popor ro- 
mânesc este peste toate hotarele și mai ales peste toate 
hotarele de clasă“... 

Exemplul cel mai elocvent îl reprezintă Ștefan cel 
Mare, „care este una din cele mai splendide figuri de 
cîrmuitor al unui popor. Se simte gîndul şi fapta lui în 
orice colţişor de Moldovă și în orice împrejurare, și în- 
treaga românime a fost în legătură cu isprăvile sale. Iar 
isprăvile acestea sint de o smerenie, de o supunere creş- 
tină față de voia lui Dumnezeu, de o lepădare așa de 
desăvirșită de tot ce este slăbiciune omenească, încît în 
adevăr merită a fi pus în rîndul sfinților“. Despre Matei 
Basarab avea să spună: ,„„Monarhul muntean cel adevă- 
rat este bătrinul Matei, care cunoștea pe toţi boierii săi, 
care a trăit în mijlocul lor, care era cel mai bine infor- 
mat cu privire la toate cele ce se petreceau în ţară, care 
mergea la război, aşa cum merge un bunic între fiii și 
nepoții săi, înconjurat de iubirea cea mai nestrămutată 
tocmai prin faptul acesta că el îi avea pe toţi în inima 
sa şi pentru că fiecare avea în mintea sa ceva din gin- 
direa lui totdeauna trează și totdeauna prevăzătoare“. O 
dată cu domniile fanariote, care se schimbau din an în an, 
ideea s-a subțiat și „vitalitatea ţării a slăbit, în măsura 
în care se părăsea datina seculară şi, în acelaşi timp, se 
rupea contactul dintre stăpînitor şi acei care formau na- 
iunea“. 

Ideea a prins însă în inimile unor boieri luminaţi cu 
vreo trei decenii înainte de revoluţia pașoptistă, sub o 

formă care o să-i intrige astăzi pe mulţi susţinători ai 
republicii. Este vorba de un document, de prin anii 1820, 
găsit în biblioteca Văcăreștilor, fiind atribuit lui Iancu 
Văcărescu, tînăr revoluționar care studiase în Italia. Do- 
cumentul este introdus de Nicolae Iorga în „Istoria Ro- 
mânilor“, vol. VIII, fiind considerat „un .curios proiect 
de reforme“ în care „se prevăd lucruri de o extraordinară 
îndrăzneală: Valahia şi Moldavia să (se) împreune şi să 
se facă amîndouă un prinţipat, care să-și adauge întreaga 
raia dunăreană și insulele locuite de români“ (...). „În 
ceea ce privește ordinea internă, Domnul ar fi constitu- 
tional cu jurămînt — monarhie mărginită — dar eredi- 
tară, cu un prinț din Germania de Sus ales pentru prima 
dată de Austria, Franţa şi Anglia, cu înlăturarea deci a 
Rusiei care, împreună cu Poarta, îl va instala. Va trebui 
să treacă la religia noii sale patrii; el şi ai lui vor cu- 
noaște de acum înainte de patria lor aceste provinţii, se 
vor numi români și nu se vor mai strămuta din aceste 
locuri“. 

Nu știm în ce măsură au devenit cunoscute aceste 
principii la vremea aceea, cert este însă faptul că după 
revoluţia de la 1848 tot mai mulţi fruntași politici din cele 
două țări române propuneau UNIREA și aducerea unui 
principe străin, care să asigure independenţa fără de pre- 
tenţiile Rusiei și Turciei. Astfel, Barbu Știrbey îi scria ma- 
relui vizir, în 1855, „că dorințele unanime ale valaho- 
moldovenilor cheamă unirea celor două principate sub 
un Singur cap, chiar dacă acesta ar trebui luat în una 
din familiile princiare din străinătate, ceea ce ar cruța 
cu adevărat o ţară ce a suferit atit de încercările alege- 
rilor și prefacerilori. Pe aceeași linie se înscriu și hotă- 
rîrile Divanului ad-hoc din Moldova (7 octombrie 1857); 
la punctul 3 se specifică: 

„Prinţ străin cu moștenirea tronului, ales dintr-o di- 
nastie domnitoare a Europei și ai cărui moștenitori să 
fie crescuți în religia ţării“. 

În partea finală a cuvîntării SENSUL TRADIȚIONAL 
AL MONARHIEI, Nicolae Iorga spunea: „S-a întîmplat 
însă într-un moment că împrejurările s-au schimbat şi 
ne-am putut da un Domn din singură voia noastră, îm- 

potriva Europei, pe Cuza-Vodă. Cuza-Vodă, de a doua zi, 
a făcut să se simtă voinţa sa, pînă ce voința aceasta a 
fost tăiată într-un anume moment tocmai de oamenii 
care nu voiau să aibă o voinţă domnească în care să se 
întrupeze dorinţele poporului întreg. Dar în puţini ani, 
Domnul Unirii a contribuit să lege din nou ideea mo- 
narhică prin afecţiune de toate clasele societăţii româ- 
neşti, și moștenirea pe care a lăsat-o Cuza-Vodă lui Carol I 
nu este încă preţuită îndeajuns (...). Dinastia aceasta 
nouă a arătat, de la început, că dorește a cunoaște tre- 
cutul nostru, că vrea să se îndrepte după acest trecut“. 


Capitolul II 
PRINCIPELE CAROL 


„Prinţ străin cu moștenirea tronului, ales dintr-o dinastie 
domnitoare ale Europei şi ai cărei moștenitori să fie crescuţi în 
religia ţării“. 

Divanul ad-hoc al Moldovei, Iaşi, 7 octombrie 1857. 


„Prinţ străin cu moștenirea tronului, ales dintr-o dinastie 
domnitoare d-ale Europei, ai cărei moștenitori născuţi în ţară, 
am dori să fie crescuţi în religia ţării“. 


Divanul ad-hoc al Munteniei, București, 8 octombrie 1857, 


„Pretenţia poporului“ 


Cei mai luminaţi boieri din perioada post-pașoptistă 
vedeau în Unirea Țărilor Române unica soluţie de a scăpa 
de suzeranitatea Porții Otomane și de sub influența ne- 
fastă a ţarismului rus; cum o demonstrează evenimentele 
din Transilvania, nici pe Imperiul Austro-Ungar nu se 
putea pune bază. Drept care, ochii tuturora se îndreptau 
spre Apusul Europei, de unde aşteptau, la momentul 
oportun, sprijin și înțelegere. Totodată, se cristaliza ideea 
aducerii pe tronul ţării a unui principe străin, prin care 
să se garanteze Unirea și care să fie deasupra intereselor 
de grup ale taberelor boiereşti rivale. Poate surprinde 
faptul că însuși Grigore Alexandru Ghica, domnitorul 
Moldovei, împărtășea una dintre „cele mai mari, mai ge- 
nerale, mai naţionale dorinţe ale ţării“, cum se exprimase 
Mihail Kogălniceanu, în şedinţa istorică a Divanului, din 
7 octombrie 1857. Cu cîteva luni înainte, mai exact la 
30 mai, Ghica Vodă i se destăinuia ministrului de externe 
al Franței, Welevski, astfel: 

++. Unindu-se Principatele, să se pună un prinţ sau 
rege străin... Cu rușinea mea mărturisesc că, în timp de 
şapte ani, cît am guvernat Moldova, am făcut o mulțime 
de nedreptăți și de nelegiuiri; cugetul mă mustră, Dumne- 
zeu să se îndure a mă ierta. Însă ce era să fac, cînd eram 
în înrudire și în amiciţie cu toţi boierii? Cum era să nu 
pun ministru pe vărul meu; logofăt mare pe cuscrul meu; 
postelnic pe fiul meu; președintele Divanului pe cumna- 
tul meu; ispravnici pe nepoți şi pe amici, priveghetori şi 
polițai pe oamenii acestora? ... De aceea dar, trebuie un 
prinţ străin moştenitor tronului, un cap încoronat, care 
să stea în relații cu alte puteri europene, cu îndatorirea 
însă, după pretenția poporului, ca fiii sau moștenitorii săi 
să primească religiunea ortodoxă“. 

Reţineţi: ultimul domnitor moldovean vorbea despre 
pretenția poporului. Asta înseamnă că ideea monarhiei 
trecuse demult pragul cancelariilor și al conacelor boie- 
rești, ieșise în stradă, cum se spune, reînviind în sufletul 
oamenilor simpli imaginea familiilor voievodale care i-au 
dat, în timpuri vechi, pe Cel Mare, Cel Bun, Cel Viteaz, 
Cel Bătrîn, Cel Frumos, uitînd relativ repede veacul 
domniilor fanariote ce înrobeau ţara turcilor... 

Partida unionistă cîștigă teren cu fiece zi, de-o parte 
şi de alta a Milcovului. La 5 ianuarie 1859, Alexandru 
Ion Cuza este ales domn al Moldovei, care fusese pînă 
atunci comandantul armatei: „Patriot şi cu idei largi, li- 
berale, nu era însă un radical, cu idei extremiste“ (Con- 
stantin C. Giurescu). La 24 ianuarie 1859, Adunarea Elec- 
tivă a Ţării Românești votează în unanimitate pe Cuza ca 
domn. Unirea odată înfăptuită, se părea că „destinul ro- 
mânilor a încăput pe miîini providenţiale“ (Stelian Nea- 
goe). Domnul Unirii, cu incontestabilele lui merite, a tre- 
cut imediat la reformarea întregii societăţi a celor aproape 
cinci milioane de locuitori ai României. Dar, după eufo- 
Tia generală a primelor succese politice, încep să apară 
tot mai multe disensiuni între domn și partide, cu deose- 
bire în privința „Reformei legii electorale“, a „Legii ru- 
rale“ şi a „Secularizării averilor mănăstirești“. Guvernele 
se succed cu repeziciune — Barbu Catargiu, Nicolae Kre- 
izulescu, Mihail Kogălniceanu — iar stabilitatea noilor 

instituţii este din ce în ce mai precară. Nemulțumirile 
conservatorilor, ca şi ale liberalilor, l-au determinat pe 
Cuza să procedeze la o lovitură de stat (revoluțiunea 
pașnică din 2 mai 1864), în numele așa-numitului „abso- 
lutism luminat“. Următorii doi ani de domnie au însemnat 
readucerea în discuţie a punctului 3 din „dorinţele“ Di- 
vanurilor ad-hoc (1857), mai ales că Vodă comite cîteva 
„erori politice“ și „greșeli omenești“, în iarna 1865—1866, 
care pun sub semnul întrebării chiar existența Unirii, 
Colaboratori apropiaţi, ca și adversari declarați, îi repro- 
sează inconsecvenţele, cîștigînd de partea lor şi coman- 
danţii de armată; în noaptea de 11 februarie 1866, „com- 
plotiștii“ îl determinară să semneze actul de abdicare. 

Se instituie o locotenenţă domnească, avînd misiunea 
de a aduce în ţară... 


+. + „Prinţ străin cu moștenirea tronului“ 


Fruntașii țării se opriră asupra contelui Filip de 
Tlandra, fratele regelui Belgiei. Acesta, însă, la sfatul 
împăratului Napoleon al III-lea, rudă de-a sa, n-a primit 
tronul României, mai ales din cauza rivalităților mani- 
feste ale puternicilor vecini ai ţărișoarei de la porțile 
Orientului... 

După îndelungi consultări, propuncrea i-a fost adre- 
sată principelui german Carol de Hohenzollern-Sigmarin- 
gen, tînăr ofițer în armata Prusiei, al doilea fiu al lui 
Carol-Anton, descendent dintr-o veche familie domni- 
toare stabilită în sudul Germaniei. Plecînd să se întil- 
nească, la Düsseldorf, cu viitorul domn al ţării, Ion Brăti- 
anu își va fi rememotrat obirşia acestuia, adusă în discuţie 
de istoricul Mihail Kogălniceanu, ca argument al trăi- 
nicici alegerii făcute. În stufosul arbore genealogic, întî- 
iul pomenit este Burkhard de Zolorin (sec. XI), din care, 
după 3 generaţii, apare contele Frederic de Zollern, 
burggraf de Niirnberg (mort în 1201). Acesta a avut doi 
fii, care au creat două ramuri distincte: cea franconă 
(Hohenzollern), descendenta lui Wilhelm I, împăratul 
Germaniei (1871—1888), și ramura suabă (Hohenzollern- 


13 


Sigmaringen), din rîndul căreia se amintește de contele 
Carol căsătorit în 1537 cu Anna de Baden, descendentă 
din familia lui Basarab I, întemeietorul Țării Românești! 
După alte 9 generaţii, avea să se nască prințul Carol- 
Anton (1811—1885); acesta, căsătorindu-se cu ducesa Jo- 
sefina de Baden (1813—1900), a avut șase copii: primul 
a fost prinţul Leopold (1835—1905), care prin căsătoria 
cu principesa Antonia (1845—1913), fiica reginei Maria a 
Il-a de Gloria a Portugaliei (descendentă din Ştefan cel 
Mare al Moldovei!), va da României pe regele Ferdi- 
nand I (1865—1927)... 

Principele Carol, în vîrstă de 27 de ani, acceptă pro- 
punerea făcută. Sînt de acord cu această alegere şi mo- 
narhii Angliei, Italiei şi Franței. Austria, fiind în pragul 
războiului cu Prusia, nu vedea cu ochi buni un Hohen- 
zollern pe tronul Principatelor Unite. În ţară, imediat se 
organizează un plebiscit (8 aprilie); poporul urma să se pro- 
nunţe pentru sau contra venirii noului domn. Rezultatul 
a fost peste așteptări: 685 969 voturi pentru și numai 224 
împotrivă! Acum rămînea partea cea mai dificilă: aduce- 
rea principelui — printre liniile „dușmane“ austriece. 
lată cum descrie acest episod inedit istoricul P. P. Pa- 
naitescu: 

„De aceea, principele Carol trebuie să treacă prin 
Austria în ascuns. Luîndu-şi rămas bun de la regele Pru- 
siei Wilhelm I, acesta îi arată neplăcerea lui ca un Ho- 
henzollern să devină vasalul sultanului, dar Carol îi răs- 
punse că are de gînd să se scuture cît de curînd de suze- 
ranitatea turcească şi în chipul cel mai demn. Călătoria 
prin Austria o făcu sub un nume schimbat și purtînd 
ochelari negri, ca să nu fie recunoscut. Călătorea în tren 
cu clasa a II-a, însoțit de un singur secretar; la Baziaş, 
în Banat, principele Carol fu întîmpinat de Ion Brătianu, 
care călătorea și el cu nume schimbat, şi se îmbarcară cu 
toții pe un vapor pe Dunăre. Abia la debarcarea la Tur- 
nu-Severin, cînd principele fu întîmpinat cu entuziasm 
de populație și garnizoană, comandantul vasului austriac 
își dădu seama, prea tîrziu, pe cine dusese pe corabia 
lui. De la Turnu-Severin pînă la Bucureşti, principele 
Carol călători cu căruța poştei cu opt cai îndemnați de 

surugii și la 10 Mai 1866 (stil vechi) își făcu intrarea în 
Bucureşti. 

În aceeași zi, avu loc depunerea jurămîntului, cînd 
principele Carol pronunţă cuvintele: «Din clipa în care 
am călcat pe teritoriul României, am devenit român», 
cuvinte care fură îndreptăţite cu prisosinţă în toată dom- 
nia lui“ („Istoria Românilor“, 1942). 

Deoarece aproape o jumătate de veac, istoriografia 
comunistă a falsificat sau trecut sub tăcere adevărul 
despre domnia lui Carol I, cea mai lungă din istoria 
noastră (48 de ani, cu unul mai mult decît al patriarhului 
neamului românesc, Ștefan cel Mare şi Sfînt!), vom avea 
acum ocazia să detaliem cele mai importante etape şi 
momente ale vieţii întemeietorului României moderne și, 
totodată, ale creatorului monarhiei noastre constituţio- 
nale. 

În primul rînd, este demnă de reţinut scurta cuvîntare 
a tinărului principe, imediat după depunerea jurămîntu- 
lui de credinţă, în care a spus: „Vă aduc o inimă leală, 
intenţii curate, o voinţă hotăriîtă de a face binele, un de- 
votament neprecupețit către noua mea patrie şi acel res- 
pect neclintit al legilor, pe care îl am de la strămoșii 
mei. Cetăţean astăzi, mîine dacă va trebui, soldat, voi 
împărți cu voi soarta cea bună, ca şi cea rea. Această 
declarație solemnă avea să-i marcheze întreaga existenţă, 
nelipsită de griji, necazuri şi opreliști. În acele zile de în- 
ceput, tatăl său îi scria: „Nu trebuie uitat niciodată că 
lucrezi în vederea viitorului, oricît de grea ar fi situațiu- 
nea prezentă“... Într-adevăr, prinţul și apoi regele Ro- 
mâniei a trecut prin mari greutăți, dar a avut şi mari 
înfăptuiri. Dacă Bismark îl sfătuise să nu accepte tronul, 
considerînd că-i o aventură să porți coroana unui stat 
lipsit de viitor, mai tîrziu, văzîndu-i împlinirile, a recu- 
noscut netemeinicia părerilor sale pripite... 

Născut şi crescut în respectul legilor, întîia preocu- 
pare a principelui a fost întocmirea unei noi constituții, 
socotind că statutul lui Cuza, din 1864, era prea absolutist. 
Alege modelul belgian și-l propune Adunării constituan- 
te, care îmbină principiile modern-europene cu cele tra- 
dițional-românești, ale pămîntului, oferind o Constituţie 
de tip liberal-democratică, votată la 11 iulie 1866, la 

două luni de la venirea sa în România! Prin ea se asigura 
libertatea individuală, egalitatea tuturor cetățenilor în 
faţa legilor și se stabilea că ţara este a poporului întreg. 
Legile erau alcătuite de către Cameră și Senat, rămînînd 
Domnului să le promulge sau să-și exercite dreptul de 
veto. Această Constituţie instituie domnia ereditară; cu 
vigoare pînă în 1923, cînd s-a votat Constituţia României 
Mari. 

Iată, în finalul acestui episod, creionat, portretul făcut 
domnitorului de către medicul Curţii, dr. I. Mamulea: pro- 
fil de medalie, foarte frumos, ochii albaștri cu ușoare scli- 
piri verzui, vioi și mobili, din care izvorau priviri scîn- 
teietoare, cap de vultur așezat pe un trup bine făcut în 
fineţea sa; se înțelege ușor prestigiul care însoțea și far- 
mecul pe care-l emana personalitatea sa excepțională... 


Capitolul III 
„CE FACE VODĂ“ 


Șase foști demnitari şi douăzeci de beizadele 


Ostaş, în venele căruia curgea sîngele unui lung șir 
de militari şi capete încoronate, principele Carol și-a pus, 
dintr-un început, chestiunea independenţei ţării. Plecînd 
să-și ia în primire tronul, locotenentul în virstă de 27 de 
ani îi cere sfatul marelui cancelar Bismark; acesta nu-i 
aprobă hotărîrea, chiar și numai pentru faptul că un ofi- 
ter prusac nu poate accepta să se supună Porții Otomane. 
Stăpiîn pe sine, tînărul prinț îi declară că „deocamdată 
voi suporta suveranitatea turcilor, dar în cel mai scurt 
timp voi cuceri independenţa cu armele“. 

A trebuit să treacă mai mult de un deceniu, pentru 
ca această hotărîre să se împlinească; o perioadă de timp. 
ce a fost considerată „un adevărat calvar“ pentru prin- 
cipele României. Cu toate că intrase în vigoare noua. 
Constituţie a ţării (votată la 11 iulie 1866), prin care se 
stabilea că suveranul este un arbitru deasupra partide- 
lor și a evenimentelor şi că guvernul are autonomie în 
acţiunile sale, situaţia internă era deosebit de critică. Sta- 
bilitatea politică a statului lăsa mult de dorit: în 5 ani 
s-au schimbat zece guverne și s-au făcut treizeci de re- 
manieri! Jocul politicienilor precum și anarhia din admi- 
nistraţie erau foarte departe de spiritul său de ordine şi 
încredere în litera legilor. În scurtă vreme însă, princi- 
pele Carol avea să spulbere speranța unora de a face dir 
el — cum spunea un diplomat al vremii — un instru- 
ment al partidelor, ale căror patimi ajunseseră la pa- 
roxism. Se povesteşte că la cîteva luni după ce s-a insta- 
lat la București, domnitorul a făcut o vizită neanunțată 
la Curtea de Apel din Capitală: nici un magistrat nu era 
la locul său; a plecat mai departe, la cîteva ministere — 

aceeași situație. Mai mult, la întilnirile propuse demni- 
tarilor, de a veni la Palat, aceștia întîrziau cu regulari- 
tate. Luind parte la ședințele din Cameră, se confruntă 
cu... vociferările opoziţiei; calm, rostește: „Oricît veți 
striga, nu veţi ajunge niciodată să obosiţi răbdarea mea“. 

Punctual şi ferm, autoritar și mărinimos, moral și 
intransigent, Carol încerca să stabilească ordinea şi ar- 
monia pe ruinele unei cumplite anarhii. În mărturiile 
culese de dl. Tzigara-Samurcaș se arată că domnul intra 
atunci într-un mediu românesc împestriţat de balcanisme 
și practici orientale; mai trăiau șase foști domnitori și 
vreo douăzeci de beizadele, fiecare cu obiceiurile și mai 
ales cu interesele sale. Un moment de cumpănă l-a re- 
prezentat vara anului 1870, cînd s-a pus la cale o mișcare 
antidinastică: colonelul Al. Candiano-Popescu „aprinde“ 
Ploieștiul și proclamă republica. Armata reuşeşte foarte 
repede să „stingă“ elanul răzvrătitului, care după un de- 
ceniu va deveni aghiotant regal și apoi deputat... 

În toţi acești primi ani de domnie, nelipsiţi de griji și 
incertitudini, principele Carol — ajutat de cîţiva poli- 
ticieni de marcă, precum Ion Ghica, Lascăr Catargiu şi 
Ion C. Brătianu — începe un amplu proces de moderni- 
zare a economiei ţării, de dotare si organizare a armatei, 
de ridicare a nivelului cultural și de trai al populaţiei. Dar 
în primul rînd era vorba de atitudinea față de Poartă, 
care-i contestase domnia și chiar Unirea, turcii afirmînd 
că a fost recunoscută numai pentru perioada lui Al. Ioan 
Cuza. Datorită sprijinului și influenţei lui Napoleon TII, 
Victor Emanuel II și Bismark, Carol I primeşte firmanul 
de investitură în ziua de 11/23 octombrie 1866, recunos- 
cîndu-se astfel Unirea, ţara continuînd să plătească tri- 
butul. Cînd s-a dus la Constantinopol, pentru acest act, 
principele trebuia să se supună unui ceremonial înjositor, 
ce se rezerva domnilor români: sultanul i-a indicat să se 
aşeze pe un scaun din faţa sa (pus mai jos); Carol s-a 
făcut că nu înţelege gestul și s-a așezat pe canapea, lingă 
el. Faptul a fost consemnat ca o mare îndrăzneală, dar 
pînă la izbucnirea războiului aveau să treacă 11 ani. Pînă 
atunci însă ţara trebuia întărită, structurile ei economico- 
ssociale și culturale stabilizate. 

Pină la război 


Pe scurt, iată ce s-a întîmplat în această perioadă a 
monarhiei constituţionale: obţinerea unui împrumut de 
36 610 500 franci, în special pentru sprijinirea industriei; 
crearea „Companiei române pentru exploatarea și comer- 
ciul de păcură“; înființarea Fabricii metalurgice „Freund“ 
(București); deschiderea „Școlii centrale de agricultură și 
silvicultură“ de la Herăstrău; participarea la expoziţia 
universală de la Paris (1867) cu pavilion propriu (nu în 
cadrul celui al Turciei, ca pînă atunci); înființarea Biblio- 
tecii Societăţii Academice Române; apariţia revistei „Con- 
vorbiri literare“, organ al Societăţii „Junimea“; promul- 
garea Legii monetare (intră în vigoare la 1/13 ianuarie: 
1868), prin care se adoptă ca unitate monetară naţională. 
LEUL (cu 100 de bani), din aur și argint; Legea despre 
oficialitatea limbii române în școli apare manualul lui Iom 
Creangă „Metodă nouă de scriere şi citire pentru uzul 
clasei I-a primare“ (1868); începe activitatea Camerei de 
comerț și industrie din București; Legea construcţiei de: 
șosele (naționale, județene și comunale); înființarea „Filar- 
monicii române“ (București), Legea privind organizarea 
puterii armate — armata permanentă, corpul dorobanţi- 
lor și al grănicerilor, milițiile, garda orășenească şi gloa- 
tele (pe principiile pașoptiste 'ale lui iN. Bălcescu); ia ființă 
Fabrica de bere „Luther“ (București), prima din Româ- 
nia; inaugurarea liniei ferate București—Giurgiu (dir 
gara Filaret — 19/31 octombrie 1869); se inaugurează. 
clădirea Universităţii București (14/26 decembrie 1869); 
debutul lui Mihai Eminescu la „Convorbiri literare“ cu 
poema „Venere şi Madonă“ (15 aprilie 1870); încheierea 
construcţiei liniilor ferate Iţcani—Roman și Paşcani— 
Iaşi; începe la 11/23 martie 1871 „marea guvernare 
conservatoare“ a cabinetului condus de Lascăr Catargiu; 
în București sint demarate lucrările la „drumurile de fier 
americane“ (tramvaie cu cai) și pentru „iluminare şi în- 
călzire prin gaz“; inaugurarea Gării de Nord (13/25 sep- 
tembrie 1872); prima expoziţie de pictură și sculptură 
din Bucureşti — N. Grigorescu participă cu 144 de lu- 
crări (1/13 ianuarie 1873); Decret privind instituirea la 

București a „Comisiunii monumentelor publice“ — cla- 
sarea şi conservarea monumentelor din România (6/8 apri- 
lie 1874); între 1875 şi 1880 se construiește (în prima 
etapă) Castelul Peleș din Sinaia (cînd se definitivau pro- 
iectele, un arhitect îi atrage atenţia principelui Carol că-i 
foarte aproape de granița austro-ungară și răspunsul a 
fost prompt: „Cine vă spune că ea va rămîne acolo?%); 
la lași se creează primul teatru profesionist evreiesc din 
lume, sub conducerea lui Avram Goldfaden (1876); la 
Bucureşti apare ziarul „Timpul“ (1876—1884), la care va 
lucra M. Eminescu; în iunie 1876 au loc alegeri parla- 
mentare, soldate cu victoria categorică a liberalilor. Etc., 
etc. 

Sînt numai cîteva date din istoria acestui prim de- 
ceniu al domniei lui Carol I, despre care istoriografia 
marxist-leninistă (mai ales din „iepoca de aur“) afirma 
că a fost dominată de începuturile luptei de clasă, că 
burghezo-moșierimea sugea sîngele poporului, că mizeria 
şi analfabetismul se datorau exploatării omului de către 
om şi că monarhul, în special, vindea ţara străinilor! 
Nimic despre fabricile nou înființate, convențiile comer- 
ciale cu diverse ţări europene, construcţiile bucureştene, 
tratatele privind navigația pe Dunăre și Marea Neagră, 
monedele de aur (20 lei) şi de argint (1 leu), hotăririle 
privind monumentele istorice, acțiunile întreprinse de ofi- 
cialităţi pentru cunoașterea României în străinătate. Trist 
este faptul că nici actualii guvernanţi, majoritatea parla- 
mentară şi preşedinţia nu catadicsesc să spună adevărul 
despre realităţile acelei perioade, ca şi ale monarhiei, în 
general, deoarece ar însemna să se dezică de la conduita 
lor neocomunistă, prin care trebuie veştejit tot ce a fost 
înaintea lor. Acum ei merg și se închină în fața icoane- 
lor (!), ţin discursuri la mormintele eroilor neamului, se 
declară continuatori ai democraţiilor occidentale, dar fac 
totul în chip... original, ca să nu spunem fariseic. Și se 
mai găsește cîte un senator cultivat (?), care afirmă cu 
dezinvoltură că regii noștri au fost trădători, iar pe ulti- 
mul dintre ei, Mihai I, îl consideră ... primul nomencla- 
turist comunist. Cum poate o societate să progreseze, 
avînd asemenea reprezentanţi, oameni incapabili să dis- 


20 


cearnă între bine și rău, între adevăr și minciună, între 
puterea deținută pentru moment şi lungul drum al ne- 
părtinirii? Desigur, nu trebuie trecute cu vederea greșe- 
lile unei etape sau alteia (reprimarea răscoalei ţărăneşti 
din 1907, bunăoară), dar acestea pălesc total în fața crime- 
lor, samavolniciilor, opresiunii, genocidului la care s-a de- 
dat comunismul român pe parcursul unei aproape jumă- 
tăți de veac. Exterminarea fizică și morală, foamea, frigul, 
frica şi dezinformarea la nivel naţional au expulzat Româ- 
nia din Europa pentru foarte mult timp. 


La Curtea de Argeș 


România, prin acțiunile tinărului principe Carol, își 
crea structurile ieșirii din Orient înainte încă de războiul 
menit să-i confirme independenţa. Da, acest străin, căsă- 
torit în 1869 cu o poetă — Carmen Sylva, principesa Eli- 
sabeta de Wied — avea să respecte ca nimeni altul vir- 
tuţile poporului român și istoria noastră. Într-un discurs 
tinut la un deceniu de la venirea sa în Principatele Unite, 
regele Carol I spunea: „O naţiune care-și respectă monu- 
mentele străbune și mai ales pe cele ale pietăţii și ale 
credinței creştineşti are un viitor sigur și neclintit“. El, 
atunci, n-avea de unde să ştie că într-un viitor vor veni 
comuniștii la putere, omorînd sute de mii de oameni, 
distrugînd biserici, lăsînd în paragină zeci și sute de re- 
licve ale trecutului României. El, un străin abia venit la 
Bucureşti, aflîndu-se într-o situație politică de neinvidiat, 
pornește să bată drumurile ţării. În ziua de 2/14 octom- 
brie 1866 vizitează Curtea de Argeş (unde a vrut să ajungă 
şi regele Mihai, de Crăciunul anului 1990 și rămîne 
impresionat de construcţiile domneşti; notează însă cu 
amărăciune: „din nefericire, splendida clădire se află în- 
tr-o stare tristă; interiorul e distrus prin foc; trăznetul a 
lovit unul din turnuri şi prin cutremur s-a crăpat unul 
din ziduri“... La 6 mai 1867 se întoarce şi constată că 
acoperişul n-a fost refăcut, aşa cum dăduse ordin, și ho- 
tărăşte restaurarea impunătoarei biserici, dar în cîţiva ani 
nu s-au putut face decît reparaţii. La 25 mai 1873 avea 

să constate: „s-a reparat numai temelia și-i foarte ne- 
mulțumit cu modul cum se execută lucrările“ (în ,,Me- 
moriile“ sale, Carol relatează ca un cronicar apropiat 
domnitorului). Titu Maiorescu, ministrul cultelor, de- 
venit unul dintre cci mai fideli și serioşi sfetnici 
ai săi, apelează la arh. Viollet Le Duc, care-l pro- 
pune pe arh. André Lecomte du Noiiy, pentru con- 
tinuarea lucrărilor; la întrevederea cu acesta, ,,Dom- 
nitorul îi recomandă foarte călduros să păstreze cu 
sfinţenie vechile forme ale splendidei clădiri şi să o ridice 
din tristă dărăpănare la vechea strălucire“ (25 mai 1875). 
La 11 mai 1878, deci la scurt timp după încheierea răz- 
boiului de independenţă, Carol urcă pe schelele bisericii 
pînă la acoperiș, bucurîndu-se din toată inima de cele 
văzute, cît de frumos și precis a fost restaurat acest giu- 
vaer al arhitecturii românești, avîndu-l „custode“ pe 
Alexandru Odobescu... Lucrările au mai durat pînă în 
1886, ziua inaugurării fiind fixată în duminica de 12 oc- 
tombrie: opera lui Neagoe Basarab a apărut atunci în 
toată splendoarea sa, după trei secole şi jumătate de la 
întemeiere. 

Acesta era omul destinat să obţină independenţa 
României. Într-o evocare a scriitorului-părinte Gala Ga- 
laction, am găsit acest fragment, mai mult decît elocvent: 
„Ce face Vodă? Vodă nu vorbește decit foarte puţin și 
totdeauna cu miez; Vodă nu azvirle banii pe ferestre; 
Vodă nu stă la masă decit o jumătate de oră; Vodă nu 
bea; lui Vodă nu-i plac lăutarii; Vodă trăieşte în palat 
ca un megaloschimnic în chilia lui“ (s.n.). 


Capitolul IV 


COMANDANT SUPREM 
AL ARMATELOR ROMÂNO-RUSE 


„Independenţa absolută a României a fost proclamată de toate 
vocile autorizate ale ţării. Suveran şi popor au luat hotărîrea 
nestrămutată de a o apăra cu arma în mină, Ca și integritatea 
teritoriului cu care ea s-a identificat de acum înainte în ochii 
întregii populaţii române“. 

MIHAIL KOGĂLNICEANU, 
22 mai 1877 


Puterea armată la români 


Preocupat de punerea temeliilor statului modern, prin- 
cipele Carol s-a îngrijit îndeaproape de reorganizarea şi 
dotarea armatei, tînărul ofiţer prusac avînd în această di- 
recție toate cunoștințele necesare. Studiind tradiţiile de 
luptă ale poporului român și mai ales legislaţia inițiată 
de Alexandru loan Cuza în politica militară, semnează 
legi (în 1868, 1872 şi 1874) care, într-un deceniu, vor duce 
la crearea unei armate capabile să dobîndească indepen- 
denţța României. 

În preajma războiului din 1877, oastea română era for- 
mată din următoarele elemente: armata permanentă — 
cu rezerva ei; armata teritorială — cu rezerva ei; mili- 
țiile; garda civică — la orașe (sau garda orășenească) şi 
gloatele — la sate (nu s-a apelat la ele, deoarece primej- 
dia invadării teritoriului nostru de către turci a fost în- 
depărtată prin victoria de la Plevna). Armata permanentă 
se compunea din unități de infanterie, cavalerie, artilerie, 
geniu, flotilă, administraţie și jandarmi (durata serviciu- 
lui militar era de 7 ani, din care 3 în activitate şi 4 în 
serviciu; îl satisfăceau toţi tinerii în virstă de 21—29 ani). 

Infanteria: 8 regimente de linie a cîte două batalioane 
fiecare, 4 batalioane de vînători a cîte 4 companii. Cava- 
leria: două regimente de .roșiori a cîte două escadroane 
fiecare. Artileria: 4 regimente cu cîte 6 baterii fiecare (în 
total 96 guri de foc). Geniu: un batalion cu 4 companii 
de săpători-minari și o companie de pontonieri. Flotila: 
4 nave de tonaj mediu („Ştefan cel Mare“, „Fulgerul“, 
„România“ și „Rîndunica“) şi cîteva ambarcaţiuni mai 
mici de pază-patrulare. Jandarmii erau organizaţi în di- 
vizioane, baterii, semibaterii și secţiuni, constituind arti- 
leria armatei teritoriale (sau nepermanente). Aceasta avea 
16 regimente de infanterie (dorobanţii) și 8 regimente de 
călărași; originalitatea acestor trupe consta din faptul că 
doar ofițerii erau angajaţi permanent, ostașii efectuînd 
stagiul cu „schimbul“ (serviciul activ era de 6 ani și se 
împărțea în patru schimburi egale, fiecare ostaş fiind o 
săptămînă în cazarmă şi 3 acasă). Milițiile erau chemate 
sub arme numai în caz de război (30 batalioane şi 30 es- 
cadroane); cetățenii pînă la 37 de ani, necuprinșşi în ar- 
matele permanentă și teritorială, erau organizaţi pe bata- 
lioane şi escadroane, cîte unul din fiecare judeţ. Garda 
orășenească a fost organizată printr-o lege specială, în 
1877, fiind formată din bărbaţi între 37 şi 46 de ani, cu 
scopul apărării localităţilor în care locuiau. 

Ţara era pregătită să lupte. Carol I urmărea cu viu 
interes desfășurarea evenimentelor din sud-estul euro- 
pean, mai ales că se întrevedea un conflict major între 
Rusia şi Turcia: prima putere nu renunțase la ideea de 
a stăpîni Orientul (țarul Alexandru al II-lea urma „litera“ 
Testamentului lui. Petru cel Mare), în vreme ce Imperiul 
Otoman înăbuşea în sînge revoltele din Bosnia, Macedo- 
nia, Serbia și Muntenegru (1875—1876), ameninţind în 
permanenţă noile structuri şi realităţi româneşti. 

După alegerile parlamentare din iunie 1876, în care 
liberalii obțin o victorie categorică, guvernul român înain- 
tează un memoriu Înaltei Porţi și puterilor garante, în 
care se revendică, printre altele, recunoașterea „indivi- 
dualității statului român“ și a numelui de România. Tur- 
cia nici nu vrea să audă... O dată cu constituirea noului 
guvern, în frunte cu Ion C. Brătianu, destinele ţării încep 

să se clarifice. Principele Carol îl trimite pe Brătianu 
să trateze cu ruşii condiţiile trecerii armatei țariste prin 
teritoriul nostru, în cazul unui conflict ruso-turc. Între- 
vederea are loc în Crimeea, la Livadia (29 septembrie/11 
octombrie 1876), cu guvernatorul Gorciakov, ruşii obli- 
pîndu-se să menţină şi să apere integritatea României 
(condiție pe care au încălcat-o ulterior!). Printr-un joc 
perfid. Poarta proclamă o constituţie așa-zis liberală (la 
11/23 decembrie 1876), prin care România este numită 
„provincie privilegiată“ a imperiului. Domnitorul, guver- 
nul și parlamentul iau imediat atitudine, și, prin declara- 
ţia primului-ministru, se specifică: „... niciodată sabia 
lungă a lui Baiazet și Mohamet nu a putut să pătrundă 
în munţii României, unde cutează astăzi să străbată Mid- 
hat-pașa cu constituţia lui“ (s.n.). În termeni... diploma- 
tici, se amintea Porții că România nu mai poate suporta 
tutela nimănui. Totul se baza pe puterea armatei proprii, 
care intrase în faza decisivă de pregătire, organizare şi 
dotare, avînd sub arme aproximativ 100 000 de oameni. 


Perfidia rusă 


La 31 martie/12 aprilie 1877 se hotărăște mobilizarea 
generală și, a doua zi, are loc un Consiliu de Coroană, 
hotărîndu-se semnarea Convenţiei de la Livadia (de către 
ministrul de externe Mihail Kogălniceanu și baronul 
Dmitri Stuart, însărcinatul cu afaceri rus la București — 
4/16 aprilie). Peste o săptămînă, rușii au trecut Prutul, 
ceea ce însemna debutul ostilităților cu Poarta; ţarul 
Alexandru al II-lea s-a întîlnit la Ploiești cu principele 
Carol I, asigurîndu-l şi cu acest prilej că vor respecta le- 
gile și drepturile politice ale statului român. Turcii răs- 
pund prin bombardarea porturilor dunărene Brăila, Cala- 
fat, Bechet, Olteniţa și Călărași, începînd şi o amplă 
acţiune de piraterie (!) de-a lungul fluviului. Armata ro- 
mână, în majoritate concentrată în Oltenia, intră în 
acţiune și trage asupra Vidinului (26 aprilie/8 mai). 

„Parlamentul român, constatind că, prin actele de os- 
tilitate începute de turci, legăturile dintre țara noastră 
și Imperiul otoman au fost rupte, votează la 9 mai 1877 

independența României, care fu proclamată a doua zi, de 
către principe, cu ocazia aniversării urcării lui pe tron. 
Ziua de 10 Mai devenise astfel pentru români o dublă 
aniversare, a înscăunării dinastiei și a proclamării inde- 
pendenţei, rămînînd și sărbătoarea noastră naţională“ 
(P. P. Panaitescu, „Istoria Românilor“, 1942). În aceeași 
zi, Carol I instituia Ordinul „STEAUA ROMÂNIEI“, 
prima decorație românească. Guvernul anulează tributul 
către Turcia, punînd suma respectivă (914 000 lei) la dis- 
poziţia Ministerului de Război. Declaraţia lui Mihail Ko- 
gălniceanu — „Sîntem independenţi; sîntem naţiune de 
sine stătătoare!“ — și înaltele decizii ulterioare au fost 
întîmpinate de popor cu un entuziasm extraordinar. Zile 
întregi, peste tot se cînta „Deşteaptă-te, române!“ ... 

Încep dislocările trupelor. La 22 mai/3 iunie, Divizia 
a III-a intră în București, în mijlocul unei mari mani- 
festaţii populare. Cu acest prilej, domnitorul Carol I trece 
trupa în revistă și decorează pe cei ce s-au distins în lupta 
de la Olteniţa (28 aprilie/10 mai); doi soldaţi, artileristul 
Costache Ochianu și vînătorul Dinu Enache, devin primii 
ostași români care au primit Ordinul „Steaua României“ 
cu spade în grad de cavaler (aceeași distincţie i-a fost 
înmînată la spital și locotenentului Petre Rafail, rănit în 
timp ce conducea focul celor două tunuri de pe digul 
Olteniţei). 

Armatele rusești forțează Dunărea pe la Zimnicea (la 
mijlocul lui iunie) și înaintează relativ repede prin nor- 
dul bulgar. După o lună, marele duce Nicolae, coman- 
dantul suprem al rușilor, trimite principelui Carol o tele- 
gramă, în care-i cere cu insistenţă ca armata română să 
treacă fluviul: „Les Turcs ayant amassé plus grandes mas- 
ses ă Plevna, nous abîment. Prie de faire fusion, dé- 
monstration et, si possible, passage du Danube que désires 
faire. Entre le Jiul et Corabia cette démonstration est 
indispensable pour faciliter mes mouvements“. Răspunsul: 
primele unități române trec Dunărea (20 august) pe la 
Zimnicea (podul de pontoane în lungime de 1 036 m fusese 
realizat de geniștii români), avîndu-l în frunte pe domnito- 
rul Carol, numit comandant suprem al armatelor româno- 
ruse, și se îndreaptă spre Plevno încercuită de ruşi. 

Sfirşitul verii era ploios. Orașul-cetate rezista. Ducele 
Nicolae dorea să facă un cadou răsunător ţarului Alexan- 
dru, cu prilejul zilei onomastice (30 august), astfel că a 
ordonat un asalt general asupra Plevnei, neţinînd cont 
de avertismentul principelui, care fusese informat că 
turcii se aşteaptă la un asemenea atac şi deci nu sînt 
sanse de izbîndă. Orgoliosul duce nu ascultă şi, într-o zi, 
rușii pierd 16 000 de oameni. Numai românii reușesc să 
ocupe reduta Griviţa 1, după lupte cumplite și pierderi 
grele (2 600 morţi și răniţi). În consiliul de război, Carol 
propune un lung asediu asupra Plevnei și ducele acceptă. 
După 3 luni de înfometare, turcii încearcă să spargă în- 
cercuirea, printr-un atac masiv, dar sînt înfrînţi; în ziua 
de 28 noiembrie/10 decembrie 1877, Osman-pașa se predă, 
aferindu-și sabia colonelului român Cerchez, semnînd 
apoi capitularea. A doua zi, Carol I şi Alexandru al II-lea 
au intrat victorioși în oraşul aproape distrus, 

Războiul continua pe alte fronturi. În ianuarie 1878, 
românii ocupă Smirdanul şi apoi Vidinul, silindu-i pe 
turci să ceară încheierea unui armistițiu. Prin pacea de 
la San Stefano (19 februarie/3 martie) se recunoștea in- 
dependența României și realipirea Dobrogei, dar Rusia 
anexează sudul Basarabiei neţinînd cont de promisiunile 
făcute! Românii protestează, dar rușii ameninţă cu dez- 
armarea armatei naţionale, după ce fuseseră salvaţi de 
lu o înfrîngere ruşinoasă. Principele Carol declară: 

»O armată care a luptat în fața ţarului la Plevna poate 
fi zdrobită, dar nu dezarmată!“ 

Prin Congresul și pacea de la Berlin (1/13 iulie 1878), 
la care au luat parte Ion Brătianu și Mihai Kogălniceanu, 
se consfințește independenţa României, dar şi retrocedarea 
celor 3 județe basarabene către Rusia... Totodată, Do- 
brogea și Delta Dunării intră oficial în componenţa Româ- 
niei; peste o lună, autoritățile noastre preiau administra- 
rea acestor vechi teritorii românești, după cinci secole de 
stăpînire otomană. 

... În ziua de 8/20 octombrie 1878, armata română 
victorioasă pătrunde în București pe Podul Mogoşoaiei, 
care de atunci se va numi Calea Victoriei. 

Capitolul V 


REGELE CAROL I 


„Mare organizator, chibzuit şi neîntrecut gospodar, în admi- 
nistraţia internă a ţării sale, bun, drept şi totdeauna blind şi înţe- 
legător al nevoilor poporului său, al cărui mare educator a fost, 
nu numai cu vorba ci și prin pilda propriei sale vieţi, de muncă, 
exactitate, simplicitate și sobrietate; înţelept, demn și fin diplo- 
mat, cu mult tact și mare prestigiu, în relaţiunile din afară; mili- 
tar viteaz şi strateg iscusit, în război; om de vastă cultură și de 
mare consideraţie universală — recunoscut şi respectat ca unul 
dintre cei mai înţelepţi și ascultați suverani ai timpului — tot- 
deauna bine informat și adînc cunoscător al problemelor gene- 
rale ale epocii sale și al celor speciale, de prezent și viitor, ale 
țării sale; şi, pe lingă toate acestea, mare cunoscător şi mînuitor 
de oameni“, 

GRIGORE ANTIPA, 
membru al Academiei Române 


„Tara noastră de la fruntarii“ 


Așa numise principele Carol ţinutul dintre Dunăre și 
Marea Neagră, recîștigarea Dobrogei fiind unul din obiec- 
tivele războiului de independenţă, pentru ca imediat 
după Congresul de la Berlin (1 iunie — 1 iulie 1878) să 
se facă preparativele pentru preluarea acestei regiuni de 
către administrația românească. Un rol deosebit în rezol- 
varea multiplelor probleme ridicate de noua stare de 
lucruri i-a revenit lui Mihail Kogălniceanu care, îm- 
preună cu Remus Opreanu, viitorul prefect de Constanţa, 
a elaborat „Regulamentul de administraţie publică asupra 
organisaţiunei judecătorești, competenţei și procedurii 
autorităţilor judecătorești din Dobrogea“. 

Pregătirile fiind terminate, la 14 noiembrie 1878, dom- 
nitorul trece în revistă divizia aflată la Brăila, cu care 


ocazie este citită „Proclamaţia către armata română“: 


„Proclamaţia către armata română“ 
«Soldaţi! 


Puterile mari europene, prin Tratatul de la Ber- 
lin, au unit cu România Dobrogea, această veche 
posesiune a prinților noștri de mai înainte. 

Azi veţi pune piciorul pe acest pămînt care de- 
vine din nou românesc. Însă acum veți merge în 
Dobrogea, nu în calitate de cuceritori, ci de amici, 
ca fraţi ai locuitorilor, care de azi înainte sînt con- 
cetățenii noştri. 


În această nouă Românie, veţi găsi o populaţiune 
care în cea mai mare parte este deja românească. 
Însă veţi găsi şi locuitori de alt neam şi alte cre- 
dințe. Toţi aceștia, care devin membri ai statului 
român, au același drept la protecţiunea și la dragos- 
tea voastră! 

Între ei veţi găsi mahomedani, ale căror obiceiuri 
se deosebesc de ale noastre. Vă recomand cu deose- 
bire ca să respectaţi credința lor. 

Fiți în mijlocul noilor voştri concetățeni ceea ce 
ați fost atît în timp de pace cît şi pe cîmpul de 
onoare: model de bravură şi de disciplină, apărători 
ai drepturilor României și anteluptători ai legali- 
tății si ai civilizației Europei; astfel vă cunoaște 
acum întreaga Europă, şi cu miîndrie confirmăm 
aceasta, 


Așadar, drum bun, soldaţi, și Dumnezeu să vă 
apere. 

Trăiască România! 

Dat la Brăila, la 14 noiembrie, anul 1878. 


CAROL» 

Totodată s-a redactat şi o „Proclamaţie domnească“, 
în limbile română, turcă, greacă şi bulgară; tipărită pe 
foi volante, a fost răspîndită în toată Dobrogea, care în 
zilele de 14—18 noiembrie a trăit momente cu adevărat 
istorice, după patru veacuri și jumătate de stăpînire oto- 
mană. Peste tot (la Babadag, Tulcea, Constanţa, Manga- 
lia) principele Carol, suita și armata s-au găsit în faţa 
unei mulţimi entuziasmate, care a ridicat arcuri de 
triumf, i-a întîmpinat cu pîine și sare, cu tablouri alego- 
rice și steaguri tricolore. Noua provincie intra pe marea 
poartă a modernizării vieţii social-economice şi cultural- 
spirituale, prin respectarea drepturilor tuturor cetățeni- 
lor, indiferent de naţionalitate și credinţă ... Prin modi- 
ficarea articolului 7 din Constituţie, se deschidea calea 
încetățenirii necreștinilor; evreii care luptaseră în război 
au devenit, prin lege, cetățeni români. 


Drumul spre „Micul Paris“ 


Țara cunoaște prefaceri substanţiale în toate dome- 
niile, chiar dacă erau de învins numeroase greutăți şi 
inerții. Prestigiul României creşte pe plan internațional, 
stabilindu-se relații diplomatice normale, la rang de le- 
gație, cu 18 ţări, printre care: Rusia, Austro-Ungaria, 
“Turcia, Italia, Serbia, Bulgaria, Belgia, Olanda, Monaco, 
Franţa, Marea Britanie, Germania, Grecia, S.U.A., Spa- 
nia; țările nordice aveau la București consulate. Pe plan 
intern, încep importante lucrări de construcţie și amena- 
jare a teritoriului (demarează construirea căii ferate Bu- 
zău— Mărăşeşti, prima linie feroviară executată de sta- 
tul român, şi se termină tronsonul Ploieşti—Predeal, 
1879); se înființează la București „Agenţia Havas a Ro- 
mâniei“, prima noastră agenţie de presă, ca sucursală a 
agenţiei franceze „Havas“. La 18/30 ianuarie 1879 are 
loc premiera piesei „O noapte furtunoasă“ de I. L. Cara- 
giale, avînd în distribuție pe Grigore Manolescu, Ion 
Panu, Ştefan Iulian, Mihail Mateescu, Ana Dănescu, Ani- 
cuța Popescu și Aristizza Romanescu (în rolul lui Spiri- 
don). La 30 martie se votează Legea privind înființarea 

Academiei Române (în locul Societăţii Academice Româ- 
ne), cu 3 secțiuni: literară (literatură, artă, filologie și 
filozofie), istorică (istorie, geografie şi științe sociale) și 
științifică (științe teoretice și aplicate). 

La jubileul de 25 ani al acestui lăcaș de cultură, Ca- 
rol I avea să rostească: „Renumele Academiei noastre, 
încă tînără, trebuie să aibe un răsunet departe peste ho- 
tarele ţării, spre a atrage în Capitala României bărbaţii 
însemnați, cari să se încredinţeze că vechile Principate 
Dunărene s-au transformat în un centru de civilizaţie și 
de propășire şi au devenit, prin vitejia armatei, ce a ui- 
mit lumea prin avîntul său și tăria sa — un stat puternic 
și neatîrnat, stabilit pe temelii așa de tari, încît nici o 
sguduire nu-l mai poate zdruncina“. Este semnificativ 
faptul că acest om, străin de neam și ţară pînă de curînd, 
cunoștea atît de bine spiritul limbii română, istoria și tra- 
dițiile poporului nostru, încît în 1884 spunea: „Ce limbă 
are norocul de a dispune de patru cuvinte pentru o însu- 
șire, care trebuie să fie mîndria fiecărui popor, care trebuie 
să fie scrise pe steagul fiecărei armate: voinicie, vitejie, 
bravură, eroism?“ Referindu-se la poezia populară româ- 
nească şi la valorile vechilor cărți bisericeşti, regele spu- 
nea că „Poezia a devenit astfel cea dintii temelie a lim- 
bii“... 

Recunoaşterea independenței României de tot mai 
multe state și prefacerile interne făceau ca rangul de 
principat să nu mai corespundă noilor realități. Astfel 
că, în ședința din 14 martie 1881, Parlamentul votează 
transformarea României în REGAT. Principele Carol va 
fi încoronat REGE în ziua de 10 Mai, devenită Zi Naţio- 
nală, în Catedrala Mitropoliei din Bucureşti; coroana re- 
gală fusese turnată din oţelul unuia din tunurile turcești 
capturate la Plevna. Cu prilejul aceleiași ceremonii, a 
fost încoronată și Regina Elisabeta, născută principesă de 
Wied, cu care domnitorul se căsătoreşte în 1869; regina 
va fi cunoscută ca poetă sub numele de Carmen Sylva. 
Populaţia Capitalei manifestă un entuziasm deosebit: se 
scandează „Trăiască Regele!“ și se dă drumul la stoluri 
de porumbei albi, la trecerea caleștii cuplului regal, clă- 
dirile erau împodobite sărbătorește, cu crengi de brad și 
steaguri tricolore. 

Dincolo de aceste dovezi de apreciere la adresa mo- 
narhiei constituționale, locuitorii țării erau conștienți că 
se află în fața unor prefaceri cu adevărat radicale, că 
România își întemeia noua existență pe temelii moderne, 
avînd în cîţiva dintre fruntașii politici și oamenii de cul- 
tură piloni de bază pentru ridicarea edificiului naţional. 
Apărător al idealurilor democratice, Mihail Kogălniceanu 
devine, ca şi Titu Maiorescu, unul din principalii susţi- 
nători ai regelui, participînd ca diplomat şi legiuitor la 
toate marile schimbări, indiferent de guvernele ce se suc- 
-cedau — liberali sau conservatori. Rînd pe rînd, sînt ela- 
borate legi privind organizarea Dobrogei, sănătatea pu- 
blică, economia rurală, pentru încurajarea industriei 
naționale și a comerţului, pentru constituirea unei flote 
românești, construirea podului peste Dunăre, răscumpă- 
rarea căii ferate Cernavodă—Constanţa, înființarea por- 
turilor franco Galaţi și Brăila, tarifele vamale, creditele 
agricole, dotarea armatei etc. 

Pină la sfîrşitul veacului, România se îmbogățește cu 
edificii şi instituții care o așază în rîndul naţiunilor de 
frunte în Europa. Bucureştiul începe să-și schimbe fizio- 
nomia: se modernizează străzile şi se introduce ilumina- 
tul electric (pe locul unde astăzi se află Biblioteca Cen- 
trală Universitară se instalaseră, în 1882, primele genera- 
toare electrice din România, numite „fabrica de curent“), 
se termină clădirea Băncii Naţionale, Casa Vernescu (ac- 
tualul sediu al Uniunii Scriitorilor), Casa Monteoru (azi 
Casa Scriitorilor), Teatrul Naţional, Şcoala centrală de 
fete, Palatul de Justiţie, Foișorul de foc, Palatul Poște- 
lor, Observatorul astronomic, Palatul Ministerului Agri- 
culturii și Domeniilor, Palatul C.E.C., Institutul de arhi- 
tectură, Palatul Cantacuzino (azi Muzeul „George 
Enescu“) şi altele. Toate acestea aveau să schimbe faţa 
Capitalei, care la începutul secolului al XX-lea va fi nu- 
mită „Micul Paris“. Savantul Grigore Antipa a început, în 
1893, reorganizarea Muzeului de istorie naturală, folo- 
sind, pentru prima dată în lume, un nou procedeu expo- 
zițional — dioramele, cu ajutorul cărora vieţuitoarele 
sînt prezentate în mediul lor de viaţă. 

Capitolul VI 
ROMÂNIA MICĂ 


„Regele Carol I a reușit să creeze un stat european modern. 
Lupta împotriva obiceiurilor turco-orientale şi valorifica însușirile 
morale ale cetăţenilor. Totuşi, nu numai o dată, în faţa enormelor 
greutăți cu care se confrunta, s-a gindit să abandoneze totul. Își 
va face însă datoria pînă la capăt. Prestigiul său creștea o dată 
cu trecerea timpului. În 1913, strălucirea lui se afirmă din plin 
pe plan internaţional, atunci cînd a fost ales ca arbitru în conflic- 
tul dintre popoarele balcanice. Astfel, Carol I va dăinui ca un 
exemplu de funcţionare fericită a monarhiei constituţionale.“ 


Colocviu internaţional „Monarhiile în lumea actuală“, 
Universitatea Complutense Mihai I, 
22 august 1990, Madrid, 


Legi, înfăptuiri, deziderate 


După cum remarcă majoritatea istoricilor, intervalul 
1881—1914 a reprezentat pentru România o perioadă de 
mare progres sub raport economic și cultural, de impor- 
tante clarificări în plan socio-politic. Cu toate convul- 
siile prin care trecea, ca urmare a unor grele moșteniri 
din epocile precedente, ţara îşi schimba fizionomia şi 
structurile, ajungînd un factor de stabilitate şi decizie 
în sud-estul Europei, înaintea primului război mondial. 
Atunci i se spunea România mică, mereu cu gîndul la 
ceca ce trebuia să devină patria tuturor românilor . .. . 

De altfel, acest gînd a fost rostit destul de clar chiar 
de către principele Carol, în 1874, cînd se analizau pro- 
iectele construirii castelului Peleș, ca reședință de vară, 
în perimetrul Sinaiei; la observaţia unui arhitect că-i 
foarte aproape de graniţă, principele întreabă: „Cine vă 
spune că ea va rămîne acolo? Sosit în Principatele Uni- 

te în toiul războiului austro-prusian, tînărul ofițer se pre- 
gătea să intre cu armata în Transilvania, dar conflictul 
s-a terminat în vreo şase săptămîni, ceea ce a dus la 
abandonarea ideii. Nici în 48 de ani de domnie, regele 
n-a putut reîntregi România, mai ales că relaţiile inter- 
europene nu ne erau prea favorabile. „Pentru a nu ră- 
mine izolată în rețeaua de alianțe (Germania, Austro-Un- 
garia și Italia constituiseră prin tratatele din 1879 și 1882 
Tripla Alianţă), ca o reacție față de politica țaristă după 
evenimentele din 1878 și dînd urmare sentimentelor net 
progermane, ale regelui Carol I, guvernul liberal încheie, 
la: 30 octombrie 1883, la Viena, pe o durată de 5 ani, un 
tratat secret de alianţă cu Austro-Ungaria, la care aderă, 
în aceeaşi zi, Germania, iar în 1888 şi Italia. Prelungit 
de mai multe ori, tratatul a rămas în vigoare pînă la iz- 
bucnirea primului război mondial“ (Constantin C. Giu- 
rescu, Dinu C. Giurescu — „Istoria românilor“, Ed. Al- 
batros, 1975). 

Este o perioadă de frămîntări, datorită eforturilor mo- 
dernizării agriculturii și dezvoltării industriei. Prin legile 
din 1878, 1881 şi 1889 (mai ales după răscoalele țărănești 
din 1888) se urmărea împroprietărirea țăranilor de pe 
moşiile statului, în vreme ce continua să fie dominantă 
marea proprietate. „Tocmelile agricole“ sau „învoielile“ 
reglementau condiţiile prin care se putea lua pămint în 
arendă de la moșier sau de la arendașii intermediari, 
Avîntul agriculturii însemna creșterea numărului batoze- 
lor și secerătorilor, sporirea suprafeţelor însămînţate, cu 
deosebire în cîmpiile Bărăganului și Burnazului și în 
Dobrogea. Cum în regiunea reintrată în fruntariile ţării 
lipsea moșşierimea, datorită faptului că mulţi dintre pro- 
prietarii musulmani abandonaseră pămînturile, s-a proce- 
dat la vînzarea de loturi între 10 şi 100 ha, cu prioritate 
localnicilor și coloniștilor din alte părți ale ţării. Împro- 
prietărirea veteranilor din războiul de independență în 
Dobrogea a fost însoţită de facilități excepţionale: cei ce 
doreau să se stabilească primeau loturi de 8 ha plătibile 
în 60 de rate anuale, erau scutiți de impozit 5 ani, li se 
acordau ajutoare pentru construirea caselor, procurarea 
vitelor şi uneltelor, primeau pomi fructiferi din pepinie- 

rele statului. Dacă în 1885 aici erau cultivate aproximativ 
240 000 ha, în două decenii suprafața s-a triplat! De o 
importanţă deosebită pentru economia țării au devenit 
podgoriile din zonele Murfatlar și Isaccea, precum și pe- 
rimetrele rezervate apiculturii. De asemenea, un avînt 
deosebit l-a luat piscicultura în lacurile Razelm și Baba- 
dag și în Delta Dunării, Dobrogea devenind principalul 
furnizor de pește al ţării. Savantul Grigore Antipa s-a 
bucurat de înalta apreciere a regelui Carol I, care se îm- 
barca deseori pe crucișătorul „Elisabeta“ și participa la 
cercetările biologice marine și la lucrările de amenajare 
a canalelor Deltei, susținînd proiectele de o deosebită va- 
loare economică şi militară a acestei zone (canalul Dranov 
— Gura Portiţei a fost terminat în anul 1914). 

„Astfel, în timp ce în restul ţării cercurile guvernante 
național-liberale refuzau să ia în considerare înfăptuirea 
unei reforme agrare largi, răspunzînd solidar împreună 
cu conservatorii de soarta nenorocită a ţăranului și zgu- 
duirile sociale de mari proporţii, ca acelea din 1907, în 
Dobrogea, sub trei guverne liberale, s-au aplicat legiuiri 
care, alături de alţi factori, au impus concepţia despre 
caracterul ineluctabil al reformei, legiferată şi aplicată abia 
după primul război“ (Adrian Rădulescu și Ion Bitoleanu, 
„Istoria românilor dintre Dunăre şi Mare. Dobrogea, Ed. 
Ştiinţifică și Enciclopedică, 1979). 


Pină la războaiele balcanice 


Tară eminamente agrară, în sccolul XX, România n-a 
fost decît în ideologia și minţile comuniştilor; timp de 
aproape o jumătate de veac, doctrinarii dejiști-ceaușiști 
acreditau ideea moştenirii unui fel de țări africane, în 
care oamenii culegeau doar fructe și hăituiau animalele, 
regimul democrat-popular şi apoi cel al socialismului 
multilateral dezvoltat descoperind ciocanul și nicovala! 
Ei nu s-au ostenit să citescă nici măcar pe Lucrețiu 
Pătrășcanu care, analizînd situația industriei României 
la cumpăna secolelor, ajunge la următoarea concluzie: 
„Dezvoltarea sectorului capitalist în economia românească 

a cunoscut un progres lent pînă în 1880, cînd face un pu- 
ternic salt pînă în 1902 și înaintează apoi cu pași repezi 
pînă în 1913 (protecţionismul practicat în politica econo- 
mică a României mici a fost factorul important al creș- 
terii industriei autohtone). În anul 1883, asistăm la prima 
hausse. Anii speculativi după 1883, și în special unii 
după 1903, au fost numiţi în economia românească di- 
nainte de războiul mondial drept epoca de aur“ („Un 
veac de frămîntări sociale, 1821—1907%). Iată şi cifre 
elocvente pentru anul 1911: din totalul de 170 524 lucră- 
tori, în industria mare erau ocupați 46280, la C.F.R. 
18 556, în industria extractivă 10058, restul fiind sala- 
riați în ateliere și industria mijlocie. Dacă n-ar fi fost 
așa, pe ce bază s-ar fi născut mișcarea socialistă şi cum 
s-ar fi dezvoltat proletariatul? Întrebare pe care nu şi-au 
pus-o tovarășii brucani și bîrlădeni ... 

Să revenim la acea cu adevărat „epocă de aur“, în 
care au trăit și creat clasicii literaturii române: Eminescu, 
Creangă, Caragiale, Titu Maiorescu, Vlahuţă, Coșbuc, 
Slavici, Barbu Delavrancea ş.a., s-au afirmat B. P. Has- 
deu, Alexandru Odobescu, Simion Mehedinţi, Ovia 
Densusianu, Sextil Pușcariu, Al. Xenopol, loan Bianu, 
Gr. G. Tocilescu, Vasile Pârvan, Constantin Giurescu şi 
Nicolae Iorga, apoi, Spiru Haret, Gh. Țiţeica, Gr. Co- 
bălcescu, Carol Davila, Emil Racoviţă, Vasile Conta, Petre 
Poni, Traian Vuia, Aurel Vlaicu, Henry Coandă și încă 
mulți alți savanţi și cercetători, mari artişti ca Nicolae 
Grigorescu, Ștefan Luchian, Ion Andreescu și George 
Enescu. Toţi s-au putut manifesta plenar și și-au împli- 
nit crezurile, chiar dacă uneori greutățile sau bolile le-au 
diminuat elanurile creatoare. O pleiadă de oameni de 
cultură, artă şi știință pe umerii cărora s-a ridicat edifi- 
ciul civilizaţiei românești contemporane. Academia Ro- 
mână și „Fundaţiunea Universitară Carol I“ (1891) aveau 
să joace un rol determinant în propulsarea valorilor na- 
tionale, antrenînd în activitatea lor pe reprezentanții „in- 
telighenţiei“ din Transilvania, Bucovina și Basarabia. 
Într-un fel sau altul, România mică lua parte la toate 
frămîntările românilor din teritoriile ocupate, precum s-a 
întîmplat în cazul „procesului memorandiștilor“ (Cluj, 
mai 1894) cînd fruntașii Partidului Naţional Român (prin- 

tre care Ioan Raţiu, Vasile Lucaciu, Gheorghe Pop de 
Băsești) au fost condamnaţi de unguri la mulți ani de închi- 
soare. După puternicele manifestații populare de protest 
de la București, regele Carol I inițiază un lung schimb 
de mesaje cu împăratul Franz Joseph I, în urma cărora 
inculpaţii au fost graţiaţi (19 septembrie 1895). 

Printre numeroasele alte acțiuni menite să sprijine 
creaţiile autohtone este și trimiterea tinerelor talente la 
studii în marile centre europene, pe cheltuiala statului. 
Un singur caz, dar elocvent, de care-și amintea mai tîrziu 
generalul adjutant G. P. Georgescu: „Rogele nu era un 
admirator al muzicii. Totuși, asistînd la Ateneu la un 
concert dat de George Enescu, copil de 14 ani, care con- 
ducea orchestra executind opera sa «Poemul Român», am 
putut constata cît a fost de impresionat, căci a și dat dis- 
pozițiuni să fie trimis în Franța copilul mare artist, ca 
să-și desăvîrșească însușirile geniului său“. Peste puțin 
timp, la Paris, Enescu începea suita de prime audiții şi 
extraordinare concerte care-l vor face celebru în întreaga 
lume muzicală. 

Țara prospera. După ce, în 1903, arhitectul francez 
Ed. Redont a început amenajarea parcului din zona Fila- 
ret, numită ulterior „Parcul Carol“, la 6 iunie 1906 se 
inaugurează aici Expoziţia generală română, prima ma- 
nifestare, de acest gen, din ţara noastră. Pe lîngă gazde, 
aveau pavilioane proprii românii din Transilvania, Buco- 
vina, Basarabia, Banat și Macedonia, precum și firme din 
Franţa, Serbia, Austria, Italia și Ungaria. La deschidere, 
Ion Lahovari, ministrul domeniilor, a subliniat că această 
expoziţie are menirea de „a arăta astfel ţării şi străină- 
tăţii o icoană a muncii, a energiei poporului român“. Mul- 
tumind organizatorilor, regele Carol I afirma: „Cu adincă 
bucurie salut deci întiia noastră expoziţie naţională, ade- 
vărată sărbătoare a muncii românești şi demnă încoro- 
nare a 40 de ani de lupte şi sforțări“. l 

După răscoalele țăranilor din 1907, care au însemnat 
mii de morți şi arestări masive, reprimarea fiind impusă 
pentru a nu da posibilitate Rusiei să intervină (cum in- 
tenționa), regele a inițiat adoptarea unei noi legi privind 
învoielile agricole, care interzicea munca și dijma în tarla, 

precum şi dările suplimentare în natură, bani sau muncă; 
de asemenea, legea votată în 5 ianuarie 1908 prevedea că 
toate contractele colective dintre moșieri și ţărani sînt 
supuse unei înregistrări obligatorii; o comisie specială, 
aleasă pe 5 ani, fixa preţul maxim al arendei pămîntului și 
minimumul de salarii pentru muncitorii agricoli. Cu toate 
că această lege ameliora situația țărănimii, adevărata re- 
formă agrară avea să fie inițiată de regele Ferdinand I, 
în 1917 și aplicată imediat după terminarea războiului, 
încheiată în 1921 și legiferată pentru totdeauna prin Con- 
stituţia din 1923. 

Dar, pină atunci, România mică avea să treacă prin 
alte două mari încercări... 


Capitolul VII 
RĂZBOI ŞI NEUTRALITATE 


„Regele acesta era bătrin și, de mai mulți ani, bolnav. Zăcea 
în pat, uneori zile întregi. A fost un rege mare. Va rămîne în 
istorie. În istoria universală: creatorul României moderne. Dar 
în 1912 era bătrîn şi bolnav. Nu putea, tocmai acum, să-şi schimbe 
nici vechi păreri înrădăcinate și nici să-și calce peste fire“. 


C. GANE, 
1936 


Războaiele balcanice 


Trecuseră patru decenii și jumătate de la urcarea pe 
tron a regelui Carol (la început ca principe vasal Turciei), 
timp în care România mică își cucerise independenţa, se 
modernizase şi devenise o forţă de care se ţinea. seama 
în sud-estul Europei. Mereu preocupat de destinele ţării, 
căutînd permanent să ţină balanța dreaptă în disputele 
politice interne și să-i întărească prestigiul pe plan extern, 
regele simte că-l lasă puterile tocmai în momentul în 
care cazanul balcanic era sub presiune. 

Încă din 1909, în Ordinul de zi către armată, cu pri- 
lejul Anului Nou, el spusese: „Evenimentele ce se desfă- 
şoară în jurul nostru ne arată că neîncetat trebuie să ve- 
ghem asupra puterii noastre militare, spre a fi pururi 
pregătiți a înfrunta primejdiile care s-ar putea ivi“ (s.n.). 
.. . Acţiunile „Junilor Turci“ și revoltele din ţările peninsu- 
lei făceau să piriie din toate părțile Imperiul Otoman, 
fapt ce interesa în egală măsură Rusia şi Austro-Unga- 
ria, fiecare dorind să-şi întărească poziţiile în această parte 
a continentului. „Apelul regal“ viza tocmai schimbările 
raporturilor de forţe din zonă, care ar îi putut să influen- 
țeze şi situația României. După schimbarea 'cabinetului 
conservator condus de P. P. Carp (1912) şi venirea la 

putere a guvernului Titu Maiorescu — Take Ionescu, re- 
gele Carol trimite în Parlament un mesaj (4 aprilie 1912), 
prin care făcea bilanţul ultimelor acţiuni menite să con- 
solideze cadrul legislativ al dezvoltării ţării, în toate do- 
meniile vieţii social-economice și culturale. Legile respec- 
tive vizau meseriile, creditul și asigurările muncitorești, 
încurajarea industriei naţionale, scutirea de impozite a 
micilor proprietăţi urbane și a micilor patentari, ridica- 
rea taxelor vamale în vederea ieftinirii traiului, reforma 
universitară concepută pe temeiul autonomiei celei mai 
înalte instituţii a învățămîntului public, restabilirea păcii 
în biserică, acordarea drepturilor politice locuitorilor din 
Dobrogea, autorizarea construcţiei conductei de petrol 
Băicoi— Constanţa și, nu în ultimul rînd, reorganizarea și 
întărirea armatei. 

Războiul bătea la ușă. Mai bine-zis războaiele bal- 
canice, precum vor fi numite în istoriografia modernă. 
În septembrie şi octombrie, Bulgaria, Serbia, Muntenegru 
și Grecia declară război Turciei (după ce aceasta pierduse 
confruntarea armată din Tripolitania cu Italia) și obţin 
victorii pe toate fronturile. Referitor la ședința Consi- 
liului de Miniștri din 22 septembrie 1912, care analiza 
situația beligeranţilor și poziția ce trebuia s-o aibă ţara 
noastră, Al. Marghiloman notează în „Jurnalul“ său: ,„Re- 
gele mișcător. Partidă mare de jucat și mai grea ca în 
1878. Să se sfirșească tot printr-o conferinţă, și trebuie 
ca România să ia parte alături de Marile Puteri, nu în 
culise“. Acestea din urmă considerau Turcia un „rău ne- 
cesar“ în stabilitatea sud-estului european, mai ales că 
deținea strimtorile Bosfor și Dardanele, spre care-şi în- 
dreptaseră privirile ruşii (încă de pe vremea lui Petru 
cel Mare) și-n ultima vreme austriecii. În decembrie se 
convoacă la Londra o întrunire a mai-marilor zilei (pe 
ironturi se stabilise un armistițiu), care nu satisfăcu nici 
una din părți, astfel că războiul reizbucni, în defavoarea 
Turciei. 

Faţă de situaţia creată, în România se cristalizară mai 
multe opinii: regele era pentru o strictă neutralitate, li- 
beralii se ţineau în expectativă, dar cereau rectificarea 
graniței dobrogene cu Bulgaria. Take Ionescu încerca o 

apropiere de Franţa (ştiind de existenţa tratatului secret 
cu Puterile Centrale) și P. Carp dorea să intrăm în război, 
pentru a bara drumul bulgarilor spre Gurile Dunării și 
a face joncțiunea cu rușii (el cerea cu insistență apărarea 
României împotriva slavilor din est și sud). Pe fundalul 
acestor dispute, la Petersburg a fost convocată o confe- 
rinţă internațională (18 martie — 2 aprilie 1913), la care 
luau parte reprezentanții Rusiei, Germaniei, Marii Bri- 
tanii, Austro-Ungariei, Italiei și Franţei. Printre altele, 
protocolul semnat prevedea o derizorie rectificare a fron- 
tierei între Dunăre şi Marea Neagră, fapt ce-i nemulţu- 
mea pe români care doreau garanţii mai serioase față de 
pretenţiile Bulgariei. 

Statele balcanice recent eliberate reiau ostilitățile, de 
data aceasta între ele, pentru împărţirea prăzii de război 
(Macedonia). La 16 iunie 1913, Bulgaria atacă Grecia, 
Serbia și Muntenegru, foștii ei aliați. Fruntașii politici 
Take Ionescu, Nicu Filipescu și Ionel Brătianu organi- 
zează o mare manifestaţie populară în București, pentru 
intrarea României în război. Mii de cetățeni se strinseseră 
sub ferestrele palatului regal, scandînd: „Mobilizarea, mo- 
bilizarea!“ Regele Carol și guvernul condus de Titu Maio- 
rescu au cedat, astfel că, la 20 iunie, se declară mobiliza- 
rea generală. „În cele dintii zile din iulie — avea să scrie, 
în aceeași toamnă, Nicolae lorga — cinci corpuri de ar- 
mată, întreaga forță militară din prima linie a României, 
erau la Dunăre, alcătuind o armată de 500 000 de oameni. 
Ea intră imediat în acțiune, fără a se preocupa de sfatu- 
rile ce veneau de la Viena. Silistra și teritoriul pînă la 
linia Turtucaia — Balcic fură ocupate fără rezistență de 
generalul Culcer. Pe șlepuri la Bechet, pe podul de vase 
de la Corabia — un nou pod fu făcut apoi la Turnu Mă- 
gurele — trecură corpurile I, IV, II și III, înaintind în 
această ordine.“ Campania pacificatoare fără vărsare de 
sînge, dar cu multe victime (holera care făcea ravagii în 
rîndul bulgarilor și sîrbilor a intrat şi în armata română!), 
a ajuns în 10 zile în apropierea Sofiei. Regele Ferdinand 
al Bulgariei trimise regelui Carol I cererea „de cruță- 
toare oprire“ a trupelor. 

Se convoacă la Bucureşti o Conferință de pace (16—18 

iulie), la care participară România, Grecia, Muntenegru, 
Serbia şi Bulgaria, prin care se încheia al doilea război 
balcanic. Prin tratatul semnat, României i-a revenit Ca- 
drilaterul (judeţele Durostor și Caliacra). Dar nici această 
pace nu va dura mult, deoarece învrăjbirile dintre statele 
balcanice și mai ales interesele Marilor Puteri ajunseseră 
la un punct critic, „butoiul cu pulbere“ aruncînd lumea, 
peste un an, în prima conflagrație mondială. 


Neutralitate — pină cînd? 


Înainte de a schița tabloul evenimentelor din perioada 
1914—1916, se cuvine să ne întoarcem cu două decenii 
şi jumătate în urmă. Datorită faptului că familia regală 
nu avea moștenitor, (unica fiică decedase la virsta de 
4 ani, în 1874), printr-o lege specială, Carol îl proclamă 
moștenitor pe nepotul său Ferdinand, fiul lui Leopold 
de Hohenzollern, fratele mai mare al regelui. Principele 
Ferdinand (născut în 1856) a primit învestitura în anul 
1889 și s-a stabilit în ţară, căsătorindu-se în 1893 cu prin- 
cipesa Maria de Edinburg, nepoata reginei Victoria a 
Marii Britanii (descendentă prin femei din voievodul Ba- 
sarab I). Ei au avut șase copii: Carol (1893—1953), Elisa- 
beta (1894—1961), Maria (1900—1961), Nicolae (1903— 
1978), Ileana — Maica Alexandra (1909—1991) și Mircea 
(1913—1916). 
`... După demisia cabinetului Titu Maiorescu (31 de- 
cembrie 1913), regele Carol îi propune la I. I. C. (Ionel) 
Brătianu să formeze noul guvern; acesta însoţise trupele 
române în Bulgaria, de unde a trimis în ţară o scrisoare- 
program, în care se preconiza „votul universal și expro- 
prierea marii proprietăți, care va fi împărţită ţăranilor“. 
În luna februarie 1914, începu în Parlament discutarea 
revizuirii Constituţiei, pentru a o pune de acord cu pro- 
misele reforme. Discuţiile aprinse se prelungiră pină în 
aprilie (P. Carp susținea menţinerea marii proprietăţi, 
C. Stere pleda pentru împroprietărirea ţăranilor și drep- 
turile muncitorilor), fără să se ajungă la rezultatul scon- 
tat. Cum zăngănitul armelor se auzea din ce în ce mai 

insistent în sudul Dunării, atenţia tuturor era îndreptată 
într-acolo. După cum se știe, regele Carol semnase un 
tratat secret cu Tripla Alianţă, România devenind a patra 
forţă (îndreptată, în special, contra Rusiei). 

Pe de altă parte, atitudinea pasivă a Vienei față de 
nedreptăţile la care erau supuși românii din Transilvania, 
din partea ungurilor, îl irita foarte mult pe rege. El îi 
spusese cu cîțiva ani înainte prințului Fürstenberg, am- 
basadorul Austriei la București: „De cite ori am vrut să 
fac ceva în această ţară, am găsit Austria în calea mea“; 
Zbuciumul său transformat într-o adevărată dramă psi- 
hologică a fost astfel surprins de viitoarea regină Maria (în 
„Povestea vieţii mele“): „Din nenorocire însă pentru Tripla 
Alianţă, Austro-Ungaria avea două laturi, cea germană 
si cea maghiară. Aceasta din urmă era privită de români 
cu ură. Deși regele Carol trimisese deseori plingeri la 
Viena, prigonirea poporului nostru sub dominațiunea un- 
gară nu scădea nicicum, umplînd astfel de amărăciune 
inimile românești“. Așa se face că politica sa „suferi oare- 
cari schimbări“, mai ales că-n rîndul populaţiei cîştiga 
teren propaganda franco-rusă, în chestiunea Transilva- 
niei, iar Berlinul se arăta opac față de demersurile și 
frămîntările regelui. În aceste împrejurări, avu loc vizita 
țarului Nicolae al II-lea la Constanţa (mai 1914), în cursul 
căreia Carol ar fi promis neutralitatea României, în cazul 
unui viitor conflict... k s 

Evenimentele se precipită. La 15 iunie are loc „aten- 
tatul de la Sarajevo“ și, imediat, Austro-Ungaria declară 
război Serbiei. Împăratul Franz-Josef îi cere lui Carol 
să intre în război. Reprezentanţii Antantei (Tripla înţe- 
legere) fac cunoscut guvernului român acordul lor privind 
unirea Transilvaniei cu România, dacă participă la război 
impotriva Puterilor Centrale (Tripla Alianţă). Împăratul 
Germaniei, Wilhelm II, trimite regelui nostru următoa- 
rea telegramă: „Giîndurile mele se îndreaptă către Tine, 
care ai întemeiat la Gurile Dunării un stat civilizat și ai 
ridicat astfel un zăgaz în fața valului slav. Eu am încre- 
dere că vei fi credincios prietenilor Tăi și că vei îndeplini 
neapărat datoriile Tale de aliat“. La 19 iulie, Germania 
declară război Rusiei, iar a doua zi, cancelarul Bethman- 

Hollveg expediază un nou mesaj lui Carol: „Cerem mo- 
bilizarea imediată a armatei române și îndreptarea ei 
impotriva Rusiei“. 

Începe lungul coșmar al șovăirii, cum au numit con- 
temporanii perioada imediat următoare. Luni, 21 iulie 
1914, regele convoacă la Sinaia (Peles) Consiliul de Co- 
roană. Participă miniștrii liberali Ionel Brătianu, Em. Cos- 
tinescu, Al. Constantinescu, Em. Porumbaru, V. G. Mor- 
tun, Radovici, dr. Angelescu, Victor Antonescu, I. G. Duca, 
Mihail Pherekyde (președintele Camerei), foștii prim- 
miniștri Th. Rosetti și P. Carp, fruntașii conservatori şi 
tachişti Al. Marghiloman, I. Lahovari, I. Grădișteanu, 
Take Ionescu, C. Disescu și C. Cantacuzino-Paşcanu. Şe- 
dinţa istorică are loc în Sala de muzică. Toate tratatele 
și documentele se află pe masă. Regele vine însoțit de 
prințul Ferdinand. Citeşte următoarea declaraţie (după 
„amintirile“ lui Marghiloman): „Pour la premiere fois 
j'emploie avec vous le francais qui rend mieux les nuances 
(urmează pe franţuzește). Nu trebuie să facem politică 
de sentiment. Neutralitatea e o soluţie rea... A merge 
cu Rusia înseamnă a fi contra sentimentului unanim al 
țării. Să ne pronunţăm îndată în favoarea Germaniei și 
Austriei; de 'care ne leagă un tratat, este ceea ce ne dic- 
tează interesele viitorului. Va urma onoare și profit“. Cei 
prezenţi își expun cu mare greutate părerile: Th. Rosetti 
vrea să ţină România departe de conflict; P. Carp se pro- 
nunţă pentru război imediat, pentru a ajuta „germanis- 
mul să strivească slavismul*; Marghiloman și Take Io- 
nescu sint pentru neutralitate; deși confuz, Ionel Bră- 
tianu îi secondează, dar cere înarmarea și pregătirea opi- 
niei publice; I. Lahovari zice: „Nu omor români pentru 
ca Austria să facă o Bulgarie Mare în paguba unei mici 
Serbii“; Em. Costinescu e de părere că dacă s-ar merge 
cu Austria se declanşează război civil. 

„Dialogul e întrerupt, își amintește I. G. Duca, prin 
aducerea unei telegrame, prin care se anunța neutrali- 
tatea Italiei. Gest de descurajare la rege. Carp rămîne 
însă neclintit.“ 

Spre seară, Carol spune: „Sint rege constituţional și nu 
voi declara Eu singur războiul!“ (s.n.). Deprimat, alb la 

față dar cu glasul său poruncitor, el cere tuturor celor de 
faţă să mai răspundă o dată personal, unul după altul, scurt, 
cine e pentru război, cine pentru neutralitate. Toţi votară 
pentru neutralitate, afară de Carp. Se supuse majorităţii 
și preciză: „dar mi-e teamă că o să vă pară rău de hotă- 
rirea ce aţi luat-o!“. 

Deprimarea morală și boala mai veche înaintau în 
galop. Se simţea dușmănit de toţi, mai cu seamă că știa 
că nouă zecimi din populaţia ţării erau de partea Aliați- 
lor. Și spune lui Take Ionescu: „Dacă-mi pare rău de ceva 
e că n-am murit înainte de începerea acestui război“ (s.n.). 
Oprirea faimoasei ofensive germane pe Marna, de către 
trupele franceze, îi strecură în suflet îndoieli cu privire 
la invincibilitatea armatei imperiale. Ionel Brătianu îl 
convinse să încheie o convenţie secretă cu Rusia: neutra- 
litate în schimbul Ardealului și Bucovinei... 

În noaptea de 26 spre 27 septembrie 11914, regele 
Carol 1 se stinse (ucis, sinucis sau din cauza inimii sale 
bătrîne?), lăsînd „amintirea unui rege mare şi recunoş- 
tinţa unui popor care l-a iubit“ (C. Gane). Îi urmează la 
tron regele Ferdinand (11 octombrie) și ţara intră într-o 
nouă etapă a neutralității și războiului. 


Capitolul VIII 


ÎN PRIMUL RĂZBOI MONDIAL 


„Regele Ferdinand era, ca și unchiul său, pe de o parte con- 
vins de puterea de neînvins a Germaniei, pe de alta, pătruns de 
acel simțămînt de onoare care-l lega de respectarea tratatului 
încheiat, ca şi de fost ofiţer prusac, care nu putea lua armele 
împotriva ţării sale de baștină. Schimbarea felului său de a ju- 
deca şi de a simți se făcu foarte anevoie, după o puternică luptă 
lăuntrică și numai în curs de aproape doi ani.“ 

C. GANE, 
1936 


„Le roi est mort, vive le roi!“ 


Carol I a murit în ziua de 27 septembrie/10 octom- 
brie 1914. 


Urcarea pe tron a regelui Ferdinand I a avut loc a 
doua zi. Cînd a primit sceptrul şi coroana României mici, 
Ferdinand avea virsta de 49 ani. Aproape tot atita cît 
domnise unchiul său (48 ani); cea mai îndelungată dom- 
nie din istoria românilor (a lui Ștefan cel Mare a fost de 
47 ani) se încheia într-un moment de cumpănă pentru 
țară şi de neliniști pentru poporul ei. Prin testament, re- 
gele Carol își exprimase crezul de-o viaţă: „Zi şi noapte 
m-am gindit la fericirea României, care a ajuns să ocupe 
acum o poziţie vrednică între statele europene: m-am silit 
ca simțămintul religios să fie ridicat și dezvoltat în toate 
structurile societăţii și ca fiecare să împlinească datoria 
sa, avind ca ţintă numai interesele statului (s.n.). Bătrî- 
nul rege a fost îngropot în biserica lui Neagoe Basarab, 
din Curtea de Argeș, restaurată în toată splendoarea ei 
(1875—1886), după trei secole şi jumătate de la înteme- 
iere. Prin testament, Carol lăsa o însemnată parte a averii 

regale (12 milioane lei aur) instituţiilor culturale și de 
binefacere, printre care „Fundaţiei Universitare Carol I“; 
cu prilejul inaugurării noii aripi a palatului în care-și 
avea sediul Fundaţia, regele ţinuse ultimul său discurs 
public (9 mai 1914), spunînd: „Din toată inima rog pe 
bunul Dumnezeu să ocrotească în veci de veci acest aşe- 
zămînt închinat culturii naționale, spre întărirea și înăl- 
țarea scumpei noastre Românii“... 

Regele Ferdinand intra într-o viltoare politică greu 
de descris, pentru care aproape nimeni nu credea că-i pre- 
gătit. Europa era în plin război și România se afla într-o 
neutralitate precară. Românii doreau revenirea Transil- 
vaniei de la unguri, dar şi a Basarabiei de la ruşi. Cele 
două teritorii româneşti se aflau în tabere diferite. De 
partea oricui ne-am fi aflat, se pierdea nădejdea unirii 
cu unul din fraţi! „,... Menirea noului rege era una dintre 
cele mai grele — avea să scrie regina Maria, în „Povestea 
vieții mele“ — mai ales cu privire la politica externă. Mai 
presus de toate era cumplita luptă între datorie, conștiință 
şi inimă. În chip firesc, inima-l trăgea din partea ţării în 
care se născuse, şi în afară de aceasta era o neţărmurită 
încredere în neputința oricui de a înfrînge oștirile ger- 
mane, așa cum o avusese și unchiul său. Cu nici un preţ 
nu-şi putea închipui că vor fi biruite.& 

Referindu-se la aceeași perioadă, M.S. Regele Mihai I 
a făcut o scurtă caracterizare cuplului regal, într-o con- 
ferință ţinută la Madrid (1990): „Ferdinand era o ființă 
destul de timidă, nu avea o altă iubire în afară de bota- 
nică, în care excela. Era un om cultivat, căruia unchiul 
său îi transmisese simţul datoriei. Dornic să înrădăcineze 
monarhia română în familiile domnitoare europene, Ca- 
rol I a favorizat căsătoria nepotului său cu principesa 
Maria Alexandra Victoria, nepoată a reginei Victoria şi 
a ducelui de Edinburg. Aceasta reprezenta garanţia unei 
susţineri, la nevoie, din partea imperiilor englez şi rus. 
Prinţesa Maria era de o rară frumuseţe și plină de dis- 
tincție. Avea în plus o personalitate foarte puternică. În 
scurt timp, ea a reușit să se impună noului rege, ba chiar 
să-l și domine“. În sprijinul acestei ultime păreri, am gă- 
sit o mărturisire elocventă din mai multe puncte de ve- 
dere: „Eu eram centrul rezistenței contra propagandei 

germane şi de aceea ajunsesem ţinta de căpetenie a vraj- 
bei lor“. Şi, într-un alt loc, regina Maria îi spune contelui 
austriac Otto Czernin: 

„— Degeaba încerci să-mi zdruncini convingerile. N-am 
simţiri potrivnice față de nimeni şi nu privesc pe nimeni 
drept dușman, dar totuși aş muri de durere dacă România 
ar intra în război contra Angliei“. 

Anul 1915 debuta cu o vie agitaţie în toate straturile 
populaţiei; se intensifică acțiunile în favoarea realizării 
unității politice a românilor de pretutindeni; crește cu- 
rentul intrării României alături de Puterile Antantei („an- 
tantiști“); se produc regrupări în rîndul politicienilor; 
după intrarea Italiei în război, împotriva Puterilor Cen- 
trale (luna mai) atitudinea opiniei publice se radicalizează. 
La o întrunire populară din București, mii de cetăţeni 
scandează „Vrem război, vrem Ardealul!“ şi „Franţa, 
Franța-i în pericol!“. Vorbește înflăcărat Take Ionescu 
(care se distanțase, în cadrul Partidului Conservator, de 
gruparea germanofilului Al. Marghiloman): „Vă zicem 
mereu, iubiți cetăţeni, că trebuie să intrăm în război. În 
război sîntem de unsprezece luni, numai că alții trag în 
noi, iar noi nu tragem în ei. Soldaţii cad pe cîmpul de 
bătaie pentru apărarea drepturilor noastre, însă în loc 
să fie soldaţii noştri, sîngele nostru, sînt soldaţii armatelor 
aliate“. Se înființează „Federaţia unionistă“ (președinte 
Nicolae Filipescu, vicepreședinți Take Ionescu și Simion 
Mîndrescu), însemnînd dezbinarea totală a conservatori- 
lor. P. Carp este pentru război dar „nici într-un chip cu 
Rusia!“ În rîndul liberalilor este unitate de vederi, dar 
guvernul în frunte cu Ionel Brătianu manifesta prudență 
și se menținea în expectativă. În septembrie, Germania 
lansează o cruntă ofensivă împotriva Serbiei, care în cî- 
teva zile dispare de pe harta Europei. Delavrancea și alți 
„antantişti« cer guvernului intervenţia militară în apăra- 
rea Serbiei, dar degeaba... 

De la vlădică pînă la opincă, pe toţi îi preocupă soarta 
țării şi a războiului, dar deocamdată România „cujetă“. 
Şi cum românul e născut poet, face haz de necaz în ver- 
suri: „Brătianu nu vorbește, / Porumbaru nu cricnește, / 
Pherekide se tocmește, / Iar Vintilă o sfeclește. // Carp 

se duce la Viena, / Nicu-ar vrea să vadă Sena, / Take 
trage spre Tamisa, / Carp înclină către Tisza. // Şi-astea 
toate, va să zică, / Într-o Românie mică. / Doamne! Ce-o 
să fie oare / Într-o Românie Mare?“ 


„„Porunca instinctului naţional“ 


După un an de domnie, regele Ferdinand nu reușise 
să ia o hotărire fermă. Pe de o parte se lupta cu propriile-i 
sentimente filiale și ale reginei, pe de alta asista îngri- 
jorat la lupta dintre cele două curente care împărțiseră 
ţara: alături de Germania pentru redobîndirea teritoriilor 
de peste Prut și împotriva Austro-Ungariei pentru reali- 
pirea Transilvaniei. Situația era și mai complicată ştiind 
că, în pofida tuturor eforturilor predecesorului său, armata 
nu avea o înzestrare tehnică prea grozavă, fiind lipsită, 
în special, de piese de artilerie... 

În această atmosferă tensionată, au loc lucrările par- 
lamentare din 16—18 decembrie 1915. În Cameră, Take- 
Ionescu rostește un discurs fulminant, numit al „poruncii 
instinctului naţional“, în care pledează pentru trecerea: 
Carpaţilor. Cuvintele sale smulg o furtună de aplauze, 
iar în final întreaga asistență îl ovaţionează, ridicîndu-se îm 
picioare. Discursul s-a încheiat cu două fraze memorabile: 
„Generaţia aceasta a fost ursită de soartă să îndeplinească 
fapta cea mare. Ea va fi sau gropaşa muncii de veacuri 
sau zămislitoarea unei vremi așa de frumoase, încît vede- 
nia ei mă smereşte“. A doua zi (18 dec.), îi răspunde Pe- 
tre Carp, printr-un atac nu tocmai protocolar, ceea ce i-a 
atras dezacordul majorității auditorilor; acesta a fost ulti-. 
mul discurs în Parlament al bătrînului conservator. 

Pe fronturile Europei, anul 1916 debutează cu opri- 
rea armatelor germane în bătălia Verdunului: francezii 
încep ofensiva de pe Somme; trupele aliate trec la ofen- 
sivă şi în Galiţia şi pe frontul sudic de la Salonic; în 
est, armatele rusești rămîn în expectativă, după puterni- 
cul atac al generalului Brusilov în Galiţia... 


Guvernul Brătianu purta pe umeri soarta țării. Emi- 
sarii săi trimişi în capitalele Antantei cereau, în schimbul 

intrării în război: Ardealul și Banatul, întreaga Bucovină 
și participarea la viitoarea conferință de pace cu drepturi 
egale. În ţară, mişcarea pentru război şi Transilvania se 
generalizează. Antanta presează guvernul. La sfîrşitul lui 
iunie şi începutul lui iulie, se primesc telegrame din par- 
tea generalului Alexiev şi a lui Joffre, prin care se spune: 
„Acum ori niciodată!“ (s.n.). Răspunsul este convocarea la 
Bucureşti a reprezentanţilor Franței, Angliei, Italiei şi 
Rusiei, care semnează în ziua de 4/17 august 1916, un 
tratat de alianță: Antanta se obliga să ofere României 
TOT CE CERE (în principal teritoriile româneşti din Im- 
periul Austro-Ungar) dacă intră în război pînă la 15/ 
28 august. Aliații promiteau să atace masiv pe frontul de 
la Salonic, pentru a ține departe de Dunăre puternicele 
forţe bulgare, germane şi turce. 

Regele Ferdinand convoacă, în ziua de 14/17 august 
1916, la Palatul Cotroceni, Consiliul de Coroană, pentru a 
comunica hotărîrea de a declara război Austro-Ungariei. 
Au luat parte toate personalitățile politice prezente la 
precedentul consiliu, plus fruntașii liberali Mișu Phere- 
kide și C. Robescu. Regele era însoțit de principele Ca- 
rol. La începutul dezbaterilor, el spune: 

„Am convocat aici pe mai marii "Ţării, nu ca să le cer 
un sfat, ci ca să le cer sprijinul! Văd situaţia în așa fel, 
încît nu mai putem rămîne în neutralitate. De aici înainte, 
victoria Puterilor Centrale este exclusă. Guvernul meu, 
care crede și el că a venit momentul să începem războiul, 
a și avut consfătuiri cu unul din grupurile beligerante“. 

Politicienii răspund astfel: Ionel Brătianu afirmă: 
„toată latinitatea este în tabără împotriva Germaniei“; 
Take Ionescu sprijină hotărîrea regelui; Al. Marghiloman 
declară că „lucrurile fiind hotărite“ nu mai dă poveţe, 
dar atrage atenția că Rusia (cîștigînd) va merge pînă la 
Dardanele; Nicolae Filipescu e de partea aliaţilor şi afirmă 
că i se pare „ciudată“ atitudinea lui Marghiloman; P. Carp 
vede în izbînda Rusiei dezastrul României spunînd: ,Do- 
resc să fiți învinși, pentru că victoria noastră ar fi ruina 
țării!“ și a adăugat, cu fermitate şi tristețe în glas: „Voi 
trimite în război pe cei trei fii ai mei“ (cei prezenți la 
consiliu nu au sesizat, dar un fin analist ca C. Gane avea 

să facă ulterior observaţia că Petre Carp n-a spus să fim 
ci să fiţi învinși, ceea ce ar însemna că el dorea înfrîn- 
gerea guvernului, nu a ţării; atitudinea sa ulterioară avea 
să clarifice situaţia). 

A doua zi, 15 august, se decretează mobilizare gene- 
rală şi oștile române trec Carpaţii în Transilvania, în di- 
mineața următoare intrînd în Brașov. 


Capitolul IX 
ÎNTRE VICTORIE ȘI CAPITULARE 


„Situaţia militară a României în momentul intrării în război 
nu era din cele mai bune. Linia frontului de apărat era nemăsu- 
rat de mare, mergea de la Prut pe toată granita Bucovinei și 
Transilvaniei pînă la Dunăre, apoi pe tot lungul acestui fluviu 
(căci Serbia fusese ocupată) și pe granița Dobrogei pină la mare, 
în total 1200 km, cel mai lung din toate fronturile marelui război. 
Ajutor direct nu puteam primi decit de la ruși, care erau slab orga- 
nizaţi și n-aveau muniții și arme suficiente. Armata română de 
campanie număra 562 000 de oameni, dar armamentul, în special 
artileria, era insuficient. Soldatul român s-a dovedit a avea cele 
mai mari calităţi militare: vitejie, răbdare şi disciplină, dar nu 
era obișnuit și pregătit pentru tehnica modernă a războiului. Ast- 
fel se explică înfrîngerile din prima parte a războiului.“ 


P. P. PANAITESCU, 
„Istoria românilor“, 1942 


Oifensivă în Transilvania, înfrîngeri în Dobrogea 


Am văzut, în capitolul trecut, în ce condiţii a fost con- 
vocat și cum s-a desfăşurat Consiliul de Coroană (14 iu- 
lie/2 august 1916), în care regele Ferdinand a cerut spri- 
jinul mai-marilor zilei pentru a intra în război alături de 
Antantă (la ora aceea, potenţialul militar al Triplei Alianțe 
era de 11 000 000 militari activi şi cam tot atîția rezer- 
vişti, față de 7 000 000 combatanți şi 4 000 000 rezerviști 
ai Puterilor Centrale). 

În aceeaşi seară, România declară război Austro-Un- 
gariei, iar în cursul nopţii este decretată mobilizarea ge- 
nerală. Efectivele militare române sînt organizate în 4 
comandamente de armată, 6 comandamente de corp de 

armată, două divizii de cavalerie, 20 divizii de infanterie, 
o brigadă de grăniceri, 5 brigăzi de călărași, două bri- 
găzi de artilerie grea, 1 regiment şi divizion de artilerie 
de munte, 1 regiment căi ferate, 1 regiment pontonieri, 
1 batalion de specialități cu o companie aerostaţie, 4 es- 
cadrile de aviaţie, 1 corp de artilerie antiaeriană cu 113 
tunuri, marina militară, corpul automobilelor, artileria ca- 
petelor de pod de la Turtucaia, Silistra și Cernavodă, zo- 
nele fortificate București, Focșani, Nămoloasa, Galaţi, pre- 
cum si numeroase alte formațiuni totalizînd 378 batalioane 
de infanterie, 104 escadroane de cavalerie și 299 baterii 
de artilerie. România mobiliza 1 083 000 oameni între 18 
şi 45 ani, adică 150%% din populaţia sa. Intervenţia ţării 
noastre în conflictul dintre cele două forțe europene avea 
să descongestioneze celelalte fronturi, atrăgînd asupra ei 
totalitatea rezervelor Puterii Centrale, dînd posibilitatea 
Aliaților să se refacă şi apoi să ia iniţiativa operațiuni- 
lor. Cu toate decepțiile din prima parte a campaniei ro- 
mânești, analiștii afirmă că jertfa României a fost, într-un 
fel, hotărîtoare asupra soartei războiului mondial. 

Iată, pe scurt, evoluţia evenimentelor militare în Tran- 
silvania şi Dobrogea (după capitolul „Războiul pentru 
întregirea neamului“, din Enciclopedia României, vol. I, 
1938): „Trupele române (12 divizii) trec relativ uşor 
prin trecătorile Carpaţilor și-n timp de trei zile îna- 
intează în Cîmpia Transilvaniei, primite peste tot cu 
entuziasm de locuitori. Operînd pe văile adinci ale Cer- 
nei, Jiului și Oltului, depărtate cu zeci de km și despărțite 
prin masive muntoase aproape inaccesibile, neprielnice le- 
găturilor tactice. Armata I înaintează în trei direcţii di- 
vergente. Generalul Culcer ezită să se angajeze cu Gru- 
pul de Jiu spre Haţeg, temîndu-se să nu fie întors de un 
inamic venit pe neașteptate dinspre Caransebeș, și se în- 
tărește la ieşirea din defileul Merișor. De asemenea, nu 
angajează nici Grupul de Olt în munții Cibinului, oprin- 
du-l în faţa Sibiului. Concomitent, Armata II, a genera- 
lului Averescu, pătrunde convergent în Tara Birsei şi 
înaintează spre valea Oltului mijlociu, alungînd trupele 
de acoperire ale Diviziei 71 austro-ungare. Armata IV 
(de Nord), comandată de generalul C. Prezan, trecuse prin 

Carpaţii Moldovei şi ocupase cîmpia Secuilor; după o re- 
grupare rapidă, înaintează pe urmele inamicului (Divizia 
61 A.U.) în munții Gurghiului, Harghitei și Baraoltului, 
ultima barieră care o despărțea de văile Tirnavelor și Mu- 
reşului mijlociu, căile fireşti de acces spre inima Tran- 
silvaniei. 

În timp ce trupele române înaintau victorioase în Tran- 
silvania, bulgarii atacă în Dobrogea (18/31 august 1916), 
după ce feldmareșalul von Mackensen fusese numit co- 
mandant suprem al armatei germano-bulgaro-turce din 
nord-vestul Bulgariei. Ofensiva masivă și fulgerătoare 
începe a doua zi, în zona Turtucaia, înaintea sosirii aju- 
torului rusesc (rușii nu s-au grăbit în această campanie!). 
Într-o săptămînă, Grupul de Est al Armatei III este supus 
unor atacuri zdrobitoare, mai ales de artileria grea; rău 
conduse (generalul Aslan se afla la București) şi slab spri- 
jinite din spate şi flancuri, trupele noastre sînt obligate 
să se predea. „Dezastrul de la Turtucaia“ a însemnat mii 
de morţi şi 25 000 de prizonieri (24 august / 6 septembrie). 
Au urmat pierderea bătăliei de la Bazargic (26 august / 
8 septembrie), evacuarea Silistrei, fără luptă (a doua zi), 
şi retragerea spre linia Rasova — Cobadin — Tuzla, unde 
trupele româno-ruse resping o puternică ofensivă a lui 
Mackensen (8/21 septembrie). 

Înaintea acestei ultime acţiuni de pe frontul dobro- 
gean, avusese loc un Consiliu de război (Periș, 25 august / 
5 septembrie), hotărîndu-se oprirea ofensivei din Ardeal 
şi transferarea diviziilor din rezerva armatelor respective 
în sud; generalul Averescu înlocuieşte pe Aslan la co- 
manda Armatei III, iar generalul Crăiniceanu trece la co- 
manda Armatei II. Un al doilea consiliu are loc peste o 
săptămînă. Marele Cartier Român ordonă ofensivă pe am- 
bele fronturi: armatele II şi IV vor relua înaintarea spre 
inima Transilvaniei, iar în sud sînt trimise cinci divizii, 
care reușesc să fixeze inamicul pe linia Rasova — Coba- 
din — Tuzla. Cu încă șase divizii românești, generalul 
Averescu (supranumit „semănătorul de ofensive“) iniţiază 
o contraofensivă în Dobrogea („Manevra de la Flămînda“), 
în a doua jumătate a lunii septembrie; după un succes 
inițial, acţiunea este oprită, iar trupele sînt readuse în 

Ardeal, pentru a face față unui atac masiv germano-aus- 
tro-ungar al generalului Falkenhayn.“ 


„Bătălia pentru București“ 


Superioritatea mijloacelor tehnice de luptă își spune 
cuvîntul, astfel că Armata II este nevoită să părăsească 
Brașovul, după 3 zile de rezistenţă, risipindu-se spre tre- 
cătorile Munteniei. Din această cauză și pentru a nu fi 
învăluită de trupele dușmane, Armata IV, ajunsă pînă 
în apropierea Reghinului, se retrage spre granița Mol- 
dovei. 

Armata I austro-ungară înaintează în defileul Oituzu- 
lui, unde e întîmpinată (28 septembrie) de o puternică 
rezistență română. Divizia 15 comandată de generalul 
Eremia Grigorescu (sosită la timp din Dobrogea) contra- 
atacată fără preget și după două săptămîni de lupte în- 
verșşunate restabilește linia frontului pe trecători. Ar- 
mata IX germană înaintează în direcția Predealului, la 
începutul lui octombrie, dar nu reușește să străpungă apă- 
rarea română; inamicul atacă și în regiunea Cîmpulungu- 
lui, la Dragoslavele, dar Divizia 12 a generalului Găi- 
seanu rezistă și închide accesul văii Dîmboviţei. Ideea lui 
Falkenhayn era de a ajunge cît mai repede la Bucu- 
rești ... 

Concomitent, Mackensen atacă și străpunge frontul do- 
brogean, ocupînd Constanţa (9/22 octombrie). 

Ofensiva pe Jiu este oprită dar românii pierd pe ge- 
neralul Dragalina, comandantul Armatei I; acum se re- 
marcă prin vitejia sa Ecaterina Teodoroiu, numită „Eroina 
de la Jiu“. Pe frontul moldovean are loc a doua bătălie 
de la Oituz, cîștigată tot de Eremia Grigorescu („Pe aici 
nu se trece!“); rezistența românilor a avut un deosebit 
efect strategic, împiedicînd să se închidă unul din brațele 
cleștelui pregătit de inamic. Acum, germanii îşi concen- 
trează forțele pentru o ofensivă hotăriîtoare în vestul Mun- 
teniei și, cu trupe bulgare, se întăresc în Dobrogea. În 
această perioadă a sosit Misiunea militară franceză con- 

dusă de generalul Berthelot, care s-a preocupat, în mod 
special, de pregătirea și dotarea unei rezerve generale ca- 
pabile să se miște rapid dinspre Moldova pe celelalte 
teatre de luptă. 

Inamicul începe „campania din Muntenia“ (începutul 
lui noiembrie — Crăciun). După ce cîștigă bătălia de la 
Tîrgu Jiu, diviziile germane invadează Oltenia şi, la 8/21 
noiembrie, ocupă Craiova, pregătind asaltul Oltului. În 
această vreme, Mackensen trece Dunărea pe la Zimnicea 
(10/23 noiembrie), zorind spre București înaintea „colegu- 
lui“ său și ușurînd misiunea trupelor bulgare să forţeze 
fluviul la Giurgiu. 

Situaţia devenind foarte critică, încep să se facă pre- 
parative pentru ca familia regală și guvernul să părăsească 
Bucureștiul. După lungi discuţii, se hotărăşte rămînerea 
în Capitală a unui grup de oameni politici și de stat, 
printre care: Al. Tzigara-Samurcaș (reprezenta Casa Re- 
gală și Domeniile Coroanei), Lupu Kostaki, Al. Marghi- 
loman, Titu Maiorescu, Th. Rosetti, D. Neniţescu (la sfîr- 
şitul lui octombrie fusese adus și P. P. Carp, de la moşia 
sa din Ţibănești-Vaslui, după ce pierduse pe frontul arde- 
lean un fiu, locotenentul Petre Carp, în vîrstă de 29 ani). 
La 12 noiembrie, autoritățile române pleacă spre Iaşi. 

După 4 zile, avea să înceapă bătălia de pe Argeș și 
Neajlov, cunoscută și sub numele de „bătălia pentru Bucu- 
reşti“, cea mai mare operațiune militară de pe frontul 
românesc în 1916. Generalul Prezan și generalul Berthe- 
lot. Cele mai violente lupte s-au dat la Călugăreni 
(16 octombrie—1l noiembrie); după un succes iniţial, ar- 
mata română, copleșită numeric şi tehnic, este nevoită să se 
retragă, salvîndu-se de încercuire, La 23 noiembrie, duş- 
manul ocupă Bucureștiul fără rezistență, deoarece Co- 
mandamentul român hotărîse să cruțe populația de pră- 
pădul luptelor pe stradă (bombardamentele aviaţiei ger- 
mane făcuseră destule victime și distrugeri); la orele 15,30 
mareșalul Mackensen intră în Capitală. Retragerea arma- 
telor române se face în ordine (înaintea părăsirii Ploieş- 
tiului, românii au incendiat întreaga regiune petroliferă). 
După scurte bătălii pe Cricov şi Rimnic, la Brăila și Foc- 
șani şi în zona montană, fronturile se stabilizează și „ar- 

matele se îngroapă în tranșee“, cum se spune, acoperite 
de ger și zăpadă... 

Guvernul Brătianu sancţionează greșelile generalului 
Iliescu, seful Statului Major, socotit de conservatori răs- 
punzător pentru înfrîngerile suferite, înlocuindu-l cu ge- 
neralul Prezan. Pentru a da mai multă coeziune rezis- 
tenței, se formează apoi guvernul naţional Brătianu — 
Take Ionescu. Pe de altă parte, în teritoriul ocupat, „,or- 
ganizat de inamic în vederea unei intense exploatări eco- 
nomice“, politicienii se ţin de intrigi, trădări și tratative. 
Carp şi Stere, în dezacord cu Marghiloman și Maiorescu, 
uneltesc pentru detronarea regelui și aducerea pe tronul 
României a unui fiu al împăratului german Wilhelm I, 
pentru a salva, după opinia lor, integritatea teritorială 
a României. La 24 ianuarie 1917, colonelul Sturza trece 
la inamic, cu gîndul de a provoca o mișcare de solidari- 
tate cu Puterile Centrale printre prizonierii români; tră- 
darea lui nu și-a atins scopul. În schimb, abuzurile mili- 
tarilor germani, austrieci, unguri, bulgari şi turci în te- 
ritoriile ocupate se ţin lanţ, întrecînd orice măsură! 


Capitolul X 
EPOPEEA MĂRĂȘEȘTI 


„În acest timp, pe mica porţiune de pămînt rămasă neocupată, 
lup:înd cu nesfîrșite greutăți de aprovizionare a unei numeroase 
populaţii refugiate, înfruntîind mizeria neîndurătoare a tifosului 
exantematic ce seceră mii de vieţi, ardea totuși para nădejdii, 
alimentată de voinţa neînfriîntă și dinamică a reginei Maria. Înso- 
țit de Brătianu, principele moștenitor [Carol] pleacă în Rusia, cu 
gindul întăririi legăturilor cu aliaţii și al obţinerii accelerării apro- 
vizionărilor rătăcite, cu sau fără voie, pe drumul de la Arhan- 
gelsk la Prut.“ 

Mircea VULCĂNESCU, 
„Războiul pentru întregirea neamului“, 
(în „Enciclopedia României“, 1933) 


Între trădări şi nădejdi 


Cumplita iarnă a anilor 1916/1917, cu temperaturi de 
pînă la minus 30°C, avea să pună la grea încercare po- 
porul român aflat de-o parte și alta a fronturilor. În 
Transilvania, stăpînirea maghiară atinsese cote insupor- 
tabile, mai ales după multiplele evadări ale soldaţilor şi 
ofiţerilor români din armata austro-ungară; în cele două 
treimi din România mică de sub ocupaţie germană, în 
care Mackensen se comporta ca „un fel de vice-rege“ 
(după expresia lui Grigore Antipa, ministrul cultelor), 
rechiziţionările forțate de la populaţie şi abuzurile de tot 
felul se făceau cu acordul tacit al autorităţilor; fuseseră 
repuse în funcțiune sondele din regiunile petrolifere, iar 
Rafinăria „Concordia“ — Ploiești producea benzină ușoară 
pentru submarinele germane. 

Moldova era bîntuită de foamete şi boli. În timp ce 
regele Ferdinand se ocupa de reorganizarea armatei, re- 

gina Maria îşi consuma întreaga energie, cu un curaj ieșit 
din comun, amenajării de spitale și ameliorării situației 
ceior în suferință, ceea ce îi va aduce numele de „Mama 
răniților“ (îi vom dedica un capitol special). Pe de altă 
parte, la Bucureşti, cîțiva fruntași politici conservatori co- 
chetau cu ocupanţii și chiar mai mult... Grigore Antipa 
îşi amintea: „Carp mi-a spus într-o zi că este exclus, după 
o eventuală pace separată, să poată rămînea regele Ferdi- 
nand pe tron. Eu i-am răspuns că este exclus să nu ră- 
mîie, fiindcă după sacrificiile pe care le-a făcut poporul, 
el nu ar admite să i se scoată regele iar dacă se va face 
lucrul acesta cu sila, situația va rămîne întotdeauna tul- 
bure și neliniștitoare“. Familia regală era atît de implicată 
în destinul ţării, încît n-au putut prinde contur intrigile 
şi jocurile de culise ale „centriștilor&. La 23 martie / 
5 aprilie 1917 regele face o proclamaţie, prin care se 
acordă pămînt țăranilor și noi drepturi cetățenești (,„,o 
mai largă participare la trebile statului“). La Iași luase 
fiinţă „Comitetul național al românilor emigranţi din Aus- 
tro-Ungaria“ (dr. Vasile Lucaciu, Octavian Goga, dr. Ioan 
Nistor, Sever Bocu ș.a.), care semnează declaraţia de răz- 
boi împotriva Puterilor Centrale. În aprilie, o delegaţie 
rămână (condusă de dr. Vasile Lucaciu) pleacă la 
Washington, pentru a face cunoscută opiniei publice ame- 
ricane şi guvernului S.U.A. poziția politică și situația mi- 
litară din România, pledînd pentru drepturile noastre 
asupra Transilvaniei. 

Refacerea armatei e pe primul plan. Se înjghebă un 
minister al materialului de război, sub conducerea lui 
Vintilă Brătianu. Încep să sosească ajutoarele aliaţilor, 
după intervenţii serioase pe lîngă guvernul rus. O dele- 
gaţie româno-franceză descoperă în gările Kiev, Moghilev 
şi Tiraspol trenuri întregi cu tunuri şi obuze destinate 
nouă, dar imobilizate de ruși, ceea ce avea să-l determine 
pe generalul H. M. Berthelot să-i spună regelui Ferdi- 
nand: „Sire, sintem trădaţi, și trădarea vine de la Petro- 
grad“ (s.n.). De asemenea trădări și aranjamente nu vom 
fi scutiți multă vreme, mai ales că exista un plan ruso- 
austriac și un altul germano-austriac, prin care se prevedea 
împărţirea României: Austro-Ungaria lua (pe lîngă Tran- 
silvania) Oltenia şi Muntenia pînă la Siret, Rusiei reve- 

nindu-i Moldova cu Galaţiul, Gurile Dunării și Dobrogea 
(împărţită cu Bulgaria), în așa fel încît România ar fi fost 
ştearsă de pe harta Europei. Frumoasă perspectivă... 
Numai că ruşii se aflau acum, la începutul lui martie, în 
plină revoluţie, guvernul provizoriu al prințului Lwoff 
fiind înlocuit cu un cabinet menșevic al lui Kerenski; 
dezordinile din armata rusă aveau să aducă mari preju- 
dicii cauzei aliaților şi mai ales României, care se va găsi 
singură în fața tăvălugului Puterilor Centrale. 

Reorganizarea și refacerea armatei române s-au înche- 
iat la sfîrşitul primăverii. Armata I se afla sub comanda 
generalului Cristescu (frontul Galaţi—Mărășești) și Ar- 
mata II, condusă de generalul Averescu, ţinea frontul din 
Vrancea—pasul Oituz. În total, aveam circa 400 000 lup- 
tători dotați cu armament modern, printre care artilerie 
grea, mitraliere, muniţie suficientă. şi 12 escadrile de avia- 
ție. „Regele Ferdinand devine comandantul suprem al 
forțelor ruso-române din Moldova — scrie Mircea Vul- 
cănescu — ajutat de un general rus Sacharow mai întîi, 
apoi Lechitzki și în urmă Scerbatcheff, și de unul român, 
Prezan, șeful Statului Major, ajutat și el, pînă-n iunie, 
de generalul Cristescu, apoi de generalul Lupescu. Șeful 
misiunii franceze, generalul Berthelot, rămîne consilier 
tehnic al regelui. În primăvară, armata română era gata, 
şi la vederea ei, în ziua de 10 Mai, prin populaţia Moldo- 
vei trecea fiorul unor noi nădejdi. Depunerea jurămîntu- 
lui voluntarilor ardeleni liberaţi din taberile Rusiei, întă- 
rea aceste nădejdi“; în total, corpul transilvănenilor pri- 
zonieri din armata austro-ungară se ridica la 30000 de 
ostași. 


Întru slava eroilor neamului 


Plecînd din Bucureștiul ocupat, în seara zilei de 5 au- 
gust 1917, pentru a conduce ofensiva proiectată pe Siret, 
feldmareșalul Mackensen se adresa celor ce-l însoțiseră 
în Gara de Nord, cu vorbele arogante: „La revedere peste 
două săptămîni, în Iași!“ O singură intuiţie a avut „spăr- 
gătorul de fronturi“, și anume, într-adevăr, două săptă- 
mîni a durat bătălia de străpungere de pe Putna și Șușiţa, 

cum numeau germanii memorabila noastră bătălie de la 
Mărășești, pentru că, în rest, cele 14 zile ce-au urmat 
aveau să însemne „mormîntul iluziilor germane“... 

... Analiştii acestei perioade a războiului arată că, 
pentru atacatori, care ohținuseră o nesperat de ușoară iz- 
bîndă împotriva ruşilor în Galiţia şi Bucovina (la începu- 
tul lunii iulie), cucerirea Moldovei, apoi a Basarabiei și 
ocuparea Odessei însemnau scoaterea definitivă din răz- 
boi a României şi împingerea Rusiei spre o pace sepa- 
rată. Şi asta cît mai repede posibil pentru a transfera tru- 
pele Puterilor Centrale pe frontul de Vest, în vederea 
obținerii victoriei finale asupra Antantei. Hindenburg şi 
Ludendorff erau convinşi de reușita acţiunii, mai ales că 
în rîndul trupelor rusești începuse procesul de descom- 
punere. Chiar istoricul sovietic V. N. Vinogradov preci- 
zează: „Situaţia de pe front se afla într-o perioadă de 
criză (...). Numărul dezertorilor era atît de mare, încît 
a fost nevoie să se trimită unităţi de cazaci pentru prin- 
derea lor (...). Soldații ruşi nu mai voiau să lupte“. 

Conform planului germano-austriac, Grupul de armate 
Mackensen va da lovitura principală în zona Nămoloasa, 
iar grupul austriac Gerok, la Oituz, pentru a prinde în 
cleşte armatele româno-ruse, și a... desființa ceea ce mai 
rămăsese din România independentă. Inamicul adusese un 
număr impresionant de forțe, printre care și Corpul al- 
pin bavarez, elita armatei lui Ludendorff. Dar ofensiva 
română de la Mărăști (22 iulie—1 august 1917), unde 
acționa armata generalului Averescu, a nimicit planul 
dușmanului, nevoit, la începutul lunii august, să-și 
schimbe direcția de atac. A fost aleasă porţiunea de front 
ocupată de Armata a IV-a rusă, aflată pe malul nordic al 
Putnei, dispunînd de 6 divizii de infanterie și una de ca- 
valerie. „Înţelegerile“ prealabile și pactizările dintre ofi- 
ţerii Diviziei a 12-a bavareză și ai Diviziei a 34-a rusă 
aveau să-şi spună cuvîntul încă din prima zi a bătăliei 
(6 august), cînd „apărătorii“ au rupt rîndurile fără luptă 
(!), cedînd trei linii de rezistenţă și fugind în debandadă. 
Seara, generalul Rostovţev cere trupelor române să in- 
tervină imediat pentru a opri înaintarea germanilor, care 
spulberaseră frontul pe o lungime de 10 km, pătrunzînd 
în adincime 3—10 km. 

Românii intră în acţiune cu o forţă și cutezanţă care-i 
surprinde pe atacatori. Primind ordin să treacă Siretul 
şi să restabilească frontul, Divizia a 5-a pornește în marş 
forțat. Bravii soldați ai Regimentului 32 dorobanţi „Mir- 
cea“ se strecoară pe podul de la Cosmești, printre cetele 
care se retrăgeau în dezordine. Sînt întîmpinați cu foc 
necruţător, dar și artileria noastră răspunde pe măsură. 
„Căldura e înăbușitoare — scrie C. Kirițescu, în «Istoria 
războiului pentru întregirea României». Razele soarelui 
de august dogoresc pe luptători. Șiroaie de sudoare brăz- 
dează feţele înnegrite. Gazele lacrimogene orbesc vederea 
şi îneacă respirația. Soldaţii români leapădă bluzele 
şi azvîrlă căștile de metal. În cămăși, cu mînecile sufle- 
cate şi cu capetele goale, ei se reped la contraatacuri cu 
baioneta“. Asupra satului Doaga, generalul Morgen 
aruncă întreaga Divizie a 216-a, dar cîmpia se umple de 
cadavrele atacatorilor. Zile întregi de sînge și jertfe de 
curaj şi mîndrie patriotică. Puhoaiele germane ale gene- 
ralului Morgen ocupă gara Tişița, pentru a cădea în spa- 
tele Diviziei a 9-a, atacînd satul Mărășești. Cu pierderi 
inimaginabile (143 ofițeri și 6 300 soldaţi, 135 mitraliere 
şi 10 tunuri) este tăiată înaintarea dușmanilor (9—11 au- 
gust), dar soarta bătăliei este incertă. În aceste condiţii 
de grea cumpănă, generalul Eremia Grigorescu primeşte 
comanda Armatei I şi apoi a armatelor româno-ruse de la 
Mărășești. Cel ce apărase Oituzul, avînd deviza „Pe aici 
nu se trece!“, avea faima omului neînfricat şi calm în 
cele mai grele situații; cînd un proiectil mare explodă în 
apropierea sa, el își liniști ofițerii cu aceste cuvinte: 
„N-aveţi nici o teamă, cînd sînteți cu mine: nu s-a tur- 
nat obuzul care să ucidă pe generalul Grigorescu“... 

Acum, trupele germane (55 batalioane şi 95 baterii 
de artilerie) pregătesc atacul final, avînd o superioritate 
zdrobitoare: cinci divizii contra două; Mackensen era si- 
gur că ziua de 19 august îi va aduce victoria! 

„Ziua cea mai lungă“ a bătăliei Mărășeștiului era ca- 
niculară. După o intensă pregătire de artilerie, care face 
să se zguduie pămîntul, germanii trec la atac și ocupă 
jumătate din pădurea Răzoare, pentru a încercui satul. 
Cînd nimeni nu se mai aștepta, în plin elan ofensiv al 
vrăjmașului, trei batalioane române contraatacă impe- 

tuos: unul din ele coboară în iureș pantele cotei 100, 
intră în pădure și doboară totul în cale. Artileria rusă şi 
română susține frenetic această descătușare de energie 
şi eroism. Dușmanii fug în debandadă; panica-i aproape 
generală. Vestea succesului Diviziei a 13-a înalță moralul 
întregii trupe, fiind urmat de ofensiva Diviziei a 10-a. 
Eșecul german însemna pierderea oricărei speranțe de a 
scoate România din război. Bătălia începută în dimineața 
de 6 august se încheia în seara de 19, cînd o ploaie uşoară 
venea să răcorească sufletele și trupurile atit de încer- 
caților apărători de glie, neam şi datini. Această cea mai 
mare bătălie care s-a dat pe frontul românesc în decursul 
primului război mondial a însemnat într-adevăr. înmor- 
miîntarea iluziilor germane și prima înfrîngere a feldma- 
reșalului Mackensen, care pierdea aici peste 65 000 ostași, 
morţi şi răniți... „Mărăşeşti, un sat obscur, cunoscut mai 
ales pentru faptul că acolo se întîlneau două linii ferate 
importante, devenise un simbol. El intrase în istorie pur- 
tind pecetea mîndriei şi a dorului de neatîrnare al unui 
popor întreg. Numele său străbate acum lumea ca un imn 
eroic al vitejiei românești“ (C. Kirițescu). 

Peste numai trei zile, la Oituz se încheie o altă bă- 
tălie (8—22 august) tot printr-o victorie românească, pră- 
bușindu-se astfel planul strategic al lui Ludendorff, de 
a sfărîma în cleștele germano-austro-ungar, de-a lungul 
Siretului și Trotușului dorința de libertate, independență 
și unitate a întregului popor român. 

INTRU SLAVA EROILOR NEAMULUI stă scris pe 
frontonul Mausoleului de la Mărășești ridicat în amintirea 
tuturor celor care s-au jertfit pentru păstrarea ființei 
naționale. 


Capitolul XI 
ÎNTREGIREA 


„E cunoscut momentul deosebit de dramatic pentru re- 
gele Ferdinand, din anul 1916 — intrarea în război a României — 
cînd a fost pus în faţa opțiunii între fidelitatea față de patria sa 
natală, Germania, și datoria faţă de patria sa adoptivă, România. 
Fidel față de angajamentul asumat, el și-a îndeplinit datoria de 
monarh constituţional. Istoria i-a răsplătit din plin alegerea: în 
timpul domniei lui, România a atins punctul culminant al dezvol- 
tării ei, realizindu-și întregirea în 1918 și a fost înzestrată cu o 
constituţie democratică în 1923“. 


Prof. univ. dr. Șerban PAPACOSTEA 


Țara-i în cumpănă 


Victoriile din vara anului 1917 (Mărăşti, Mărășești şi 
Oituz) n-au putut fi pe deplin fructificate datorită anar- 
hiei și dezorganizării armatei ruse, contaminate de bol- 
şevism. Bătălia de la Cireşoaia (10—12 septembrie) s-a 
încheiat cu pierderi grele pentru români, ruşii fugind în 
debandadă, strigînd „Pîine și pace!“, doar artileria lor 
făcîndu-și oarecum datoria; aceasta a fost ultima luptă 
importantă din campania anului 1917 pe frontul româ- 
nesc. La începutul lui octombrie, Marele Cartier General 
Român hotărăște înființarea Corpului voluntarilor tran- 
silvăneni (constituit la Hârlău, sub comanda colonelului 
Marcel Olteanu). 

După revoluția din octombrie, detașamentele ruseşti 
răzleţite, aflate în Moldova, se dedau la tot felul de sama- 
volnicii, amenințind ordinea statului și încercînd să cu- 
cerească orașele Iași şi Galaţi. Trupele noastre iau pozi- 
ţie la Socola şi Pașcani și pe Siret; armata rusească e 

dezarmată și repatriată, drept care Sovietele declară răz- 
boi României (13/26 ianuarie 1918)! Asta după ce, cu o 
lună şi jumătate în urmă, se încheiase armistițiul dintre 
România şi Puterile Centrale, consecință a armistiţiului 
ruso-german de la Brest-Litovsk. Între timp, Basarabia se 
constituie în republică autonomă, chemînd armata ro- 
mână în ajutor (24 decembrie), pentru a face față ata- 
curilor bolșevice; românii obţin cîteva victorii hotărîtoare 
şi, la 24 ianuarie 1918, Basarabia se proclamă indepen- 
dentă. Cu ce preț? 

Socotind deplasarea de trupe neconformă cu prevede- 
rile armistițiului româno-german, Mackensen înaintează 
guvernului român un ultimatum pentru începerea nego- 
cierilor de pace. Situaţia ţării devenise deosebit de grea, 
mai ales că trupele  germano-austro-ungare cuceriseră 
Ucraina, pînă la Odessa. „România părăsită și trădată“, 
precum a spus primul ministru francez Clemenceau, tre- 
cea prin vremuri de grea cumpănă, printr-unul din cele 
mai dureroase momente ale existenței sale, cînd foștii 
aliați deveniseră duşmani, iar dușmanii îi doreau înge- 
nuncherea completă. La 8 februarie, guvernul I.I.C. Bră- 
tianu — Take Ionescu demisionează; a doua zi avea să 
se încheie pacea dintre Austro-Ungaria şi Ucraina. Se 
convoacă un Consiliu de coroană, în care regele Ferdi- 
nand „rezolvă conflictul în sensul milenar al istoriei ță- 
rii sale, după cum va scrie ulterior Mircea Vulcănescu. 
Armata nu va părăsi pămîntul strămoșesc, nici nu se va 
risipi în neființă, compromiţind existența de mai departe 
a statului legal. Țara se va pleca sub vremuri. Dar o va 
face de nevoie, fără să-și trădeze nădejdea zilei de miine. 
Ea va lupta să-şi păstreze armata întreagă, rezervîndu-şi 
prin ea posibilitățile ceasului de apoi“. 

La 11 februarie 1918 se formează un nou guvern, în 
frunte cu generalul Al. Averescu (făceau parte persona- 
lităţi din afara grupărilor politice: Matei Cantacuzino, 
C. Argetoianu, generalul Culcer, Sărățeanu, Fotin Enescu, 
Luca Niculescu). Se hotărăște trimiterea unei delegații 
la București, pentru tratative. Nicolae Iorga, președintele 
Partidului Naționalist Democrat, îi scrie regelui Ferdi- 
nand că tradiţiile țării nu permit acceptarea unei păci ru- 

şinoase: „Strămoșii noștri au preferat moartea acestei 
umilințe [...]. Ce e mai bun în această țară cere respin- 
gerea, orice s-ar întîmpla, a condiţiilor care ni se pun 
astăzi, și mai ales a celei care privește sfișierea, fie şi 
numai provizorie, în gîndul nostru, a pămîntului tării“. 
Pe de altă parte, P. P. Carp publică în presa bucureș- 
teană o scrisoare, în care îi cere regelui să părăsească 
tronul, în favoarea unuia din fiii împăratului german, 
ceea ce va reduce sacrificiile teritoriale impuse Româ- 
nici... 

În această atmosferă mai mult decît tensionată, are 
loc întîlnirea dintre generalul Averescu şi mareșalul 
Mackensen, în casa lui Barbu Știrbey de la Buftea 
(19 februarie). Pusă în fața faptului împlinit, delegația 
română nu acceptă discuţia, Averescu solicitîind o audi- 
enţă împăratului german Wilhelm II. Ca o contraofen- 
sivă, reprezentantul Vienei, contele Czernin, cere o în- 
trevedere urgentă regelui Ferdinand; ei se întîlniră în 
mica gară Răcăciuni, chiar pe linia frontului (23 febru- 
arie), contele insistînd pentru cît mai grabnica încheiere 
a păcii; abdicarea regelui n-a fost cerută „de teamă că 
acesta, ca să-și salveze situaţia, să nu se pună iar în frun- 
tea armatei sale, prelungind astfel războiul, ceea ce ar fi 
contrazis interesele noastre momentane“ (Czernin). În 
schimb, a pus pe masă cele 9 „condițiuni“ (transcrise în 
româneşte de regina Maria): Dobrogea, Dunărea (Fluviu 
German), Severinul, Broșteni-Moinești, Trecătorile, Dez- 
armarea armatei, Drumurile de fier, Trecerea germanilor 
pe pămîntul nostru în contra Rusiei, Petrolul pe 80 de 
ani. 

Urmează, la Iași, două Consilii de coroană dramatice; 
se confruntă opiniile a două tabere: unii sînt pentru re- 
zistenţă, alţii, pentru acceptarea condițiilor. În timpul 
deliberărilor se încheie, la Brest-Litovsk, pacea dintre 
Rusia Sovietică şi Germania, ceea ce-i face pe germani 
să ne trimită un ultimatum, cerînd acceptarea imediată 
a condiţiilor. Cu toată opoziţia lui Take Ionescu și Ionel 
Brătianu, consiliul se vede silit să ne facă să intrăm „în 
întunericul păcii germane“ — după expresia reginei Ma- 
ria. Astfel că, la 5 martie 1918, la Buftea, se încheie pro- 

tocolul păcii; generalul Averescu nu vrea să-l semneze 
şi demisionează; iscălește Al. Marghiloman și totodată 
formează un nou guvern conservator, crezînd că va ob- 
ţine condiţii mai puţin umilitoare... Nici vorbă! La Pa- 
latul Cotroceni se semnează Tratatul de pace de la Bucu- 
rești (7 mai) între România, pe de o parte, și Germania, 
Austro-Ungaria, Bulgaria și Turcia, pe de alta: pierdem 
Dobrogea şi un teritoriu de 5600 km? din lanțul carpa- 
tic, acceptăm dezarmarea şi o cruntă subjugare econo- 
mică... Regele Ferdinand nu ratifică „pacea germană“! 


Adevărata pace întîrzie .. . 


În întunericul păcii germane apăruseră, totuși, cîteva 
raze de lumină: „Sfatul Țării“ de la Chişinău votase uni- 
rea Basarabiei cu România (27 martie 1918); se înființase 
(la Paris) „Comitetul naţional al românilor din Transil- 
vania şi Bucovina“, care milita pentru unirea acestor te- 
ritorii cu țara-mamă; se constituise (la Washington) „Liga 
socială română“, cu scopul de a face propagandă în jurul 
problemei româneşti. 

Şi soarta războiului începe să se schimbe. Trecînd 
comanda unui nou comandant suprem, generalul Foch, 
aliaţii încep o serie de acțiuni ofensive pe aproape toate 
fronturile din apus (a doua jumătate a lunii iulie), pentru 
ca o dată cu marele atac englez de la Cambrai, generalul 
Ludendorff să înțeleagă că războiul e pierdut, mai ales 
datorită intervenţiei Corpului expediționar american. 
Noul cancelar al Germaniei, Max de Baden, tatonează 
terenul pentru încheierea păcii, pe baza principiilor (în 
14 puncte) enunțate de președintele S.U.A. Wilson; primul 
dintre acestea era dreptul la autodeterminare al popoare- 
lor (naționalităților), menit să ducă la reorganizarea Eu- 
ropei. 

Balanța se înclină, din ce în ce mai mult, în favoarea 
aliaţilor. În septembrie, mareșalul Franchet d'Esperey 
preia comanda frontului de la Salonic şi lansează o ofen- 
sivă fulger spre Sofia și Constantinopol, obligînd Bulga- 
ria și Turcia să capituleze; acum, direcția de atac este 

linia Dunării, păzită de Mackensen. Împăratul Carol I de 

:Habsburg lansează manifestul „Către popoarele mele 
credincioase“, prin care transforma Austro-Ungaria în 
stat federal (Transilvania rămînea în componența Unga- 
-riei), dar acţiunea lui este tardivă și neconformă cu vo- 
ința popoarelor din imperiu. „Corpul voluntarilor tran- 
silvăneni şi bucovineni“ dă o declaraţie prin care pro- 
clamă dezlipirea ținuturilor românești din Austro-Ungaria 
şi unirea cu România, în consens cu hotărîrile Comitetu- 
lui Executiv al Partidului Naţional Român, care a adop- 
tat o declaraţie redactată de Vasile Goldiș. La 28 no- 
iembrie, Comitetul Naţional Român din Bucovina avea 
să hotărască unirea Bucovinei cu Țara. 

Concomitent cu înaintarea trupelor aliate în Balcani, 
se fac pregătiri secrete pentru reintrarea în acţiune a 
armatei române. La 6 noiembrie, regele Ferdinand cere 
demisia lui Marghiloman. și-l însărcinează pe generalul 
Coandă să formeze un guvern provizoriu. Se ordonă mo- 
„bilizarea celor 7 divizii teritoriale nedezarmate şi adre- 
sează trupelor de ocupație un ultimatum de părăsire a 
teritoriului României. Corpul- expediționar francez for- 
țează Dunărea pe la Giurgiu, iar armata germană a lui 
Mackensen, pentru a nu fi prinsă în cleşte, evacuează 
Muntenia și începe retragerea spre Transilvania. Izbuc- 
nirea. revoluţiei în Germania şi izgonirea împăratului 
Wilhelm duc la începerea tratativelor de pace: la 29 oc- 
tombrie/11 noiembrie 1918 se semnează, la Compiègne, 
armistițiul dintre Puterile Aliate și Germania, marcînd 
încetarea ostilităților în primul război mondial. 

„La 18 noiembrie/1 decembrie, Regele și Regina, în- 
soțiți de Generalul Berthelot, se întorc în fruntea trupe- 
lor aliate în Bucureşti, aclamații de populaţia românească, 
care-i primeşte cu lacrimi de bucurie. Populaţia capitalei, 
ocupată de doi ani, se deşteaptă ca dintr-un vis urit“ 
(Mircea Vulcănescu). 

În aceeaşi zi — 1 DECEMBRIE 1918 — Fluviul numit 
Unire avea să-și strîngă apele la Alba Iulia, cu partici- 
parea a peste o sută de mii de români veniți din toate 
ținuturile Transilvaniei și Banatului. Adunarea Naţională 
proclamă unirea cu România, iar a doua zi se constituie 

Consiliul Dirigent, format din 15 membri, în frunte cu 
Juliu Maniu, Vasile Lucaciu, Vasile Goldiș, Alexandru 
Vaida-Voevod, Ştefan Cicio-Pop, Ioan Suciu, Aurel Vlad, 
Octavian Goga, Aurel Lazăr, Emil Haţieganu, Valeriu 
Braniște, Victor Bontescu, Romul Boilă, Ion Flueraș și 
Iosif Jumanca. Acest „guvern provizoriu“ își fixează se- 
diul la Sibiu și adresează națiunii o proclamaţie, în care 
aduce la cunoștință înfăptuirea Marii Uniri. 


Capitolul XII 


MARELE VIS 


>» «+. membrii Academiei salută încă pe marea scriitoare, care 
prin memoriile ce le-a publicat — fermecătoare ca stil şi înălţă- 
toare ca gîndire și simţire — a adus una din cele mai preţioase 
contribuțiuni la istoriografia noastră, punind în evidenţă și fă- 
cînd cunoscut lumii întregi atit cumplitele suferinţe ce le-a îndu- 
rat, cît și vitejia și energia îndărătnică în sacrificiul de sine, de 
care a fost capabil poporul nostru în cele mai grele timpuri prin 
care a trecut el, războiul pentru unitatea sa naţională.“ 


Din discursul ţinut la Academia Română, 
de către GRIGORE ANTIPA 
(11.XI1.1936) 


Din „Povestea vieţii mele“ 


Pentru majoritatea statelor beligerante, războiul se 
terminase. Era pace. Nu și pentru România! România 
reîntregită, ROMÂNIA MARE de la începutul anului 1919 
mai avea de luptat — și pe front și-n saloanele diploma- 
tiei europene și-n propriile-i birouri ministeriale. Pînă 
la a le prezenta, am crezut de cuviință să mai rămînem 
puţin în atmosfera zilelor premergătoare MARII UNIRI 
şi a reîntoarcerii familiei regale la București. Despre am- 
bele evenimente, petrecute în aceeași zi de 1 Decembrie 
1918, s-a scris foarte mult, din tot felul de unghiuri... 

Aproape o jumătate de secol nu s-a vorbit deloc de- 
spre memoriile reginei Maria, apărute sub titlul Povestea 
vieţii mele, în trei volume, între anii 1934—1936 (tra- 
duse concomitent din limba engleză în limbile română, 
franceză, germană, suedeză, greacă, poloneză, cehă, ita- 
liană, sîrbo-croată și maghiară). Ne vom opri asupra ulti- 
melor pagini din „Ani de război“, volum care poate fi 

socotit un adevărat „jurnal de front“, prin încărcătura de 
date și fapte la care lua parte direct cea numită „Mama 
răniților“. Umbla cu soţul ei, regele Ferdinand, pe toate 
cîmpurile de luptă, se ocupa de spitalele de campanie, 
de soarta prizonierilor, de mormintele celor căzuţi în 
atîtea bătălii, de aprovizionarea populaţiei înfometate, de 
sărăcimea satelor cu ogoare nelucrate, de Iaşul supra- 
aglomerat, de relaţiile cu misiunile aliate aflate în Mol- 
dova etc., de mersul războiului, în general. 

Prin paranteze drepte [...] indicăm întreruperi în 
textul original sau explicaţiile noastre. 


BICAZ, JOI 25 OCTOMBRIE/7 NOIEMBRIE 1918 


„Am hotărît să plec la Iași, sîmbătă. Nu mai pot să 
rămîn departe; m-a cuprins o înfrigurare covîrșitoare şi 
apoi toate merg atît de repede. Trebuie să fiu pe lîngă 
ei toţi, acum, și să împărtășesc bucuria lor. 

Mi se pare că Germania a fost îngenunchiată și că e 
părăsită de toată lumea. Capitularea Austriei a lăsat des- 
chisă granița de sud a Germaniei. Bavaria e în primej- 
die. Pe frontul apusean înaintează necontenit armatele 
aliate. Citeva din trupele noastre au fost chemate în 
Bucovina să facă ordine, [in urma abuzurilor și samavol- 
niciilor comise de rușii bolșevizaţi]. Toţi românii de din- 
colo de fostele noastre granițe s-au declarat liberi să se 
unească într-un singur mare neam. Visul unei Românii 
Mari pare că se împlinește. Toate sînt atît de nemaiau- 
zite încît nu le pot crede. Am fost atît de obișnuiți cu 
necazurile şi nenorocirile, de cînd a început războiul, în- 
cît ne vine greu să credem că a sosit ceasul cel mare. 

Eu am crezut totdeauna în izbînda finală a Aliaților; 
am fost dintre cei care nu s-au îndoit niciodată 'chiar în 
ceasurile cele mai negre, dar niciodată nu mi-am făurit 
iluzia că voi fi înfăptuitoarea visului României Mari. Tot- 
deauna am fost părtașă la bucuriile și necazurile poporu- 
lui meu, însă niciodată nu-mi zugrăvisem în minte cum 
voi fi în ceasul izbinzii finale, deși într-un rînd rostisem 
acest cuvînt primejdios: «Hu sînt din cei ce cîștigă par- 
tida». Mi s-a spus atunci că a vorbi astfel înseamnă a 

întăriîta soarta. Mi-e scris să fiu cea care cîştigă? Gindul 
acesta aproape mă înspăimîntă... Și lucru ciudat, tot- 
deauna m-am gîndit la ceasul izbînzii, ca la un ceas oare- 
care de mîhnire. Omul nu cîștigă decit pe socoteala al- 
tuia și din fire simt milă faţă de acela... 

Îmi urăsc dușmanul cîtă vreme e biruitor, dar nu cînd 
e învins; atunci mă umple de o milă sfişietoare și de ne- 
îndurat. Regele a decretat sufragiu universal şi împărțirea 
pămiînturilor la ţărani. [Proclamaţia regală din 5 aprilie 
întărită la 6 mai 1917]. Îmi pare bine că a făcut aceasta 
fără să fie la putere nici Brătianu, nici Averescu, ca să 
rămînă numai numele lui legat de această reformă, nu- 
mele lealului, generosului, cinstitului și uitătorului de 
sine, Ferdinand I. Dacă va mai putea înfăptui şi unirea 
tuturor românilor, atunci în adevăr își va fi primit răs- 
plata pentru jertfa ce-a făcut-o cînd a pornit războiul 
[impotriva Germaniei, patria sa natală] |. ..] 


BICAZ, DUMINICĂ 28 OCTOMBRIE/ 
10 NOIEMBRIE 1918 


[...] S-a declarat mobilizarea generală. Ura! Așadar, 
sîntem încă o dată fățiș alături de Aliaţii noștri; ne luăm 
iar rîndul printre luptători. Germanii au primit ordin să 
evacueze ţara, să se dea învinși sau să se lupte. 

Kaizerul Wilhelm și principele moștenitor au abdi- 
cat. Pare cu neputinţă! Mîndrul meu văr Bill! Nu pot să 
spun că-mi pare bine. Fără îndoială e un sfîrșit logic, 
dar mie una îmi place ca o ţară să trăiască sau să moară 
împreună cu domnitorul ei, cu legile ei, ca un tată cu 
familia lui. Kaizerul Wilhelm a încercat să ne nimicească, 
dar eu nu voiam să-l văd pe el nimicit. Voiam să-l văd 
învins, da, aceasta o doream cu patimă, pentru că voise 
să vadă ţara noastră ștearsă de pe fața pămîntului. Pen- 
tru noi el înfățișa o tiranie brutală și nemiloasă. 

[...] Azi, cînd mi-am făcut colindul printre săraci, 
am fost peste tot întimpinată cu uralele soldaților mobili- 
zaţi. Plecau iar liniștit de pe la vetrele lor, fără a se 
tingui. Fiinţe răbdătoare ce mă umpleau de admiraţie. 
Le-am dat ţigări. Aveam mașina încărcată, cu viri, cu 

lucruri pentru femei şi copii. M-am întors acasă cu mii- 
nile goale şi după-masă am plecat la Piatra să iau trenul 
spre Iași. 


IAȘI, LUNI 29 OCTOMBRIE, 
11 NOIEMBRIE 1918 


[...] S-a decretat armistițiu pe toate fronturile, însă 
la noi n-a încetat mobilizarea. E greu să cuprindă min- 
tea omului atîtea întîmplări deodată. Eu rămîn liniștită 
în mijlocul înfrigurării, și aproape nu îndrăznesc să mă 
las cuprinsă de vreun sentiment de triumf. Pentru mine 
un triumf nu poate fi decit ceva solemn; am suferit atîta 
şi chiar azi ne găsim în fața unor probleme atît de încîl- 
cite! Sint o suverană foarte conștientă de adevăr și îmi 
dau scama pe deplin că se va menține cu greu casta 
noastră în această pornire nebună spre democrație. Mai 
e și problema sfișietoare și crunta umilire a durerii in- 
time ce ne-a lovit; cel puțin așa o socotesc. [Este vorba 
de căsătoria ilegală a principelui Caro!, moștenitorul tro- 
nului, cu Zizi Lambrino, la Odesa, în ziua de 2/15 sep- 
tembrie, socotită la vremea aceea ca o lovitură năpraz- 
nică dată monarhiei.] Afară de aceasta, triumful nostru 
e clădit pe prăbușirea atitor lucruri, încît trebuie să las 
pe alţii să înalțe cîntece de bucurie. Mulţumesc cu sme- 
renie lui Dumnezeu că timpul nostru de umilire şi de îm- 
pilare a avut un sfîrșit atit de minunat, dar va trece 
vreme pină să mă cred o «mare regină», după cum mă 
numesc ei cu nespus avînt. Am primit pe generalii noş- 
tri, și ne-am felicitat unii pe alții. Toţi îmi mulțumesc 
pentru neclintita încordare a împotrivirii mele. Primii 
mulțumirile lor, bucurîndu--mă la gîndul că fusese cu 
adevărat un bun oștean. 

Întîlnirea cu Prezan a fost înduioșătoare; eram atît 
de nenorocită în ziua cînd ne-am văzut ultima. oară. 
[Eremia] Grigorescu e încîntat că e ministru de război! 
Declară că ar fi vrut să-mi ceară sfatul înainte de a 
primi, [În guvernul provizoriu prezidat de generalul Con- 
stantin Coandă — din 6 noiembrie] dar eu nu eram acolo; 
arată o mîndrie plină de demnitate... 


13 


IAŞI, 1/14 NOIEMBRIE 1918 


[...] Cel mai de seamă eveniment, petrecut în aceste 
săptămîni de aşteptare, a fost sosirea unei delegații din 
Transilvania și Bucovina, care venise să declare că ţara 
lor e una cu Vechiul Regat, țara mamă, sub ale cărei 
aripi nădăjduiseră totdeauna să se unească cu toţii. Îi 
primirăm în mod solemn și salutară pe regele Ferdi- 
nand I şi pe regina Maria ca pe dezrobitorii lor. Au venit 
la noi ca niște copii, care-și caută părinții, și ne-am pri- 
vit unii pe alţii cu adîncă zguduire, aducîndu-ne aminte 
cît era de strivit sub călciiele dușmanilor, pînă acum cî- 
tăva vreme, visul nostru de Unire. [lancu Flondor, pre- 
ședintele Congresului Bucovinei, citește memoriul unirii 
cu România, încheind: «Fie ca Majestatea Voastră să re- 
învie fala Domniei lui Ştefan cel Mare».] 

Transilvania, Bucovina pînă şi Basarabia! România 
Mare! [...] 

Kaizerul, cînd era îmbătat de izbîndă strigase cu glas 
tare că regele Ferdinand va fi ultimul Hohenzollern care 
va şedea pe tronul României. 

Regele Ferdinand nu spusese nimic, însă liniștit şi 
smerit își urmase calea spinoasă. Azi, Wilhelm şi fiul 
său au rămas fără ţară, iar regele Ferdinand, modest şi 
leal, e slăvit ca dezrobitor şi e primul rege al tuturor 
românilor. Cum să nu-mi plec fruntea în fața minunii 
celor întîmplate? [...] 


SÎMBĂTĂ 17/30 NOIEMBRIE 1918 


= În tren, în drum, spre Bucureşti! Am pornit în sfîrşit 
la drum spre București! Acum doi ani, exact în aceeaşi 
zi, fugeam din capitala noastră, pribegi, neștiind încotro 
mergem. Doi ani, dar ce ani! Cit am îndurat, ce grozave 
întîmplări, cîtă suferință, cîtă disperare! Nădejdea era 
ca o lumînare ce se făcea din ce în ce mai slabă. Şi totuşi 
ne agățam de ea cu înfrigurare. Niciodată nu m-am în- 
voit cu gîndul că eram învinși, ci numai că fusesem tră- 
daţi din pricina prăbușirii Rusiei. Nenorocoasa și îndure- 
rata Rusie! 

Și în timpul acestor doi ani, ce muncă, ce strădanie; 
o sfişietoare înşirare de nenorociri, o situație de un tragic 
aproape fantastic şi cu sorocul împotriva noastră. [...] 

Acum s-a sfîrşit visul cel rău și lung, iar visul Româ- 
niei Mari s-a întruchipat aievea şi sîntem în drum spre 
casă! 

Nando se întoarce ca dezrobitorul care a înfăptuit 
unirea poporului său. Jertfa de sine pe care a făcut-o 
a fost răsplătită. Numele lui e binecuviîntat de toți, mari 
şi mici. Minunate cu adevărat sînt căile Domnului, mari 
şi înfricoșătoare! [...] 


COTROCENI, DUMINICĂ 18 NOIEMBRIE/ 
1 DECEMBRIE 1918 


Ne-am întors! Cu adevărat ne-am întors acasă, după 
un surghiun de doi ani. Să îndrăznesc oare să rostesc 
miarele cuvînt? Ne-am întors triumfători! 

Nu spun aceasta cu vreun gînd de trufie ci cu smere- 
nie, ca una ce-ar vrea să cadă în genunchi şi să aducă 
prinos de mulțumiri. Cum să încerc măcar să descriu 
ziua de zguduire sufletească ce-am petrecut-o? 

Adjectivele sună parcă a gol, cînd vrei să pui toate 
pe hîrtie. A fost o zi de entuziasm, de delir. În pofida 
greutăților de transport şi a distrugerilor lăsate de duş- 
mani, pe unde trecuseră, [trupele germane în retragere 
aruncaseră toate podurile în aer] toate s-au desfășurat 
fără cea mai mică încurcătură; pînă şi vremea ne-a fost 
propice, însă ploile torențiale prăpădiseră cu totul dru- 
murile stricate dinainte. Trenul nostru ajunse totuși 
aproape la ceasul prescris.“ 


Capitolul XIII 


ÎMPREJURĂRI GRELE 


„Ceea ce se întîmpla cu românii în prima jumătate a seco- 
lului XX era o renaștere din propria-i cenușă, fără beneficiile 
industriale ale Occidentului. În economia politicii mondiale se 
impunea şi sistematizarea Europei la confluența de prăbușire a 
imperiilor şi locul de confruntare a ei cu lumea Orientului. În 
acest loc, unde comunismul experimenta o aventură ideologică, 
România a fost antrenată din plin pentru eliberarea maghiarilor 
din revoluția lui Béla Kun în 1919 şi pentru paza continentului 
de ofensiva bolşevismului: îi revenea o responsabilitate tradiţio- 
nală cu semnificaţia ciclică a Provinciei imperiale a Daciei Ro- 
mane. S-a deschis o epocă de rapidă modernizare cu o fertilă 
re-latinizare lingvistică și culturală, un proces atit de normal, 
că nu i se poate implica nici o formă de grefă socio-culturală pe 
care să fi respins-o în timp“. 

ION DUMITRIU-SNAGOV, 
„România în diplomaţia Vaticanului“ 


Pace şi război 


La 12 decembrie 1918, generalul C. Coandă prezintă 
regelui Ferdinand demisia cabinetului său; redevine prim- 
ministru liberalul Ionel Brătianu. La 24 decembrie, re- 
gele emite Decretul de unire a Translivaniei cu vechea 
Românie și Decretul de organizare provizorie a Transil- 
vaniei, potrivit căruia „serviciile publice“ rămîn sub con- 
ducerea Consiliului Dirigent, în administrarea guvernului 
central trecînd afacerile străine, armata, căile ferate, 
poșta, telegraful, telefoanele, circulația financiară, vămile, 
împrumuturile publice şi siguranța generală a statului. 
La 29 decembrie se dă Decretul pentru exproprierea pă- 
mintului din vechiul regat. 

Anul Nou 1919 se anunţa favorabil României Mari, 
dar pînă la adevărata pace pe pămîntul nostru. mai avea 
să treacă o vreme, cu jertfe, incertitudini şi promisiuni. 
Ca şi în cazul războaielor balcanice. (despre care am rela- 
tat într-un capitol precedent), despre participarea arma- 
tei române la înăbușirea terorii roșii din Ungaria nu s-a 
vorbit în ultimele patru decenii decît în mediile specia- 
liștilor. Spre a umple acest gol de informaţie, vom deta- 
lia episodul cu ajutorul studiului lui Mircea Vulcănescu, 
din „Enciclopedia României“ (1938), care o avut la bază 
monumentala lucrare „Istoria războiului pentru întregi- 
rea României 1916—1919“«, de C. Kirițescu. 

Timp de.un an au durat lucrările Conferinţei de pace 
de la Paris (18 ianuarie 1919 — 21 ianuarie 1920), vreme 
în care tunurile au bubuit pe mai multe fronturi euro- 
pene, datorită „republicilor sovietice“ instituite la Bre- 
men, în Bavaria, în Ungaria, în regiunea Ruhr, la Berlin 
si-n Rusia. Între fascismul lui Mussolini şi bolşevismul 
lui Lenin se contura o spectaculoasă linie internaționalist- 
naționalistă ungară (de la comunistul Bela Kun la re- 
gentul Horthy), care va afecta direct relațiile cu Româ- 
nia. La negocierile de pace luau parte toate cele 27 de 
state învingătoare în primul război mondial, printre care 
şi România, și ţările învinse: Germania, Austria, Unga- 
ria, Bulgaria şi Turcia. Delegaţia română era condusă de 
T. I. C. Brătianu, din ea făcînd parte Al. Vaida-Voievod, 
C. Angelescu, Victor Antonescu ş.a. 

Ionel Brătianu a intrat repede în conflict cu Consi- 
liul suprem interaliat, protestînd contra deosebirii făcute 
între grupul statelor aliate cu interese limitate şi al celor 
cu interese nelimitate. El cerea recunoaşterea Unirii și 
hotarele prevăzute prin tratatul de alianță din 1916. Des- 
făşurînd o activitate deosebit de laborioasă, aducînd argu- 
mente de ordin istoric, arheologic, religios, etnografic, 
demografic, cultural etc., delegaţia noastră avu cîştig de 
cauză: „birui principiul naționalităților în numele căruia 
se oferi României vechea graniță etnică a lui Kossuth 
care, fiind întemeiată pe mărturia unui naționalist ma- 
ghiar, nu putea fi contestată“. Datorită însă neînţelege- 
rilor privind Banatul (o mare parte era reclamată de 

sîrbi) și neascultînd de sfaturile lui Take Ionescu, Bră- 
tianu părăsi conferința . 

Victoria „revoluţiei proletare“ din Ungaria (21 mar- 
tie 1919) îl aduse în fruntea sovietelor pe Bela Kun, 
consfințind introducerea terorii roşii. Prima lui acţiune a 
fost să se arunce asupra trupelor române din Transil- 
vania: bătălia are loc în Munţii Apuseni (16—18 aprilie). 
Participă Grupul de Nord comandat de generalul Moşoiu 
şi Grupul de Sud comandat de generalul Mărdărescu, care 
avea şi comanda supremă a armatei române din Ardeal. 
Forţind defileurile și izolind trupele secuiești de pe So- 
meş, de cele ungurești din văile Crișurilor, românii trec 
la ofensivă și ocupă linia marilor centre din Cîmpie: Satu 
Mare—Carei—Oradea—Salonta (21 aprilie). Ei luptă cu o 
vigoare ce amintea de marile bătălii din vara anului 1917, 
și pînă la 1 mai ajung să domine întreg malul stîng al 
Tisei, alungîndu-i pe unguri spre Tokay, Szolnok şi Cion- 
grad. Aceștia provoacă o diversiune şi atacă Cehoslovacia 
(20 mai), cu gîndul ca prin Galiţia să stabilească legă- 
tura cu Rusia Sovietică, pentru a prinde în clește Transil- 
vania (dinspre vest și nord). 

Îmbătaţi de acest succes, cu forţele din cîmpia Tisei 
refăcute, ungurii sovietizaţi reiau ofensiva (20 iulie) şi 
trei divizii trec rîul, vestind lumii întregi biruința asupra 
românilor! Generalii Mărdărescu, Moșoiu şi Prezan orga- 
nizează o manevră de învăluire și după un atac fulger îi 
determină pe dușmani să se retragă în debandadă peste 
Tisa, părăsindu-şi armele și muniţiile (26 iulie). Prezenți 
pe acest front, ca și în bătăliile din Moldova, regele Fer- 
dinand şi regina Maria sînt ovaţionaţi de ostaşii români; 
cei mai viteji dintre ei sînt decoraţi. După o scurtă pre- 
gătire şi o altă manevră de atragere în cursă, trupele ge- 
neralilor Holban și Moşoiu trec prin surprindere pe la 
Tisa Bö (30 iulie), intrînd adînc în pustă. Cavaleria gene- 
ralului Rusescu pornește un raid fulgerător spre Buda- 
pesta, pe care o ocupă cu patru escadroane (4 august), 
punînd capăt guvernării lui Bela Kun si salvînd astfel 
Europa de primejdia bolșevizării. Totodată sînt dezamor-. 
sate intrigile urzite împotriva noastră de colonelul Roma- 
nelli și generalul Banholz din Consiliul local interaliat. 
Sosesc şi trupele de vînători ale lui Holban, care anihi- 

lează orice încercare de împotrivire, ca apoi armata ro- 
mână să înainteze spre vest, pînă la Györ; aici se for- 
mează, cu ajutorul nostru, noul guvern ungar al lui 
Horthy, cel ce peste două decenii avea să ocupe în chip 
bestial o treime din Transilvania... 


Politică şi legislaţie 


„_ Consiliul suprem interaliat se arată enervat de noua 
situaţie şi trimite României un ultimatum (15 noiembrie) 
să-și retragă trupele din Ungaria, căci altfel nu i se vor 
mai satisface revendicările politice. La Budapesta și-n zo- 
nele ocupate, românii găsiseră o mare parte din bunurile 
răpite din ţară de către Puterile Centrale în timpul ocu- 
pației și procedaseră la repatrierea lor. De asemenea, ei 
dezafectară fabricile ungurești de armament, pentru a 
stopa orice încercare de a relua acțiuni militare împotriva 
noastră. Pe Aliați îi supărase și faptul că Ionel Brătianu 
refuzase să semneze Tratatul de la Saint-Germain (10 sep- 
tembrie), prin care Austria recunoștea unirea Bucovinei 
cu România, părăsind Conferinţa de pace. Premierul li- 
beral dorea mai mult şi se vede silit să se încline, dar 
demisionează; în locul lui se formează un guvern inde- 
pendent, al generalului A. Văitoianu (27 septembrie), 
agreat de regele Ferdinand, care vedea în această for- 
mulă — de coaliție națională — soluţia cea mai bună de 
guvernare. Nicolae Iorga, președintele Partidului Naţio- 
nalist Democrat, cerea (în „Neamul românesc“ din 2 oc- 
tombrie) un guvern de generali și funcţionari, care să nu 
“ţină cu liberalii și să organizeze alegeri libere... 
„Alegerile din 2—6 noiembrie 1919 au reprezentat un 
moment important în viața României întregite: pentru 
prima dată cetăţenii din toate provinciile româneşti au 
“ales un singur Parlament; pentru prima dată în țară a 
fost folosit sistemul votului universal; alegerile au scos la 
iveală importante mutații în raporturile dintre partidele 
politice. După cum constata Nicolae Iorga, „ura faţă de 
vechiul politicianism a făcut ca voturile să fie date ori- 
cui anunța o nouă politică“ (Petre Țurlea). În urma aces- 


79 


tora, la 1 decembrie, regele Ferdinand îi însărcinează pe 
Al. Vaida-Voevod să formeze noul guvern, din care vor 
face parte: Al. Averescu (Interne), gen. I. Rășcanu (Răz- 
boi), Aurel Vlad (Finanţe și ad-interim la Industrie și 
Comerț), Victor Bontescu (Agricultură şi Domenii), Octa- 
vian Goga (Instrucțiunii Publice şi Cultelor), Mihai Po- 
povici (Lucrări Publice), Jon Pelivan (Justiţie), Ion Incu- 
leț, Pantelimon Halippa, Ion Nistor, Ștefan Cicio Pop și 
Ion Cantacuzino (miniştri de stat). Peste o săptămînă 
Vaida-Voevod semnează tratatele de la Saint-Germain şi 
Trianon (la 4 iunie 1920 avea să se încheie Tratatul de 
pace între Puterile Aliate şi Ungaria, recunoscîndu-se pe 
plan internaţional unirea Transilvaniei, Banatului, Crișa- 
nei şi Maramureșului cu România; la 8 octombrie 1920, 
ele ratifică și unirea Basarabiei, consfințind astfel între- 
girea ţării). La 9 decembrie 1919, are loc alegerea lui 
Nicolae Iorga ca preşedinte al Adunării Deputaţilor (sus- 
ţinut de ţărănişti); în discursul său de mulțumire, marele 
istoric se angaja să fie nepărtinitor, să apere dreptul cu- 
vîntului. și păstrarea urbanității în dezbateri, pentru a 
garanta. succesul discuţiilor în jurul reformelor radicale 
atit de mult aşteptate. 

Cea mai importantă era reforma agrară, făgăduită în 
chip solemn de regele Ferdinand încă din timpul lupte- 
lor din 1917. După ce fuseseră expropriate marile pro- 
prietăți, „la 2 aprilie 1920, apărea decretul de împroprie- 
tărire a ţăranilor; prima aplicare pe teren, în toamna ace- 
luiași an, s-a făcut în comuna Gurbăneşti din judeţul Il- 
fov. În total s-a expropriat, în vechiul regat, prin legea 
agrară o suprafață de 2 776 401 hectare din moșiile marii 
proprietăţi și a instituţiilor; Legi similare se făcură și 
pentru Transilvania, Bucovina, Basarabia. În întreaga 
țară s-au expropriat 6 008 098 hectare, împroprietărin- 
du-se nu numai țăranii români, dar și cei unguri, secui, 
sași, ruteni etc. Astfel, din numărul total de 1 393 353 de 
ţărani care au primit pămînt, 201 165 aparţineau naţio- 
nalităților conlocuitoare, împărțindu-se pe provincii ast- 
fel: 82 640 în Transilvania, 94 480 în Basarabia şi 24 045 
în Bucovina) (Constantin C. Giurescu, Dinu C. Giurescu 
— „Istoria românilor“, 1975). 

În toţi aceşti primi ani de după Unire, frămîntările 
politice şi sociale nu s-au stins, unele dintre ele generînd 
chiar conflicte; pe fondul urmărilor unui război care a 
perturbat întreaga activitate economică au loc greve 
şi revendicări muncitorești, se fac şi se desfac partide, 
se emit și se abrogă legi, se produce deprecierea leului 
(înainte de război, un leu aur era cotat cu un franc și 
cinci centime elveţiene!). Guvernul Vaida nu face față 
tensiunilor interne şi, în martie 1920, îi succede un cabi- 
net omogen, al generalului Averescu, șeful Ligii Popo- 
rului — ce devine acum Partidul Poporului — care di- 
zolvă Parlamentul și organizează noi alegeri, cîștigînd de- 
taşat. „Dar guvernarea Averescu va însemna pentru mulți, 
în special de la orașe, o deziluzie. Împrejurările erau, 
evident, extrem de grele. Întregirea nu era realizată decît 
sufletește şi moral; agitaţiile sociale făceau să domnească 
nesiguranţă în raporturile de producție şi de proprietate. 
Oamenii de la conducere erau fie începători, fie nepregă- 
tiți. Totuși guvernul Averescu reușește să realizeze re- 
forma așteptată atîta vreme, reforma agrară“ (Mircea 
Vulcănescu). Presiunea partidelor de opoziţie este însă 
prea mare, astfel că în decembrie 1921 generalul își dă 
demisia. 

Regele Ferdinand, cîntărind foarte riguros situația și 
încercînd să unifice interesele politice ale burgheziei de 
dincoace şi de dincolo de Carpaţi, apelează din nou la 
Ionel Brătianu, care formează un guvern cu pondere li- 
berală (ianuarie 1922). De aici înainte, România Mare în- 
cepe să facă pași hotărîți pe calea înnoirilor democratice 
(după deviza PRIN NOI ÎNȘINE). 


Capitolul XIV 
COROANĂ ȘI LEGE 


„Pronia cerească a binecuvîntat şi, prin bărbăţia poporului 
şi vitejia ostașilor, ne-a dat să lărgim hotarele Regatului şi să 
înfăptuim dorul de veacuri al neamului nostru. Punind pe capul 
meu, într-această străveche cetate a Daciei romane, coroana de 
oţel de la Plevna, pe care noi și glorioase lupte au făcut-o pe 
veci coroana României Mari, mă închin cu evlavie memoriei celor 
care, în toate vremurile şi de pretutindeni, prin credinţa lor, prin 
munca și prin jertfa lor au asigurat unitatea naţională, și salut cu 
dragoste pe cei care au proclamat-o într-un glas şi o simţire de 
la Tisa pină la Nistru şi pînă la Mare“. 


FERDINAND 1, regele tuturor românilor, 
Alba Iulia, 
15 octombrie 1922 


Încoronarea 


Prin readucerea lui I. I. C. Brătianu în fruntea gu- 
vernului (19 ianuarie 1922), se încheia perioada de insta- 
bilitate postbelică, începînd ceea ce s-a numit „marea 
guvernare liberală“ (1922—1926). Imediat se declanșează 
campania electorală, ca în martie să aibă loc alegeri pen- 
tru Adunarea Naţională Constituantă. Cu toate că se fac 
fel de fel de alianțe între partidele de opoziţie, nu se rea- 
lizează un „bloc“, astfel că P.N.L. cîştigă detașat, obţi- 
nînd 222 mandate în Adunarea Deputaţilor şi 111 în Se- 
nat, ceea ce nemulțumește, în primul rînd, formațiunile 
conduse de Iuliu Maniu, Nicolae Iorga și Take Ionescu. 
Ultimii doi (reprezentanţi ai Partidului Naționalist De- 
mocrat și respectiv Partidului Conservator Democrat) iau 
parte la dezbaterile Constituantei, deoarece — spunea 

marele istoric — „sînt dator să discut orice opinie poli- 
tică ce mi se înfățișează public“. 

Anii de după război, socotiți o „epocă eroică“ sau de- 
butul epocii contemporane a istoriei României, au însem- 
nat și împliniri în plan cultural-artistic, ce aveau să con- 
stituie pilonii marilor realizări spirituale din perioada in- 
terbelică. Lucian Blaga publică în 1919 „Poemele luminii“ 
și „Pietre pentru templul meu“, Hortensia Papadat-Ben- 
gescu — „Ape adinci; reapare la București săptămînalul 
„Universul literar“, sub conducerea lui Perpessicius şi 
Camil Petrescu, iar Eugen Lovinescu fondează revista 
„Sburătorul“, la 25 martie a avut loc la București prima 
audiție a „Simfoniei a III-a“ de George Enescu, sub ba- 
gheta compozitorului și apoi se înființează Societatea li- 
rică română „Opera“, care a stat la baza Operei Române: 
în septembrie, se emite Decretul-lege pentru înființarea 
Universităţii din Cluj, cu patru facultăți (Științe, Medi- 
cină, Litere și Filozofie şi Drept), avînd ca rector pe Sextil 
Pușcariu (prelegerea inaugurală o ţine Vasile Pârvan — 
„Datoria vieţii noastre“), tot acum își deschide porţile 
Conservatorul de muzică și artă dramatică din Cluj, pri- 
mul director fiind George Dima; la 1 decembrie se des- 
chide întiia stagiune a Teatrului Naţional clujean, cu 
spectacolul coupe „Se face ziuă“ și „Poemul Unirii“ de 
Zaharia Bârsan (directorul teatrului). 

În 1920, Școala națională de poduri şi şosele din Bucu- 
rești se transformă în Politehnică; apar cărțile „Despre 
boieri“ — Constantin Giurescu, „Note şi impresii“ — Ga- 
rabet Ibrăileanu, „Floarea pămîntului“ — Demostene Bo- 
tez, „Strofe alese“ și „Balade vasele și triste“ — George 
Topîrceanu, „Ion“ — Liviu Rebreanu; se realizează pri- 
mul film de desene animate românesc, „Păcală în Lună“, 
creaţia lui Aurel Petrescu; se înființează la Cluj primul 
institut speologic din lume, condus de Emil Racoviţă 
(26 aprilie), iar la București se pun bazele Societății Com- 
pozitorilor Români, sub președinția lui George Enescu. 

1921: Grigore Antipa publică lucrarea „Dunărea şi 
problemele ei ştiinţifice, economice şi politice“, Ion Barbu 
— „După melci“, Vasile Voiculescu — „Pirgă“, Calistrat 

Hogaş — „În munţii Neamţului“, Lucian Blaga — „Pașii 
profetului“, Garabet Ibrăileanu — „După război“ și „Cul- 
tură şi literatură“, Eugen Lovinescu — „Gh. Asachi, viața 
şi opera sa“, Joan Slavici — „Închisorile mele“, Ovid 
Densuşianu — „Literatura română modernă“ (primele 
două volume); la Cluj apare revista „Gîndirea“ (1 mai), 
sub conducerea unui comitet format, printre alţii, din Lu- 
cian Blaga și Cezar Petrescu (din decembrie 1922 și pînă 
în iulie 1944, revista a apărut la București, avîndu-l ca 
mentor pe Nichifor Crainic); la 29 iunie — premiera fil- 
mului „Ecaterina Teodoroiu“ (cu Marietta Rareș), întiia 
încercare de evocare a războiului reîntregirii: la 8 de- 
cembrie — spectacolul inaugural al Operei Române din 
București, cu „Lohengrin“ de Richard Wagner, dirijor 
George Enescu. i 

În anul 1922, Cornel Medrea realizează statuia „Pă- 
rintele Vasile Lucaciu“, Liviu Rebreanu publică romanul 
„Pădurea spînzuraților“, Alexandru Philippide — „Aur 
sterp“, Lucian Blaga — „Cultură și cunoștință“; la 12 mai 
are loc premiera piesei „Suflete tari“ de Camil Petrescu, 
la Teatrul Naţional din București; apare primul volum 
din „Istoria războiului pentru întregirea României“ de 
Constantin Kirițescu. 

În acești 3 ani, de viață politică agitată, în care s-a 
desăvîrșit reforma agrară, se pun bazele refacerii țării, 
pe multiple planuri. Printre împlinirile notabile vom 
aminti construcția grandioasei catedrale ortodoxe din 
Alba Iulia, sub conducerea arhitectului M. J. Ştefănescu 
(a avut ca model biserica lui Petru' Cercel din Tirgoviște 
— începutul secolului XVII). Catedrala și-a deschis por- 
țile cu cîteva zile înaintea încoronării regelui Ferdinand 
şi a reginei Maria (15 octombrie 1922). 

Presa vremii a relatat pe larg despre acest eveniment 
strălucitor, în care „suveranii reîntregirii naționale“ au 
fost aclamaţi ca simbol al monarhiei române și, totodată, 
ca eroi făuritori ai Românici Mari. Alba Iulia — cetatea 
siîntă a neamului românesc — a devenit astfel capitala 
de suflet a regatului. Ceremonia încoronării a început la 
orele 9,45, cu o liturghie solemnă oficiată de Mitropolitul 
Primat dr. Miron Cristea. După sfinţirea coroanelor re- 

gale (cea de oțel purtată de regele Carol I și cea nouă, de 
aur, a reginei), suveranii îngenunchează în mijlocul cate- 
dralei și mitropolitul rostește rugăciunea pentru încoro- 
narea Regelui Ferdinand I, pe care corul dirijat de 
M. Chiriac o repetă de trei ori... Cortegiul părăsește ca- 
tedralu și, afară, în văzul lumii, regelui și reginei li se 
aşază pe umeri purpura și hermina, apoi, pe creştet, co- 
roanele. Se intonează imnul regal și mulțimea izbucnește 
într-un „Vivat!“ emoționant, în timp ce toate clopotele 
oraşului răsună și se trag 101 lovituri de tun. Regele ros- 
teşte un discurs emoţionant; printre altele, a spus: „Facă 
Dumnezeu ca această coroană, asemeni aceleia a scumpei 
mele soţii și demnă tovarășă de muncă și suferință pen- 
tru binele comun, să servească la încoronarea — genera- 
ţie de generaţie — a iubiţilor noștri succesori, într-o Ro- 
mânie tot mai fericită și mai glorioasă“, 

A doua zi, 16 octombrie 1922, suveranii s-au întors la 
București, unde-i aștepta o mulțime imensă. După trece- 
rea pe sub Arcul de Triumf, au urmat serviciul religios 
din biserica Mitropoliei și defilarea tuturor drapelelor re- 
gimentelor ţării, din campaniile 1877—1878 și 1916—1919, 
precum și defilarea celor zece mii de primari din toate 
comunele României (76 de departamente), 


Constituţia din 1923 


Festivitățile încoronării, la care au luat parte numeroși 
invitaţi din străinătate (familii regale din Grecia și Iugo- 
slavia, mareșalul Foch, generalul Berthelot și Misiunea 
Franceză, reprezentanți civili şi militari ai Aliaților etc.), 
au lăsat imediat locul preocupărilor pentru reorganizarea 
vieţii ecconomico-sociale a ţării. Reîntregită, România tre- 
buia să răspundă numeroaselor necesități și interese re- 
gionale, să armonizeze în timp foarte scurt problemele 
provinciilor nou intrate între hotarele strămoșești, în fa- 
voarea principiului general-național de dezvoltare. 

Misiunea aceasta i-a revenit guvernului Brătianu și 
parlamentului, prin crearea cadrului constituţional şi ad- 
ministrativ conform noilor realități și împrejurări. Pro- 

iectul de Constituţie a suscitat numeroase discuţii, chiar 
dacă pornea de la „litera“ celei din 1866 adaptată la 
realitățile postbelice; se aveau în vedere, în primul rînd, 
ideile adunărilor plebiscitare de la Chişinău, Cernăuţi şi 
Alba Iulia privind drepturile cetățenești. De exemplu, Ni- 
colae Iorga cerea să se afirme cu tărie caracterul națio- 
nal unitar al statului român, consfințirea dreptului de vot 
al femeilor şi se declara împotriva dreptului numirilor se- 
natorilor pe viață, acceptînd însă rolul de factor ponde- 
rator al Senatului în structura legislativului și relațiile 
dintre partide. Deși opoziția considera că proiectul are 
imprecizii de prezentare și se referă la unele aspecte „mi- 
nore“ ale vieţii societăţii, fruntașii politici puneau deasu- 
pra interesele superioare de stat. Dezbaterile au însemnat, 
astfel, un bun prilej de a clarifica principiile fundamentale 
după care trebuie să se conducă societatea româ- 
nească. Și s-a reușit, cu toată reacţia negativă a Partidu- 
lui Naţional Român, al cărui șef era Iuliu Maniu; forma 
definitivă a Constituţiei a fost votată de Parlament în 
26 si 27 martie, fiind promulgată printr-un decret regal 
a doua zi și publicată. Iată cîteva din prevederile ei, care 
garantează drepturile omului și consfințeşte monarhia 
constituțională, spunîndu-se: Regele domnește, dar nu 
guvernează. 


e Regatul României este un stat naţional, unitar și 
indivizibil. e Românii, fără deosebire de origine etnică, 
de limbă sau de religie, se bucură de libertatea conștiin- 
tei, de libertatea învățămîntului, de libertatea presei, de 
libertatea întrunirilor, de libertatea de asociaţie și de 
toate libertăţile și drepturile stabilite prin legi. e Nu se 
admite în Stat nici o deosebire de naștere sau de clase 
sociale. e Proprietatea de orice natură, precum și crean- 
ţele asupra Statului sînt garantate. e Zăcămintele mi- 
niere, precum și bogăţiile de orice natură ale subso.ului 
sînt proprietatea Statului. e Căile de comunicaţie, spaţiul 
atmosferic şi apele navigabile şi flotabile sînt de dome- 
niul public. e Libertatea muncii va fi apărată. e Liber- 
tatea conștiinței este absolută — Biserica creștină orto- 
doxă şi cea greco-catolică sînt biserici româneşti. e Pu- 

terea executivă este încredințată Regelui, care o exercită 
în modul regulat prin constituțiune. e Puterile constituțio- 
nale ale Regelui sînt ereditare în linie coboritoare directă 
sau legitimă a Maiestăţii Sale Regelui Carol I de Hohen- 
zollern-Sigmaringen, din bărbat în bărbat, prin ordinul 
de primogenitură și cu exclusiunea perpetuă a femeilor 
şi coboriîtorilor lor. e Nici un act al Regelui nu poate 
avea tărie dacă nu va fi semnat de un ministru, care 
prin aceasta chiar devine răspunzător de acel act. e Nici 
un membru al Familiei Regale nu poate fi ministru. e 
Judecătorii sînt inamovibili în condiţiunile speciale pe 
care legea le va fixa. e Nici un impozit de orice natură 
nu se poate stabili şi percepe decît pe baza unei legi. e 
Tot Românul, fără deosebire de origine etnică, de limbă 
sau religie, face parte din elementele puterii armate, 
conform legilor speciale. e  Constituţiunea de faţă nu 
poate fi suspendată nici în total nici în parte. e Consti- 
tuțiunea poate fi revăzută în total sau în parte din ini- 
țiativa Regelui sau a oricărei din Adunările legiuitoare. 
e Se ratifică decretele legi (...) privitoare la încetățeni- 
rea evreilor care locuiau în vechiul Regat. e Se vor re- 
vizui toate codicele și legile existente în diferitele părţi 
ale Statului român, spre a se pune în armonie cu Consti- 
tuţiunea de faţă şi a asigura unitatea legislativă. 

Constituţia din 1923 (prin toate cele 138 de articole) 
înnobila națiunea română cu însemnele STATULUI DE 
DREPT, fiind socotită, la vremea aceea, una dintre cele 
mai democratice și moderne Legi a legilor din Europa, 
împlinită cu „voia lui Dumnezeu și prin voința națio- 
nală“. Cu toate deosebirile de vederi, principalele forma- 
țiuni politice din România au salutat noua Constituţie, 
care a reprezentat temeiul juridic al vieţii noastre parla- 
mentare, pînă în februarie 1936, cînd a fost instaurată 
dictatura regală a lui Carol II; ea a fost repusă în drep- 
turi de către regele Mihai, la 23 august 1944; constituțiile 
comuniste au înlocuit-o, dar n-au abrogat-o... 

Vorbind despre preocupările întregii societăţi române 
de a aplica prevederile constituționale, Sextil Pușcariu 
scria, la 7 iunie 1924, după primirea la regele Ferdinand: 

„Vodă a fost foarte prietenos cu mine și m-a ţinut 40 de 
minute. I-am prezentat Dacoromania și cele 3 numere din 
Cultura. De la început a fost vorba de minorități. Ches- 
tiunea minoritară o judecă foarte cuminte. Politica pe 
care o recomandă faţă de ei e: toleranță, întrucît nu 
stingheresc consolidarea noastră ca stat naţional, evitarea 
de a-i jigni în sentimentele lor şi de a le face nedreptăţi, 
şi consecvență“. 


Capitolul XV 
AUTORITATEA REGELUI 


„De la început mi-am impus această regulă de conștiință: să 
fac abstracţie de mine însumi, să nu țin socoteală nici de originile 
mele, nici de familia mea. Să nu văd decit România, să nu cuget 
decit la ea, să nu exist decit pentru ea. Nu se domnește asupra 
unui popor pentru sine ci pentru acel popor. În aceasta constă 
autoritatea unui Rege“, 

FERDINAND 1, 1927 


„Prin noi înșine“ 


Simțindu-și sfîrșitul aproape, după o boală grea și ne- 
îndurătoare, regele Ferdinand rostea aceste cuvinte cu 
credinţa că şi-a îndeplinit misiunea pe pămîntul româ- 
nesc. El, „Întregitorul Țării“, se va culca în moarte la 
20 iulie 1927, fiind înmormîntat la Curtea de Argeș ală- 
turi de unchiul său Carol I, în biserica monumentală ce 
fusese restaurată din iniţiativa acestuia. Trăise 62 de ani, 
dintre care 38 de ani în România — mică și Mare; se 
căsătorise cu Maria de Edinburg, avînd șase copii, pri- 
mul născut fiind principele moștenitor Carol. Acesta, 
după o căsătorie de tinereţe anulată, ia de soţie pe prin- 
cipesa Elena, fiica regelui Constantin al Greciei, descen- 
dentă din Basarab I, domnitorul Ţării Românești (sec. 
XIV). Unicul lor fiu, MIHAI, s-a născut la 25 octom- 
brie/?7noiembrie 1921; la dispariţia regelui Ferdinand ne- 
potul avea 6 ani și urma să devină rege... 

Pină la acest eveniment ultima perioadă din viaţa lui 
Ferdinand, primul rege al României reîntregite în hota- 
rele ei firești, n-a fost scutită de frămîntări, cu toate că 
ţara, mai ales după adoptarea Constituţiei din 1923, pă- 
şise pe calea stabilizării social-politice și economice, avînd 
la cîrma guvernării pe liberali (prim-ministru era I. I. C. 
Brătianu). 

Dar moștenirea războiului era grea, pe multiple pla- 
nuri. Un rol totalmente negativ l-a avut Partidul Comu- 
nist din România (înființat în mai 1921), care s-a afiliat 
imediat la Internaționala a III-a, Comunistă, devenind 
o agentură a Moscovei, împotriva intereselor majore ale 
țării. Pe deplin temei, guvernul interzice activitatea aces- 
tuia (aprilie 1924), scoțîndu-i pe comuniști în afara legii; 
ei afirmau că România este un stat imperialist (!), creație 
artificială după primul război mondial, negînd dreptul 
Transilvaniei, Basarabiei și Bucovinei de a se uni cu 
Țara! Se făcea astfel jocul Ungariei revizioniste şi al Ru- 
siei sovietice; de altfel, acest pseudopartid, cu cîteva sute 
de membri în perioada interbelică, a avut ca secretari 
generali (în afară de Gh. Cristescu, 1922—1924), un ungur 
(Elek Köblös, 1924—1928), un ucrainian (Vitali Holoş- 
tenco, 1928—1932), un polonez (Alexander Danieluk, 
1932—1936) şi un bulgar (Boris Ştefanov, 1936—1940), 
care nici măcar nu știau românește! Ce conta, își zicea 
Kominternul condus de Stalin, din moment ce acţiunile 
de subminare a suveranităţii României erau riguros în- 
deplinite de acești agenţi „internaționaliști“ ... Cu toată 
propaganda lor deșănțată, comuniștii n-ar fi ajuns nicio- 
dată în fruntea țării dacă guvernanţii sovietizaţi nu erau 
aduși cu tancurile rusești „eliberatoare“ . . . 

După această paranteză de istorie comunistă să ne în- 
toarcem la adevăratele preocupări ale națiunii. Începînd 
cu anul 1924 economia românească intră într-o perioadă 
de creștere rapidă a producției; pe de altă parte, ministrul 
de finanţe — Vintilă Brătianu — se preocupa de găsirea 
unei baze financiare solide, care să poată pune în valoare 
bogăţiile țării, chit că politica sa monetară genera spori- 
rea costului vieţii, ducînd la o serie de greve în principa- 
lele orașe (martie 1926). Luaseră ființă Societatea ano- 
nimă „Uzinele de fier şi domeniile din Reșița“ (U.D.R.), 
„Societatea naţională de credit industrial“ cu scopul sti- 
mulării dezvoltării industriei, concernul metalurgic „Ti- 
tan-Nădrag-Călan“ (T.N.C.), societatea carboniferă „Lu- 
peni“ (în toată Valea Jiului), „Societatea națională de gaz 
metan“ (cu capital acționar de 160 milioane lei, din care 
contribuţia statului era de 125 milioane lei), întreprinde- 
rea „Copșa Mică-Cugir** (devenită principala uzină de ar- 

mament a României“), uzina „Întreprinderile aeronautice 
române“ Brașov (cu capital francez) ş.a. Pornind de la 
doctrina economică a lui Vintilă Brătianu — PRIN NOI 
ÎNȘINE — la 4 iulie 1924 se votează Legea minelor; 
aceasta, împreună cu altele adoptate în timpul verii aveau 
misiunea colaborării dintre stat şi capitalul privat în ve- 
derea exploatării resurselor naturale. Legea pentru orga- 
nizarea și exploatarea căilor ferate (17 iunie 1925), fi- 
xează cadrul de autonomie administrativă și financiară 
a C.F.R.; o zi mai tîrziu se adoptă Legea pentru regle- 
mentarea repausului duminical și al sărbătorilor legale. 

Încă din primul an al României Mari, regele Ferdi- 
nand sugerase specialiștilor să studieze şi să propună o 
nouă organizare administrativ-teritorială, pornindu-se de 
la străvechile noastre tradiţii („Româniile populare“, cum 
le numea N. Iorga, sau „Terrae Valachicae“, cum spuneau 
călătorii străini, entități apărute în timpul migraţiei po- 
poarelor, în jurul cărora s-au cristalizat ulterior cneza- 
tele, voievodatele și „ţările“). Drept urmare, după o 
muncă susținută, la 7 octombrie 1925 s-a emis Decretul 
regal privind împărțirea administrativă a ţării, în judeţe, 
“plăși, comune urbane reședințe, municipii, comune ur- 
bane nereședințe, comune rurale și sate. Astfel, România 
avea atunci 71 de judeţe (58 între actualele graniţe ale 
ţării, 11 în Basarabia și Bucovina, două în Dobrogea), 
322 plăși, 172 oraşe și 15 201 sate (în 9 provincii: Oltenia, 
Muntenia, Dobrogea, Moldova, Basarabia, Bucovina, Tran- 
silvania, Banat și Crișana-Maramureș). În 1930, populația 
ţării era de 18052 896 locuitori şi suprafața ţării — 
295 049 km?. 


Criza dinastică 


Se apropie expirarea legislaturii parlamentului ales 
în 1922. Partidele de opoziție inițiază o serie întreagă de 
alianțe pentru a-i înfrînge pe liberali. Cele mai multe 
diligenţe le făcea Nicolae Iorga în numele Partidului Na- 
ţional (Partidul Naționalist al Poporului fuzionase, în 
februarie 1925, cu Partidul Naţional Român, al lui Iuliu 
Maniu), dar și ca mentor al Opoziţiei Unite (printre altele 

era şi Partidul Ţărănesc, al lui Ion Mihalache). Marele 
istoric obține o audienţă la regele Ferdinand, căruia îi 
prezintă situația generală a ţării, la începutul lunii iunie. 
În cartea autobiografică „Supt trei regi“, el scrie că l-a 
convins pe suveran să accepte succesiunea la guvern a 
Opoziţiei Unite, după ce liberalii vor legifera noua refor- 
mă electorală. La sfîrşitul lui august se țin alegerile pen- 
tru camerele agricole (devenite test de popularitate), care 
aduc o victorie categorică opoziţiei; urmează tratative 
pentru un acord de guvernare între Partidul Naţional și 
Partidul Țărănesc, ducînd pînă la urmă la fuzionarea lor 
şi constituirea Partidului Naţional Ţărănesc (10 octombrie 
1926). 

Dar finele anului 1925 avea să însemne şi începutul 
crizei dinastice. Principele Carol pleacă la funeraliile re- 
ginei Alexandra a Marii Britanii, văduva fostului rege 
Eduard al VII-lea, refuzînd apoi să se întoarcă în ţară. 
„Printr-o scrisoare trimisă din Veneţia, la sfîrșitul lunii 
decembrie, el s-a declarat dispus să renunțe la calitatea 
de principe moștenitor și să rămînă în străinătate. La baza 
deciziei lui au stat motive multiple, unele de ordin perso- 
nal, grefate pe un temperament instabil, ca și o ostilitate 
nedisimulată față de Brătianu“ (Mihai Oprițescu). Ferdi- 
nand a convocat imediat un Consiliu de Coroană (31 de- 
cembrie), în care s-a hotărît proclamarea minorului Mihai 
ca principe moștenitor al tronului României. A urmat 
votul parlamentului (4 ianuarie 1926), decizia devenind 
act oficial, cu toate că Nicolae Iorga și-a manifestat des- 
chis simpatia pentru principele Carol, arătîndu-se contra- 
riat de măsura luată de acesta, a fost de acord cu hotă- 
rirea luată. 

În atari condiţii, lupta pentru succesiunea guverna- 
mentală rămîne deschisă, mai ales că datorită avansării 
bolii regelui se punea problema unei regenţe, care ar fi 
fost patronată de liberali mai mult de un deceniu. După; 
alegerile comunale din februarie (cîștigate de P.N.L), la 
24 martie parlamentul votează noua lege electorală, dar 
trei zile mai tîrziu cabinetul lui I. I. C. Brătianu demisio- 
nează. La propunerea acestuia, Ferdinand îl numeşte 
prim-ministru pe generalul Al. Averescu, avînd misiunea 
să pregătească și să organizeze alegerile (sfîrşitul lunii 

mai 1926). Participă opt grupări politice, dintre care cîș- 
tigă Partidul Poporului, al lui Averescu. Opozanţii se văd 
siliți să-și concentreze forțele, principalii protagoniști ră- 
mînînd Iuliu Maniu şi Ion Mihalache, care reușesc să 
pună bazele P.N.Ţ. fără participarea lui N. Iorga, ceea 
ce a dus la separarea naționaliștilor-democrațţi, istoricul 
redevenind șeful fostului său partid. 

„Conștient că boala incurabilă îi apropie rapid sfîrși- 
tul, Regele Ferdinand dorea un astfel de guvern [de largă 
coaliție națională], pentru a asigura liniștea internă la în- 
ceputul domniei nepotului său minor, Mihai. Din martie 
[1927], evenimentele se precipită spre schimbarea lui 
Averescu, bănuit că dorește să instaureze o dictatură ur- 
mind exemplul lui Mussolini, pe care-l aprecia foarte 
mult“ (Petre Ţurlea). Deoarece generalul nu a putut ob- 
ține sprijinul scontat, s-a format un cabinet eterogen, în 
frunte cu prințul Barbu Știrbey, care a durat numai două 
săptămîni (4—20 iunie), și a pregătit terenul pentru reve- 
nirea liberalilor. I. I. C. Brătianu organizează alegerile 
parlamentare (7 iulie), pe care le cîştigă detașat (61,70/9); 
partidele lui Al. Averescu și N. Iorga nu obțin nici un 
loc... 

Pe acest fundal politic are loc trecerea în eternitate a 
regelui Ferdinand și constituirea regenței pentru cel de-al 
treilea rege al României — Mihai I: patriarhul Miron 
Cristea, principele Nicolae (fratele lui Carol) și Gh. Buz- 
dugan, preşedintele Înaltei Curți de Casaţie. Cînd toată 
lumea se pregătea pentru încă o lungă guvernare liberală, 
se produce o lovitură de trăznet: după numai două zile 
de boală, Ionel Brătianu moare la 24 noiembrie 1927. 


Capitolul XVI 
REGELE FERDINAND I 


„Cînd înţelesei că Ferdinand al României trebui să fie 
această jertfă totală, simțţii, instinctiv, că ţara mea va izbîndi în 
războiu, va înfăptui unitatea naţională, va deveni un trup care 
să se poată sluji din nou de membrele sale. Dar ca să ajung să 
înțeleg condiţia acestei împliniri, acest martiriu prelungit, jertfa 
aceasta chinuitoare și adesea lipsită de măreție, mi-au trebuit 
mulți ani“, 

MARTHA BIBESCU 


Jertfa 


Rare sînt ocaziile cînd despre un personaj se spun 
lucruri atît de diferite, dar şi mai puțini sînt oamenii 
care trebuie să facă față unor situaţii de-a dreptul ostile 
şi fără ieșire, cum a fost cazul regelui Ferdinand. Fru- 
mos ca un Cezar, a îmbătrînit într-o zi cît într-un veac; 
„biet Fritz“ pentru unii și cu adevărat un mare suveran 
pentru alții; dorinţa unora de a-l detrona și inegalabila 
lui hotărîre de a realiza idealul naţional al românilor; „re- 
gele țăranilor“ pentru români și trădător al familiei Ho- 
henzollernilor .... 

lată doar cîteva din calitățile și calificativele cu care 
era gratulat omul, prințul moştenitor şi apoi regele sub 
sceptrul căruia se înfăptuise România Mare. După moar- 
tea sa, încet-încet opiniile s-au decantat, animozităţile 
s-au șters şi chipul bărbatului trăitor între flori și tranșee, 
între boli şi onoruri, între suspiciuni și devotament, a 
prins realul contur, dat uitării în ultima jumătate de se- 
col. Tocmai de aceea răsfoim astăzi cartea vieții sale 
scrisă de cei din preajmă, uneori cu patimă, alteori cu 
obiectivitate, pe măsura puterii de înţelegere a fiecăruia. 
Firesc, întîia impresie luată în considerare este a viitoa- 

rei regine Maria. Avea 16 ani cînd l-a văzut prima oară, 
la o întîlnire cu multe capete încoronate ale Europei, şi 
prinţesei de Edinburgh, moștenitorul tronului României 
i-a apărut ca „un tînăr frumos şi sfios, care încerca să-și 
ascundă sfiala riîzînd mereu. Nu vorbea englezește și era 
vădit că-i făcea mare plăcere să se afle iar în Germania. 
Nu ne spuse nimic despre România şi nici eu nu-l între- 
bai nimic despre acea ţară îndepărtată, neștiind tocmai 
bine unde se găsește pe hartă“. Și, lucru ciudat, copila 
se îndrăgosti, atrăgînd-o „tocmai această nemaipomenită 
timiditate“, ce ascundea însă o „stăpînită lăcomie de 
viață“. Ferdinand era cu zece ani mai mare, dar felul 
său de a se comporta, urmare a unei educaţii severe și 
mai ales a dominării din partea puternicei personalităţi 
a unchiului său, regele Carol, o determină să-i accepte 
ulterior propunerea de căsătorie: „Parcă-ţi venea să-i ne- 
tezeşști calea, să-l faci să se simtă la largul lui; deștepta 
în tine o duioșie de mamă și te cuprindea dorinţa să-i 
vii în ajutor“. 

Peste stîngăciile firii, după cîţiva ani avea să se abată 
asupra lui o cumplită boală — febra tifoidă — care-i 
transformă chipul în mod fabulos. Scriitoarea Martha 
Bibescu, la vremea aceea o fetiță, își amintea despre 
omul pîndit de moarte, cînd fiul său Carol avea doar 
cinci ani și se punea problema regenței. După o lună de 
chinuri, Ferdinand pierdea, „din pricini necunoscute, fru- 
museţea, chiar înainte de a-și fi pierdut tinerețele“, îl 
văzu la Sinaia „atît de palid, de desfigurat și de bătrîn, 
cu chipiul îndesat pînă la urechi pe o ceafă cu totul 
cheală, purtînd o barbă cum nu purtase niciodată“; îm- 
preună cu alți copii, îi trimiseră principelui o „jalbă“, 
rugîndu-l să-și radă barba, pentru ca a doua zi să pri- 
mească răspunsul „că-și lasă barba numai ca să semene 
cu vechii noștri Voevozi, zugrăviți pe pereţii bisericilor“. 
Mult mai tîrziu, principesa Bibescu avea să înțeleagă ros- 
turile vieţii și să explice întîmplările din vremea copilă- 
riei: „Nu știam că pentru a săvîrși o faptă mare pe lu- 
mea aceasta, experiența probează că trebuie neapărat, în 
mod stupid, o jertfă omenească. Atîta vreme cît jertfa 
nu s-a adus, cît mielul se împotriveşte, soarta nu se îm- 
plinește“. 

Multe îi va fi dat să suporte acest monarh, dar mai 
presus de suferinţele fizice s-a aflat marea sa dramă su- 
fletească, jertfa morală care l-a determinat să declare 
război ţării natale şi să se expună oprobiului familiei. 
Avea să mărturisească: „A fost în mine o luptă a con- 
științei și a inimei. Conștiinţa a învins. Atunci am putut 
păstra neclintită speranța de a învinge pe Mackensen, 
deoarece reuşisem să înving în mine pe un Hohenzol- 
lern“. Asta se întîmpla cînd mulţi din fruntașii politici 
români, oameni de decizie, şovăiau sau chiar se declara- 
seră fățiș pentru Germania. Demne de reţinut sînt cu- 
vintele poetului Octavian Goga, participant la evenimen- 
tele atît de controversate: „Singura figură superioară 
prin demnitate și curățenie e Regele (...). Omul ăsta 
este un suflet cinstit. A renunţat la casa de Hohenzollern 
pentru noi, a fost dat afară din ea, ca să vie aici, la Iaşi, 
unde să-l tragă ușile și fereștrile, pribeag ca noi toți“. 


Un bun român 


În 1981 se stingea din viaţă Sterie Diamandi, aromân 
originar din Epir, absolvent al Universităţii din Bucu- 
rești (1922), om de aleasă cultură și fin analist al socie- 
tății românești interbelice, prea puțin cunoscut genera- 
țiilor actuale, deoarece cărțile sale n-au fost reeditate 
după 1944. Recent a apărut volumul „Galeria oamenilor 
politici“ (1935), după un exemplar adnotat de autor, în 
Editura GESA. Primul studiu din această carte este de- 
dicat regelui Ferdinand; îl socotim a fi deosebit de obiec- 
tiv, deoarece S. Diamandi nu s-a aflat în anturajul Casei 
Regale și nici n-a dus o politică partizană, menținîndu-se 
mereu deasupra partidelor și memorialisticii de con- 
junctură. Tocmai de aceea îi vom folosi informaţiile și 
argumentele. 

Regele Ferdinand s-a lăsat puțin cunoscut și, astfel, 
ori a fost rău înţeles ori greșit apreciat. Tăcut și inte- 
riorizat, ca principe moștenitor se afla în umbra vitalu- 
lui său unchi şi nu se complăcea în sterilele jocuri de 
interese ale camarilei. Așa se face că au fost persoane 

care nu erau dispuse să-i recunoască vreun merit rege- 
lui întregitor de neam. Îndeplinirea idealului național ca 
şi alte fapte mari erau atribuite concursului de împreju- 
rări. Ionel Brătianu era socotit omul care de fapt condu- 
cea destinele statului, valorosului lider liberal cuvenin- 
du-i-se toate laudele. Regina Maria era privită și dînsa 
ca un personaj de prim rang în politica română, exerci- 
tînd asupra soțului ei o puternică influenţă, ca şi prințul 
Barbu Știrbey, administratorul Domeniilor Coroanei... 

Datorită „tăcerilor regale“, puţini și-au dat seama de 
vasta cultură a lui Ferdinand. În botanică, putea să ri- 
valizeze cu cei mai buni specialiști: asistența rămîne nău- 
cită cînd, în preajma arheologului Vasile Pârvan, el des- 
cifrează cîteva inscripţii grecești şi latine, pe șantierul 
de la Histria; abatele Mugniere rămîne impresionat cînd 
constată că regele cunoaște limba ebraică; la fel i se în- 
timplă ambasadorului francez Billy, cînd Ferdinand vor- 
beşte despre meritele poeziei lirice japoneze și chineze; 
uimeste asistenţa cînd ţine o adevărată dizertaţie asupra 
muzicii wagneriene şi a personalităţii marelui compo- 
zitor!.... 

Sînt doar cîteva cazuri răzlețe, altfel regele era zgîrcit 
în destăinuiri intelectuale și mai ales avea oroare de fan- 
faronada din timpul întîlnirilor protocolare și ceremoniilor 
simandicoase. Se socotea și vroia să fie socotit, înainte 
de toate, om. A şi spus-o, într-un rînd: „Doar nu sînt 
decît un om“. Înainte de a se căsători, făcuse o puter- 
nică pasiune pentru frumoasa poetă Elena Văcărescu, 
vlăstar de viță boierească, dar tocmai boierii s-au opus 
eventualei căsătorii, prințul trebuind să-şi sacrifice iubi- 
rea, iar poeta să ia drumul exilului. A fost, se spune, 
prima lui jertfă, după plecarea din ţara natală. Au ur- 
mat altele și mai și. În conformitate cu legile românești, 
el își botează copiii în religia ortodoxă, ceea ce-i aduce 
excomunicarea din partea Romei, interzicîndu-i-se Sfînta 
Împărtășanie. Pentru un bun catolic cum era Ferdinand, 
fapta aceasta însemna o grea lovitură morală. Dar el fă- 
găduise să fie „un bun român“ și așa a rămas pînă la 
sfîrșitul vieţii. În plină ședință publică, în istoricul Con- 
siliu de Coroană care a dus la intrarea României în răz- 

boi alături de Tripla Alianţă, regele îi răspunde lui 
P. P. Carp, care invocase interesele dinastiei: „Nu cu- 
nosc acele interese. Dinastia va urma soarta țării; învin- 
gătoare cu ea sau învinsă cu ea“. Întreaga sa atitudine 
din acel consiliu îl determină pe Take Jonescu să exclame: 
„Azi îmi dau seama că avem cu adevărat un rege marel“. 

Tot ce a urmat după această hotărîre confirmă idea- 
lul său de a fi unit cu poporul român, la bine și la rău. 
„Suveranul, declară el, nu este — după constituţie — 
răspunzător de actele de guvernămiînt; are însă pentru 
actele sale o răspundere morală foarte grea faţă de Dum- 
nezeu, față de sine, față de ţară și de istorie“. Cînd ba- 
lanța războiului ne era potrivnică și guvernul a trebuit 
să încheie pace, regele încă mai credea în revenirea teri- 
toriilor înstrăinate și, cu toate presiunile și amenințările 
Puterilor Centrale, tratatul nu poartă iscălitura regală, 
spre marea lui cinste! Suveranul fără vlagă, cum obiș- 
nuiau unii să-l considere, în împrejurări critice şi-n mo- 
mente hotăritoare, se manifesta ca un om cu voință de 
fier și cu o energie inepuizabilă. Prezenţa lui pe front, 
înaintea tuturor marilor încleștări, este o altă dovadă a 
crezului său în victorie, crez împărtășit mereu de regina 
Maria „mama răniților“. 

Lui Ferdinand i s-a mai spus „rege al țăranilor“. Ade- 
vărul este că meritul paternităţii reformei agrare aparţine 
partidului liberal, care obținuse și consimțămiîntul rege- 
lui Carol; înfăptuirea ei este însă opera noului rege, care 
încă din 1911 rostise categoric: „Libertatea economică a 
ţăranului trebuie ciștigată; numai astfel vom avea și li- 
bertatea lui politică. El le merită pe amindouă“. Prin 
aceste cuvinte, Ferdinand viza cele două mari reforme: 
împroprietărirea și votul obștesc. S-a întîmplat ca tocmai 
Ionel Brătianu să ezite în înfăptuirea lor și atunci regele 
a lansat către armată o proclamaţie istorică: „Vouă, fiilor 
de țărani, care ați apărat cu braţul vostru pămîntul unde 
v-aţi născut, unde aţi crescut, vă spun eu, regele vostru, 
că pe lingă răsplata cea mare a izbindei care vă asigură 
fiecăruia recunoștința neamului nostru întreg, ați cîștigat 
deodată dreptul de a stăpini într-o măsură mai largă pă- 
mântul pentru care v-aţi luptat. Eu, regele, voi îi cel 

dintii a da pildă“. Și a făcut-o, punînd la dispoziţie, în 
1918, Domeniile Coroanei: „În acest scop, pînă ce noi legi 
vor putea permite împroprietărirea definitivă, doresc ca 
pe aceste domenii să fie deja, sub formă de obștii şi de 
arendă, puși îndată în folosința pămîntului ce li se va 
cuveni! ... 

În finalul studiului său, Sterie Diamandi ţine să sub- 
linieze că regele Ferdinand a fost actorul principal pe 
scena politică a vieții românești, într-unul dintre cele 
mai hotărîtoare momente ale istoriei noastre, jucîndu-și 
rolul dificil cu o rară conștiinciozitate şi cu deplină dis- 
creție, încît spectatorul obișnuit ușor a putut fi indus în 
eroare, Soarta i-a hărăzit un sfîrşit tragic: o boală nemi- 
Joasă îl consuma în fiece clipă şi o suferință morală îi 
chinuia sufletul. La căpătiiul lui de muribund era lipsit 
de fiul său iubit, Carol, care pribegea prin străinătăţi. 
Cu îngrijorare privea viitorul țării cu un copil nevirstnic 
pe tron și în bătaia tuturor vînturilor, valurilor... Cre- 
dea că pronia cerească va lumina drumul României Mari! 


Capitolul XVII . 
ANII REGENȚEI 


„Cu guvernul liberal, reconstituit sub președinția lui Vintilă 
Brătianu, opoziţia naţional ţărănistă — căci în octombrie 1926 
naţionalii și ţărăniștii, după tratative de cîţiva ani, fuzionaseră — 
va începe o luptă fără cruţare, culminată într-o adunare naţio- 
nală, ţinută la Alba Iulia în mai 1928. Guvernul era slăbit prin 
atitudinea Regenţii, care nu se voia compromisă prin parţialitate, 
iar ardelenii ajunseseră la capătul răbdării. La greutăţile interne 
ale guvernării adăugiîndu-se greutăţi provenite din tratativele 
iniţiate cu bancherii străini, pentru încheierea unui împrumut 
extern, retragerea guvernului liberal devenea inevitabilă în no- 
iembrie 1928“, 

C. ENESCU, 
„Viaţa politică a României sub Ferdinand I“ — 1933 


Ultimul... liberal 


Anul 1927 adusese mari schimbări pe scena politică 
românească. După moartea lui Ferdinand I (la 18 iulie, 
după cum scrie fiul său prințul Nicolae, și nu 20 iulie, 
cînd s-a dat comunicatul oficial), rege al României a de- 
venit nepotul său Mihai I, care, copil fiind, va fi asistat 
de o Regenţă, conform celor stabilite la 4 ianuarie 1926, 
în urma radierii din postura de prinț moștenitor a lui 
Carol, tatăl său. 

Era pentru prima oară că se experimenta în ţara 
noastră o asemenea formulă; din Regenţă făceau parte 
prințul Nicolae, patriarhul Miron Cristea și Gh. Buzdu- 
gan, președintele Înaltei Curți de Casaţie (după decesul 
acestuia, în octombrie 1929, a fost cooptat juristul C. Să- 
rățeanu, din aceeași instituţie). Între cele trei persona- 
lități nu existau prea multe afinități, dar, atita timp cît 

a mai trăit Ionel Brătianu, grijile statului cădeau în ex- 
clusivitate pe umerii guvernului liberal, regenţii văzîn- 
du-și fiecare de preocupările lor și toți de educaţia copi- 
lului-rege, asupra căruia vegheau, de fapt, bunica-regina 
Maria şi mama sa, Elena. Dispariția neprevăzută a lui 
Ionel Brătianu și venirea ca prim-ministru a fratelui său 
Vintilă (24 noiembrie 1927 — 3 noiembrie 1928), au de- 
terminat convulsii în toate compartimentele vieţii social- 
economice şi politice. Culmea, tocmai datorită fostului 
şef de partid se declanşase instabilitatea: a concentrat în 
mîna sa întreaga putere („Eu nu împărtășesc politica 
României cu nimeni, i-a spus Ionel Brătianu lui Take 
Ionescu; asta-i treaba mea!“), de așa manieră încît şi-a 
îndepărtat mulți colaboratori valoroși, iar pe de alta, ce- 
lor rămaşi fideli nu le accepta nici o inițiativă, toți rămi- 
nînd pe post de „informatori“ și executanți. 

Chiar și Vintilă Brătianu a avut parte de un aseme- 
nea... tratament, deşi era ministrul finanțelor; îşi se- 
conda fratele cu conștiinciozitate și devotament; devenit 
șef al P.N.L. și al guvernului, lui îi lipseau, în acele îm- 
prejurări critice, „atît calitățile unui bun comandant cît 
şi ucenicia necesară — scria Sterie Diamandi. Prin tem- 
perament, studii și ocupații, avea mentalitatea specialis- 
tului cu perspectivă limitată și deprinderea muncii migă- 
loase. Era, prin urmare, refractar nuanţelor, fără orizont 
şi privire de ansamblu“. Fidel actului de la 4 ianuarie 
1926 şi trebuind, deci, să sprijine Regența, pentru a-i. 
mări autoritatea, el a subminat-o datorită, în primul rînd, 
divergenţelor personale cu Buzdugan, care văzînd corabia 
liberală scufundîndu-se, a trecut în cea a Partidului Na- 
țional Ţărănesc. Totodată, n-a ţinut cont de intrigile 
declanșate de Miron Cristea împotriva lui Nicolae, pe 
lîngă regina Maria, pentru îndepărtarea prințului din 
Regenţă, știind că acesta este refractar oricăror tratative 
cu Carol — „iubărețul fugar“ (se ştie că principele încer- 
case să revină în ţară cu ajutorul șefilor de partide din 
opoziție, cărora le-a trimis o scrisoare la 20 octombrie. 
1927, prin intermediul lui M. Manoilescu, un politician 
controversat, devenit carlist din calcule financiare...): 

În această atmosferă, Iuliu Maniu declanșează campa- 
nia antiguvernamentală, care va dura aproape un an şi 
va fi încununată cu succesele din 10 noiembrie 1928, cînd 
devine prim-ministru, și din 12—19 decembrie 1928, cînd 
P.N.Ţ. cîștigă confortabil alegerile parlamentare, obţinînd 
78 la sută din voturi. Este anul în care, dincolo de lup- 
tele între partide, societatea românească a mers înainte, 
preocupată mai mult de evoluţia ei decît de conflictele 
din virful piramidei. Se înființează: Societatea de difu- 
ziune radiofonică din România, Societatea „Creditul mi- 
nier Deutsch-Rumănische Petroleum Vertriebs A.G., 
Cartelul exportatorilor de lemn din România; au loc im- 
portante manifestări ocazionate de sărbătorirea unei ju- 
mătăți de secol de la revenirea Dobrogei în granițele 
strămoşeşti (la Bucureşti a apărut volumul jubiliar DO- 
BROGEA); la Ateneul Român s-a organizat „Expoziţia 
retrospectivă a artei plastice românești din ultimii cinci- 
zeci de ani“, la Opera Română are loc premiera „Năpasta“ 
de Sabin Drăgoi, după drama lui I. L. Caragiale; apar 
lucrări şi publicaţii de primă mărime în plan ştiinţific 
şi cultural: Aerodinamica aripilor de avion — Elie Ca- 
rafoli, Chimie organică (două volume) — Costin D. Ne- 
nițescu, Tratat complet de medicină legală (vol. I) — 
Mina Minovici, Hanul Ancuţei — Mihail Sadoveanu, La 
Grandiflora (Gib. I. Mihăescu), Hronicul măscăriciului 
Vălătuc — Al. O. Teodoreanu, Migdale amare. Versuri 
umoristice și fanteziste — George Topârceanu, :Istoria 
muzicii la români — Mihail Gr. Poslușnicu, revistele: 
„Urmuz“ (Geo Bogza), „Bilete de papagal“ (Tudor Ar- 
ghezi), „Unu“ (Sașa Pană), „Kalende“ (Tudor Şoimaru, 
Vladimir Streinu, Șerban Cioculescu și Pompiliu Con- 
stantinescu) ș.a.; în plan legislativ: Legea privind ocro- 
tirea muncii minorilor și femeilor, precum şi stabilirea 
duratei zilei de muncă la 8 ore, Legea pentru regimul 
general al cultelor, care garantează libertate şi protec- 
ţiune pentru toate cultele, Legea privind organizarea în- 
vățămiîntului secundar ... 

Destine şi destine 


Guvernarea național-țărănistă începea sub auspicii fa- 
vorabile, mai ales că veneau cu nu program care preve- 
dea, printre altele, o substanțială îmbunătăţire a rapor- 
turilor dintre regat şi provinciile alipite. Partidul lui 
Iuliu Maniu și Ion Mihalache obține victorii notabile în 
Transilvania, Bucovina și Basarabia, contribuind la nor- 
malizarea vieţii şi la consolidarea României Mari. Lan- 
sează doctrina economică a „porţilor deschise“ pentru 
atragerea capitalului străin, mai ales vizînd moderniza- 
rea agriculturii și dezvoltarea industriei prelucrătoare; 
noul guvern încheie un important împrumut de la bănci 
străine și reușește să stabilizeze LEUL, menit să intro- 
ducă țara în economia capitalistă a Occidentului (februa- 
rie 1929); printre reformele preconizate, cea mai impor- 
tantă avea să fie Legea administrativă (votată în iulie 
1929). Dar toamna aceluiași an înseamnă debutul crizei 
mondiale care afectează din plin România, mai ales prin 
scăderea prețului materiilor prime (agricole). „Curbele 
de sacrificiu“ duc la reducerea cheltuielilor guvernamen- 
tale pe seama veniturilor salariaților statului, generînd 
tensiuni și conflicte sociale. Greva minerilor de la Lu- 
peni şi reprimarea drastică ordonată de prefectul Roz- 
vani, al județului Hunedoara, sînt doar începutul nemul- 
țumirilor față de această guvernare. 

Neîncrezător în virtuțile Regenţei dar devotat Coroa- 
nei, credincios ideologiei și practicii constituționale, stra- 
tegul luptelor naţionale din Austro-Ungaria, Iuliu Maniu, 
adoptă o tactică nouă în privinţa viitorului țării. Cunos- 
cînd opinia unei părți a armatei și preferinţele unor 
fruntași politici, el inițiază o serie de tratative cu exila- 
tul prinţ Carol, pentru revenirea în patrie. Acesta pro- 
mite mesagerilor să înceteze legătura amoroasă cu Elena 
Lupescu și să domnească în spiritul Constituţiei, respec- 
tîndu-și mama și soția (aceasta înaintase formele de di- 
vorţ), și îngrijindu-se de creșterea fiului său. Carol pro- 
mitea tot ce i se cerea, astfel că generalul Averescu, ul- 
timul emisar cu care s-a întîlnit la Lugano, trimitea o 
telegramă  încurajatoare: „Pacientul este vindecat“... 

Mare avea să fie însă decepţia lui Iuliu Maniu, nu peste 
multă vreme... 

Singurul membru al familiei regale care nu are habar 
de toate aceste pertractări și de frămîntările generale ale 
oamenilor este... REGELE! Copilul-rege Mihai I împli- 
nea 8 ani, peste cîtva timp, cînd a apărut în revista „[lus- 
trațiunea română“ nr. 9/1929 un amplu fotoreportaj, din 
care vom reproduce cîteva pasaje, ca avancronică a ceea 
ce va constitui partea finală a acestui serial dedicat mo- 
narhiei românești. În text nu este vorba de faptele ne- 
maivăzute ale vreunui copil-minune, ci de momente din 
viața celui care, spre fericirea tuturor, crește voinic, „în 
înțelepciunea educaţiei pe care i-o dă însăși Augusta Sa 
Mamă, A.S. Principesa Elena“. „Pentru milioanele de ro- 
mâni, Micul Rege nu este o simplă Majestate la care 
priveşti din depărtarea protocolului; El este ceva din su- 
fletul, din sîngele și din credința noastră; El este al nos- 
tru, al tuturor, deasupra tronurilor și a protocoalelor. De 
aceea entuziasmul poporului nu cunoaște margini cînd 
Micul Rege, cu ochii mari și cuminţi, salută milităreşte, 
sau cînd cineva povestește din întîmplările de toată ziua 
ale Celui ce, mai tîrziu, va conduce destinele țării“. 

e În urmă cu cîţiva ani, pe atunci principe moște- 
nitor, Mihai se juca pe plaja de la Mamaia; „deodată 
apare în zbor un avion înconjurat de buchete de fum, 
precedat de bubuiturile tunurilor care-l bombardau“. În- 
grijorat de soarta avionului, copilul lasă corăbioarele şi 
cere explicaţii. I se spune că sînt exerciţiile bateriilor 
antiaeriene și el răspunde scurt: „Trebuie neapărat să 
văd tunurile!“ După alte insistențe i se organizează o... 
inspecție. „Principele se oprea la fiecare piesă, cerceta 
fiecare mecanism cu atențiunea-i caracteristică, intere- 
sîndu-se de funcționarea lor“. După ce-i arată și proiec- 
toarele, comandantul unității îl întreabă dacă poate exe- 
cuta tragerea asupra unui avion care tocmai apărea în 
zare. „— Dar ce ai cu avionul? întrebă Principele mirat. 
Este avionul meu de la Mamaia și nu trebuie să mi-l 
împuști“. Apoi, se trase mai de-o parte și urmări trage- 
rea, căreia îi găsi un singur cusur: „prea erau tari bu- 
buiturile tunurilor“. 

e Profesorul de călărie îi „interzisese“ regelui Mihai 
să vorbească în timpul exerciţiilor. Putea pune întrebări 
doar în pauză şi numai despre călărie. Într-o zi, lecţia 
a durat mai mult ca de obicei. La plecare, în automobil, 
regele mărturisi că s-a simțit rău. „La observaţiunea 
A.S.R. Principesa Mamă, de ce nu a spus nimic profe- 
sorului, Regele o privi serios şi îi răspunse: — N-am pu- 
tut, fiindcă profesorul mi-a spus că nu am voie să vor- 
besc decit despre călărie“. 

e „Într-o zi M.S. Regele intră în biroul Doamnei de 
Onoare, pe cînd telefona din înalt ordin, unui doctor, să 
instaleze într-un sanatoriu pe o biată femeie nenorocită, 
bolnavă de tuberculoză, al cărei copil fusese dus și el la 
«Leagăn». Regele urmări cu încordată atențiune întreaga 
convorbire, iar la sfîrșit se adresă serios Doamnei de 
Onoare: 

— La ce leagăn ai dus copilul?... Și cine are să aibă 
grijă de copil, dacă mama lui e bolnavă?... Crezi că 
o să se facă repede bine mama lui?... De ce i-a dat 
Mama mea bani?... Adevărat că nu avea ce mînca?... 

De altfel, după cum a fost obișnuit de Alteța Sa Prin- 
cipesa Mamă, M.S. Regele dăruiește o parte din jucăriile 
sale copiilor orfani, ducîndu-le chiar el la «Leagăn», unde 
sînt adăpostiţi acești nefericiți copilași“. 

... Destine şi destine! Atunci, copilul-rege era şi el, 
într-un fel, orfan: nu-și văzuse tatăl de aproape 4 ani! 


Capitolul XVIII 
ACTUL RESTAURAȚIEI 


„Problema arzătoare era dacă prințul Carol să facă parte 
din Regenţă sau să fie rege. El a insistat pentru varianta a doua, 
adică să fie rege; drept urmare, Maniu a demisionat, arătind că 
el jurase credinţă regelui Mihai. Această demisie l-a cam stînje- 
nit pe Carol, dar Consiliul de Miniştri a votat în favoarea lui — 
nu a contat că Maniu a fost contra şi, deci, normal era ca întreg 
guvernul să demisioneze — plecindu-și toţi capetele în faţa lui 
Carol (capul plecat, sabia nu-l taie!). Din acel moment, Maniu 
nu o mai fost prim-ministru“. 

Prinţul NICOLAE, 
„Memorii“ („În umbra Coroanei României“, 
Ed. Moldova, 1991) 


Vine, nu vine; vine... 


Zvonurile întoarcerii în țară a prințului Carol circulau 
încă din primăvara anului 1928. Era ca într-un joc de în- 
drăgostiți cînd unul aşteaptă rupînd petale: vine, nu 
vine... Scenarii au existat dintotdeauna, logica acţiunii 
împletindu-se cu hazardul, în timp ce protagoniștii își 
construiesc rolurile după cum le dictează talentul sau 
interesele. În capitolul anterior doar aminteam acele eve- 
nimente; acum le vom detalia, la început cu ajutorul în- 
semnărilor fratelui mai mic al lui Carol, prinţul Nicolae, 
atunci unul dintre cei trei regenți. 

„În 6 mai 1928, ne-a ajuns la urechi știrea că se pre- 
gătește o lovitură de stat de către Carol, care intenționa 
să revină în ţară. Totul fusese organizat de lordul Rother- 
mere, magnatul care făcuse atîta vilvă cu cedarea Tran- 
silvaniei ungurilor; de finanțare se ocupase Barbu Io- 
nescu. Ideea era ca o proclamație semnată de Carol să 

fie împrăștiată din aer asupra orașului Alba Iulia, cù 
ocazia congresului Partidului țărănesc (n.n. este vorba 
de P.N.Ţ.), iar un al doilea avion să aterizeze în mijlocul 
mulțimii, care, se presupunea, va fi deja, în acel mo- 
ment, destul de înfierbîntată. Cele două avioane, pline 
cu decoraţiile lui Carol (sic!), erau pe punctul de a de- 
cola. Pasagerii tocmai urcau în avion, cînd, un funcţio- 
nar de la «Home Office», i-a oprit: Carol a fost informat 
că guvernul britanic nu poate fi de acord cu o lovitură 
de stat împotriva unei ţări prietene și, pe deasupra, cu 
faptul că o astfel de lovitură s-ar declanșa de pe teri- 
toriul englez“... A urmat expulzarea din Anglia. Dar 
legăturile lui Carol cu liderii Partidului Naţional-Ţără- 
nesc n-au încetat, bazîndu-se, în primul rînd, pe plat- 
forma luptei antiliberale şi urmărindu-se punerea în 
practică a politicii „porților deschise“. Se avea în vedere 
şi poziția lui Iuliu Maniu, care afirmase într-un interviu: 
„Atîta timp cît a trăit regele Ferdinand, ne-am urat în- 
totdeauna ca el să revină asupra hotăririi sale și să-l re- 
cheme pe Carol (n.n. după actul de la 4 ianuarie 1926). 
Este desigur de preferat un rege propriu-zis unei Re- 
gente“, 

Criza dinastică s-a accentuat, după moartea regentu- 
lui Gheorghe Buzdugan (7 octombrie 1929) şi l-a obligat 
pe preşedintele P.N.Ţ., devenit șeful guvernului, să gă- 
sească modalitățile întronării noului rege. Își dorea, în 
cel mai înalt grad, așa cum va mărturisi ulterior, „întîi 
să am asigurarea din partea A.S.R. prințul Carol că, îm- 
potriva informaţiunilor pe care le aveam de la cele mai 
apropiate persoane din jurul său, înțelege să domnească 
în mod constituţional, şi nu prin prieteni personali, și 
apoi, că se va despărți de d-na Lupescu, a cărei fatală 
influență asupra prințului Carol își arunca înainte um- 
bra“. Acesta dădea asigurări, uneori vagi, alteori ferme, 
că se va conforma prerogativelor constituţionale și-și va 
reglementa situația matrimonială (regina-mamă Elena 
înaintase acțiune de divorț). Mai mult: pe căi ocolite, la 
Palat ajunge promisiunea Lupeascăi, prin care declara 
că „în ziua în care Alteța Sa Regală își va lua tronul, eu 
am să dispar pentru totdeauna“... Pe de altă parte, 

Carol se arăta dispus să facă parte din Regenţă, pentru 
o perioadă. Aşa stînd lucrurile, Iuliu Maniu favorizează 
alegerea lui C. Sărăţeanu ca regent (9 octombrie 1929), 
ştiind că fostul consilier la Înalta Curte de Casaţie nu se 
va opune întronării lui Carol. 

În loc ca lucrurile să se limpezească, atmosfera poli- 
tică devine din ce în ce mai încinsă, înmulțindu-se atacu- 
rile la adresa Regenţei, a guvernului și a P.N.Ţ., avîndu-l 
în frunte pe liderul P.N.L., Vintilă Brătianu, și într-o 
oarecare măsură pe generalul Averescu, preşedintele Par- 
tidului Poporului. Acesta din urmă însă, văzînd că miş- 
carea carlistă ia amploare, se reorientează și, după o în- 
trevedere cu prințul, în Elveţia, se angajează să-i pregă- 
tească sosirea în țară. Este perioada cînd apar manifeste, 
broșuri şi articole, mai ales în „Cuvîntul“, prin care se 
cere SĂ VINĂ SALVATORUL! La 27 martie 1930, Nico- 
lae Iorga, un mare adept al resturaţiei și fost profesor al 
prințului, îi trimitea lui Carol o scrisoare elogioasă, spu- 
nîndu-i: „Aştept şi eu și așteaptă și alții [...]. Și nu se 
poate să așteptăm în zadar“. 

Iuliu Maniu cumpănea fiecare informaţie şi gest. Din 
dorința de a fi la înălțimea principiilor democratice în 
care a crescut și în care credea total, el a căutat să ob- 
țină „angajamente solemne“ din partea lui Carol, anun- 
țîndu-l că-n timpul verii se va duce să-l întîlnească în 
Franţa. 


4—8 iunie 1930 


Repatriere sub semnul aventurii și domnie contro- 
versată, legi și guverne noi, criză economică și prosperi- 
tate în toate domeniile, scandaluri financiare şi asasinate 
politice, cultură de cel mai înalt nivel şi dictatură regală, 
exacerbarea naţionalismului și politică externă de pace, 
ciuntirea ţării şi începutul celui de-al doilea război mon- 
dial; sînt cîteva din principalele dimensiuni şi caracte- 
ristici ale României Mari din deceniul IV, cînd l-a avut 
ca rege pe Carol al II-lea. 

Istorici, memorialişti, scriitori şi ziarişti au reflectat 
în fel şi chip această domnie, fără ca pînă astăzi să existe 

o imagine completă și obiectivă a ceea ce s-a întîmplat, 
cu adevărat, în acea perioadă. Întreaga vină o poartă 
„iepoca“ de tristă amintire, în care istoria era socotită 
material de propagandă, anii interbelici fiind cîntăriți 
numai prin prisma luptei de clasă şi a ideologiei comu- 
niste. Cu sau fără voia cenzurii, cu sau fără voia „celor 
mai iubiţi fii ai poporului“ s-au strecurat ici-colo, în 
studii și lucrări de sinteză, aprecieri şi poziţii critice me- 
nite să conducă acum la o evaluare cît de cît exactă a 
evenimentelor petrecute în urmă cu mai bine de o jumă- 
tate de secol. Noi ne permitem doar să punctăm, pentru 
marele public şi-n special pentru tinerii cititori, cîteva 
secvenţe dintr-o panoramă ce-și aşteaptă împlinitorul, 
apelînd la cei ce și-au spus punctul de vedere — mai 
vechi sau mai nou — fără a avea pretenţia realizării unui 
tablou complet. 

„Aventura dinastică“ a principelui moştenitor Carol 
a început încă din toamna anului 1918, cînd tînărul ofițer 
s-a căsătorit cu Zizi Lambrino, la Odessa: act anulat de 
familia regală și dragoste de juneţe uitată, în timpul unei 
călătorii „în jurul lumii“ (februarie-septembrie 1920). Au 
urmat căsătoria cu prinţesa Elena a Greciei (martie 1921) 
şi nașterea lui Mihai, viitorul rege. Legătura amoroasă 
cu Elena Lupescu l-a determinat iar să renunțe la tron, 
pentru ca ulterior să-l revendice... 

Așa ajungem mai întîi. la ziua de 4 iunie 1930, cînd 
maiorul Victor Precup s-a prezentat la Iuliu Maniu, cu 
un mesaj verbal din partea lui Carol, prin care-l ruga să 
accepte ideea restaurației. Coroborînd toate informaţiile 
despre acest demers, cercetătorul Ioan Scurtu stabilește 
suita evenimentelor din zilele următoare, după ce primul 
ministru îi ceruse să-l anunţe pe principe „să mai aștepte 
cîteva săptămîni, dar dacă s-a decis să facă singur acest 
pas, el îl va primi «cu toată bunăvoința» și nu-i va face 
«nici o greutate». Neputind indica ziua precisă a venirii 
lui Carol, Precup a declarat lui Maniu că va fi ţinut la 
curent de maiorul Ion Nicoară. Într-adevăr, în aceeași zi, 
la ora 12 noaptea, Nicoară l-a informat pe șeful guver- 
nului că fostul principe va sosi la Bucureşti în ziua de 
6 iunie, la ora 18,00. Maniu a tomunicat colonelului Ma- 

nolescu, adjutantul principelui Nicolae, să-l anunţe în 
audienţă pentru a-i relata lucruri «extrem de impor- 
tante». De asemenea, a cerut generalului Condeescu, mi- 
nistrul armatei, ca împreună cu generalul Samsonovici, 
șeful Marelui Stat Major, să pună în stare de alarmă tru- 
pele Corpurilor de armată din Cluj și Iaşi. În seara zilei 
de 5 iunie, Maniu a adus la cunoștința principelui Nicolae 
veștile despre sosirea lui Carol și l-a rugat să accepte 
ca fostul principe să fie găzduit la Președinția Consiliu- 
lui de Miniștri, unde exista o locuință special amenajată. 
Maniu mărturisea că principele Nicolae «a primit sur- 
prins, dar cu mult calm, știrile raportate şi a acceptat 
întru-totul» propunerile sale“. 

Așteptat la Băneasa (la cursa Paris-Bucuresti), Carol 
a sosit cu avionul său pe aeroportul Băneasa, la orele 
22,05 şi de acolo s-a deplasat la palatul Cotroceni, fiind 
întîmpinat cu multă cordialitate de principele Nicolae 
(după cum scria ziarul „Adevărul“ din 8 iunie). În „Me- 
moriile“ sale, acesta precizează: „Carol nu a intenționat 
niciodată să aterizeze la Băneasa, ci la Cotroceni. Asta 
a şi făcut, dar cu o oarecare întîrziere (...). Tocmai îmi 
luam masa, cînd am auzit, destul de surprins, muzica și 
pe militari: am ieşit pe terasă şi m-am trezit față în faţă 
cu Carol, care m-a sărutat precum Iuda pe Cristos“. Gu- 
vernul și Regența erau într-o situație delicată. În după- 
amiaza zilei de 6 iunie, Iuliu Maniu are o lungă discutie 
cu Carol, propunîndu-i să intre în Regenţă, în locul lui 
Sărățeanu, să-și refacă familia cu principesa Elena și să 
consimtă la interzicerea intrării în ţară a Elenei Lupescu. 
Stăpîn pe situație și dorind să impună „faptul împlinit“, 
Carol nu i-a promis nimic ferm; mai mult, a invitat o 
scrie de personalități politice (și din opoziţie), pentru a 
le impune punctul său de vedere, cu privire la restaura- 
ție; s-a declarat de acord și Gheorghe Brătianu, „fapt 
ce a determinat excluderea lui din Partidul Naţional Li- 
beral și scindarea acestui partid“ (I. Scurtu). 

Consecințe: în seara zilei de 7 iunie, Iuliu Maniu a 
demisionat și s-a format un nou guvern naţional-țără- 
nesc, în frunte cu Gh. Gh. Mironescu. Din regență au de- 
misionat patriarhul Miron Cristea şi C. Sărățeanu. S-a 

convocat, pentru a doua zi, Reprezentanţa Naţională for- 
mată din membrii Adunării Deputaţilor şi ai Senatului. 
S-a votat anularea actului de la 4 ianuarie 1926, coroana 
revenind regelui Carol II, „coboritor direct și legitim în 
ordine de primogenitură bărbătească a regelui Ferdi- 
nand I“, Micul rege Mihai devenea moștenitorul tronu- 
lui şi primea titlul de ,„,Mare Voievod de Alba Iulia. 
După depunerea jurămîntului monarhic şi declaraţiile de 
adeziune ale șefilor partidelor (în afară de P.N.L.), care 
consfințeau actul restauraţiei, Gh. Gh. Mironescu și-a de- 
pus mandatul, „pentru ca noul rege să-și exercite drep- 
tul constituțional de a numi președintele Consiliului de 
Miniștri şi a primi jurămîntul guvernului. Carol al II-lea 
a încredinţat mandatul lui Iuliu Maniu, dar acesta a re- 
fuzat, sub motiv că starea sănătăţii îi impunea un imediat 
repaos de cîteva luni“ (în „Dreptatea“ din 13 iunie 1930). 

Referindu-se la acea zi, scriitorul Cezar Petrescu re- 
lata că „la înscăunarea M.S.R. Carol al II-lea, un mare 
cărturar și animator al neamului românesc, profesorul 
Nicolae Iorga, rostea această profeție neluată în seamă 
atunci: «Eu vin ca săracul care n-aduce nimic scris, decit 
ceea ce este de multă vreme în inima lui. Nu vin ca re- 
prezentantul unui partid. Părerea mea este că astăzi 
amurgul se lasă asupra vieții de partid»“. 


Capitolul XIX 
PESTE PARTIDE 


„Ceea ce se petrecea sau nu se petrecea a fost adus la cu- 
noștința publicului pe 24 iunie [1930], cînd ziarele anunţă că, din 
motive de familie, ceremonia încoronării, prevăzută pentru sep- 
tembrie, fusese anulată. Pe zi ce trecea, relaţiile dintre Carol și 
Elena se alterau; era evident că niciodată cuplul n-avea să se mai 
refacă. Nici unul nici altul n-aveau nici un chef de așa ceva, iar 
Maniu, care fusese tras pe sfoară de Carol în privința monarhiei, 
înţelege în sfîrşit că regele nici gînd n-avea să se-mpace cu fosta 
lui soție“. 

Prințul PAUL, 
„Carol al II-lea“, 
1991 


Viaţa ca viață 


Trecută cu vederea sau exagerată, minimalizată sau 
chiar falsificată de istoriografia comunistă, domnia lui 
Carol al II-lea (1930—1940) n-a fost scutită de contro- 
verse şi contestaţii încă din acea vreme. Cum e și firesc, 
regele a avut partizani şi adversari pe măsură — poli- 
ticieni, oameni de afaceri, artiști, scriitori, ziariști — opi- 
niile şi acțiunile lor fiind dictate de interese mai mult 
sau mai puțin personale. Printre contemporanii care și-au 
păstrat o anumită obiectivitate în relaţiile cu monarhul 
se numără luliu Maniu, ardeleanul care, dîndu-și seama 
că a fost... învins de omenescul din Carol, s-a retras: 
din planul întîi al vieții politice, dar a rămas pentru tot- 
deauna fidel Constituţiei și Coroanei. A mai realizat că 
demisia sa din fruntea guvernului nu trebuie să însemne 
scindarea Partidului Naţional Țărănesc, alegînd calea unei 
tăceri suverane. Cronicar nepărtinitor, Sterie Diamandi 
scria, în 1932, că pe fruntașul P.N.Ț.-ist „nu-l ameţese 

măririle și nu-l intimidează dizgrația“, că „preferă izo- 
larea de la Bădăcin decît abdicarea, cu tot cortegiul be- 
neficiilor și al demnităţilor decorative“, Demisia lui a 
fost interpretată de unii ca semnătură în alb pentru gu- 
vernările „de mîna a doua“, care-l vor determina pe rege 
să-și impună propriul sistem de conducere și să favori- 
zeze apariția dictaturii. Reproșul este doar în parte în- 
dreptăţit și nu ţine cont de condiţiile speciale în care se 
găsea România la începutul deceniului IV: criză econo- 
mică, oportunism politic, amenințare comunistă şi apoi 
nazistă, naționalism exacerbat și degringoladă financiară. 
Preluînd frînele țării („miniștrii fac numai ce le spun 
eu“), Carol era conştient de situaţia în care se află tînăra 
noastră democraţie. El va intra în arena politică și va 
cumpăni lupta între partide, pornind de la convingerea 
că „Singurul element din stat, capabil să menţină o limită 
strictă între ele, şi astfel chiar stabilitatea regimului, este 
suveranul“ — după cum avea să declare atunci unui zia- 
rist englez. 

Dincolo de monarh sau mai bine zis în același per- 
sonaj regal se afla şi omul Carol (atît de mult contestat!), 
legătura lui cu Elena Lupescu a fost catalogată în fel și 
chip, speculaţiile în jurul acestui caz au făcut să curgă 
multă cerneală. Viața ca viaţă îşi urma cursul fără a ţine 
cont de partide și interdicții. Numai jurnalul său spune 
adevărul, în însemnări laconice, precum: „Toate fiin- 
tele astea reci, care nu văd în mine decit suveranul, nu 
pot pricepe ce înseamnă asta pentru mine“; „Am abso- 
lută nevoie de ea. Face parte integrantă din ființa meat; 
„Dragostea mea pentru ea este mai profundă ca oricînd.. 
Nu-mi pot închipui viața fără ea“. Aceste cuvinte nu: 
erau scrise în primele luni ale iubirii lor, ci după mai 
bine de un deceniu! Trecînd peste ani, vom spune că 
îndrăgostiții se vor căsători în 1947, mult departe de 
țară, încheind oficial o existență petrecută ca soț și so- 
ție... 

Oricare ar fi opiniile partizane sau fals moralizatoare, 
un om, chiar rege (!), nu se încadrează în registre rigide- 
şi nu-și duce viața doar în norme prestabilite; prin lucida 
analiză şi decantarea faptelor sale, mai ales cînd este om 

public, se poate vorbi de locul ocupat în rîndul semeni- 
lor. În ceea ce-l privește pe regele Carol al II-lea, trebuie 
avut în vedere că România ajunsese, în anii 1937—1938, 
la cel mai înalt nivel de prosperitate, printre primele 
țări din Europa, iar Bucureștiul era, cu adevărat, Micul 
Paris... Dar ne-am aflat „în calea tuturor răutăţilori, 
cum spunea cronicarul, asta însemnînd, în acel deceniu, 
între două mari nenorociri ale contemporaneității: comu- 
nism și nazism! 


Primul an 


După preluarea tronului de către Carol al II-lea (8 iu- 
nie 1930) Nicolae Iorga avansa ideea unui cabinet de coa- 
liție („Aș fi oricînd gata să concentrez capacități și bună- 
voințe fără caracter de partid“, scria istoricul patriarhu- 
lui Miron Cristea, încă din ianuarie), dar regele ține 
seamă de faptul că guvernul trebuie să aibă sprijinul par- 
lamentar al P.N.Ţ. Guvernarea „peste partide“ a început 
cu un eşec: refuzul lui Iuliu Maniu l-a determinat pe 
Carol să-l însărcineze cu formarea noii echipe ministe- 
riale pe generalul C. Prezan, dar după cîteva zile de tra- 
tative, acesta și-a depus mandatul (13 iunie). 

Din nou, regele a apelat la Maniu, care a acceptat, 
doar cu condiția ca suveranul să se încoroneze, împreună 
cu Elena, la Alba Iulia, în luna septembrie, și să nu per- 
mită Elenei Lupescu revenirea în ţară. Liniştea a fost de 
scurtă durată, deoarece la 12 august „„Duduia“ a sosit, 
adusă de Mihail Manoilescu, omul de încredere al lui 
Carol, introdus de acesta în guvern. Iuliu Maniu nu pu- 
tea suporta un afront (regele n-a fost de acord cu demi- 
terea lui Manoilescu) și și-a înaintat iar demisia; ami- 
nată cîtva timp, a devenit efectivă la 8 octomhrie 1930. 
A fost numit prim-ministru tot un naţional-țărănist, pro- 
fesorul jurist Gh. Gh. Mironescu, iar în guvern au intrat 
patru carliști: miniștrii Mihail Manoilescu, Grigore Iunian 
şi Emil Haţieganu și ca subsecretar de stat V. V. Tilea, 
la Preşedinţia Consiliului de Miniştri. Singurul „țărănist 
:autentic din această echipă era Ion Mihalache — ministru 

de interne; tocmai datorită lui s-a stăvilit, pentru mo- 
ment, primejdia extremismului de dreapta. Apariţia Le- 
giunii Arhanghelului Mihail, sub patronajul spiritual al 
lui A]. Vaida-Voevod, ca mișcare naționalistă și anticomu- 
nistă, s-a bucurat inițial de toleranţă din partea P.N.Ţ.; 
după ce și-a înfiinţat o secţie politică numită Garda de Fier 
şi a început să lanseze sloganuri teroriste, cerînd un re- 
gim dictatorial, mișcarea a trecut la acte banditeşti 
(toamna-iarna 1930). Replica a venit prompt: la 2 ianua- 
rie 1931, Consiliul de Miniștrii autoriza Ministerul de In- 
terne „să împiedice funcționarea și să dizolve pe cale ad- 
ministrativă organizaţiile şi asociaţiile cu caracter sub- 
versiv&. Vizaţi erau în primul rînd legionarii: li s-au 
închis sediile şi ridicat armele, s-au interzis întrunirile 
și tipăriturile propagandiste, unele căpetenii au fost ares- 
tate. „Chiar dacă n-a sesizat de la început caracterul anti- 
național și profund nociv al mișcării legionare — scria 
Ioan Scurtu, în 1983 — rămîne faptul că Partidul Naţio- 
nal Țărănesc a fost primul partid politic aflat la guvern 
care a scos Garda de Fier în afara legii“. 

Cu toate că guvernul Mironescu a introdus un regim 
de economii în cheltuielile statului și a obținut a doua 
tranșă din „împrumutul de dezvoltare“, în sumă de 
53 milioane de dolari, efectele crizei economice n-au fost 
diminuate prea mult. 

Astfel. că, în ianuarie 1931, începe să se aplice Legea 
pentru reducerea lefurilor salariaților publici (cu 100%), 
cunoscută ca „prima curbă de sacrificiu“. Se preconi- 
zează mai multe formule de redresare a situației (în in- 
dustria minieră din Valea Jiului, în construcţia de şo- 
sele, în favoarea țăranilor prin crearea „Băncii Agricul- 
turii Româneşti“ ș.a.), dar vremurile şi vrerile erau po- 
trivnice. Campania pentru un guvern de uniune națio- 
nală se întețește, de așa manieră încît primul ministru 
îi sugerează lui Nicolae Titulescu, aflat la Paris, forma- 
rea unei echipe sprijinite de P.N.Ţ. şi alte formațiuni. 
Se avea în vedere că prestigiul marelui diplomat român 
va fi un garant în plus ca politica „porţilor deschise“ să 
aibă credibilitate în lumea capitalului. 

Pe de altă parte însă, Constantin Argetoianu, la în- 
demnul regelui, a redactat, la începutul anului 1931, o 
„Proclamaţie către români“ menită să impună necesita- 
tea restabilirii principiului autorităţii de stat „deasupra 
partidelor“ sau în afara lor! La această idee se raliază 
şi Nicolae Iorga, căruia perspectiva de a lucra sub con- 
ducerea lui Titulescu îi displăcea profund, cu toate că 
între cele două personalități existase o reală simpatie și 
prețuire reciprocă (pînă în timpul Regenţei). El avea să 
spună, grandilocvent: „Avem nevoie nu de genii, ci de 
un guvern de hamali“. Culmea este că împotriva încer- 
cărilor lui Titulescu se pronunţă și Octavian Goga, care 
scrie în jurnalul său: „El vrea să facă guvern de con- 
centrare, să înglobeze pe toată lumea, să nu rămînă pe 
dinafară nici un duşman. Fricos, grandilocvent, gesticu- 
lar, îşi face curaj și din vorbele lui aleg că vrea cu orice 
preţ să prezideze un guvern fără opoziţie“. La toate aces- 
tea se adaugă și opoziţia fățişă a lui Iuliu Maniu față de 
dorința regelui de a fi cooptat, într-un asemenea guvern, 
C. Argetoianu. 

Înţelegînd că misiunea sa este încheiată, Gh. Gh. Mi- 
ronescu își prezintă demisia (4 aprilie 1931). După aproape 
două săptămîni de pertractări, Titulescu își declină com- 
petența şi Carol al II-lea „rezolvă“ criza guvernamen- 
tală prin numirea lui Nicolae Iorga cu formarea noului 
cabinet (18 aprilie). Marele istoric acceptă și va spune 
fostului său elev: „Nefiind altă soluţie trebuie să pri- 
mesc. E cel mai mare sacrificiu pe care mi l-a cerut Ma- 
jestatea Voastră“. Da, se poate numi sacrificiu, dacă avem 
în vedere că, o dată cu numirea, regele i-a dat şi lista 
guvernului, „fapt fără precedent“ în istoria monarhiei 
române. Și primul ministru a acceptat-o! Tocmai dato- 
rită „originalei“ situaţii, vom nominaliza guvernul Iorga: 
N. lorga — președintele Consiliului de Miniștri, ministe- 
rul Instrucțiunii Publice și al Cultelor, ad-interim la In- 
terne; C. Argetoianu — ministrul Finanțelor, ad-interim 
la Ministerul Afacerilor Străine; dr. Ion Cantacuzino — 
ministrul Muncii, Sănătăţii și Ocrotirii Sociale; Mihail 
Manoilescu — ministrul Industriei și Comerţului; gene- 

ral C. Ştefănescu-Amza — ministrul Armatei; Constan- 
tin Hamangiu — ministrul Justiţiei; G. Ionescu-Sisești 
— ministrul Agriculturii și Domeniilor; Vasile Vâlcovici 
— ministrul Lucrărilor Publice şi (Comunicațiilor; 
D. Munteanu-Râmnic — subsecretar de stat la Interne. 

Acest guvern de „tehnicieni“ s-a menținut 14 luni, 
cu 17 completări și remanieri... 


Capitolul XX 
GUVERNUL IORGA 


„Se impunea rezolvarea datoriilor agricole, în primul rînd. 
În aşteptarea unei soluţii definitive, s-a constituit un moratoriu 
(decembrie 1931). Încasările bugetare erau însă atît de slabe, în- 
cît statul începea să nu mai facă faţă plăţii salariilor. Pentru o 
ţară în care domină burghezia funcţionărească sau burghezia ce-şi 
trage veniturile din relaţia economică cu statul, situația devenea 
de o gravitate excepţională. Grija gospodăriei, încercările de re- 
dresare pe un timp mai îndelungat şi cu efecte tirzii treceau pe 
al doilea plan. Epuizînd toate expedientele, guvernul Iorga- 
Argetoianu s-a retras (31 mai 1932), deși n-au lipsit priceperile și 
bunăvoința tehnicienilor.“ 
CEZAR PETRESCU, 
„Domnia regelui Carol al II-lea“ 
(în „Enciclopedia României“, 1938) 


Sub semnul instabilității 


În „Jurnalul politic“, Octavian Goga scrie: „Viaţa unui 
om nu trebuie judecată după avînturile cu care a pornit 
la drum, ci după obstacolele pe care societatea le-a pus 
de-a curmezișul gindurilor lui“. Era ziua sa de naștere, 
1 aprilie 1931, şi marele poet ardelean exprima neliniștea 
aproape generală în legătură cu soarta ţării aflate sub im- 
periul unor încercări deosebite. Cu finul său spirit de ob- 
servaţie, intransigent și sarcastic, Goga intuia greutăţile 
prin care va trece noul guvern ce se profila la orizont. La 
scurt timp după numirea lui Nicola Iorga în fruntea unei 
echipe de „uniune naţională“ (18 aprilie 1931), notează 
că în Bucureşti a început să circule o vorbă de duh cu 
multiple rezonanţe: „Dl. Iorga e prim-ministru în cabi- 
netul Argetoianu“; evenimentele ulterioare aveau să îm- 
plinească această aserţiune. 

Cu tenacitatea și cameleonismul recunoscute, fostul 
chirurg devenit diplomat şi politician, bucurîndu-se de 
simpatia regelui, obţine repede și portofoliul Internelor, 
pe lîngă cel al Finanţelor, și declară că, în perspectiva ale- 
gerilor, este nevoie de un „control discret al urnelor“; pe 
lîngă alte... merite, remarcau contemporanii săi, conu’ 
Costică Argetoianu pretindea că „numai eu am dreptul 
să calc legea“, În guvernarea iorghistă a manevrat vistie- 
ria țării de așa manieră încît a putut „să lase fără lefuri 
luni de zile pe funcționarii publici, în timp ce cheltuia 
miliarde pentru o iluzorie asanare a băncilor care se pră- 
bușeau“ (Sterie Diamandi). Pe de altă parte, încrezător 
în steaua sa, istoricul își exprimă „devotamentul față de 
Suveran și nesfirșita iubire faţă de țară“ (s.n.), scriind 
apoi: „Eu am găsit țara aceasta ruinată materialmente și 
moralmente și nu doresc să vie după mine cineva care să 
găsească o moştenire ca aceea pe care am găsit-o eu“ (în 
„Neamul românesc“, din 15 mai 1931). După un an și 
două săptămîni, savantul român, devenit doctor honoris 
cauza al universităţilor Sorbona și Bratislava, avea să re- 
cunoască eșecul acțiunii sale, tocmai datorită lipsei de 
bani. Fără a acuza pe nimeni, Iorga înaintează lui Carol 
demisia, „în faţa greutăților bugetare pe care nu văd cum 
le-ar putea rezolva deplin și imediat un guvern care nu 
se razimă pe un puternic partid“ (31 mai 1932). 

Cu toate bunele intenţii ale lui Nicolae Iorga, această 
guvernare pe deasupra partidelor a fost un vot de blam 
pentru rege și totodată un avertisment, de care însă Ca- 
rol al II-lea nu va ține seama, mai tîrziu. Dar să nu uităm 
că anul care s-a scurs a însemnat etapa de maximă inten- 
sitate a crizei economice (1929—1933), în care cel mai 
mult au avut de suferit țăranii. Prețul produselor agricole 
pe piața mondială ajunsese la cota minimă, mai ales în 
raport cu cele industriale; astfel, o cutie de chibrituri 
avea valoarea a două kilograme de orz! Datoriile gospo- 
dăriilor țărănești creşteau vertiginos, îmbogățind cămă- 
tarii şi băncile practicante ale unor dobînzi din ce în ce 
mai mari. Nici cealalte pături sociale n-o duceau pe roze: 
în rîndul muncitorilor se înregistrau aproximativ 200 000 
de şomeri, iar neplata funcționarilor publici devenise 

cronică. Toate acestea provoacă o serie de conflicte so- 
ciale şi dau apă la moară comuniștilor și socialiștilor, 
care-și intensifică propaganda antiguvernamentală și an- 
timonarhică; în alegerile pentru Parlament (1 iunie 1931), 
P.C.R. sub firma Blocului Muncitoresc Țărănesc a obţi- 
nut 5 mandate invalidate ulterior „pentru un viciu de 
formă“, cum remarca N. Iorga, în lucrarea „Doi ani de res- 
taurație“. Nici legionarii nu se lăsau mai prejos: „Pătruns 
cu mare greutate în Adunarea Deputaţilor (în urma unor 
alegeri parțiale), C. Zelea Codreanu a găsit momentul 
potrivit pentru propagandă în favoarea Gărzii de Fier 
(scoasă în afara legii), cerînd conversiunea datoriilor și 
pentru muncitori, mici meseriași, industriași, confiscarea 
averilor îmbogăţiţilor de război. Era evident că reven- 
dicările expuse (în ședința din 8 martie 1932) erau pur 
demagogice“ (Petre Țurlea). 

Agitaţii sterile, se poate spune, deoarece chiar guver- 
nul inițiase un proiect de lege privind datoriile agricole, 
printr-un moratoriu supus dezbaterilor încă de la sfirși- 
tul anului 1931. Cu amendamentele firești, în special ale 
deputaţilor P.N.Ţ., proiectul a devenit lege la 23 martie 
1932, contribuind la îmbunătăţirea ulterioară a situaţiei 
păturilor defavorizate atît din mediul sătesc, cît și din 
cel orăşenesc. 

Cu toate că Mesajul regal de închidere a Sesiunii par- 
lamentare de primăvară (20 aprilie) remarca reușitele aces- 
tei guvernări — Legea conversiunii și Legea învățămîn- 
tului superior, precum şi cele 8 legi privind dotarea ar- 
matei și apărarea țării — Nicolae Iorga a trebuit să-și 
depună mandatul. Atacurile celor două extreme ale vieţii 
politice românești și lipsa sprijinului unui partid puter- 
nic, pe fondul instabilității economice generale, au arătat 
că nu se poate guverna așa cum își dorise Carol al II-lea. 
Ca ultimă inițiativă a primului-ministru, tocmai pentru 
a-și demonstra acum opţiunile, se cuvine remarcată înfiin- 
tarea, la 25 aprilie 1932, a Consiliului Economiei Naţio- 
nale format din personalităţi și specialiști din rîndurile 
membrilor P.N.Ț. şi P.N.L., printre care amintim: V. Mad- 
gearu, I. Mihalache, Al. Lapedatu, V. Antonescu, C. Gar- 
fild şi N. Malaxa, 

Stabilitate şi continuitate 


Independent de adversităţile și contradicţiile interne, 
politica externă a guvernului Iorga a optat pentru stabi- 
litate şi continuitate, asta însemnînd menținerea liniei 
tradiționale stabilite încă pe vremea regelui Ferdinand. 
Preluînd Ministerul de Externe, Dimitrie Ghica, fost am- 
basador la Roma, precizează: „Politica externă a Româ- 
niei rămîne neclintită pe același temei statornic din trecut 
şi cu același îndrumări: credincioasă alianțelor sale, Ro- 
mânia menține poziţiile sale așa cum sînt consfinţite prin 
tratate a căror integritate urmează a fi respectată. Româ- 
nia vrea să rămînă elementul de ordine ce a fost întoi- 
deauna, pentru a colabora la consolidarea păcii în Eu- 
ropa, în spiritul cel mai real şi în același timp cel mai 
deschis, ceea ce implică dorinţa și sforțarea de a trăi în 
legături nu numai corecte, dar şi cordiale cu celelalte 
state, depărtate sau vecine, în vederea destinderii reale“, 

Este de comparat această declaraţie de intenţii cu cele 
spuse de Iuliu Maniu, imediat după începerea guvernării 
național-țărăniste, în noiembrie 1928. „Politica externă 
nu este o politică personală sau de partid; este politica 
ţării. De aceea, guvernul va continua politica de pînă 
acum. Vom menţine și întări alianțele existente, vom 
păstra şi cultiva legăturile de amiciție actuale și vom 
căuta a stabili relațiuni de bună vecinătate cu statele 
dimprejur și relații normale cu toate statele. Vom uita 
ceea ce ne-a despărțit în trecut și vom ține seama nu- 
mai de ceea ce trebuie să ne unească în interesul păcii 
și propăşirii omenirii. Politica externă fiind o politică 
esențialmente de pace, România își pune speranţele cele 
mai bune în Liga Naţiunilor“. 

Trecuseră zece ani de la terminarea primului război 
mondial şi eforturile celor mai multe state se îndreptau 
spre menţinerea și consolidarea păcii, în vreme ce unele 
puteri și ţări mici reluaseră cursa înarmării şi cereau re- 
vizuirea tratatelor. România Mare își conjugă acțiunile cu 
cele ale Ligii Naţiunilor, fiind de la început un factor de 
pace în Europa. Aderă la Pactul Briand-Kellog și, în fe- 
bruarie 1929, semnează „protocolul de la Moscova“, prin 

care U.R.S.S., Polonia, Estonia, Letonia și Lituania se 
obligă să rezolve numai pe cale paşnică orice diferend 
dintre ele. Prin crearea Micii Înţelegeri, cu Cehoslovacia 
şi Iugoslavia, se puneau bazele unor multiple cooperări 
zonale, chiar și pe plan militar, avîndu-se în vedere peri- 
colul revizionist al Germaniei, Ungariei și Bulgariei. De 
asemenea, în 1930 intră în vigoare „Tratatul de concilia- 
țiune și arbitraj“ cu Polonia şi-n anul următor se sem- 
nează cu această țară „Tratatul de garanţie“. Totodată, 
România a aderat imediat la iniţiativa Greciei de a con- 
voca o conferință balcanică, pentru ca această regiune 
să nu mai fie socotită „butoiul cu pulbere“ al Europei. 
Ca o recunoaștere a politicii noastre externe, în septem- 
brie 1930, marele diplomat Nicolae Titulescu a fost ales 
preşedintele celei de-a XI-a sesiuni ordinare a Adunării 
generale a Societăţii Naţiunilor. „Deşi evenimentul era 
de prevăzut, scria ziarul «Dreptatea», știrea aceasta va 
umple desigur de bucurie și entuziasm întreaga Românie, 
deoarece alegerea domnului N. Titulescu la președinția 
celui mai înalt for internaţional constituie o cinste deo- 
sebită, care se face ţării noastre“. 

Demne de remarcat, pentru acea perioadă de criză 
economică, sînt eforturile în direcția constituirii „blocu- 
lui agrar“ la inițiativa Poloniei, din care făceau parte opt 
state (Bulgaria, Estonia, Letonia, Polonia, România, Ce- 
hoslovacia, Iugoslavia şi Ungaria), cu o populaţie de 100 
de milioane și o pondere de 1/4 din import-exportul eu- 
ropean. Preconizatele măsuri privind redresarea econo- 
mică a țărilor agrare nu au putut să fie aplicate datorită 
crizei cu care se confruntau și statele industrializate şi 
datorită măsurilor protecționiste luate de marii importa- 
tori de produse agricole. 

Venind la putere, cabinetul Iorga-Argetoianu a conti- 
nuat, pe plan extern, linia înaintaşilor, contribuind la 
întărirea Micii Înţelegeri, la promovarea colaborării bal- 
canice și susținînd inițiativele Ligii Naţiunilor cu privire 
la dezarmare. Cu toate că între Nicolae Iorga şi Nicolae 
Titulescu au existat asperități, diplomatul român s-a con- 
format înaltelor comandamente ale ţării contribuind la 
menţinerea bunului renume al României pe plan interna- 

ţional. Dacă, la începutul guvernării iorghiste, Franța şi 
Anglia nu s-au arătat prea favorabile, pe parcurs relaţiile 
s-au ameliorat, avîndu-se în vedere mai ales faptul că 
România era statornică în a respecta tratatele postbelice. 
Ostilitate fățișă și-au manifestat Ungaria și Bulgaria, cele 
două ţări revizioniste socotind că România este inamicul 
lor comun! De o importanţă deosebită au fost contactele cu 
guvernul sovietic, prin intermediul englezilor şi francezi- 
lor, pentru recunoașterea Unirii Basarabiei și restituirea 
TEZAURULUI depozitat la Moscova, în 1917. Tratativele 
directe de la Riga (iarna 1932) au eșuat, în cele din urmă, 
ruşii refuzînd să garanteze inviolabilitatea graniţelor Ro- 
mâniei Mari; mai mult, sovieticii au intensificat propa- 
ganda antiromânească și prigoana populaţiei românești 
din stînga Nistrului. Comunismul și nazismul aveau să-și 
dea mîna, ulterior, pentru a îngenunchea regatul nostru, 
care însă, pînă atunci, va cunoaște o perioadă de înflo- 
rire şi prosperitate. 


Capitolul XXI 
REGELE CAROL AL II-LEA 


„A fost omul epocii sale. În mare măsură a fost însă omul 
propriilor sale porniri şi patimi. A vrut să conducă singur țara, 
dar nu trebuie să uităm că și epoca a cerut prezenţa unor astfel 
de conducători. Plecarea lui din ţară n-a înlesnit instalarea de- 
mocraţiei. Dimpotrivă. După 6 septembrie [1940] s-a instalat o 
dictatură în adevăratul înţeles al cuvîntului. Regele a făcut des- 
tule lucruri bune. Pentru cultura ţării, în special. A protejat ar- 
tele. Fundaţia Regală pentru Literatură și Artă, înfiinţată sub 
Regele Ferdinand, a cunoscut, în anii domniei lui, o strălucire 
nemâiatinsă pînă atunci. În politica internă a ţării, aici s-au în- 
curcat lucrurile. Vrînd să conducă singur, dispensîndu-se defini- 
tiv de aportul partidelor politice, a făcut inutilă Constituţia [1923], 
una din cele mai democrate constituții europene. Constituția fă- 
cută la repezeală de Istrate Micescu [1938] n-a folosit nici pe 
departe dezvoltării dialogului. E drept că ş; în anii aceia mulți- 
mea opiniilor politice începuse să deranjeze. Era un reflex al 
politicii europene, care opta în mod inadmisibil pentru diciaturi. 
Cînd lucrurile s-au complicat pe plan internaţional, tatăl meu, 


Regele Carol, n-a mai avut pe cine să se rezeme în interior.“ 


Regele MIHAI 


Ultima guvernare naţional-țărănistă 


Nimeni nu putea să-l caracterizeze mai bine pe regele 
Carol al II-lea, în contextul deceniului patru românesc 
şi european, decît fiul său, în acele cuprinzătoare și defi- 
nitorii „Convorbiri cu Mihai I al României“ avute de 
scriitorul Mircea Ciobanu, în 1990, și publicate în volum 
de către Editura Humanitas, un an mai tîrziu. Istoricii nu 
s-au putut pronunța pînă acum foarte obiectiv asupra pe- 

rioadei tulburi şi controversate, aceasta rămînînd un cîmp 
deschis pentru cercetări viitoare. 

Fără a intra în amănunte, să amintim că Italia era a 
lui Mussolini, la 30 ianuarie 1933 Hitler venea la putere 
în Germania, iar Uniunea Sovietică se afla sub cizma lui 
Stalin. Chiar după terminarea crizei economice mondiale, 
democrațţiile europene stăteau în expectativă, neîndrăz- 
nind să ia atitudine fermă împotriva regimurilor totalitare 
(de dreapta sau stînga). Reorganizarea Micii Înţelegeri 
(februarie 1933) și Conferința pentru dezarmare, organi- 
zată sub auspiciile Societăţii Naţiunilor (martie-mai) nu 
și-au atins scopul decît în parte, rămînînd deschise „dosa- 
rele“ păcii şi revizionismului. În ceea ce privește Româ- 
nia, vecinii ei, Ungaria, Bulgaria și U.R.S.S., manifestau 
clare intenţii de a pune sub semnul întrebării valabili- 
tatea tratatelor semnate după primul război mondial. Pe 
fundalul luptelor politice interne, „Carol al II-lea a fost 
călăuzit, după cum remarca profesorul Şerban Papacos- 
tea, în afară de ambiția sa personală, de ideea că regimul 
de partide fărîmiţează energia națională în dezbateri ste- 
rile şi că un regim autoritar ar canaliza aceste energii 
spre țeluri constructive“. Referindu-se la același subiect, 
conf. dr. Andrei Pippidi spune: „Ca puncte de referință 
avem doar elemente ale unei polemici purtate între par- 
tizanii partidelor, care afirmau că acesta este singurul 
sistem în care poate funcţiona ţara, și adversarii lor, fie 
de dreapta, fie de stînga, nu totdeauna extremiști, care 
criticau vehement România partidelor și o considerau 
coruptă şi ineficientă“. 

După demisia cabinetului Iorga, la 6 iunie 1932 Ale- 
xandru Vaida-Voevod alcătuiește un guvern național-ţă- 
rănist (a doua şi ultima guvernare P.N.Ț.) şi organizează 
alegeri: 17 iulie (pentru Adunarea Deputaţilor) și 20 iulie 
(pentru Senat). P.N.Ţ. cîştigă cu 40,3%/, din voturile ex- 
primate. Noul guvern Vaida contactează un împrumut de 
50 milioane franci elveţieni, elaborează încă o Lege pri- 
vind conversiunea datoriilor agricole, o alta a diminuării 
impozitelor; se înființează Camerele de Muncă și începe 
aplicarea Legii controlului averilor și apărarea onoarei. 
Datorită tensiunilor din partid, Vaida își depune manda- 
tul (17 octombrie 1932), regele numindu-l pe Iuliu Maniu 

în fruntea guvernului, după ce-i promisese verbal că va 
reface căsătoria cu Elena, mama lui Mihai, plecată din 
țară la începutul anului. Carol al II-lea nu-și respectă 
cuvîntul și președintele P.N.Ţ. demisionează (12 ianuarie 
1933), pentru ca timp de 5 ani să rupă orice relaţii cu 
suveranul! Revine la putere Vaida: mișcările greviste de- 
termină guvernul să introducă starea de asediu (pe 6 luni) 
și cenzura. Totodată, se renunţă la a treia „curbă de 
sacrificiu“ şi se iau măsuri pentru accelerarea înfăptuirii 
reformei agrare și împroprietărirea țăranilor, concomi- 
tent cu încurajarea dezvoltării industriei naţionale. Este 
începutul ieșirii din criza economică. În timp ce Al. Vai- 
da-Voevod își arată simpatia pentru legionari, majori- 
tatea fruntașilor P.N.Ţ. se pronunţă împotriva lor; Ar- 
mand Călinescu, subsecretar de stat, ia măsuri restrictive 
față de Garda de Fier. Atmosfera este tensionată: la în- 
ceputul lunii octombrie, conducerea Partidului Naţional 
Liberal aprobă programul de răsturnare a guvernului 
țărănist. Prin consultări cu Iuliu Maniu, președinte al 
P.N.Ţ. e propus să devină Ion Mihalache. La 9 noiembrie 
Vaida demisionează şi declară ziariştilor: ,„Demisiunea 
este întemeiată pe faptul că guvernul, spre a rezolva pro- 
blemele ce frămîntă ţara, a propus noi măsuri de îndrep- 
tare. Iar aceste măsuri reclamau înnoirea încrederii din 
partea suveranului și eventual o nouă consultare a ale- 
gătorilor. Pentru a asigura soluționarea conformă cu in- 
teresele obşteşti, am propus să se formeze un guvern care 
să facă noi alegeri libere; căci libertatea alegerilor este 
principala garanție a vieţii constituționale“ (după „Drep- 
tatea“ din 14.X1.1933). 

În această perioadă, s-au înființat: Muzeul etnografic 
din Cluj, Institutul de biooceanografie de la Constanţa, 
Institutul pentru studiul şi profilaxia concerului de la Cluj; 
are loc premiera piesei „Titanic vals* de Tudor Mușa- 
tescu, la Teatrul Naţional București, Henri Coandă rea- 
lizează și experimentează primul model de „aerodină len- 
ticulară“, bazată pe folosirea efectului ce-i poartă numele; 
se termină construcţia Palatului telefoanelor, după pla- 
nurile arhitecţilor americani Louis Wells și Walter Froy; 
începe construirea clădirii Facultăţii de drept din Bucu- 
reşti; sînt terminate clădirile moderne ale Uzinelor me- 

talurgice „Malaxa“; se sfințește monumentala Catedrală 
ortodoxă din Cluj. Se creează Uniunea Fundațiilor Cul- 
turale Regale, cuprinzînd toate aşezămintele de cultură 
întemeiate de cei trei regi: Fundaţia Carol I din Bucu- 
rești, Fundaţia Ferdinand I din Iaşi, Fundaţia Institutu- 
lui de Cercetări Ştiinţifice Carol al II-lea din Cluj, 
Fundaţia pentru Literatură şi Arte Regele Carol al II-lea, 
Fundaţia Culturală Regală Principele Carol. Începe epo- 
ca de înflorire a literaturii române interbelice, prin apa- 
riții de excepţie: „Patul lui Procust“ — Camil Petrescu, 
„Creanga de Aur“ — Mihail Sadoveanu, „Rusoaica“ — Gib 
Mihăescu, „Adela“ — Garabet Ibrăileanu, „Drumul as- 
cuns* — Hortensia Papadat-Bengescu, „Cunoașterea luci- 
ferică« — Lucian Blaga, „Cartea nunţii“ — George Căli- 
nescu, „Nu“ — Eugen Ionescu, „Istoria literaturii 
românești contemporane“ — Nicolae Iorga, „Poezii“, ediţie 
definitivă — George Bacovia etc.; în planul gîndirii so- 
cio-politice sînt de semnalat lucrările „Sociologia mili- 
tans“ de Dimitrie Gusti și „Germania hitleristă“ de Petre 
Pandrea. 


Confuzii și profeție 


„Afacerea Skoda“ (martie 1933) și alte scandaluri fi- 
nanciar-politice au făcut să se clatine încrederea în guver- 
nele național-țărăniste. După consultări îndelungi, regele 
îl numeşte pe I. G. Duca să formeze un cabinet liberal, 
care depune jurămîntul la 14 noiembrie 1933. În studiul 
amintit din „Enciclopedia României“, Cezar Petrescu 
scrie: „Alegerile dau noului guvern 51%/ din voturi în 
Cameră, cu 300 mandate, reducînd opoziţia la 87 locuri. 
Dar I. G. Duca e răpus în gara Sinaia (29 decembrie 1933) 
[de către legionarul N. Constantinescu] și începe o altă 
eră de frămîntări“. Sintetizînd guvernarea lui Gh. Tătă- 
răscu (preşedinte al P.N.L. fusese ales Constantin I. C. 
Brătianu), el spune: „În politica economică, partidul libe- 
ral, consecvent tradiției sale, inaugurează o politică de 
degrevări a capitalului mobiliar. Problema datoriilor agri- 
cole capătă o soluție mai potrivită decit în legile anterioare 
(7 aprilie 1934). Echilibrul bugetar nu se realizează însă, 

iar la vechile prevederi se adăugau cerințele noi la înar- 
mare. Anul 1935 însemna o schimbare de concepție și me- 
todă. Politica de degrevare e părăsită; îi ia locul o politică 
de strictă fiscalitate, nepopulară, dar menită să dea roade. 
Anii agricoli se succedau cu o recoltă mănoasă, criza 
economică din întreaga lume dădea îndărăt. Bugetul se 
echilibra treptat; începea lichidarea creanţelor rămase din 
vremurile de deficit; pentru înarmări nu s-a cruțat nici 
un sacrificiu, industria se dezvolta lipsită de concurență 
pe piața internă. Neliniştea trecea însă de pe planul fi- 
nanciar şi economic, pe cel intern și extern“. 

Crearea unui bloc revizionist în Europa Centrală (17 
martie 1934), din care făceau parte Italia, Germania și 
Ungaria, precum și activizarea forțelor de extremă dreap- 
ta din interiorul țării au mărit confuziile, mai ales după 
înlăturarea lui Nicolae Titulescu din fruntea Ministerului 
de Externe (29 august 1936) și încercările de apropiere 
dintre Maniu, C. Z. Codreanu şi Gh. Brătianu (martie- 
aprilie 1937), în scopul luptei împotriva tendințelor dic- 
tatoriale carliste. Remaniat, guvernul Tătărescu organi- 
zează noi alegeri (decembrie 1937). Carlist convins, Cezar 
Petrescu scrie: „Rezultatul e catastrofal pentru guvern. 
Se afirmă numeric curentul de opinie naţionalist, dușman 
vieţii politice de partid, întreținut de o mistică ce impre- 
sionează imaginația populară. E ultimul act al vieţii de 
partid. Nu slujește însă de avertisment partidelor. În 
acest ultim ceas, guvernul Octavian Goga, venit cu mari 
intenţii reformatoare, dar prizonier al mentalității şi obli- 
gaţiilor de partid, accentuează atmosfera de epocă prere- 
voluționară“ (!). În acest guvern al Partidului Național- 
Creştin, au fost numiți și 4 fruntași național-țărăniști, 
printre care Armand Călinescu (Interne), ei fiind ulterior 
excluși din rîndurile P.N.Ţ. (29 decembrie 1937). Se anun- 
tă noi alegeri, pentru martie 1938, dar, în noaptea de 7/8 
februarie, Armand Călinescu şi Ion Gigurtu își dau demisia 
și provoacă o criză de guvern, după care, la 10 februarie, 
regele cere crearea unui guvern de „uniune națională“, 
sub preşedinţia patriarhului Miron Cristea. Carol al II-lea 
îi spune lui Iuliu Maniu că-i vorba de un regim de ex- 
cepţie temporar: potrivit „Memoriilor“ lui, Zaharia Boilă, 
acesta i-ar fi răspuns: „Majestate, faceţi o neiertată gre- 

şeală ale cărei consecințe sînt incalculabile. Acum cînd 
se adună nori grei pe orizontul internațional, ar fi nevoie 
mai mult ca oricînd să menţineţi sistemul democratic- 
parlamentar, lăsînd răspunderea situaţiei integral parti- 
delor politice. Asumînd această răspundere personal, M. 
Voastră vă expuneţi inutil și riscaţi chiar Tronul“. Cu- 
vinte profetice... 

Cu toate că a acceptat să intre în guvern, fiind apoi 
numit Consilier regal, Nicolae Iorga scria: „Trebuind să 
admit, în astfel de împrejurări, o trecătoare dictatură a 
puterilor constituite, sînt contra oricărei dictaturi“ (în 
„Neamul românesc“ din 1 mai 1938). S-au emis tot felul 
de opinii privind „regimul monarhiei autoritare“ şi opor- 
tunitatea lui în acele clipe, cînd se activizaseră acțiunile 
fasciste și comuniste, ca și presiunile Germaniei pentru 
acapararea economiei româneşti. În cartea sa despre ma- 
rele istoric, Petre Turlea are o frază care răspunde la mai 
multe întrebări: „Deci, în acel moment, şanse mai mari 
de barare a drumului fascismului către putere. le avea 
soluţia dictaturii regale, falimentul ei final datorîndu-se 
în cea mai mare parte factorului extern. De aceea, pozi- 
tia lui Nicolae Iorga, de susținere a lui Carol al II-lea, a 
fost justă“, După procesul intentat de Iorga lui C. Z. Co- 
dreanu (aprilie 1938), în urma unei scrisori injurioase, 
autorităţile declanşează o puternică ofensivă . impotriva 
legionarilor. Pe plan extern, situația României devine tot 
mai critică datorită pregătirilor de război ale marilor pu- 
teri și a pretențiilor teritoriale emise de Ungaria, Bul- 
garia şi U.R.S.S. 

La 28 iunie 1940, Uniunea Sovietică impune cedarea 
Basarabiei și Bucovinei de Nord; la 30 august se sem- 
nează documentele „Dictatului de la Viena“, prin care 
picrdeam partea de nord a Ardealului. La 4 'septembrie, 
generalul Ion Antonescu este numit președinte al Consi- 
liului de Miniștri și, a doua zi, este suspendată Constituţia 
din 1938. La 6 septembrie 1940, Carol al II-lea abdică, 
transmițînd prerogativele regale fiului său Mihai. 


Capitolul XXII 


MIHAI — MARE VOIEVOD DE ALBA-IULIA 


„Trebuie mereu ținut seama de unde provin unele curiozităţi 
în comportamentul principilor regali. Ei sînt, desigur, oameni cu 
toti oamenii, dar și altfel decit ceilalți oameni. Copiii regali su- 
feră în subconștientul în mugure șocul condiţiilor în care s-au 
născut la picioarele Tronului. De cînd au deschis ochii, ei sint 
trataţi altfel decît copiii celorlalți oameni. Fiii de regi îndată ce 
ies la lumină sînt salutaţi cu 101 lovituri de tun şi, în alte tim- 
puri nu prea îndepărtate, erau expuși pe pernă de mătase în 
balconul Palatului, ca să-i vadă mulțimea și să-i aclame. Ecoul 
tunurilor și clamarea mulţimii vor persista în sinea lor pînă la 
sfîrșitul vieţii. Fiii de regi abia ajungeau de o palmă şi bolbo- 
roseau primele cuvinte, cînd curtenii îi întimpinau cu titlul re- 
verențios de Alteță și cu tot felul de închinăciuni, de care nu 
aveau parte nici cel mai venerat dregător, nici cel mai glorios 
căpitan, nici cel mai ilustru învăţat. Erau omagiaţi chiar cînd 
preceptorii, cu învoirea Suveranului-Tată, le trăgeau la fund ci- 
teva nuiele.“ 

MIHAI FOTIN ENESCU, 
1979 


Copilărie fericită? 


Acest preambul face parte din însemnările cu caracter 
memorialistic intitulate „Principele Nicolae. Încercare de 
portret veridic“ şi aparţin fiului fostului ministru liberal 
Fotin Enescu (noiembrie 1918—septembrie 1919), Mihai 
Fotin Enescu, care înaintea celui de-al doilea război mon- 
dial a funcționat în Ministerul Afacerilor Străine; ulterior a 
luat calea exilului și s-a aflat printre cei mai apropiaţi cola- 
boratori ai prințului surghiunit de către fratele său, re- 
gele Carol al II-lea (1937), mai ales după 1950. Textul a 
fost inclus în volumul În umbra coroanei României (lași, 
Ed. Moldova, 1991). 

Cît de veridic este portretul făcut de Mihai Fotin 
Enescu „fiilor de regi“ nu ne stă în putință să stabilim. 
Așa se vor fi petrecut lucrurile cu cei hărăziți să urce 
treptele Tronurilor. O copilărie fericită și o adolescență 
lipsită de griji. După aceea, fiecare cu destinul lui, în 
funcţie de capacități și împrejurări. Și în ceea ce-i pri- 
veste pe principii regali e valabilă vorba românească 
precum „ce ţi-e scris, în frunte ţi-e pus“. ., 

Prințul moștenitor Carol renunţase la prerogativele 
regale și, la moartea tatălui său, Ferdinand I (iulie 1927), 
rege devine fiul său, Mihai, atunci în vîrstă de nici şase 
ani! E aproape imposibil de stabilit ce simţea copilul- 
rege cînd cei din jur i se adresau cu Majestate! Trebu- 
rile statului cădeau în sarcina Regenţei (principele Nico- 
lae, patriarhul Miron Cristea şi Gheorghe Buzdugan, 
preşedintele Înaltei Curți de Casaţie), a guvernului (libe- 
ral și apoi țărănist) și a parlamentului. Micul rege creștea 
voinic, „în înțelepciunea educației pe care i-o dă însăși 
Augusta Sa Mamă, A. S. Principesa Elena“, după cum 
scria o revistă a vremii. Se juca, învăţa, călărea, lua parte 
la anumite protocoluri, se minuna auzind că există copii 
orfani şi n-au jucării, îl fascina zborul avioanelor, răcea 
şi tuşea, saluta militărește și ridea reținut, înduioşat, cînd 
era întîmpinat de lume cu aplauze și cuvinte frumoase. 
Era și nu era un copil ca toţi ceilalți ... Într-un fel, era şi 
el orfan, deoarece nu-și văzuse tatăl mulţi ani, la o vîrstă 
cînd pruncii au mare nevoie de părinţii lor, indiferent că 
sînt de os domnesc sau plebeu... Nu-i lipsea nimic şi 
totuși .., 

După şase decenii. M.S. Regele Mihai I (în convorbi- 
rile cu scriitorul Mircea Ciobanu) va mărturisi că nu-și 
amintește de tatăl său decît după ce a revenit în ţară (6 
iunie 1930): „Tot ce știu în legătură cu el pînă la data 
aceasta, știu din auzite. Lucruri povestite de alții. De 
unele am aflat tîrziu, citind cărți de istorie, răsfoind do- 
cumente. Pot să spun să sînt împrejurări ale vieții cînd 
descoperi că alții știu mai multe despre tine decît ştii tu 
însuţi. Este o trăire destul de incomodă (...) Îmi amin- 
tesc foarte clar, eram în casa de pe Kiseleff și el a venit 
să mă vadă. Ştiam că el există (s.n.), îl văzusem şi în 
fotografii, dar nu puteam să fac nici o legătură între per- 

soana lui şi ceea ce ştiam eu despre el. A fost, cum să 
spun... aş fi vrut să mă ascund undeva, dacă aș fi fost 
un melc m-aș fi ghemuit cu totul în cochilia mea. Era 
atunci de faţă şi Principesa Elisabeta. Mama se retrăsese 
lîngă o fereastră și plîngea. 

Din conversațiile de mai tîrziu cu mama, am înţeles 
că scena a avut loc în anul 1930, la cîteva zile după în- 
toarcerea Regelui Carol în țară. În zilele de dinaintea în- 
tilnirii cu el, de asta îmi aduc bine aminte, toţi erau neli- 
niştiți. În casă era o atmosferă aproape insuportabilă. 
Îmi era greu să pricep de ce, tocmai pentru că mama nu 
voia să spună nimic neplăcut despre tatăl meu, nici față 
de mine, nici față de alţii. De fapt, niciodată n-a vorbit 
urît despre el, deși ar fi avut destule motive. Aceasta e 
prima amintire despre tatăl meu. Mi s-a părut că e vesel, 
şi că e vesel din cauza mea“. 

... Ẹi tatăl şi-a detronat fiul (!), oferindu-i, printr-un 
decret, titlul de Mare Voievod de Alba Iulia, atunci insti- 
tuit şi acordat ca o compensație formală, fără nimic cc- 
remonios sau ieșit din comun! 


Colegi şi dascăli 


Într-o scrisoare trimisă Regelui Mihai (6 octombrie 
1990), din prima sa călătorie în România după exil (2 ia- 
nuarie 1948), Mircea Ioaniţiu spune că scopul vizitei a 
fost, printre altele, de a sărbători „împreună cu colegii 
din ţară, jumătate de secol de cînd am trecut bacalaurea- 
tul“ (...) „Reuniunea cu colegii Măriei Tale a fost un 
prilej de reînnodare emoţionantă a legăturilor întrerupte 
de atîta vreme. Au fost prezenţi, în ordine alfabetică: 
Chiaburu Radion, Cernovodeanu Dan, Dinulescu Ion, 
Heltmann Walter, Ioaniţiu Mircea, Jurchescu Ion, Mărge- 
latu Tănase, Zamfirescu Lascăr. Absenţi: Kovács Iván 
Pal și Malaxa Constantin, pe care nu i-am putut anun- 
ta. Duşa Gheorghe a decedat în ultimul an. Am luat cu 
toții masa împreună și am petrecut toată după-amiaza 
discutînd și amintindu-ne de zilele de școală. Cu toții sînt 
fermi monarhiști şi activează în această direcție“... 

Oricine își poate imagina cîte au să-și spună oamenii 
după atitea decenii de despărțire. Unii dintre ei nu s-au 
văzut de la terminarea liceului (i-au despărțit războiul, 
venirea ruşilor, comunismul, închisorile, exilul). Îmbră- 
țișări, lacrimi, amintiri, proiecte, perspective. Dincolo de 
toate, în primul rînd retrăirea unor momente din anii 
petrecuți împreună — acea adolescenţă care rămîne înti- 
părită în memoria fiecăruia pînă la adînci bătrînețe; acei 
ani (1932—1940) deveniți, pentru cei 12 băietani, hotă- 
rîtori în desfășurarea ulterioară a existenței. Despre des- 
tinul lor, vom avea poate altădată ocazia să vorbim. În acest 
capitol, vom urmări doar evenimentele legate strict de 
evoluția viitorului rege al României, Mihai I, și apoi, bi- 
neînțeles, cele în care a fost implicat direct suveranul 
nostru. 

Dintr-o amplă relatare (ziarul „Universul“ nr. 25—28/ 
1990), a anilor de liceu petrecuţi în preajma Marelui Vo- 
ievod de Alba-lulia, a domnului Dan Cernovodeanu, am 
reținut un pasaj cu adînci semnificaţii: „Înaltul personaj 
la care ne referim (...) a avut o primă copilărie tristă, 
umbrită ulterior și de divorțul părinților săi (...), vlăs- 
tarul domnesc a evoluat conform protocolului, aproape 
numai între persoane mature (...), care înconjurau Tro- 
nul. (La revenirea în ţară a tatălui, Mihai) nu cunoscuse 
aproape deloc apropierea de copii de virsta sa, accen- 
tuînd astfel timiditatea și spiritul de modestie cu care îl 
dotase natura“. După terminarea școlii primare (Castelul 
Peleș, 1928—1932), avîndu-l mentor pe profesorul Nicolae 
Saxu, urmează studiile într-o clasă specială numită „clasa 
(sau' școala) palatină“ organizată sub directa supraveghere 
a regelui Carol al II-lea. Avea la bază o concepție de- 
mocratică, privind reprezentarea tuturor păturilor sociale, 
din toate provinciile țării, alături de români fiind și cite 
un fiu al principalelor minorităţi naționale (maghiară și 
germană). La stabilirea criteriilor de selecţie şi a princi- 
piilor educativ-pedagogice, un cuvînt hotăritor l-au avut 
savanții Nicolae Iorga și Dimitrie Gusti. Au fost testaţi 
sute de copii, care obținuseră media 10 la examenul de 
admitere în liceu, toţi trebuind să aibă și o constituţie 

fizică perfectă, Pe lingă cei nominalizați mai înainte, au 
mai făcut parte, în primele clase de liceu, Dan Mavrus, 
Gh. Grămadă şi Ştefan Popescu (decedați în anii 1937- 
1938). 

Corpul profesoral era format din personalităţi de 
marcă ale învățămîntului secundar și universitar, cerce- 
tători şi autori de manuale, ofițeri superiori și artişti, 
printre care C. C. Giurescu, Ion Chirescu, Ion Conea, Ni- 
colae Popescu, Gh. Lazăr, Ion Gruia, general Traian Gri- 
gorescu, colonel adjutant C. Dămăceanu, Florica Musi- 
cescu, Bernard Capesius, Leon Thévenin și Ion Zamii- 
rescu — profesorul de filosofie care mai trăiește și astăzi 
(85 de ani), întilnindu-se cu foştii săi elevi. Programa 
analitică a clasei palatine era conformă cu a celorlalte 
licee din ţară, la care însă se adăugau activități speciale 
(în cadrul cercetășiei și apoi al străjeriei). În mod deose- 
bit sint de remarcat „cursurile de sinteză de la sfîrşitul fie- 
cărui an şcolar; cu ocazia călătoriilor în ţară au fost stră- 
bătute toate zonele principale, studiindu-se la fața locului 
istoria şi economia, geografia şi ştiinţele naturii, artele 
şi viața de zi cu zi a oamenilor. Elevii luau parte la ser- 
bări populare și întreceri sportive, la tradiționale sărbă- 
tori religioase şi laice, coborau în mine și vizitau muzee, 
urcau în munţii Orăştiei, pentru a admira cetățile dacice, 
şi participau la... bătăliile de pe cîmpurile de luptă de 
la Tapae, Posada, Călugăreni, Mărășești ş.a., intrau în 
casele unde au văzut lumina zilei marii luminători ai na- 
ţiunii şi în complexele industriale care ridicaseră Româ- 
nia anilor de după criza mondială în rîndul celor mai 
bogate ţări europene. 

Referindu-se la această perioadă, la colegii și la o 
parte din dascălii săi, M.S. Regele Mihai are amintiri 
dintre cele mai frumoase, dar ţine să precizeze că tatăl 
său dăduse instrucțiuni precise privind neimplicarea în 
cotidianul ţării! „Colegii mei fuseseră și ei sfătuiți să 
discute cît mai puţină politică în şcoală. Aveam puţin 
timp la dispoziţie, așa că în multe privințe știam mai 
puţine lucruri despre viața politică decit și-ar putea ima- 
gina cineva. Încet, încet, prin treizeci și opt, am început 
să mă interesez de problemele care frămîntau România“. 
Dincolo de alte păreri, vizind adolescența sa, e de subli- 


134 


niat faptul că regele nu-l trata ca pe un moștenitor al 
său, considerîndu-l mereu... copil, fără intenţia de a-l 
iniţia în conducerea treburilor statului. O explicaţie ar 
exista: 

„Tatăl meu era un om în putere, nu avea vîrsta la 
care regii se gîndesc la urmași și nici nu avea grija unei 
eventuale abdicări (...). Unii spun că ar fi trebuit să mă 
ia cu el, să asist la audienţe, să văd cum se lucrează cu 
miniștrii. Oamenii gîndesc altfel, adică firesc, pentru că 
nu știu că în timpul războiului tatăl meu a acționat pen- 
tru o a doua revenire pe tronul ţării... Împrejurările 
mi-au fost un dascăl mai bun“... 


Capitolul XXIII 
SUBLOCOTENENTUL MIHAI DE ALBA-IULIA 


„De luni 25 octombrie [1937], oștirea română a numărat în 
rîndurile ei un nou și cel mai tînăr ofiţer: pe Marele Voievod 
Mihai. Pentru oştire ca şi pentru poporul român, solemnitatea 
înaintării Moştenitorului Tronului la gradul de sublocotenent a 
fost un fericit prilej de a-şi manifesta dragostea față de Tron şi 
încrederea desăvirșită în datinele familiei domnitoare române. 

Evenimentul a găsit răsunet la toți prietenii României. Prin- 
cipi de Coroană, membri ai familiilor domnitoare din ţări aliate 
și amice, iluştri șefi de armate, ofițeri dintre cei mai distinși, 
misiuni diplomatice au venit să aducă omagiul prieteniei ţărilor 
lor familiei domnitoare române și poporului român. Astfel, sărbă- 
toarea ostășească pentru ridicarea la gradul de sublocotenent a 
Marelui Voievod Mihai a căpătat înţeles și pe plan internaţional, 
întrucît ea a subliniat importanţa rolului ce se atribuie României 
în această parte a Europei“. 

Calendarul „UNIVERSUL.“ 1938 


Pace parţială 


În lume zăngăneau armele. Se stinseseră flăcările pri- 
mei conflagrații mondiale şi tunurile băteau iar în dunga 
cerului; la început sporadic, pentru ca la mijlocul dece- 
niului al patrulea să se audă pe cit mai multe meridiane. 
Debutul conflictelor regionale nu prevestea nimic bun, cu 
toate eforturile Societăţii Naţiunilor de a aplana diferen- 
dele. Pace nu va fi, spuneau cîțiva dintre marii politicieni 
ai lumii, cît vor trăi și conduce un Hitler şi-un Stalin, 
dar nimeni nu i-a crezut, sau dacă unii au înțeles avertis- 
mentul n-au trecut la măsuri concrete pentru punerea lor 
la punct. Spania luase foc, Abisinia (Etiopia) fusese ocu- 
pată de italieni, în China era război în toată regula, nem- 

ţii revendicau Danzing-ul şi japonezii Coreea, sovieticii: 
își masacrau ofițerii superiori, iar englezii se fortificau: 
în Gibraltar; conflicte în Maroc, Cuba, Mexic și Belgia. 

Toate acestea păreau a nu afecta România. Fals. În 
primul rînd, pericolul venea dinspre fosta Austro-Unga- 
rie, regentul Horthy declanșînd o intensă campanie revi- 
zionistă, mai ales după Conferinţa italo-austro-ungară, de 
la Viena (12 noiembrie 1936). Cu tot prestigiul de care 
se bucura la Geneva și cu toate eforturile sale pentru a 
face din Mica Înţelegere (Iugoslavia, Cehoslovacia şi Ro- 
mânia) un „stîlp de pace, Nicolae Titulescu nu reușește 
să aplancze disensiunile şi, la șefia Ministerului de Ex- 
terne, este numit Victor Antonescu. Degeaba. Maghiarii 
vor Ardealul (sau măcar o parte din el!), drept care în 
țară au loc, la cumpăna anilor '36 şi '37, mari manifes- 
taţii antirevizioniste, la Bucureşti, Cluj, Turda, Braşov, 
Baia Mare, Oradea etc. Totodată, Liga Antirevizionistă 
Română, născută din sentimentul celui mai luminat pa- 
triotism, a iniţiat o amplă acţiune de „propagandă“ inter- 
naţională, prin tipărituri, expoziţii, conferinţe şi alte ma- 
nifestări, pentru a demonstra şi susţine, pe bază de do- 
cumente' și argumente științifice, drepturile străvechi şi 
indiscutabile, precum și inviolabilitatea tratatelor de pace. 
(despre Trianon, ungurii nici nu voiau să audă!). În postul 
de comandă al acestor acțiuni pentru adevăr s-a aflat 
Stelian Popescu, directorul ziarului „Universul“, unul. 
dintre cei mai înfocaţi susţinători ai Coroanei şi ai cu- 
noaşterii trecutului, pentru care iniţiativele profesorului. 
D. Gusti. însemnau operă de interes naţional şi mijloc de, 
punere în valoare a culturii și spiritualităţii: româneşti,, 
născute la sat — sfînta obîrşie a neamului. nostru. Din 
acest curent al să ae românilor se va naşte ideca. 
blagiană a eternității.. 


Operaţie pe viu 
Ei bine, în toată această „pace parțială“, România 
creştea de la an la an, nu în hotare, ci în bunăstare: Pînă: 
și comuniștii de mai tîrziu (Gheorghiu-Dej, Walter Ro- 

man, Ceaușescu, Brucan, Iliescu și Marțian) aveau să-și 
raporteze „succesele“ la nivelul 1937-1938 (!), cînd ţara 
noastră — regat întregit — se situa printre cele mai 
prospere din Europa. Să amintim doar că recolta de grîu 
a anului 1937 era de 350 000 vagoane, aducînd ţăranilor 
şi ţării beneficii extraordinare, situînd LEUL la cote de 
paritate cu marile monede ale lumii... 

Cum și cît se repercutau toate acestea în viaţa tinăru- 
lui rege Mihai? Desigur, nu mîncarea de zi cu zi era pro- 
blema. Elev fiind şi ținut, într-un fel, departe de frămîn- 
tările politice ale vremii (vezi capitolul precedent), Marele 
Voievod era un copil ce tînjea după mamă, Regina Elena 
fiind silită de împrejurări să părăsească țara (1932). Copi- 
lul putea s-o vadă de două ori pe an, cite trei săptămîni, 
în vacanţa de Crăciun și cea mare, de vară. „La Florenţa, 
cu mama, se isprăvea singurătatea, se va destăinui mai 
tîrziu M.S. Regele Mihai (lui Mircea Ciobanu). Mama mă 
asculta. Ea a fost o confidentă extraordinară. Ştia să asculte, 
o clipă nu-i zbura gîndul în altă parte. Cînd mă întorceam 
în țară, nu știam cum să-mi ascund mai bine nemulțumi- 
rea. Ceva îmi lipsea.“ Îi lipsea căldura maternă, tatăl său 
comportîndu-se față de el ca în armată; asta poate l-a 
şi oţelit de timpuriu, dar atunci adolescentul suferea... 

„Oricum, comportamentul lui era ciudat în ceea ce 
mă privește. Excesiv de sever, excesiv de bănuitor. Prin 
ianuarie 1937, ţin minte foarte bine, mă aflam la Florența 
şi răcisem puternic, făcusem bronșită. Din timp în timp, 
telefonam la București, Regele însuşi dorise să-l ţin la 
curent cu starea sănătății mele. Cînd am vorbit ultima 
oară cu el, i-am comunicat că mă simt mai bine. Or, chiar 
a doua zi după această convorbire, m-au prins niște du- 
reri îngrozitoare în partea dreaptă. Mama s-a speriat. La 
Florența avea doctorul ei, așa că l-a chemat de urgenţă 
şi doctorul a spus: «Asta e apendicită acută, operaţia tre- 
buie făcută imediat». Cum eram minor, doctorul trebuia 
să ceară acordul ambilor părinți pentru a mă opera. 
Atunci, Fundăţeanu și Nicu Condeescu [viceamiralul Pre- 
da Fundăţeanu, adjutant regal, era director de studii la 
clasa palatină, iar profesorul Nicu Condeescu preda limba 
franceză; „oameni trimiși să îndeplinească dorinţele tată- 

lui meu, niște paznici“] au vorbit cu doctorul, și-au dat 
seama că nu e de glumă și unul dintre ei (...) i-a vor- 
bit Regelui cu lacrimile în ochi, ore întregi au stat la te- 
lefon, pînă cînd a reușit să smulgă aprobarea (...). M-au 
tăiat fără anestezie. De fapt, prea mult timp nici nu mai 
aveau la dispoziţie. O întîmplare păcătoasă. Din fericire, 
ea n-a avut urmări decît în conștiința mea. Înţelegeam 
din ce în ce mai puţin acţiunile tatălui meu, atunci cînd 
ele aveau în vedere relațiile mele cu mama. Se comporta 
ca şi cum cineva ar fi vrut să-l înșele mereu. Înșelăciunea 
nu venea însă nici de la mama și nici pe departe de la 
mine. Cred că într-o anumită măsură își dădea seama cit 
sîntem de diferiţi, că Dumnezeu ne-a făcut în așa fel în- 
cît să nu ne putem întilni în nici o latură a caracterului 
nostru, a felului nostru de a înțelege viața. Nu semănam.“ 

Referitor la această operaţie pe viu (24 ianuarie 1937) 
si la urmările ei, Regele Mihai a ţinut să precizeze: „Eram 
în spital (...) și într-o zi mi s-a adus în cameră un pache- 
tel. Cineva mi-l trimisese din America, o fată sau un bă- 
iat de vîrsta mea, care auzise că sînt bolnav. În micul 
pachet era o sticlă cu apă sfințită. Aşa scria pe un bilet. 
Eu eram proaspăt cusut, dar din cauza bronșitei, de care 
încă nu mă vindecasem, tușeam și aveam nişte dureri 
teribile (...). Într-o noapte, obosit de dureri și de ne- 
somn, am luat sticluţa și am băut apa, în credința că 
apa era într-adevăr vindecătoare. Or, s-a întîmplat ceva 
extraordinar. La o jumătate de oră după aceea (...) 
mi-au dispărut durerile cu totul. Cînd s-a întîmplat asta, 
faptul nu m-a izbit. Mi se părea firesc să nu mă doară 
nimic, Dar după aceea, mi-am adus aminte de durerile 
groaznice de dinainte și parcă nu-mi venea a crede“, 

Și, ca o concluzie: „Nimic nu este întîmplător în viaţa 
unui om. Omul primește mesaje de pretutindeni, semne. 
Trebuie să înveţi să le deslușești. Este ca învățarea unei 
limbi. De cele mai multe ori mesajele acestea rămîn fără 
răspuns, nu schimbă nimic în viața omului. De cîteva ori, 
mi-am dat seama de caracterul necesar al unor întîmplări 
— şi am început să devin atent“. 

21 lovituri de tun 


Debutiînd așa cum am văzut, anul 1937 avea să fie 
plin de evenimentele pentru tînărul Mare Voievod. Întors 
de la Florenţa, restabilit, elevul își reia cursurile alături 
de colegii din clasa a V-a de liceu. Se înţelegea bine cu 
ei — aveau relații de prietenie, se amuzau în recreaţii 
și după ore. Timpul trecea repede. „Dar cînd mă întor- 
ceam acasă totul era gri, așteptam seara să vină cu un 
fel de neliniște, pentru că o dată cu seara apărea și Mag- 
du Lupescu. Vrînd-nevrînd, o vedeam.“ Imaginea ei îl va 
urmări multă vreme; nu se agreau reciproc şi nu-și vor- 
beau decît cînd era absolută nevoie, în prezenţa lui Carol. 
În schimb, Mihai se simţea foarte bine în compania bu- 
nicii, Regina Maria, pe care o iubea din tot sufletul. La 
fiecare sfîrşit de săptămînă îl invita să ia masa împreună la 
Cotroceni, sau la Bran, sau la Pelișor. Făceau lungi plim- 
bări şi bunica îi permitea să conducă maşina, un Chrysler 
mare. Dar, în martie, Regina Maria s-a îmbolnăvit grav 
şi peste un an avea să moară (10 iulie 1938). Atmosfera 
din familie era tensionată și datorită conflictului dintre Re- 
gele Carol al II-lea și fratele său, Principele Nicolae, din 
cauza căsătoriei acestuia cu Ioana Doletti și a legăturilor 
cu Garda de Fier. „Comportamentul lui a contrazis arti- 
colul 4 din Statutul membrilor familiei regale române“, 
drept care la 10 aprilie pierde prerogativele princiare, își 
ia numele de Nicolae Brana şi peste două săptămîni pă- 
țăseşte ţara, într-un surghiun (i s-a permis să vină doar 
la înmormîntarea Reginei Maria). „Toate acestea le vedeam 
de departe, fără să le înţeleg prea bine rostul, ca prin- 
tr-o ceaţă“. 

„După ce Voievodul trece examenul de străjer-cerce- 
taş, clasa a II-a, îl însoțește pe tatăl său în Anglia, la serbă- 
rile încoronării Regelui George al VI-lea şi a Reginei Eli- 
sabeta (12 mai 1937), şi în Belgia, iar o lună mai tirziu 
în Polonia. În ziua de 20 iulie, cînd se împlinea un dece- 
niu de la moartea Regelui Ferdinand I, Mihai pleacă la 
Florenţa, să-și petreacă vacanța alături de mama sa. 

La 25 octombrie, la Sinaia, în prezenţa a numeroși 
invitați din străinătate, veterani de război, a membrilor 
guvernului şi a 1 500 de primari, Moștenitorul Tronului 
este înălțat la gradul de sublocotenent şi depune jură- 
mîntul, ca orice ostaș al ţării, cu mîna pe drapel, moment 
anunțat prin 21 lovituri de tun! M.S. Regele Carol al II-lea 
încredințează apoi fiului său, sublocotenentul Mihai de 
Alba Iulia, comanda întîiului pluton al companiei întîi 
din întîiul batalion al vînătorilor de munte. 


Capitolul XXIV 
A FOST ZIUA DE 6 SEPTEMBRIE 1940 


„In această situaţie dramatică, protagonistul cel mai patetic 
este Mihai. El trebuie să rămînă singur, victimă a împrejurărilor, 
fără experiență şi, poate, incapabil să lupte împotriva. unei haite 
de lupi şi de șacali. (...) I-am vorbit și eu și i-am explicat că, în 
calitatea pe care-o avea, de principe regal, era de datoria lui să 
nu ţină seama de necazurile și de nenorocirile personale. Trebuia 
să rămînă, cu demnitate, în rolul său de port-drapel al unităţii“. 


Regele CAROL al II-lea, 
„Jurnal“ 


Anii 1939 și 1940 înseamnă începutul incendierii 
Europei: Germania invadează Cehoslovacia și atacă Polo- 
nia; la 6 septembrie 1939, Consiliul de Coroană proclamă 
neutralitatea României; Marea Britanie și Franța declară 
război Germaniei; capitularea Franţei și blocada Angliei; 
26 și 27 iunie 1940, ultimatumurile Uniunii Sovietice duc 
la ocuparea Basarabiei şi Bucovinei de Nord; tratativele 
româno-ungare de la Turnu Severin (16-24 august 1940) 
eșuează şi urmează „Dictatul de la Viena“, prin care 
României i se smulge partea de nord a Transilvaniei 
(43 492 kmp şi 2667 000 de locuitori, în majoritate ro- 
mâni). 

Țara se afla într-o situație disperată — cea mai grea 
de la instaurarea dictaturii carliste (10 februarie 1938). 
Iuliu Maniu, liderul național-țărănist, cere și este pri- 
mit în audienţă (30 august 1940). El îi declară regelui Ca- 
rol al II-lea (conform ,„Memoriilor« lui Zaharia Boilă): „Din 
momentul cînd M. Voastră ați inaugurat regimul absolu- 
tist, v-aţi asumat personal răspunderea, răspundere care 
într-un regim democratic-parlamentar trebuie să o poarte 
guvernele. 

Prin o politică complet greșită în interior și în afară, 
din punct de vedere strategic și tactic, aţi reușit să pier- 
deţi patru provincii. (...) În politică greșelile se plătesc 
și se sancţionează, ca și în viaţa socială de toate zilele. 

— Va să zică sînteți de părere să abdic, a replicat 
regele. 

— Da, Majestate, nu văd altă soluţie!“ 

Au urmat tratativele cu generalul Ion Antonescu și, 
în dimineaţa zilei de 6 septembrie, Carol al II-lea a ab- 
dicat în favoarea fiului său Mihai, în vîrstă de nici 19 ani, 
care de curînd își luase bacalaureatul; Ion Antonescu 
avea acum „depline puteri pentru conducerea statului 
român“. 

Referitor la acele evenimente, în convorbirile cu scrii- 
torul Mircea Ciobanu, M.S. Regele Mihai I spunea: „În 
septembrie 1940, după plecarea Regelui, am simțit că 
intru într-o lume plină de primejdii. Vedeam, fără îndo- 
ială, ce se întîmplă în jurul meu, începusem să aflu ade- 
vărul despre multe lucruri al căror înţeles îmi fusese mai 
înainte ascuns; acum nu mai era însă vorba de curiozi- 
tatea omului tînăr ce se cerea satisfăcută, era vorba de 
acțiune şi de decizie. Împrejurările modelează fără cru- 
tare omul, 

— Ce sentimente v-au încercat în zilele care au mar- 
cat trecerea puterii regale în mîinile Majestății Voastre? 

Am fost tulburat. Poate alții așteptau acest moment. 
Eu nu eram pregătit sufletește. În seara zilei de 5 sep- 
tembrie 1940, în București se trăgea, legionarii erau mai 
agitati ca oricînd. Ce făcea atunci Antonescu, nu ştiu 
exact, Noi eram treji, după o discuție lungă și pătimașă. 
De față se aflau, bineînțeles, Magda Lupescu și Urdă- 
reanu, eminența cenușie a Palatului. Pe la ora 5 dimi- 
neața a venit din partea lui Antonescu un curier cu o 
scrisoare adresată Regelui, în care i se spunea că situaţia 
în România nu mai poate continua astfel și că trebuie să 
abdice. Îmi aduc aminte, tatăl meu și-a lăsat capul în jos, 
eram toți obosiţi, nedormiţi, s-a uitat către Urdăreanu 
şi a întrebat: 

— Ce facem acum? 

Și Urdăreanu i-a răspuns foarte simplu: 

— Nu mai e nimic de făcut, trebuie să semnăm... 

Fără nici un fel de rezistenţă, fără nici un comenta- 
riu. Mă întreb dacă nu cumva Antonescu îl avea pe Ma- 
reșalul Curţii la mînă cu ceva, și dacă nu el l-a determi- 
nat să acţioneze astfel asupra Regelui... Fapte că, 
atunci, Regele a dictat un document de acceptare a pro- 
punerii lui Antonescu. N-a folosit niciodată cuvîntul ab- 
dicare. În document se arată că trece friiele ţării în mili- 
nile mele. După asta m-am dus să mă odihnesc. Eram 
obosit, prezenţa Magdei Lupescu era mai obositoare ca 
a oricui. Nu ştiu dacă am dormit trei ceasuri, cînd m-a 
trezit telefonul și o voce, mi se pare a lui Urdăreanu, 
mi-a spus să mă pregătesc repede pentru că Antonescu 
vine la Palat pentru ceremonia depunerii jurămîntului. 

Eram încă tulburat de ecoul discuțiilor de peste 
noapte. Evenimentele se precipitaseră, iar acum îmi adu- 
ceam aminte că nu demult, ieșind dintr-o audienţă la 
Rege — eu mă aflam în biroul aghiotanților — Anto- 
nescu a venit direct la mine și mi-a spus: «Generalul 
Antonescu garantează de situație». Era felul său de a 
vorbi la persoana a treia, nu știu de ce îl folosea. După 
ce mi-a spus aceste cuvinte, a plecat. Tot atunci Urdă- 
reanu şi-a dat demisia din funcţia de Mareșal al Palatu- 
lui. Eu, care nu fusesem ţinut la curent cu toate deta- 
liile realității noastre politice, ştiam doar că momentul 
este extrem de grav. Ţin minte că, după ce Urdăreanu 
și-a dat demisia, unul din aghiotanți, Mihăilescu, locote- 
nent-colonel sau colonel, nu mai știu ce grad avea, știu 
că fusese rănit în timpul întîiului război mondial, a zis 
scandalizat, văzîndu-l încă la Palat: «Și-a dat demisia, 
dar tot aici a rămas». Două. zile mai tîrziu a fost 6 sep- 
tembrie. 

Apoi, cum am spus, am depus jurămîntul. Regele 
Carol a părăsit ţara după două zile. 

Şi acum, un lucru peste care nu vreau să trec. Cu 
toate divergențele pe care. le-am avut cu Antonescu, 
într-o privință i-am rămas profund recunoscător. 

— Sînt gata să consemnez. 

— A adus-o pe mama înapoi, în țară. Ea era la Flo- 
rența încă din anul 1932.“ | 

...C. I. C. Brătianu si Iuliu Maniu își exprimă public 
„sentimentul de credință și devotament“ față de tînărul 
rege. În ziua de 14 septembrie 1940, Ion Antonescu for- 
mează un nou guvern, care proclamă România „stat na- 
ţional-legionar“ ... 


Capitolul XXV 
VICTORII ȘI ÎNFRÎNGERI 


»Este o veche tradiție românească, aceea care reclamă pre- 
zența voievodului în mijlocul ostașilor. Originea ei se pierde în 
noaptea timpurilor. Deopotrivă de onorată de strămoșii noştri daci, 
în rîndul căror căpeteniile se luptau vitejește, ca şi de romanii 
cei vestiți în războaie, această tradiţie a fost respectată cu sfinţenie 
în statul român modern făurit pe cîmpiile Plevnei și ale Griviței. 
Regele nostru a fost totdeauna militar, iar destoinicia lui în ale 
armelor s-a verificat pe teren, garanţie de biruință și îndemn 
inimos pentru luptători.“ 


Așa începe editorialul „Regi și voievozi pe cîmpul de 
luptă“ (nesemnat) al revistei Radio România nr. 31, 
din 20 iulie 1941. După ce amintește faptele de vitejie 
ale domnitorilor Mircea cel Bătrîn, Ștefan cel Mare, Mi- 
hai Viteazul (rămase în scrierile cronicarilor și-n ale lui 
Neagoe Basarab şi Nicolae Bălcescu) şi — în epoca mo- 
dernă — ale regilor Carol I şi Ferdinand Întregitorul, se 
relatează despre prezența tînărului Mihai I în mijlocul 
oștirii, „în dubla sa calitate de Rege și de militar“. 

„Însoţit de generalul I. Antonescu, Conducătorul Sta- 
tului, Regele Mihai a urmărit timp de trei ore, de la co- 
mandamentul unei mari unităţi, desfășurarea operaţiilor 
(n.n. ţinînd cont de rigorile cenzurii militare, în timp de 
război, nu este nominalizat locul comandamentului). El 
a putut astfel constata comportarea bravilor noştri infan- 
teriști, tirul precis al artileriei precum şi felul îndrăzneţ 
în care aviația își îndeplinește rolul ei de însoțitor. Dar 
Regele nu s-a mulțumit cu această privire de ansamblu 
ci, străbătînd proaspăt dezrobitele drumuri ale Basarabiei, 
a coborît în mijlocul ostașilor, interesîndu-se de nevoile 
lor și ascultîind de la ei știrile cele mai noi asupra bătă- 
liei, De asemenea, El a vizitat și cîteva unități de aviaţie 

ale aliaților noştri germani, fiind întîmpinat cu ovații și 
cu entuziasm, care nu erau întru nimic mai prejos decit 
ale soldaților noștri.“ 

La înapoiere, Majestatea Sa a vizitat spitalele de ră- 
niți şi cantinele Crucii Roşii de la Iași. Pretutindeni a ri- 
sipit cuvinte de îmbărbătare şi daruri, cinstind prin Au- 
gusta Sa prezenţă sacrificiul acelora care se jertfeau pen- 
tru înălțarea Patriei. Felicitind pe Conducătorul, coman- 
dant suprem al trupelor de pe front, Regele și-a expri- 
mat dorința de a se reîntoarce cît de curînd în mijlocul 
ostașilor. 

„(...) Soldaţii ştiu că acolo unde este Drapelul, este 
Țara, este Regele. Iar purtarea lor se dovedește în fie- 
care zi, în fiecare ceas demnă de marile simboluri în 
statornicirea cărora generații după generații şi-au vărsat 
sîngele. Între Regele Mihai şi țara pe care cu atîta dem- 
nitate o reprezintă, legătura pe care o face războiul de 
astăzi este dintre cele mai trainice (...). Prezenţa Rege- 
lui printre ostași este însă o răsplată mai presus de toate 
citările și decoraţiile, Ea are valoare de simbol, valoarea 
tradiției împlinite.“ 


Germanii vizitează Peleșul 


Să ne reamintim că, la nici 19 ani, Mihai — Mare Vo- 
ievod de Alba lulia — redevine Rege al României (prima 
domnie, sub Regenţă, durase din 1927 pînă în 1930, cînd 
l-a detronat chiar tatăl său, Regele Carol al II-lea), de- 
puniînd jurămîntul ca Suveran în dimineaţa zilei de 6 
septembrie 1940. Șef al Statului era generalul Ion Anto- 
nescu, lăsîndu-i Regelui Mihai doar prerogatie şi atribu- 
ţii cu caracter onorific (prezentarea ambasadorilor, con- 
ferirea de decorații, acordarea de graţieri, vizite regale 
pe front şi cu prilejul anumitor aniversări). Întreaga pu- 
tere era în mîna lui Antonescu, devenit şi preşedinte al 
Consiliului de Miniștri. Începea o perioadă sumbră pentru 
ţară, chiar dacă, într-o anumită fază, mersul războiului — 
ce se va declanșa peste aproape un an — dădea mari spe- 
ranțe românilor, 

Scriind despre începuturile acestei domnii, Regele Mi- 
hai mărturiseşte: „Primul gest pe carc l-a făcut față de 
mine Generalul — care avea să se numească în curînd 
«Conducător», ca Ducele în Italia și Fuhrerul în Germa- 
nia — a fost să o recheme în Țară pe mama mea, Regina 
Mamă Elena, pe care tatăl meu o obligase să se exileze. 
Un gest pentru care i-am fost și i-am rămas recunoscă- 
tor“. Tînărul Suveran și mama sa și-au stabilit reședința 
principală la Castelul Peleș — leagăn al dinastiei noas- 
tre — pe care, printr-un Înalt Ordin, l-au redeschis par- 
tial publicului vizitator. Ziarul Universul din 3 octombrie 
1940 notează: „De aproape 10 ani, frumoasele împreju- 
rimi ale Castelului Peleș, care de la durarea lui și pînă 
deunăzi constituiau atracţia vizitatorilor şi renumele lo- 
calității, erau îngrădite cu un gard de lemn, iar de la po- 
dul peste rîul Peleş, din vestita alee Carmen Sylva, era 
interzis accesul publicului, care, față de această opreliște, 
admira numai din depărtare minunata ctitorie a Regelui 
Carol I. Nu mică a fost însă bucuria cetățenilor orașului 
Sinaia care au aflat ieri că M.S. Regele Mihai I și M.S. Re- 
gina Mamă Elena au binevoit să ridice restricţiunile în- 
ființate acum 10 ani, permiţind din nou vizitatorilor ac- 
cesul pe aleile din faţa castelului, de-a lungul Peleşului 
de la podul Carmen Sylva spre Corpul de gardă, precum 
şi vizitarea teraselor castelului Peleş“... Fericit de ve- 
nirea mamei în Țară, tînărul Rege a ținut să ofere o mică 
bucurie și concetățenilor săi, care se simțeau din ce în 
ce mai frustraţi de libertate și drepturi... 

- La 14 septembrie 1940, România a fost proclamată 
STAT NAȚIONAL LEGIONAR, cu generalul Antonescu 
„Conducător“ și Horia Sima vicepreședinte al Consiliului 
de Miniștri. În scurt timp, se publică fel de fel de liste, 
cu persoanele cărora li se fixează domiciliul obligatoriu 
(ofițeri superiori, oameni politici, de cultură şi artă), gu- 
vernul punînd în retragere, din oficiu, numeroşi profe- 
sori universitari (printre care N. Iorga, P. P. Negulescu, 
'C. Rădulescu-Motru, D. Pompeiu, lon Simionescu, C. I. 
Parhon, Petre Bogdan). Măsurile de siguranță provoacă 
'și mai multă incertitudine și neliniște; concomitent cu 
manifestaţiile şi defilările „cămăşilor verzi“, presa con- 

semnează acțiunile de protest și solidaritate ale românilor 
cu fraţii transilvăneni din teritoriul cotropit de hortiști, 
în urma Dictatului de la Viena (la 11 octombrie se înfiin- 
țează Asociaţia „Pro Transilvania“, în frunte cu Iuliu Ma- 
niu, C, I. C. Brătianu, Gh. Brătianu, Mihai Popovici, Ion 
Mihalache, Virgil Madgearu, Al. Lapedatu ș.a.). 

Vin nemţii! Se auzea prin cafenele, ministere, facul- 
tăţi și pe stradă. În urma unui acord încheiat de Gheor- 
ghe Tătărescu (în iunie 1940, pe vremea dictaturii lui Ca- 
rol al II-lea), la 12 octombrie începe intrarea trupelor 
germane în România „să ajute pe români la reconstitui- 
rea internă a ţării lor“. Consilierii germani devin tot mai 
numeroși, ajungînd ca în februarie 1941 să fie aproape 
patru sute de mii (!) pe tot întinsul patriei, inclusiv la 
Sinaia. Este pregătirea ... necesară pentru semnarea ade- 
rării la „Pactul Tripartit“ (Germania, Italia, Japonia), la 
Berlin, de către Ion Antonescu (23 noiembrie 1940). 


Cutremur pe toate fronturile 


După distrugătorul cutremur din noaptea de 9 spre 
10 noiembrie, soldat cu sute de morţi şi numeroase clă- 
diri mari distruse (printre care blocul Carlton, de Bucu- 
rești), a urmat avalanşa legionară, care s-a năpustit asu- 
pra închisorii Jilava (peste 60 de victime), ucigînd în. zi- 
lele următoare pe Virgil Madgearu (în pădurea Snagov) 
si pe Nicolae Iorga (în marginea comunei Strejnicul). Mis- 
carea legionară se compromite complet, prin organizarea 
unei rebeliuni armate, înăbușită pînă la urmă de genera- 
lul Ion Antonescu (4 ianuarie 1941). El formează apoi un 
nou guvern (numai militari și tehnicieni). În continuare, 
economia României se subordonează necesităților germane 
(industria petrolieră, siderurgia etc.), guvernul angajîn- 
du-se să participe la acţiunile preconizate contra U.R.S.S. 

„În noaptea de 20 spre 21 iunie 1941 — îşi aminteşte 
M.S. Regele Mihai — trupele noastre, alături de cele ger- 
mane, au declanșat război împotriva Uniunii Sovietice. 
Churchill avea să spună, pe drept cuvînt, că el şi Roose- 
velt s-au luptat ca adversari împotriva lui Hitler, pe cînd 

acesta şi Stalin s-au luptat între ei ca fiind concurenți. 
Pe mine, Antonescu mă ţinea izolat de treburile ării, 
socotindu-mă un copil de scos în lume doar la parăzi și 
alte manifestații publice. De intrarea noastră în război 
am aflat la... radio Londra! Şi m-am bucurat de realipi- 
rea Basarabiei. Ne-am bucurat atunci cu toţii.“ 

Ordinul către Armată dat de generalul Ion Antonescu, 
Comandant de Căpetenie al Armatei, suna așa (printre 
altele): „Ostași, Vă ordon: Treceţi Prutul! Zdrobiţi vrăj- 
maşul din Răsărit şi Miază-Noapte. Dezrobiţi din jugul 
roşu al bolșevismului pe fraţii voştri cotropiţi. Reîmpliniţi 
în trupul ţării glia străbună a Basarabilor și codrii voie- 
vodali ai Bucovinei, ogoarele și plaiurile voastre!“ 

Prezent în cîteva rînduri pe front tînărul Rege 
îşi dă seama de valoarea sacrificiilor românești pentru 
eliberarea Basarabiei și Bucovinei de Nord, dar și de inu- 
tilitatea acţiunilor militare dincolo de Nistru. Mai ales 
că în iarna 1941—1942, în bătăliile din preajma Mosco- 
vei, armatele Axei suferă prima mare înfrîngere. Vor 
urma bătăliile de la Stalingrad (4 septembrie 1942 — 2 
februarie 1943) şi de la Kursk—Orel—Belgorod (5 iu- 
lie — 23 august 1943), în care sovieticii ajutaţi de echi- 
pamente, armament şi muniții anglo-americane, obţin vic- 
torii răsunătoare. Soarta războiului e, practic, pecetluită, 
mai ales că pe fronturile de apus aliaţii începuseră să 
controleze situaţia. Cu sute de mii de morți, răniţi și pri- 
zonieri, armata română se apropia de dezastru (la mij- 
Jocul anului 1944). 


Până la capăt? 


Deşi partidele istorice fuseseră dizolvate de jure, ele 
îşi continuau activitatea de facto, P.N.Ţ. şi P.N.L. acţio- 
nînd la nivelul conducerilor centrale; Iuliu Maniu şi 
C.I.C. Brătianu s-au implicat în viața politică a ţării, au 
lărgit contactele cu Palatul şi cu anumiţi reprezentanţi ai 
Marii Britanii şi Statelor Unite, pentru a găsi soluţia ieșirii 
României din război. Unul dintre fruntaşii național-țără- 

nişti, Nicușor Graur, a elaborat, multiplicat şi răspîndit 
numeroase manifeste împotriva dictaturii antonesciene, 
prin care se cerea: „Domnule Mareșal. Ascultă voința na- 
ţiunii. Vrem pace. Jos războiul hitlerist, destul sînge, 
destule morminte. Desfă-te de Axă. Alătură-te Naţiunilor 
Unite. Trăiască democraţia.“ Se avea în vedere faptul că 
Antonescu promisese lui Hitler că va merge alături „pînă 
la capăt, fără condiții“, 

Referindu-se la această perioadă, Regele Mihai scrie: 
„Pînă la Nistru, participarea noastră în acest război era 
justificată, era binevenită, era o datorie sfintă. Dar par- 
ticiparea noastră nelimitată, în ciuda avertismentului dat 
lui Antonescu de către Brătianu, într-o scrisoare a sa, a 
fost cu atît mai dramatică, cu cît era mai nemotivată. Zia- 
rele, radioul, asupra cărora veghea cenzura, ne dădeau 
comunicatele terifiante de pe front. Dar românii ştiau, 
prin scrisorile primite de la soldaţii duși pînă la Stalin- 
grad, prin rudele și prietenii purtînd doliul celor căzuţi 
în lupte, că ai noștri erau luați prizonieri sau măcelăriți, 
sau că, ţinuţi în cleşte de companii germane, erau tra- 
taţi de «aliații» lor fără milă“... 

Acestea ar fi, în mare, preliminariile Actului de la 
23 august 1944. 


Capitolul XXVI 
LINIŞTEA DE DINAINTEA FURTUNII 


„Regele Mihai a fost tot timpul la curent cu pregătirile și 
negocierile opoziţiei şi tot timpul a fost de acord cu ele. Plecarea 
mea la Cairo a fost aprobată de Suveran, care, ştiind că voi avea 
greutăţi, i-a comunicat lui Mihai Antonescu să-mi înlesnească 
ieşirea. Militarii, care au întocmit proiectul militar cu care m-am 
dus la Cairo, căzuseră de acord să-l elaboreze numai dacă M. S. 
Regele Mihai era de acord. Ţin minte că Majestatea Sa a primit 
reprezentanții generalilor, pe Aldea, de pildă, și pe alţii, şi au 
stabilit planul împreună. Antonescu aflase și el, prin alte mij- 
loace, din Suedia, de la doamna Alexandra Kolilontay, prin Fred 
Nanu, de condiţiile armistițiului. Însă Antonescu nu a vrut să 
facă acest pas, deși situaţia din țară se agravase mult.“ 


CONSTANTIN VIȘOIANU, 
august 1990 


O convorbire cu luliu Maniu 


La Cairo se aflau, în august 1944, diplomatul C. Vi- 
şoianu — emisarul lui Iuliu Maniu — și Prințul Barbu 
Știrbey, pentru tratative cu Comandamentul politic aliat; 
ei erau reprezentanţii opoziţiei unite, formată din PNȚ 
(Maniu), PNL (Brătianu) și Partidul Social Democrat (Ti- 
tel Petrescu). Delegații anglo-americanilor erau în per- 
manent contact cu ambasada sovietică, informînd asupra 
tuturor demersurilor care priveau ieșirea României din 
război. Acest fapt necunoscut, la început, de diplomaţii 
români, avea să ne aducă mari prejudicii, deoarece Mos- 
cova afla intenţiile noastre și pregătea intrarea Armatei 
Roşii în țară fără armistițiu... 

Timp în care, la București, se făceau pregătiri febrile 
pentru reușita acțiunii, cu scopul mărturisit ca teritoriul 

României să nu devină teatru de război. O confruntare 
între cele două uriașe forțe militare (germane și ruseşti) 
și bombardamentele aviației anglo-americane ar fi însem- 
nat transformarea ţării într-un morman de ruine și de- 
cimarea populației. 

22 august 1944. Tinerii Gabriel Țepelea, Constantin 
Hagca și Vasile Netea sînt introduşi, de către Corneliu 
Coposu, la Iuliu Maniu, cu scopul de a se informa asupra 
a ceea ce au de făcut în următoarele zile, cînd se aștepta 
marea cotitură, mai ales că „aliaţii“ ceruseră „opoziţiei 
românești să fic cooptați şi cofiăfiștii (așa a „ajuns în an- 
turâjul Regelui Mihai „intelectualul marxist Lucrețiu Pă- 
trășcanu“)! Amintindu-și de acea vizită, dl. Gabriel e- 
lea “rcdă esența declarației frunţașului, politic. țărănist: 
— — Noi ducem tratative cu aliaţii de mai multă vreme, 
pentru ieşirea României din Axă. Am avut în acest scop 
mai multe întîlniri şi convorbiri cu dl. mareșal Antonescu. 
Îl consider pe domnul mareşal un patriot. În primăvară, 
în aprilie era hotărît să scoată România din război, apoi 
s-a răzgîndit și a căutat să afle mai multe precizări de 
la aliaţi, de la trimișii speciali etc. Este foarte important 
ca dl. mareșal să participe la acest act istoric, fiindcă 
domnia sa are în mînă armata, nu se va produce anarhie 
în “țară, iar domnia sa se salvează demonstrînd că așază 
viitorul ţării deasupra conjuncturilor politice militare. 
Dak, Ja Sai ne-am gindit că ar fi aine să se proclame 
nu sé reduc prăbușirea în tal a Moldova. 

— Armistițiul va trebui semnat cu toate puterile ali- 
ate, deci și cu Rusia, am spus eu, aceasta însemnează 
așa cum precizaseră emisiunile de radio străine, că odată 
cu rușii vor apare în viața publică și comuniștii. Se ri- 
dică atunci două probleme: 1. Condiţiile de armistițiu ne- 
gociate nu prevăd o zonă neocupată de trupele sovietice 
în înaintarea lor spre vest? 2. Dacă în interior se ivesc 
fracțiuni, adică progermanii sprijiniți de trupe germane 
reușesc să constituie puncte de rezistență, noi trebuie să 
luptăm împreună cu comuniștii sau nu? 

— Am insistat în _pertractările cu anglo- -americanii, de 
la Cairo, ca să obținem o zonă liberă în interiorul tării, 

Tarara 

prin care să nu treacă trupele rusești. Delegații noștri au 
prezentat o hartă care, dacă se va ţine seama de dolean- 
tele noastre, va permite, pe de o parte, armatei ruse să 
înainteze și să fie aprovizionată, iar celeilalte părți a țării 
să desfășoare o activitate normală în sprijinul frontului. 
Dacă se va ajunge la o ciocnire a forțelor din interior gru- 
pate pe criteriul luptei împotriva trupelor germane și 
apărători ai nemților, pe de altă parte, noi va trebui să 
luptăm împreună cu comuniștii şi cu alte forțe demo- 
crâtice împotriva armatelor Reichului. Vom lupta alături, 
împreună, dar nu ne vom contopi cu ei. Și nu ne vom 
lăsa dominați de ei. Comuniștii au un alt program și alte 
metode. Programul şi metodele noastre se inspiră din dē- 
mōĉrație şi morala creștină, adică din voinţa poporului 
exprimată prin vot secret și pe dragoste creștină pentru 
aproapele nostru, ceea ce nu se împacă cu violența. Va 
trebui să colaborăm la început cu comuniștii, dar pe urmă 
convingerile și metodeie ne vor separa, vom fi adversari. 

— Cum putem afla în continuare mersul evenimen- 
telor? a întrebat C. Hagea. 

— 'Ţineţi legătura cu dl. Cornel. Acum așteptăm vești 
de la dl. mareşal și de la Palat.“ 


Dimineaţă obişnuită 


Domnea liniștea, De zile întregi, cerul senin nu mai 
fusese tăiat de avioane, nu mai picau din înalturi nici 
covoarele de bombe, nici jucăușele fișii de staniol, care 
luau ochii atît ai trecătorilor grăbiţi spre adăposturi, cît 
şi ai tunarilor de la antiaeriană, nevoiţi să ghicească po- 
ziția fortărețelor zburătoare, din cauza incendiului de lu- 
mină multiplicat în oglinzile ce coborau lent spre pămînt. 

În acea dimineaţă, vîntul era căzut, nici o adiere nu 
trecea prin frunzele copacilor, doar ale plopilor se fră- 
mîntau ușor, ca o respiraţie. Bucureştenii în vacanță şi 
în concedii se pregăteau să meargă la ştrandurile de pe 
malurile lacurilor Herăstrău, Floreasca și Băneasa, cei 
mai cu dare de mînă plecaseră în vilegiatură sau se du- 
ceau zilnic la bazinul placat cu faianţă albastră de la 
„Lido“. Străzile se molcomiseră, după intrarea muncito- 

rilor și funcţionarilor la locurile de muncă, numai zarza- 
vagiii și micii ziariști strigîndu-și prețioasa marfă. Maşi- 
nile militare ce străbăteau de colo-colo arterele princi- 
pale nu mai mirau pe nimeni, atît cele româneşti cît şi 
cele nemțești făcînd parte din peisajul cotidian al Capi- 
talei. Părea că nimic nu se întimplă, chiar dacă „Univer- 
sul“ anunța laconic că mareșalul Antonescu s-a întors 
dintr-o inspecţie pe front şi, vizitind cîteva spitale, la 
înapoiere, a demis conducerea celui din Buşteni, pentru 
grave neglijențe constatate. Nimic, însă, despre cele vă- 
zute în Moldova unde se dezlănţuise, în ziua de 20 au- 
gust, ofensiva sovietică pe frontul Iași-Chișinău, situație 
faţă de care luase hotărîrea dramatică de a regrupa tru- 
pele române pe aliniamentul Carpaţii Orientali—Focșani— 
Nămoloasa—Dunăre, conform promisiunii făcute lui Hitler, 
de a nu precupeţi nici un efort uman, material și politic 
pentru apărarea acestei zone. La întîlnirea care avusese 
loc în cartierul Fihrerului din Rastenburg, la 5 august, 
participase şi von Killinger, ministrul Germaniei la Bucu- 
reşti; întrebat ce părere are despre situaţia din ţară şi 
mai ales despre starea de spirit a populației, ministrul îl 
asigură pe Hitler că „nici o frunză nu se mișcă în România 
fără știrea mea“ şi că „Antonescu stăpînește ferm atît 
ţara cît și armata!“. 

Nici în celelalte ziare nu găsea bucureșteanul de rînd , 
vreo informaţie demnă să-l îngrijoreze. Cenzura militară 
opera cu stricteţe, iar bubuiturile tunurilor nu se auzeau 
pînă la malul Dimboviţei. Și nici de sosirea Regelui Mi- 
hai în Bucureşti nu se pomenea nimic. Totul era limpede 
și clar, precum cerul fără nori. Așa că, în acea zi de 22 
august, cititorii „Curentului“ erau îndemnați să vadă fil- 
mele „Te voi iubi mereu“, cu Alida Valli, Antonio Cento 
şi Gino. Cervi (la „Scala“), „Clubul femeilor“, cu Danielle 
Parrieux (la „Trianon), „Vreau să fiu mamă“ (la Sa- 
voy“), „Quartetul vienez“ (la „Aro“) și „O femeie îndră- 
gită“ (la „Fantasio“), tot melodrame cu femei frumoase 
şi cu bani mulți. Doar articolul de fond avea un ton mai 
deosebit, ceva-ceva putîndu-se citi printre rînduri, ca în 
pasajul următor: „Să lăsăm de-o parte toate micile ches- 
tiuni care pot să separe pe oameni. O seriozitate gravă 
trebuie să ne stăpînească acțiunile și vorbele. Nici o uşu- 

rinţă, nici o impulsie necugetată. Dimpotrivă, un simț 
al măsurii şi o dispoziţie neobosită de a desprinde folo- 
sul nostru românesc din conjuncturile ce se pot ivi, tre- 
buie să ţină trează conştiinţa noastră... Pentru a putea 
aștepta clipa dreptăţii noastre, este necesar ca inteligenţa 
să lumineze acțiunile ce întreprindem. Legaţi între noi 
unul de altul ca alpiniștii, solidari și încrezători — așa 
să fiml«. 

Era oare un avertisment? Se bănuia ceva? Ce se pre- 
gătea? 


Capitolul XXVII 


„O REALITATE ABSURDĂ“... 


„Cercurile opoziţiei române scontau, ca factor decisiv în des- 
prinderea de Axă, pe armata română și, mai ales, pe devotamen- 
tul ei față de comandantul suprem, Regele Mihai. Declanșarea 
ofensivei sovietice, la 20 august 1944, a fost factorul care a preci- 
pitat lucrurile, modificînd planurile forţelor de opoziţie. 

S-a făcut un nou demers pe lingă Antonescu, pentru înche- 
ierea armistiţiului prin intermediul lui ion Mihalache și al lui 
Gheorghe Brătianu, în dimineaţa zilei de 23 august 1944“. 


MIHAI OPRIȚESCU, 
A „Aceasta ne este istoria“ 


Pregătirile erau aproape terminate 


Marţi, 22 august 1944; zi calmă și toridă. Dimineaţa, 
colonelul Emilian Ionescu, prim-adjutant regal, un băr- 
bat înalt, “brunet, cu 6 Tinută atletică, îi cheamă pe..maio- 
rul Anton Dumitrescu, ajutorul comandantului Batalio- 
nului de Gardă Regală și pe căpitanul Gheorghe. C. Teo- 
dorescu, comandantul companiei 1, pentru a-i raporta” 
(conform obiceiului) stadiul pregătirilor trupei. din Palat, 
în vederea apropiatelor” cveniriente, ziua de 56 august 
fiind foarte aproape. Măsurile de siguranță fuseseră în- 
tărite, mai ales că în jurul Palatului Regal mișunau nu- 
meroşi agenți și-n special naziștii de la hotelul „Splen- 
did“, aflat în imediata apropiere, unde-și avea a 
Gestapoul, cu peste 200 de S.S.-işti. În cursul nopții, 
garajele batalionului fuseseră aduse, di penca şi bine 
camuflate, două” “plutoane de tancuri, pentru a mări ca- 
pacitatea de apărare a Palatului. Se formase și „echipa 


de goo” * pentru Tfiitoarea arestare a Antoneșştilor, in câ 

zul că mareșalul nu ar fi vrut să încheie armistițiul; era 
condusă de maiorul Anton Dumitrescu și din ea făceau 
parte trei subofiţeri: plutonierii Dumitru Bâlă şi Dumi- 
tru 1_ Rusu $ şi sergentul ` major Dinu Cojocaru. „Acţiunea 
conspirativă“ începuse cu un an În urmă, avînd în frunte 
„grupul regal“: Mircea Ioaniţiu, fost coleg de liceu al Re- 
gelui, şi Ioan Mocsony-Stârcea, secretari regali, Gr. Nicu- 
lescu-Buzeşti, înalt funcţionar în Ministerul de Externe, 
la secţia cifrului, generalii Sănătescu, Aldea și Anton, co- 
lonelul D. Dămăceanu, șeful Statului Major al Comanda- 
mentului militar al Capitalei și alții. Din grupul celor 
„Patru Mari“ făceau parte Iuliu Maniu, C. I. C. Brătianu, 
Titel Petrescu şi Lucrețiu Pătrășcanu. Întîlnirile conspi- 
rative (săptămiînal, dar uneori chiar zilnic) aveau loc la 
Sinaia și-n special în „Casa Nouă“ a Palatului din Bucu- 
rești, ținînd de seara pînă la 3-4 dimineaţa. 

Amintindu-și despre acea perioadă, M.S. Regele Mi- 
hai a ţinut să precizeze: „Aș putea să spun că un iniția- 
tor anumit al luptei pentru ieșirea noastră din Axă nici 
n-a existat. Au fost mai mulți, iar ei au reprezentat ade- 
vărata opinie a poporului român despre continuitatea răz- 
boiului. Noi am conlucrat. Este adevărat că prezența co- 
muniştilor și a socialiștilor ne-a fost impusă de Aliați. E 
adevărat că şi această prezență ne-a stingherit, ca să nu 
spun mai mult. (...) comuniștii n-au avut majoritatea 
în acțiunea noastră, chiar dacă imediat după aceea com- 
portamentul lor n-a dovedit loialitate, mă gîndesc la afir- 
mațţiile din ziarele lor, cum că lor li s-ar fi datorat ini- 
ţiativa. 

Asta trebuie să se știe: că actul de la 23 august nu 
se datorează unei singure minţi și că pregătirea lui a 
început într-un moment cînd prelungirea războiului de- 
venise pentru mulți o realitate absurdă“. 


Vînătoare regală 


În vreme ce la Palat pregătirile militarilor se desfă- 
şurau conform planului stabilit, în locuința medicului Va- 
sile Cârstea, din Sinaia, explodă... știrea că Antonescu, 

abia întors din Moldova, se pregătește să plece iar pe 
front. Faptul acesta i se comunică Regelui, care explică: 

„De cîteva zile, doctorul avea pe cineva la el, în va- 
canță — un ofițer care făcea parte din biroul militar al 
Mareșalului. Acest ofițer primise un telefon, prin care 
era chemat la București. Doctorul a interceptat fără să 
vrea convorbirea, ridicînd o dată cu celălalt receptorul. 
Așa a aflat că data plecării pe front era fixată pentru 24 
august. A fost un moment de panică la aflarea veștii. 
Convorbirea cu Mareșalul trebuia să aibă loc cu orice 
preț; plecarea lui zădărnicea totul. Să ne înțelegem. Even- 
tualitatea arestării lui figura în planul de acţiune numai 
în ultimă instanţă, pentru că noi trebuia să-l determinăm 
pe el să comande retragerea. Ne-am repezit la Bucu- 
reștie .,. 

Grupul se oprește, pentru cîteva minute, la Palat, după 
care pleacă mai departe, în frunte cu adjutantul Dumitru 
Bâlă, care figura în Casa Militară și ca vînător al Rege- 
lui. Rămas singur, colonelul Emilian Ionescu se retrage 
în cabinetul său, permițindu-și puțină odihnă, după zi- 
lele și nopțile deosebit de agitate, în care se hotăra soarta 
ţării. Luă de pe un birou un ziar, la întîmplare, și par- 
curse rubrica de informaţii teatrale, cu gîndul la logod- 
nica sa, căreia de mult îi promisese s-o ducă la un spec- 
tacol. Unde și-ar dori? La „Comedia“, unde Tanţi Cocea, 
Marcel Anghelescu și Radu Beligan joacă în „Steaua fără 
nume“, sau la „Colorado“, să-l vadă pe Vasiliu-Birlic, în 
piesa „O raită prin rai“? Se gîndi că pînă la rai sînt de 
rezolvat treburile acestui iad pămîntean numit dictatură 
şi război... Sunetul prelung al telefonului îl face să tre- 
sară. Ridică receptorul și aude vocea cunoscută a colo- 
nelului Aurel Balaban, director de cabinet al generalului 
Pantazi, ministrul apărării naționale, care-i spune că este 
convocat de acesta la orele 18. 

Plecă spre clădirea din colţul străzilor Berthelot și 
Spiru Haret, unde fusese mutat ministerul, vechiul local 
suferind avarii din cauza bombardamentelor aeriene. Pe 
generalul Pantazi îl cunoştea din vremea cînd el era la 
Batalionul de vînători de munte, la Predeal, unde iarna 
venea să schieze şi actualul ministru. Acesta îl primi cu 
bunăvoință și, întinzîndu-i mîna, îl întrebă: 

— Spune-mi, te rog, care-i motivul venirii Regelui 
Mihai în București; ce mai este în Palat? 

Cuvintele acestea și felul cum fuseseră rostite îl des- 
tinseră. Spuse că regele s-a dus la o vînătoare de rațe, 
pe domeniile sale de lîngă Olteniţa, în raza satelor Mi- 
năstirea și Chiselet. 

Din cite ştia, se va înapoia să-şi continue lecțiile de 
zbor, cu locotenentul-comandor Traian Udrischi, pe tere- 
nul de aviaţie de la Străulești... În ceea ce privește viața 
la Palat, se desfășoară normal, ce liniște și nu se întîmplă 
nimic. 

Ministrul se lasă convins de acest raport si-i spune: 

— Ai grijă, Emilian, să veghezi ca nu cumva oame- 
nii politici să-l angajeze pe rege în vreo aventură poli- 
tică. 

Cînd suita regală reveni de la vînătoare, Regele Mi- 
hai afișă o vădită nemulţumire privind rezultatele ei. Era 
însă preocupat de cu totul altceva. 


Miercuri în loc de sâmbătă 


Regele cra descumpănit, cu toate că în jurul său se 
afla majoritatea celor fideli cauzei. Îi convoacă la Palat 
pe mareșalul Ion Antonescu şi pe Mihai Antonescu, mi- 
nistrul de externe, ca să discute situația de pe front, dar 
aceștia amînară invitaţia. Pe de altă parte, nu se putea 
sfătui nici cu membrii marcanţi ai opoziţiei. Dispăru- 
seră... 

„Am încercat degeaba să-i găsesc pe cei «Patru Mari», 
spune M.S. Regele Mihai, nici la adresele obişnuite nu 
se ştia unde se află ci. Am cumpănit situația. Nu aveam 
cum să revenim la timp asupra măsurilor luate, în Ita- 
lia (n.n, — se transmisese o telegramă, la Marcle Coman- 
dament Aliat, prin care se cerea ca în ziua de 26 august 
să se efectueze un bombardament anglo-american în cî- 
teva din importantele puncte strategice din afara Bucu- 
reştiului), la telefoane şi la toate unităţile militare pe care 
le contactasem. Ştiam prea bine înfrigurarea prin care 
treceau ai mei, românii, de groaza invaziei sovietice și a 

luptelor pe teritoriul nostru. Şi am dedus că nu-mi ră- 
miînea decît să îndeplinesc eu singur, în absența oame- 
nilor politici, actul de la 26 august pe ziua de miercuri 
23, august. Singura zi în care Mareșalul va fi cu sigu- 
ranță în București. Și eram convins, precum erau toți 
cei care pregătiseră actul de rupere a alianţei cu Germa- 
nia nazistă, că Mareșalul va accepta să ceară armistițiul.“ 

În aceeași seară, mareșalul l-a convocat pe Karl Clo- 
dius, ministru împuternicit al Reichului în România, pen- 
tru a-l informa că „hotărîse să întrerupă, cît mài curînd, 
o luptă fără speranţe şi a-i cere să obțină avizul. lui Hit- 
ler, în acest sens“ „ Despre acest demers, cei de la Palat 
nu aveau cum să ştie, decit filt mai tirziu. De aie l, 
Ioà ” Antonescu nu considera de cuviință să-l informeze 
pe Rege asupra mersului evenimentelor, socotindu-l încă 
„un copil“, În acest sens, recent, domnul Dumitru Bâlă 
spufiea: „M.S. Regele Mihai a trăit o perioadă destul de 
lungă sub teroarea lui Antonescu. Adeseori, cînd se în- 
tîmpla cîte ceva și se întîlneau, iar regele îi atrăgea aten- ` 
ţia asupra unor nereguii, Antonescu îi zicea: «Să fii cu- 
minte!» Aşa se explică și faptul că Sănătescu a ajuns șef 
al Casei Militare. Fusese coleg cu Antonescu la liceul mi- 
litar, la școala militară, apoi în Franţa; erau prieteni, îşi 
spuneau pe nume. De asta l-a trimis la Palat, să-l supra- 
vegheze pe «băiat» să nu facă prostii! Pînă la urmă, avea 
să se lămurească și Sănătescu, că lucrurile nu mai pu- 
teau merge așa cum voia Antonescu“. 

„Dimineaţa de 23 august debuta cu o nouă lovitură 

de teatru . 


Capitolul XXVIII 
O ZI ÎN FAȚA ISTORIEI 


„Tot Palatul părea adincit în somn. În sălile și încăperile 
prin care trecusem era întuneric complet. Toate aparențele tre- 
buiau păstrate că nimic neobișnuit nu se întîmpla în acel mo- 
ment în Palat. Şedinţele ţineau, de obicei, pînă la 3 și 4 dimi- 
neaţa. Însă, înainte de a se crăpa de ziuă, părăseam Palatul cu 
aceleaşi măsuri de precauţie ca la venire. Prezenţa mea la Palat 
[impusă de eliaţi — nm] a rămas necunoscută, pînă după 
23 august.“ 

LUCREȚIU PĂTRÂAȘCANU, 
1945 


„Aprob audiența!“ 


... În noaptea de 22 spre 23 august, în munţi înce- 
puse să fulguiască, vîntul să bată în rafale; Bucureștiul 
se afla sub același clopot de căldură, anunţîndu-se o zi 
obișnuită de vară. Participanţii la cea de-a treia ședință 
secretă din „Casa Nouă“ a Palatului (clădirea cu parter 
și etaj, construită de regele Carol al II-lea în parc, le- 
gată de Palat printr-un coridor lung, mascat de copaci) 
se despărțiră în tăcere, după ce hotăriseră ca „acţiunea“ 
să aibă loc în ziua de 26 august. 

Ca în fiecare dimineață, colonelul adjutant Emilian 
Ionescu, militar de carieră încă din primul război mondial, 
trebuia să-i raporteze Regelui Mihai ce evenimente ieșite 
din comun au avut loc în ziua precedentă, care-i starea 
de spirit și stadiul pregătirii batalionului de gardă și, în 
special, ce fac hitleriştii „cazaţi“ în hotelurile din apro- 
pierea Palatului. Inspecţia îi produse un sentiment con- 
tradictoriu, de îngrijorare și neîncredere. Se găseau ca în- 
tr-o cetate, dar fără elementele necesare unei apărări 
eficace, lipsite de zidul înconjurător: fațada spre Calea Vic- 
toriei avea un singur grilaj de fier cu trei intrări, iar în 

spatele Palatului se găseau doar clădiri scunde 'cu- două 
intrări de serviciu, uşor de escaladat și forțat pentru pă- 
trunderea în incintă, curtea interioară oferind un spaţiu 
redus de manevre. În cazul unui atac concentric al hitle- 
riștilor, apărarea se putea face numai prin focuri de arme 
automate, de la ferestrele clădirilor. Ușoara neliniște se 
risipi, studiind cît de meticulos se pregătesc în acea di- 
mineață cele două plutoane (circa 80 de oameni) din com- 
pania de gardă, două plutoane care-de-luptă (8 tancuri), 
introduse în garaje cu o noapte înainte. Luă legătura și 
cu cazarma batalionului de la Ghencea, cele aflate mul- 
țumindu-l. 

Mai erau puține minute pînă la orele 10 și-n drum 
spre „Casa Nouă“, încercă să-și ordoneze raportul. Regele 
Mihai se afla înconjurat de majoritatea persoanelor pre- 
zente la ședința secretă din cursul nopții. Colonelul ex- 
puse calm situaţia, încheind: 

— Am deplină încredere că pînă în ziua hotărită, 
toate eșaloanele sînt gata pentru îndeplinirea misiunii. 

În această clipă, în încăpere pătrunde ofiţerul de ser- 
viciu, care-l anunţă pe colonel că-i chemat de urgenţă la 
telefon. Acesta cere permisiunea să părăsească salonul și 
ridică receptorul aflat pe holul intrării. Se întoarce foarte 
repede. Pe chip îi era vădită tulburarea, ușor sesizată de 
toți. Cuvintele cad greu, măsurat, încercînd să fie cît mai 
„albe“: 

— Majestate, raportez că şeful cabinetului militar al 
mareșalului Antonescu mi-a comunicat solicitarea ` aces- 
tuia de a fi primit în audiență astăzi, orele 16. 

Surpriză totală. Tînărul suverân” se: schimbă la față. 
Sîngele îi fuge din obraji și cu ochii măriți privește pe fie- 
care în parte; zeci de secunde nu se aude nimic în încă- 
pere. Privirii întrebătoare i se răspunde cu o simplă în- 
clinare a capului, afirmativ. După alte cîteva clipe de 
meditaţie, Regele zice clar: 

— Aprob audiența! 

Colonelul se retrage și comunică hotărîrea. Lasă re- 
ceptorul, respiră de cîteva ori adînc, spre a-şi aduna gîn- 
durile, cînd același telefon sună iar. O nouă cerere în 
audienţă: Mihai (Ică) Antonescu, ministrul afacerilor ex- 
terne, pentru orele 15,30... Și lui i se acceptă... Tensiu- 

nea crește din moment în moment, regele devine neli- 
niștit. 

Încet, încet se restabilește calmul și pot fi conturate 
trei ipoteze privind audiența mareșalului: vine să-şi pre- 
zinte demisia — fapt convenabil, neutilizindu-se „forța“; 
cere încuviințare să încheie armistițiul — ceea ce încer- 
caseră să-l convingă reprezentanții partidelor istorice; 
vrea să obţină girul pentru continuarea războiului şi mo- 
bilizarea totală. Puse pe eşichier, primele două concluzii 
devin puţin probabile, toți cunoscîndu-l foarte bine pe 
Ion Antonescu. Pentru a treia se ridica un mare semn de 
întrebare: să-l aresteze imediat sau, conform planului, în 
26? Nu sînt găsiţi telefonic reprezentanții P.N.Ţ., P.N.L. 
şi P.S.D., drept care sînt trimişi mesageri să-i caute în 
tot oraşul, Se ordonă punerea Gărzii Palatului în stare 
de alarmă! Nimeni nu intră și nu iese din Palat fără au- 
torizație specială. 


„Ce face Regele?“ 


La orele 14,30 compania I este complet echipată, gata 
de intervenţie. Maiorul Anton. “Dumitrescu şi plut6nierul 
Dumitru Bâlă asistă la manevrarea dispozitivului de în- 
chidere-deschidere a camerei blindate, numită și „seiful 
alb“ din „Casa Nouă“. Inspecţia arată că moralul perso- 
nalului militar şi civil este foarte bun. Ţinuţi sub obser- 
vaţie, gestapovistii de la „,Spendid-Parc“ nu dădeau 
semne că ar bănui ceva, soarele de amiază toropindu-i 
prin camere. Orașul întreg părea paralizat de căidură, ca 
înaintea unei furtuni. 

Cind îl întîmpină pe Mihai Antonescu, la intrarea 
principală din aripa Creţulescu, colonelul Ionescu îl vede 
foarte abătut și meditează: „Nu mai are figura aceea fe- 
minin-juvenilă, ci-i mai mult cadaverică“. Parcă ghicin- 
du-i gîndurile, „că“ îi întinde mîna și îi spune, cu o 
voce sugrumată, speriată: 

— Colonele, situaţia este foarte gravă! 

Este condus ia „Casa Nouă“. Audienţa durează 13„pi- 
nyte. Cere să plece imediat la Cairo, fără ştirea mareşa- 
lului, pentru a trata condițiile armistiţiului, avînd pregă- 
tit un avion militâr. Regele amină răspunsul și-l invită 
să rămînă la întrevederea cu Ion Antonescu. Acestă so- 
sește la orele 16,05 la aceeaşi infrâre, într-o mașină blin- 
dată, escortată de alte, trei, .cu.. agenţi. Era îmbrăcat în 
uniforma de mareşal, cu cravaşa în mînă. Pătrunde în 
holul cel mare mai nervos ca oricînd, cu faţa crispată; 
datorită figurii sale roşcovane, dure, oricînă gata parcă să 
atace, i se spunea „cîinele roşu“. Dă să păşească peste 
covor -şi -se împiedică, fiind pe punctul de a cădea (Emi 
Tian Ionescu ȘI sprijină şi-i spune „Semn rău, domnule 
rhareșălt Furios, noul oaspete îl întreabă, răstit: 

~L Ce face Regele? Ce este în Palat? 

I se răspunde calm: 

— Majestatea Sa vă așteaptă la „Casa Nouă“ şi... în 
Palat viaţa se desfăşoară normal. 

Ajung în Salonul galben, de la parter unde asteptau: 
Regele, generalul Sănătescu şi „că“. În salonul alătu- 
rat erau prezenți: generalul Aldea, Niculescu-Buzesti, 
Stârcea, Ioaniţiu, Bălăceanu si colonelul adjutant; pe cu- 
loarul din spate se postaseră maiorul Dumitrescu și cei 
trei subordonați: Dumitru BÂâlă, Dumitru Rusu si Dinu 
Cojocaru. Pe nesimţite se petrec mai multe schimbări de 
poziţii, ca într-un invizibil joc de sah. În timpul audien- 
tei, toți stau în picioare: Regele în spatele biroului, cei 
doi Antonești în dreptul ferestrei dinspre parc, Sănă- 
tescu — în colțul opus. Cu glas răgușşit, ușor tremurat și 
înecîndu-se de cîteva ori, fără autoritatea și duritatea 
cunoscute, mareșalul expuse situaţia grea de pe. front, în 
urma ofensivei rusești; dar consideră că s-au luat toate 
măsurile să fie oprită, pe aliniamentul Carpaţii Orientali 
— zona fortificată Focşani—Nămoloasa—Galaţi şi Dună- 
rea maritimă. După o scurtă pauză, schimbă puţin tonul 
și afirmă că întrevede, posibilitatea încheierii unui armis- 
tițiu, dar numai cu asentimentul lui Hitler, drept câre se 
va întîlni la orele 17,30 'ca Clodius; împuternicitul füħrë- 
rului pentru Balcani. Cînd termină de vorbit, Regele iese 
din Salonul galben, motivînd că și-a_uitat tabachera, şi 

trece în biroul alăturat, conform planului stabilit. Se con- 
vinge că oamenii sînt la posturi, revine în salon şi se 
postează în dreptul ușii dinspre sufragerie, acoperită cu 
o draperie grea, în spatele căreia se află colonelul adju- 
tant. I se adresează lui Antonescu: 

— Domnule mareșal, am ascultat expunerea voastră 
asupra situației; nu sînt de acord cu hotărîrea și propu- 
nerile voastre, și consider că situaţia este extrem de 
gravă, punînd în pericol chiar existenţa neamului româ- 
nesc. Din această cauză, vă demit din funcţia de condu- 
cător al statului! 

Prin ușa dinspre hol, lăsată întredeschisă, pătrunde 
„echipa“. Mareșalului nu-i vine să creadă, văzînd revol- 
verele îndreptate asupra sa, şi începe să vocifereze, către 
mareșalul Palatului: 

— Bine, Sănătescule, ce înseamnă asta? Eu vin ca 
'un om paşnic și sînt tratat ca un bandit? 

Toţi tac, nu schițează nici un gest, doar cei patru 
militari se postează cîte unul în faţa și în spatele celor 
doi arestaţi. În lunga clipă care urmează, se petrece un 
fapt neobişnuit. Mareșalul încearcă să bage mîna în bu- 
zunar, să-și ia batista, dar plutonierul D. Rusu, aflat în 
spatele său, crezînd că vrea să-și scoată pistolul, îi prinde 
braţul, imobilizîndu-l. Mareșalul se zbate uitindu-se la 
Sănătescu. Acesta, mecanic, ordonă subofiţerului să-l eli- 
bereze. Automat, toţi lasă pistoalele în jos. Moment de 
mare tensiune, de risc și completă uluială. „În această 
clipă de răscruce, care putea duce la dezastru, își amin- 
tea generalul în rezervă Emilian Ionescu, mi-am dat 
seama ce ar putea să facă Ion Antonescu, dacă s-ar salva 
din situația aceasta, mai ales că știam că devine o fiară 
turbată, atunci cînd se dezlănţuie. Odată scăpat din palat, 
prin amenințarea celor din jurul său, și ajuns în afara 
incintei Palatului, Ion Antonescu și hitleriștii ar fi reedi- 
tat «Noaptea Sfîntului Bartolomeu», ceea ce făcuse Hitler 
cu o lună înainte, îmi trecu repede prin fâța ochilor, dar 
în primul rînd și mai presus de toate era vorba de sal- 
varea ţării!“ Ordonă, cu voce puternică, răspicat: 

— Maior Dumitrescu, executarea! 

Se transmit ordinele... 


Se produce efectul scontat. Cei doi Antoneşti sînt 
scoși din încăpere; trecînd prin hol, mareșalul ameninţă: 
„Nemernicilor, mîine veţi fi spînzurați în Piaţa Palatu- 
lui“. Se scursese exact o oră de la sosirea mareșalului, 
cînd ușa grea a camerei blindate se închidea în urma ce- 
lor doi. Aici, în „seiful alb“, fuseseră aduse o măsuţă și 
două scaune. Li se oferă hirtie și cîte un creion: Ion își 
scrie testamentul, lăsînd toată averea soţiei, „Ică“ cere 
suveranului o nouă întrevedere... 

Evenimentele se derulau rapid. Prin reţeaua militară, 
stabilită de colonelul D. Dămăceanu, se transmit ordi- 
nele „Pajura“ și „Stejar, extremă urgenţă“. Între timp, 
fuseseră arestați membrii escortei antonesciene şi toți os- 
taşii Gărzii Palatului se găseau la posturile de luptă. Sînt 
„convocați“, pentru un Consiliu de Coroană, cei mai apro- 
piaţi colaboratori ai dictatorului: generalul Constantin 
(Piky) Vasiliu, inspector general al Jandarmeriei, numit si 
„satrapul de la interne“, generalul Constantin Pantazi, 
ministrul apărării naţionale, și colonelul Elefterescu, pre- 
fectul Poliției Capitalei, care a venit însoţit de adjunctul 
său; toți au fost „invitaţi“ la Cazinoul ofiţerilor, în cu to- 
tul alt scop... Concomitent cu ultimele măsuri de sigu- 
ranță, se hotărăște trecerea la formarea noului guvern, 
avîndu-l în frunte pe generalul C. Sănătescu, şi-n com- 
ponența sa, ca ministru al justiţiei, pe reprezentantul 
P.C.R., Lucrețiu Pătrășcanu. La scurt interval de timp, 
soseşte la Palat şi „inginerul Ceaușut, atunci, deconspirat 
prima oară ca fiind Emil Bodnăraș alias Bodnarenco. 

Ziua aceasta, aparent atît de liniștită, declanşează 
energii și reacții contradictorii și greu de presupus mai 
înainte. Astfel, intră în scenă agentul informativ inf. Kurz, 
care se înviîrtise prin Piaţa Palatului toată după-amiaza. 
Reţinuse sosirea maşinilor antonesciene; așteptase pleca- 
rea lor, sesizînd ducerea acestora în curte, fără ca demni- 
tarii să apară, fapt neobișnuit, cel puţin ciudat. După o 
jumătate de oră, de la proiectata întrevedere a mareşalu- 
lui cu împuternicitul fihrerului, agentul se duce la o sta- 


167 


ţie de radio germană şi transmite direct O.K.W. informa- 
ţia: „Cu Antonescu ceva nu este în regulă“. Alertat pe 
această cale, generalul Hans Friessner, comandantul Gru- 
pului de armate „Ucraina de Sud“, al cărui sediu se afla 
în valea Slănicului Moldovei, ia legătură la Bucureşti cu 
generalul Gestemberg; acesta îi confirmă că Antoneştii nu 
s-au întors de la rege, și că va reveni cu amănunte ulte- 
rior, după audiența solicitată suveranului de către 
von Killinger, venit în mare grabă de la Săftica, unde-si 
avea reședința. Anticipînd puţin lucrurile, spunem că 
audiența a început la orele 21,30 şi s-a încheiat cu 
ameninţarea baronului: „Voi transforma România într-o 
baie de sînge!t... La Slănic, generalul Friessner pără- 
sește hotelul „Racoviţă“ şi decide să se retragă în afara 
„Văgăunii“, pentru a nu i se închide calea; și, din punc- 
tul Sărata, unde avea un aeroport militar, începe să diri- 
jeze acţiunile împotriva Capitalei: a doua zi sînt declan- 
șate valuri de bombardamente aeriene și de artilerie... 

Între timp, la Palat fusese chemat Vasile Ionescu, di- 
rectorul Radiodifuziunii, pentru difuzarea Proclamatiei şi 
a altor documente, în chiar seara aceea. Dar cum? La al- 
ternativa transmisici în direct și imprimarea pe disc de 
gramofon, directorul optă pentru imprimare. Apare auto- 
carul cu aparatura necesară. Imprimarea are loc într-una 
din încăperile bibliotecii. Regele nu-și putu stăpîni emo- 
ţia decît cu mare greutate; a doua lectură iese perfect, 
dar mai este imprimată încă o placă, de rezervă. Începînd 
cu ora 21,30. întregul popor ascultă înfrigurat un mesaj, 
pe un fundal de muzică simfonică: „Nu părăsiţi posturile 
de radio; urmează o știre importantă pentru ţară!“ 


Capitolul XXIX 


ARESTAREA ANTONEȘTILOR 
relatată de Dumitru Bâlă, 
fost adjutant regal 


Discuţiile au început la orele 16 şi cîteva minute. Pe 
de o parte, Ion și Mihai Antonescu, pe de altă parte, Să- 
nătescu și regele. Toată discuţia a durat patruzeci și cinci 
de minute. I-a povestit regelui ce-a discutat cu Hitler și 
ce promisiuni are, că a organizat rezistența și că, după 
această linie de rezistenţă, va impune el condiţiile de ar- 
mistițiu rușilor. Regele i-a spus însă, că e greu de crezut 
că le va impune el condiții rușilor. Simulează că și-a 
uitat tabachera cu ţigări în birou, îl lasă pe Sănătescu cu 
ei doi, în „Salonul Galben“, iar el se duce în birou unde 
erau ceilalţi. Le spune că Antonescu își dăduse cuvîntul 
de onoare că va merge pînă la capăt alături de Hitler și, 
în mai puțin de un minut, au hotărît arestarea. 

Regele a ieşit din birou, a trecut pe la mine şi mi-a 
zis: „Gata“. A intrat în salon și au mai discutat cîte ceva. 
Într-un tîrziu, văzînd imposibilitatea dialogării, regele 
a insistat: „Propunerile... dumneavoastră înseamnă 
că întreaga tară să ajungă o ruină. Nu are nici 
un sens şi nu voi accepta. Este absolut necesar să 
cereţi armistițiul“. Antonescu era pur și simplu năucit de 
această atitudine autoritară din partea tinărului, „băiatu- 
lui“, pe care îl dispreţuia. Plin de furie, a strigat: „„Nicio- 
dată! Cum o să las ţara pe mîinile unui copil!“ Atunci 
regele s-a ridicat şi i-a zis: „Consider situația extrem de 
gravă, întrucît pune în pericol existenţa ţării şi a neamu- 
lui românesc. Din această pricină vă demit din funcţia 
de conducător al statului!“ După aceste vorbe, Vodă a 
părăsit salonul. Eu m-am aplecat peste balustradă, am 
făcut un „psst“ și i-am chemat pe cei de jos. Maiorul An- 
ton Dumitrescu, plutonierul Rusu şi sergentul major Co- 

jocaru. Au venit, am deschis ușa salonului și, pentru că 
eu aveam cheile și misiunea, m-am adresat: „Domnule 
mareșal, vă rog să mă urmaţi!“. Enervat, a dus mîna la 
buzunar, poate să-și caute batista, era foarte transpirat. 
În spatele lui era plutonierul Rusu, care l-a prins de coate. 
Antonescu întoarce capul spre Sănătescu şi-i zice: „Ce 
înseamnă asta, Sănătescule? Un plutonier pune mîna pe 
mine?“ Pierzîndu-se, Sănătescu ordonă: „Plutonier, ia 
mîna de pe domnul mareşal!“ Rusu a luat mîna. Atunci 
am intervenit eu şi am întrebat: „Ce facem? Îl arestăm 
sau ne jucăm?“ Am deschis ușa şi, mai mult împinși de- 
cît de bună voie, i-am scos în hol. Acolo i-am luat încet, 
încet, și i-am dus spre scara care ducea spre seif. Cînd 
să urcăm, n-au mai vrut. Le-am explicat că mergem sus, 
într-o cameră, unde vor sta pînă va hotărî regele ce tre- 
buie făcut. Antonescu zice: „Nu merg, mă, împușcă-măl!t, 
Eu i-am spus: „Domnule mareșal, n-am acest ordin.“ 
Aveam mari emoţii. Pînă la urmă, am urcat, am deschis 
ușa la seif și i-am poftit. „Cum? Aici să intre mareșalul 
Antonescu? Vă daţi seama ce faceţi, nenorociţilor? Miine 
veţi fi cu toții spînzuraţi în Piața Palatului!“ Ameninţă- 
rile curgeau gîrlă. La un moment dat, maiorul Dumitrescu 
a coborit. Ceilalţi doi, subofițerii, cînd l-au văzut pe ma- 
ior că a coborit, au plecat și ci. Antonescu schimbă tonul. 
„Mă, voi nu vă daţi seama ce faceţi. Voi vă luaţi după 
un copil. Daţi țara pe mîna comuniștilor?“ 

Instinctiv, îmi arunc privirea peste umăr. Nu mai 
văd pe nici unul. Atunci n-am mai avut altceva de făcut 
decît să scot pistolul. L-am scos și am zis: „Dacă nu in- 
traţi, trag!“ Mihai Antonescu era un om fricos, pentru 
că l-a apucat pe Ion Antonescu de veston și l-a tras 
înăuntru. M-am repezit şi am triîntit ușa, am tras cu 
mîna pe butoanele cifrului, după care, spre rușinea mea, 
din pricina şocului, n-am mai rezistat şi m-am trîntit pe 
un fotoliu. Nu știu cît am stat acolo pînă mi-am revenit. 
Am coborit mai tîrziu și i-am găsit pe ceilalți lîngă scară. 
Le-am zis o „vorbă de duh“, i-am luat și i-am dus înapoi, 
i-am pus lîngă ușă şi le-am zis să stea acolo pînă mă în- 
torc. Eu m-am dus la Palat, pentru că, între timp, regele 
şi ceilalți plecaseră din Casa Nouă. M-am dus la rege și 
l-am întrebat ce facem cu ei. Regele mi-a zis să mă con- 

sult cu Emilian Ionescu. L-am întrebat şi pe acesta, spu- 
nîndu-i că nu putem să-i ţinem prea mult acolo, pentru 
că se pot sufoca dar n-am găsit nici o soluție. M-am dus 
înapoi la rege. Majestatea Sa mi-a zis să găsesc un om de 
încredere căruia să-i predau paza repede, iar eu să mă 
întorc la Palat pentru că se pregătea arestarea guvernu- 
lui. M-am dus la batalionul de gardă și l-am găsit pe 
maiorul Augustin Mișcă. I-am zis: „Înalt ordin! Răspunzi 
cu capul de Antoneștii care sînt arestați“. Am organizat 
un mic dispozitiv de pază, i-am spus să-i scoată din oră 
în oră în salon să mai ia aer, iar în situația în care se 
aud împușcături sau alte zgomote pe afară, să-i bage ur- 
gent înăuntru. Trebuia să-i păzim pînă cînd se limpezeau 
lucrurile; nimeni nu se gîndea atunci că vor ajunge în 
mîinile rușilor. Eu am luat alți doi ofițeri de la batalion 
și m-am întors la Palat. Începea arestarea guvernului an- 
tonescian. La ora opt seara, s-a emis decretul regal prin 
care C. Sănătescu era numit președintele Consiliului de 
Miniștri al noului guvern. Lucrețiu Pătrășcanu devenea, 
interimar, ministrul justiţiei. Ceilalţi miniștri erau, majo- 
ritatea, militari şi tehnicieni. Începînd cu ora opt şi jumă- 
tate armata română a blocat principalele instituţii de stat, 
a asediat toate obiectivele germane din oraş și a barat 
căile de acces ale trupelor hitleriste. 


Capitolul XXX 
NOAPTEA CEA MAI LUNGĂ 


„În viaţa lui de rege, Mihai I a trecut prin trei încercări 
foarte grave. Una a fost la 23 August: cînd rușii băteau la poarta 
Focşanilor cu izbituri de berbece, cînd în cîteva zile ar fi putut 
fi la Turnu-Severin, tînărul de 23 de ani s-a dovedit, în ceasul 
cel mai greu al ţării, un soldat şi un bun român. Soldatul a în- 
teles o situaţie militară dramatică, pe care n-o putea redresa 
decît schimbarea de comandă. Ca bun român, el a îndrăznit sin- 
gurul gest capabil de a salva statul şi, în același timp, onoarea 
naţională, pierdută din noiembrie 1940 printr-o alianţă nefastă. 
Dar, atunci, în 1944, lui Mihai I i se cerea numai curaj, însușire 
de care nici un IIohenzollern n-a fost lipsit.“ 

ANDREI PIPPIDI, 
14 august 1992 


Proclamaţie regală 


Directorul Radiodifuziunii şi tehnicianul de sunet, 
care imprimase pe placă Proclamaţia Regelui către Ţară, 
se urcară în autocarul special, aşteptînd aprobarea să pä- 
răsească Palatul. După audiența precipitată la Rege, în 
jurul orei 21,30, baronul von Killinger, ambasadorul 
Reichului la București, iese amenințînd că trupele ger- 
mane vor trece la represalii ceea ce se va și întîmpla, de 
a doua zi, prin bombardamente distrugătoare. În Piaţa Pa- 
latului începuse să se strîngă o mulțime de lume, incitată 
de „apelul“ care se repeta la radio din cinci în cinci mi- 
nute, pe fundalul sonor al muzicii simfonice. 

La 22,05, autocarul se pune în mișcare, însoţit de o 
puternică gardă militară. Trece prin poarta Creţulescu, 
evită hotelul „Splendid-Parc“, înțesat de gestapoviști, se 
strecoară prin labirintul de străzi de pe lîngă Cişmigiu, 
intră pe strada Berthelot și se oprește la numărul 60. 
Clădirea aceasta modernă, conectată acum la toate stu- 

diourile şi posturile de transmisie dispersate (Radio Bucu- 
rești, Radio România, Dacia Română, Carpaţi, Bucegi și 
Piatra), era luminată, în pofida camuflajului ordonat, cu- 
noscînd o nemaipomenită animaţie și tensiune. În toate 
birourile, telefoanele sunau continuu, punîndu-se aceeași 
întrebare: „Ce știre importantă se va anunța?“. Și, cul- 
mea, pe culoarele de la etajul I se foiau zeci de nemți 
înarmaţi, care asigurau paza celor ce peste puţine mi- 
nute urmau să intre în emisie, pentru a transmite... 
„Ora Germaniei“! 

De cum au pătruns în clădire, directorul Vasile Io- 
nescu dă ordin sefului grupelor de apărare să intre în 
dispozitiv, asta însemnînd neutralizarea „oaspeților“. 
Treabă relativ ușoară, desfășurată cu mare rapiditate, 
fără vărsare de sînge, deoarece toți militarii români erau 
la posturile dinainte stabilite și știau ce trebuie făcut. 

Orele 22,25. Crainicul anunţă difuzarea Proclamaţiei 
Regelui Mihai l al României: 


„Români, 

În ceasul cel mai greu al istoriei noastre, am socotit în 
deplină înţelegere cu poporul meu, că nu este decît o sin- 
gură cale pentru salvarea ţării de la o catastrofă totală: 
ieșirea noastră din alianța cu Puterile Axei şi Imediata în- 
cetare a războiului cu Naţiunile Unite. Un nou Guvern de 
Uniune Naţională a fost însărcinat să aducă la îndeplinire 
voința hotărită a ţării, de a încheia pacea cu Naţiunile 
Unite. România a acceptat armistițiul oferit de Uniunea So- 
vietică, Marea Britanie şi Statele Unite ale Americii. Din 
acest moment, încetează lupta și orice act de ostilitate îm- 
potriva armatei sovietice, precum și starea de război cu Ma- 
rea Britanie și Statele Unite. Primiţi pe soldaţii acestor ar- 
mate cu încredere (...) Poporul nostru înţelege să fie sin- 
gur stăpin pe soarta sa (...). Dictatura a luat sfîrșit și cu 
ea încetează toate asupririle. Noul guvern înseamnă înce- 
putul unei ere noi, în care drepturile şi libertăţile tuturor 
cetăţenilor Ţării sînt garantate și respectate. (...) Cu de- 
plină încredere în viitorul Neamului Românesc, să pășim 
hotăriţi pe drumul înfăptuirii României de mîine, a unei 
Românii libere, puternice şi fericite“. 

După terminarea mesajului urmară declarația Guver- 
nului și o serie de Decrete-legi. Lua sfîrșit o dictatură, 
dar nimeni din cei ce făcuseră ca acea zi de 23 august 
1944 să intre în istorie nu-și imagina prin cîte jertfe, ne- 
dreptăţi, umilinţe, minciuni și... dictatură avea să treacă 
poporul român! 


Lung e „drumul Gorjului“ 


Cu puţin înainte de transmiterea proclamaţiei la ra- 
dio, Lucrețiu Pătrășcanu a intrat în biroul Suveranului, 
prezentîndu-i pe „inginerul Ceaușu“, acel Emil Bodnăraș 
(dezertorul Bodnarenco), ce avea să joace un rol atit de 
nefast pentru ţară. Alb la față, contrariat, șeful comu- 
niștilor i se adresează Regelui: 

— Ce-aţi făcut? Ne-aţi nenorocit! 

Neînţelegîndu-i pe moment reacţia, tînărul rege nu 
i-a răspuns, dar mai tîrziu avea să explice: „Le luasem 
iarba de sub picioare, făcind totul mai devreme cu trei 
zile și fără să-i aștept. Probabil că în urma tratativelor 
lor cu rușii, ei aveau și altceva în program, nu numai 
scoaterea României din război. În plus prezenţa lor la 
dialogul cu Antonescu ar fi determinat o altă compoziţie 
a guvernului. Şi, în sfîrşit, n-am dat ocazia comuniștilor 
să-și asume în fața tuturor, chiar în seara aceea paterni- 
tatea actului. Oricum au făcut-o, dar nu în proclamația 
către Ţară“. Într-adevăr, chiar a doua zi, publicaţiile lor 
anunțau că ei au pregătit și înfăptuit răsturnarea dicta- 
turii antonesciene; minciuna lor se baza şi pe faptul că 
în cursul nopții, după plecarea Regelui din Palat, „,Cea- 
uşu“ și cîțiva oameni de-ai lui i-au... preluat pe Ion și 
Mihai Antonescu, generalii C. Pantazi și C. Piky-Vasiliu 
şi pe colonelul M. Elefterescu, ducîndu-i, cu o camionetă 
dubă, într-o casă conspirativă din cartierul Vatra Lumi- 
noasă. De aici, „grupa de șoc“ comunistă i-a predat ru- 
şilor în chiar prima zi a intrării lor în București (3 sep- 
tembrie). 

Noaptea aceea avea să fie foarte lungă, pentru toți. 
Piața Palatului era plină de lume; bucureştenii se bucu- 
rau, se îmbrățișau, dansau, aprinseseră făclii, credeau că 


174 


războiul s-a sfîrşit! Comandanții armatei române știau că 
germanii se vor răzbuna, cît mai repede cu putință. Cei 
din anturajul Regelui Mihai hotărită să-l sfătuiască să 
plece din București. Propuseră mai multe variante, cea 
mai lipsită de primejdii fiind socotită soluţia lui Mircea 
Ioanițiu — Valea Sadului din Gorj, în apropierea atelie- 
relor noii Pirotehnii a armatei, unde comandant era colo- 
nelul Arthur Popescu, om de încredere. Generalul Sănă- 
tescu aprobă propunerea și începură rapide pregătiri de 
plecare. I s-a telefonat Reginei Mamă la Sinaia, să por- 
nească spre mica localitate de la poalele munţilor Olte- 
niei. Începea cea mai lungă noapte a României, ce avea 
să dureze aproape o jumătate de secol... 

„Drumul Gorjului, cum l-a numit aghiotantul Emi- 
lian Ionescu, se va desfăşura ca într-un film de aven- 
turi. Plecarea din Palat (orele 3) s-a făcut cu un convoi 
de patru mașini, la volanul celei de-a doua fiind chiar 
Suveranul. Sînt opriți pe cheiul Diîmboviţei, în dreptul 
clădirii Societății de Salvare, unde unul dintre ostașii- 
recruți de pază, impresionat de așa mărimi, scapă dege- 
tul pe trăgaciul puștii automate, un glonț nimerind chiar 
în parbrizul mașinii Regelui! Incidentul este trecut cu 
vederea; după podul peste Argeș, la Buda-Cornet, convo- 
iul depășește formațiuni militare românești; din Alexandria 
se îndreaptă spre Roşiori-de-Vede, în apropierea căruia se 
întretaie cu o coloană de trupe germane, ce mărșăluia 
spre Capitală; înainte de a intra în Craiova, întilnește o 
altă formaţiune inamică aflată în staționare, pe care tre- 
buie să o ocolească, intrînd pe un drum lăturalnic în 
pantă; se constată că nu mai aveau carburanţi! O maşină 
cu Emilian Ionescu și sublocotenentul de rezervă V. Ne- 
groponte pleacă să se aprovizioneze la Craiova, în vreme 
ce suita se ascunde în spatele unor căpițe de fîn. Reușesc 
să ia benzină și mîncare; la întoarcere, constată că nem- 
ţii dispăruseră. Convoiul ajunge la Tirgul Jiu (orele 11) și 
se opreşte la prefectură, unde Regele este asigurat că în 
zonă este „liniște, dar sînt prea multe obiective militare 
deci ţinte pentru eventualele atacuri, așa că nu Valea 
Sadului! Aici vor ajunge către orele 16, pe o căldură su- 
focantă. Regele este aproape epuizat; pînă să se hotărască 
unde vor poposi, aţipește cu capul pe volan. Se instalează 

la vila colonelului Arthur Popescu, unde ajunge și Re- 
gina Elena, cu suita, fără incidente. 

Seara sînt convocați comandanții trupelor din teri- 
toriu şi pînă la miezul nopţii se fac tot felul de calcule. 
Capul Armatei dînd soluţii pertinente pentru orice îm- 
prejurare. Spre dimineață, zona este survolată de cîteva 
avioane germane, ceea ce-l determină pe prefect, colone- 
lul Graur, să-i propună Suveranului mutarea reședinței la 
Dobriţa, în conacul lt. col. Petre Petrescu, fost ofiţer de 
artilerie, acum director la Reșița. În amiaza zilei de 25 
august, convoiul regal se îndreaptă spre satul ascuns între 
colinele culmilor ce coboară din munții Gorjului, unde 
locuitorii se ocupă, în special, cu pomicultura și creșterea 
vitelor. Conacul se afla ascuns într-o mare livadă; pri- 
mirea făcută de săteni, cu mere în coșuri, îl făcu pe Rege 
să uite oboseala şi tensiunea drumului. Împreună cu co- 
lonelul Alexandru Niculescu, comandantul Diviziei 4 Vi- 
nători de munte, se stabilește imediat planul de apărare 
a zonei, instalîndu-se un post telefonic de serviciu per- 
manent. 

Aici, la Dobriţa (30 km NV de Tîrgu Jiu), Suveranul 
a stat două săptămîni. Cum în apropiere se afla un teren 
improvizat de aviaţie (comuna Stănești), n-a pierdut oca- 
zia să-şi continue lecţiile de zbor, cu Udrischi. Vremurile 
fiind extrem de tulburi, tînărul rege era ţinut la curent 
cu tot ce se întîmplă în țară. Pe micul „aerodrom“ ate- 
rizau zilnic avioane de legătură cu care mesagerii aduceau 
și duceau corespondența regală. Mihai I a semnat, în 
această perioadă, mai multe decrete, printre care docu- 
mentele de numire și instrucțiunile delegației române 
pentru încheierea armistițiului cu Moscova, declarația de 
război Germaniei etc. Tot aici a aflat amănunte despre 
barbarul bombardament nazist asupra Palatului Regal (la 
cîteva ore după plecarea Sa!), arestarea personalului Le- 
gaţiei germane la București, sinuciderea lui von Killinger, 
luptele de la Băneasa conduse de colonelul Marcel Ol- 
teanu, operaţiunile de dezarmare a hitleriştilor şi de înain- 
tare a trupelor române spre Ardeal, despre intrarea ru- 
şilor în București ș.a.m.d. Aici a primit Suveranul un 
grup de corespondenţi de război englezi care l-au rugat 


176 


să relateze pe larg desfășurarea evenimentelor de la 
23-24 august. 

În seara de 12 septembrie 1944, M.S. Regele Mihai şi 
suita părăsesc satul și se îndreaptă spre Bucureşti, unde 
sînt primiţi în gara Băneasa de întregul guvern, în frunte 
cu generalul Sănătescu, și de o mulțime de oameni. De- 
oarece Palatul Regal devenise de nelocuit în urma bom- 
bardamentelor, s-a hotărît ca Regele şi Regina Mamă 
să-şi stabilească reședința în Palatul Elisabeta, de la Şo- 
sea, în apropierea Arcului de Triumf de unde, peste 4 
ani, va fi alungat de comuniștii lui Gheorghiu-Dej și Pe- 
tru Groza. Dar pînă atunci, Regele și Țara aveau să treacă 
prin multe încercări puse la cale de vînzătorii neamului 
și de cei veniți pe tancuri sovietice. 


12 — Monarhia românească 


Capitolul XXXI 


PERIOADA 23 AUGUST 1944- 
30 DECEMBRIE 1947 


„Au fost ani grei, obositori, cu puţine satisfacţii şi în ceea 
ce mă priveşte, şi în ceea ce privește ţara mea. Eram tînăr. Am 
învățat repede să renunţ la mine însumi. Problemele ţării erau 
prea multe și prea complexe ca să-mi rămînă timp de gîndire 
pentru persoana mea. Maturizarea s-a produs rapid și în mod 
dureros, pentru că aproape toate chestiunile care mă solicitau 
păreau să nu aibă ieșire. Şi uneori nici nu aveau. În această 
perioadă au fost date lovituri decisive încercărilor noastre de-a 
reinstala, în drepturile ei tradiţionale, democraţia.“ 


Mihai I al României — MIRCEA CIOBANU, 
„Convorbiri cu...“, 
Ed. Humanitas, 1991 


Secera și ciocanul își arată colții 


La 31 august 1944, guvernul generalului C. Sănătescu, 
în deplin acord cu M.S. Regele Mihai, hotărăşte revenirea 
la Constituţia din 1923, socotită cea mai democratică din 
istoria modernă a poporului român și una dintre cele mai 
avansate din lume, în ceea ce privește drepturile omului. 
S-ar fi putut spune că ţara reintră pe făgașul ei normal 
de dezvoltare economică și de viață socio-politică. 

N-a fost să fie așa, deoarece era război, şi nu unul 
oarecare, căci trupele sovietice se aflau pe teritoriul ţării 
noastre. Cu toate că Armata Română întorsese armele 
împotriva Germaniei, încă din noaptea de 23 spre 24 au- 
gust, şi lupta alături de Armata Roșie, aceasta se com- 
porta ca ocupantă; numeroase formaţiuni din Moldova au 
fost dezarmate, soldații și ofițerii români fiind socotiți 

prizonieri și trimiși în Siberia, de unde cei mai mulți nu 
aveau să se mai întoarcă niciodată. Și asta în timp ce 
unități române (încadrate operativ în Frontul 2 ucrai- 
nean) începuseră ofensiva pentru eliberarea Transilvaniei. 
După aproape două săptămîni de tratative, delegaţia ro- 
mână (compusă din L. Pătrășcanu, Ghiță Pop, Barbu Știr- 
bey și D. Dămăceanu) a semnat la Moscova Convenţia de 
armistițiu cu Naţiunile Unite, în care, printre altele, Ro- 
mânia era obligată la despăgubiri de război în valoare de 
300 milioane dolari (în special către U.R.S.S.) și la par- 
ticiparea cu cel puţin 12 divizii împotriva nazismului 
(efectiv mult depășit). Prin lupte deosebit de grele, mai 
ales la forțarea Mureșului (17.1X.—5.X.), trupele noastre 
încheie misiunea de a izgoni forţele hitlerist-horthyste de 
pe teritoriul românesc, în dimineaţa de 25 octombrie 
1944; victoria de la Carei a însemnat un omagiu adus Re- 
gelui Mihai, suveranul ţării și capul oștirii, de ziua Sa 
de naștere (25 octombrie 1921). 

Datorită insolenţei comuniștilor — puţini, dar din ce în 
ce mai obraznici — și a ingerințelor rusești, situația în 
țară era deosebit de tulbure, mai ales după „vizita“ lui 
Gheorghiu-Dej la Moscova, unde primise ordine precise 
pentru destabilizare. După formarea unui nou guvern de 
coaliție Sănătescu (4 noiembrie), urmează guvernul gene- 
ralului N. Rădescu (6 decembrie), în care reprezentanții 
P.C.R. îşi menţin o treime din portofolii și încearcă să 
subordoneze interesele ţării sovieticilor. În această situa- 
ție, tînărul rege trimite o scrisoare şi un memoriu pre- 
şedintelui S.U.A., F. D. Roosevelt (24 ianuarie 1945), în 
care își arată îngrijorarea față de viitorul nostru alături 
de Uniunea Sovietică. Abuzurile de tot felul, jaful, depor- 
tările și chiar execuțiile practicate pe scară largă de au- 
toritățile rusești, precum și acțiunile comuniștilor așa-zis 
români, toate încălcînd cele mai elementare norme juri- 
dice internaţionale și spiritul Convenţiei de armistițiu, 
sînt prezentate foarte detaliat de Suveranul României, pe 
mai multe pagini. 

Aceste documente — rămase literă moartă datorită 
«înțelegerilor» dintre cei trei Mari! — au fost publicate 
pentru prima oară în România în Addenda la volumul 1 
al „Convorbirilor cu...“ ale scriitorului Mircea Ciobanu 

cu M.S. Regele Mihai (1991). Cu deosebit spirit vizionar, 
Majestatea Sa a prefigurat destinul României incluse în 
zodia secerei şi a ciocanului... 


Vișinski, tancuri și... aplauze 


Cu toate că Radio Londra, într-un comentariu, men- 
ționa: „Dintre naţiunile care luptă împotriva Germaniei, 
România se situează azi în al patrulea rînd în ceea ce 
priveşte numărul de ostaşi care participă la bătăliile de 
distrugere a nazismului“, Conferința de la Ialta (februarie 
1945) stabilea ţării noastre un statut de... prizonier în 
propria-i casă. 

Așa avea să se comporte A. Vișinski, prim-locţiitor al 
ministrului de externe sovietic, venit de la Moscova cu 
sarcini precise, să instaureze regimul comunist. După trei 
vizite mai mult sau mai puțin protocolare, la Palatul Elisa- 
beta, unde-şi avea reședința acum regele, reușește, ultima- 
tiv, să-l impună pe Petru Groza, însărcinat cu formarea unui 
nou guvern. Despre acest moment, M.S. Regele Mihai îşi 
aminteşte: „Cînd Viîșinski a plecat de la mine era în cul- 
mea furiei. Lovise cu pumnul în masă și acum afirma ur- 
lînd că s-a săturat să aștepte! Nu m-am speriat. L-am ur- 
mărit cu atenţie, pentru că fusesem informat despre cal- 
mul său proverbial. Era clar că joacă teatru. Luase în 
serios mai mult decît trebuia diferența de vîrstă dintre 
noi şi nu vroia să scape un prilej de a-mi da de înţeles 
că tinerețea mea este un handicap pe care îl va folosi, 
tot aşa cum îl folosise și Antonescu în prima parte a 
războiului. Nu trecuseră mulţi ani de la depunerea jură- 
miîntului meu, în acest răstimp, vicisitudinile ţării au ac- 
ționat asupra mea în mod hotăritor. Poate nu greşesc 
dacă afirm că, în vreme ce alții se maturizau, în aceeași 
perioadă, eu îmbătrîneam. Vişinski a ieşit din încăpere 
trîntind ușa. A trîntit-o atît de tare, încît zidul din preaj- 
ma canatului s-a fisurat. M-am gîndit de multe ori la ges- 
tul acesta, de-a lungul anilor. Dacă furia lui ar fi fost 
autentică, s-ar fi auzit doar zgomotul ceva mai puternic 
al unei uși. Dar pentru că s-a premeditat gestul, a pus 
mai multă energie în el, decît ar fi trebuit, pentru a-l 

face convingător. Mi s-a comunicat, de altfel, că atunci 
cînd s-a suit în mașină riîdea. Un mod de a trata, pe care 
diplomaţia sovietică l-a folosit cu succes“. Era 2 martie 
1945. 

Cu o zi înainte și-n timpul acestei vizite, rușii scose- 
seră tancurile pe străzile Bucureștiului, iar comuniștii le 
întîmpinau cu flori şi aplauze! Soarta României era şi la 
cheremul unora şi al altora... Organizînd tot felul de 
„manifestații prietenești“ şi „acţiuni revoluţionare“, ei au 
impus „formarea guvernului de largă concentrare demo- 
cratică condus de dr. Petru Groza, în care F.N.D. deţine 
poziții preponderente (preşedinţia și 14 ministere), iar 
clasa muncitoare are rolul conducător“ („Istoria României 
în date“, Ed. Enciclopedică Română, 1971, pg. 388). Nici 
un cuvînt despre pumnul de fier al lui Vîșinski şi tru- 
pele „eliberatoare“ . .. 


Groza refuză să demisioneze 


Războiul era pe sfirșite și victoria aliaţilor asigurată. 
Occidentalii ne predaseră sovieticilor, dar Regele Mihai 
încă se bucura de o mare simpatie şi chiar iubire din par- 
tea majorității populaţiei și-n special a tinerilor, care ve- 
deau în persoana Sa și-n instituția monarhică unicul mij- 
loc de a se bara drumul comunizări ţării. 

De acest fapt și-a dat seama, în primul rînd, guvernul 
Groza; grăbindu-se să legifereze o nouă „reformă agrară“ 
(23 martie), să înceapă „purificarea administraţiei publice“ 
(30 martie) şi să promulge legi „pentru reprimarea specu- 
lei ilicite şi a sabotajului economic“ (2 mai), se urmărea 
îngrădirea influenței regale şi se spera în creşterea popu- 
larității guvernanțţilor. N-a fost să fie aşa, mai ales în 
prima parte a perioadei în discuţie. De exemplu, cu ocazia 
sărbătoririi de 10 Mai, cînd, la sfîrşitul paradei militare, 
mașina în care se urcase suveranul a fost luată pe sus, 
de mulțimea entuziasmată, strigînd şi cîntînd „Trăiască 
Regele“. Asta i-a înfuriat pe rușii prezenţi la defilare; au 
înțeles că românii îi detestă şi că unirea lor în jurul Co- 
roanei s-a transformat într-o acțiune de protest împo- 

triva sovietizării+, cerîndu-i regelui să-i dezaprobe, prin- 
tr-un comunicat oficial! Bineînţeles că au fost refuzați. 
Dar acţiunile de subminare a autorităţii regale continuau, 
mai ales după înființarea primelor SOVROM-uri (iulie) 
şi restabilirea relațiilor diplomatice româno-sovietice (6 
august), prin care se subordonau Moscovei economia și 
politica României. Crezînd că aliaţii anglo-americani îl 
vor sprijini şi conform Constituţiei, Regele Mihai îi cere 
lui Petru Groza să-și prezinte demisia, pentru a se forma 
un nou guvern, în care să fie reprezentate și partidele is- 
torice P.N.Ţ. (Maniu) şi P.N.L. (Brătianu), ca dovadă a 
instaurării adevăratei democraţii. Încălcînd flagrant lega- 
litatea constituțională, Groza refuză (!), desigur sfătuit 
de cei ce-l aduseseră la putere. Așa se face că Majesta- 
tea Sa hotărăşte să nu mai semneze decretele-legi și să 
nu mai întreţină nici o legătură cu guvernul. 

Ceea ce s-a numit „grevă regală“ a durat de la 21 au- 
gust pînă la 7 ianuarie 1946. Timp în care s-au petrecut 
multe. lată cum explică Suveranul „foloasele“ acestei 
crize: „Trebuia să atrag atenția poporului în ce primejdie 
se află. Trebuia să mă desolidarizez de orice acţiune a 
guvernului. Țința principală a fost atinsă. Țara şi-a dat 
seama că n-am nimic de-a face cu comunismul şi că lupt 
împotriva lui. Pe aliaţii din vest greva mea i-a deranjat. 
Și ei voiau linişte, pentru ca pe fondul liniștii de la noi 
să-și consolideze relaţiile cu Sovietele. Am observat că 
nu totdeauna liniștea e bună. Oamenii o vor fie cînd nu 
trebuie, fie împotriva intereselor altora (...) Cu trece- 
rea vremii, am înțeles că rușii își urmau un plan stabilit 
în amănunte, în timp ce Occidentul improviza. Pe cînd 
mă aflam în Anglia, prin 1951, 1952, s-a alcătuit o comisie 
de zece, douăsprezece persoane condusă de Kersten, un 
congressman american, pentru cercetarea modului în care 
s-a luat puterea de către comuniști în diferite țări euro- 
pene (...) M-au chemat și pe mine. M-am lăsat anche- 
tat și am depus ca martor pentru România. Documentul 
a fost publicat de Congresul american. A circulat puţin; 
eu cred că nu întîmplător, căci adevărul trebuia ascuns 
în continuare și milioanele de oameni din răsăritul Euro- 
pei ținute mai departe în întuneric. La documentul acesta 

s-a lucrat mult. Partea de contribuție pe care am adus-o 
eu nu este neglijabilă. Asta ar face parte, ca să zic aşa, 
din «neactivitatea» mea, despre care vorbesc răuvoitorii“. 


Jon Antonescu n-a cerut graţierea 


De fapt, ţinta a fost doar parțial atinsă! Chiar dacă 
Majestatea Sa nu a participat la „sărbătoarea“ de la 23 
august 1945, cînd au defilat trupele române întoarse de 
pe front; chiar dacă la 8 noiembrie a avut loc în Piaţa 
Palatului Regal prima manifestaţie anticomunistă din Ro- 
mânia, soldată cu morți, răniţi și arestări, chiar dacă la 
Conferința miniştrilor de externe ai U.R.S.S., S.U.A. şi 
Marii Britanii de la Moscova, occidentalii au cerut inclu- 
derea în guvernul Groza, ca o condiţie a recunoașterii 
acestuia de către cele două puteri, a cîte unui reprezen- 
tant al P.N.Ţ. şi P.N.L. și organizarea de alegeri parla- 
mentare (decembrie 1945); chiar dacă Ana Pauker, trimisa 
Cominternului, personalitate malefică pentru acea peri- 
oadă, organiza fel de fel de demonstrații și greve, pregă- 
tind falsificarea alegerilor... Situaţia era mult prea ten- 
sionată, manevrele sovieto-comuniste mult prea puternice. 
Drept care, o dată cu admiterea în guvernul Groza a re- 
prezentanţilor P.N.Ţ. şi P.N.L., în calitate de miniștri se- 
cretari de stat fără portofoliu (!), a luat sfîrşit „greva 
regală“ (7 ianuarie 1946). Peste o lună, obsedate de „li- 
niştea democratică“ necesară în estul Europei, Anglia şi 
S.U.A. recunosc guvernul Groza și reiau legăturile diplo- 
matice cu România. 

Încep marile procese comuniste, „în numele poporu- 
lui“. Aduși din Uniunea Sovietică, după aproape 2 ani 
de detenție, mareșalul Ion Antonescu, Mihai Antonescu 
şi ceilalți arestaţi în ziua de 23 august 1944 şi apoi pre- 
dați de Bodnăraș rușilor, „criminali de război“ sînt con- 
damnați la moarte (18 mai 1946). Despre acest proces, la 
care guvernanţii vroiau să-l ia părtaş pe rege, Majestatea 
Sa avea să scrie: „Erau 17 acuzaţi. Antonescu a fost demn. 
A recunoscut faptele care-i erau imputate. Presa, toată 
pusă în slujba comuniștiilor, insinua că Maniu fusese com- 

plicele lui. Dar Maniu, chemat ca martor, a spulberat 
toate aceste insinuări, comportîndu-se totuși civilizat cu 
principalul acuzat, mareșalul Antonescu, care — spusese 
el Tribunalului — îi fusese un «adversar nu un dușman». 
Nici pe mine nu au reușit să mă compromită. Era vădită 
capcana lor: dacă-l graţiam pe Mareșal, aș fi fost declarat 
de ei ca fiind nazist; dacă refuzasem să-l graţiez, i-aş fi 
supărat pe români. Deci, oricum, aş fi fost condamnabil. 
Dar, iată, Mareşalul a refuzat să facă cerere de grațiere. 
Era prea scîrbit ca să mai țină la viață? S-a gîndit la si- 
tuația în care aș fi fost pus? Nu pot şti. Ce știu e că am, 
cerut din proprie iniţiativă, ca cele 17 condamnări la 
moarte să fie comutate (n.n.). Doar trei dintre ei nu au 
fost omoriţi“. 


„Dictatul scitic“ 


La Conferința de pace de la Paris (29 iulie—15 octom- 
brie 1946), României nu i se recunoaște, din partea pute- 
rilor învingătoare în cel de-al doilea război mondial, sta- 
tutul de cobeligerantă, astfel că ruşii rămîn stăpîni la 
noi în ţară. În aceste condiţii, ei continuă să dicteze tot, 
de la domeniul socio-politic la cel economic, călăuzindu-se 
după mai vechiul „dictat scitict. 

Și nu le-a fost greu să organizeze şi să falsifice ale- 
gerile parlamentare din 19 noiembrie, într-o zi de vineri. 
lată ce-și amintește unul din participanți, ing. Nicolae 
Mărincuş: „Conducerea P.N.Ţ. a părăsit sediul central din 
str. Clemenceau (azi Gabriel Peri), nu departe de hotelul 
Athénée Palace, retrăgîndu-se într-un loc mai sigur. În 
această situaţie, conducerea a încredinţat paza sediului 
unui grup de 18 studenţi şi tineri, dintre care: Nicolae Pe- 
trescu, Marin Bucă, Maria Achim si alții. Eu am preluat 
legătura telefonică cu organizaţiile Capitalei și cu cele ju- 
deţene. Sediul a fost înconjurat de oameni cu șapcă ai 
P.C.R., de poliţie și securitate. Am baricadat cele două 
accese. Toată ziua de 19 și în noaptea de 19/20 noiem- 
brie ni se relatau telefonic: abuzuri, bătăi şi arestări ale 
delegaților noştri la urne, falsificarea listelor, furtul de 
urne, introducerea cu toptanul, de către oamenii B.P.D., 

de buletine votate cu semnul soarele. Nu se permitea pre- 
zența delegaților P.N.Ţ. la numărătoarea voturilor. Re- 
volta alegătorilor a fost îndreptăţită, fiindcă deși aproape 
totalitatea voturilor au fost date pentru P.N.Ț., în ciuda 
evidenţei, rezultatele comunicate au fost inversate, respec- 
tiv pentru B.P.D. („,Dreptatea“, 17 septembrie 1992). Fal- 
sul a fost complet, în întreaga țară! 

Anul 1947 debutează cu semnarea tratatelor de pace 
cu România ale guvernelor S.U.A., U.R.S.S., Marii Bri- 
tanii şi Naţiunilor Unite. La 10 februarie, delegația gu- 
vernului român semnează la Paris Tratatul de pace cu 
Puterile Aliate și Asociate, țării noastre recunoscîndu-i-se 
drepturile legitime asupra Transilvaniei de Nord, dar i se 
și impune plata unor despăgubiri în contul reparațiilor de 
război (angloamericanii renunţă la ele, în schimb ruşii le 
vor înzeci în următorul deceniu!). Stăpîni pe situaţie şi 
ignorînd prevederile constituţionale, comuniștii încep 
atacurile directe împotriva opozanților, primul vizat fiind 
Partidul Naţional Țărănesc, dizolvat printr-un jurnal al 
Consiliului de Miniștri (30 iulie). De altfel, Iuliu Maniu 
fusese ţinta unor atacuri vehemente în presă, din partea 
„ideologilor& Silviu Brucan, Miron Constantinescu şi Io- 
sif Ardeleanu, care scriau în „Scînteia“ (încă din 1945), că 
„fruntașul țărănist exprima punctul de vedere al clicii ce- 
lei mai reacționare din România de azi, celei mai şovine 
și imperialiste“, că este „dușman al clasei muncitoare“ şi 
„sabotorul nr. 1 al poporului său“. Instigatorii îl mai 
acuză că are o „atitudine veninoasă şi calomnioasă față 
de U.R.S.S.“ Deci, crimă și trădare! Procesul înscenat con- 
ducătorilor P.N.Ţ. a început la 30 octombrie; înainte de 
a se încheia (12 noiembrie), François Mauriac avea să 
scrie, în „Journal V“: „Iuliu Maniu era deja condamnat 
la moarte, iar sentința nu va uimi opinia publică mon- 
dială. Se vor ridica puţine proteste: la ce ar folosi? Co- 
media s-a sfirșit. Comuniștii din lumea întreagă știu bine 
că acum trebuie să aibă curajul de a ne arăta adevărata 
lor față, care, mai ceva decit moartea, nu se poate privi 
direct, deoarece este moartea însăși, moartea noastră, a 
fiecăruia dintre noi, europeni, occidentali, ce refuzăm să 
fim bolșevici și, prin urmare, sintem învinuiți de aceeași 

crimă ca și Petkov (n.n. în Bulgaria) și Maniu: crima de 
a ne opune Moscovei“. Acest avertisment, ca și altele din 
anii următori, n-a avut ecou în rîndul politicienilor occi- 
dentali. Cu toate eforturile și intervențiile făcute de Re- 
gele Mihai, Iuliu Maniu a fost condamnat pe viaţă, dato- 
rită presiunii lui Stalin asupra comuniștilor din guvern. 
Iuliu Maniu şi Ion Mihalache, precum și întreaga „bandă 
de trădători“, aveau să sfiîrșească în închisorile comuniste. 

La 30 decembrie 1947, după ce se întorsese de la Lon- 
dra, Regele Mihai a fost „convocat“ la Palatul Elisabeta, 
unde Petru Groza și Gheorghiu-Dej îi propun un ...,,di- 
vorţ prietenesc“, întinzîndu-i o foaie prin care abdica de 
la domnie. Regele explică: „Era un șantaj, pentru că în 
1946 arestaseră cîteva mii de studenți și m-au şantajat 
prin ei, spunînd că dacă tergiversez semnarea actului de 
abdicare și dacă se află ce se întîmplă și vor fi manifes- 
taţii, vor fi obligaţi să tragă. Nu mi-am putut asuma res- 
ponsabilitatea unei băi de sînge doar pentru mine“. 

Despre această zi, istoricul Dinu C. Giurescu a scris 
un studiu intitulat „Lovitură de stat împotriva națiunii 
române“ (revista Cuget 21/1992). La începutul lui ianua- 
rie '48, suveranul și familia regală au plecat din ţară. 
Prin decizia C.M. nr. 797 din 22 mai 1948, regelui, născut 
și crescut în România, I s-a retras „naționalitatea“ ro- 
mână! Această aberaţie juridică... funcționează și astăzi, 
neocomuniștii interzicindu-] să vină la sărbătorirea Zilei 
Naţionale de 1 Decembrie 1993, fiindu-le teamă că se vor 
repeta manifestările de dragoste din zilele Sfintelor Paști 
1992, cind numai la București L-au întimpinat și aclamat 
peste o jumătate de milion de oameni! 

